1. INTRODUCERE 


Apariţia unui îndrumar de gesturi şi tehnici medicale adresat tagmei medicale 
de orice specialitate, cu scopul orientării corecte în faţa pacientului cu risc vital 
major, nu reprezintă o noutate pentru literatura medicală internaţională. Necesitatea 
de a face cunoscute aceste gesturi şi tehnici în România a determinat diverse 
organisme ştiinţifice să facă apel la literatura de specialitate, mai ales cea anglo- 
saxonă, pentru a le prezenta drept modalităţi de intervenţie “de necontestat”. Prin 
urmare, diverse centre universitare sau şcoli medicale şi-au disputat (e adevărat, nu 
foarte zgomotos) supremaţia în ceea ce priveşte abordarea resuscitării 
cardiopulmonare. Este un fenomen care a caracterizat o vreme şi preocupările 
maeştrilor din străinătate. 

Resuscitarea cardiopulmonară nu a reprezentat obiectul activităţii unei anume 
specialităţi medicale, medicii de orice specialitate confruntându-se cu drame 
medicale încă de la începuturi. Andreas Vesalius a intuit necesitatea ventilaţiei 
artificiale în scopul resuscitării încă de acum 500 ani. Ulterior, medici celebri ce 
marchează istoria medicinii, au creat opinii de abordare a pacientului în stop 
cardiorespirator, care au influenţat multă vreme tehnica resuscitării. Aceste opinii, 
din ce în ce mai elaborate şi orientate fiziopatologic au “supravieţuit” până în epoca 
modernă. Beck, celebrul chirurg german, foloseşte pentru prima oară defibrilarea 
electrică în scopul tratării unei fibrilaţii ventriculare. 

Peter Safar, părintele resuscitării moderne, este unul dintre primii care 
subliniază necesitatea abordării ordonate a stopului cardiorespirator, abordare 
multidisciplinară care se apropie cel mai mult de scopul resuscitării: readucerea la 
viață a unui pacient în cel puţin aceleaşi condiţii cu cele anterioare opririi cardiace. 

Apar astfel primele protocoale de intervenţie pentru tratarea  fibrilaţiei 
ventriculare, a tahicardiei ventriculare, a asistolei, a disociaţiei electromecanice. 

1989 reprezintă anul creării Consiliului European de Resuscitare, organism 
Ştiinţific medical multidisciplinar, care are ca scop principal îmbunătăţirea condiţiilor 
de efectuare a resuscitării cardiopulmonare, deci a şanselor de supravieţuire unui 
stop cardiorespirator, prin elaborarea de standarde şi ghiduri, precum şi a unui 
program de educaţie în resuscitare. 

Prin colaborarea şi schimbul de informaţii (mediate tehnologic din ce în ce 
mai facil în zilele noastre) cu alte organisme cu preocupări similare — American 
Heart Association, European Resuscitation Council (ERC) , Australian Resuscitation 
Council, New Zeeland Resuscitation Council, Resuscitation Council of Southern 
Africa şi altele — se naşte în 1992 ILCOR (/nternational Liaison Committee On 


Resuscitation). Acesta reuneşte membri din toate consiliile de resuscitare regionale 
şi elaborează începând cu 1996 algoritmul ALS Universal însoţit de ghidurile de 
intervenţie pentru toate situaţiile ce se pot complica cu oprire cardiacă. 

Aceste ghiduri sunt preluate la rândul lor de toate consiliile de resuscitare 
regionale şi naţionale şi, în virtutea unor protocoale de colaborare de angajament 
mutual, sunt traduse şi adaptate condiţiilor specifice fiecărei ţări. Caracterul de 
universalitate rezultă tocmai din acest angajament, atât în ceea ce priveşte aplicarea 
ghidurilor, cât şi educaţia în resuscitare, ghidurile fiind valabile şi aplicabile în orice 
colţ al pământului. De asemenea, ele reprezintă singurul suport ştiinţific, 
incontestabil, recunoscut de cele mai serioase organisme medicale cu obiect de 
activitate în medicina critică. 

Consiliul Naţional Român de Resuscitare (CNRR), constituit în 1998 prin 
reuniunea reprezentanţilor societăţilor medicale româneşti tradiţionale, în virtutea 
unui protocol semnat cu Consiliul European de Resuscitare, are obligaţia de a 
prelua şi adapta aceste ghiduri, fiind singurul organism românesc recunoscut în a 
aplica şi a implementa educaţional resuscitarea cardiopulmonară pe teritoriul ţării. 
Ca urmare, cu sprijinul “părinţilor” săi, CNRR a demarat un program naţional de 
instrucţie în resuscitare, atât în rândul personalului medical, cât şi la nivelul 
persoanelor laice. 

Din punct de vedere scolastic, resuscitarea cardiopulmonară este împărţită în 
BLS — Suportul Vital de Bază - şi ALS — Suportul Vital Avansat. Aceste moduri de 
lucru se completează, de armonia dintre ele depinzând succesul resuscitării. 

În “Note de curs” se regăseşte una dintre încercările de prezentare unitară a 
ghidurilor de resuscitare cardiopulmonară la adult, ce constituie suportul teoretic al 
instrucției practice în resuscitare. A le străbate nu este suficient pentru dobândirea 
abilităţilor tehnice de conducere sau de participare în cadrul unei echipe la o 
resuscitare corectă. Exerciţiul coordonat pe echipamentele de instrucţie, dublat de 
experienţa acumulată în practica medicală de zi cu zi, sunt garantele unei resuscitări 
corect efectuate. 

Vă sunt prezentate în continuare recomandările CNRR pentru resuscitarea 
cardiopulmonara şi cerebrală la adult conforme cu ghidurile Consiliului European de 
Resuscitare, revizuite pentru ultima dată în ianuarie 2005 la Conferinţa de Consens 
ILCOR,ce a avut loc la Dallas şi publicate de ERC în noiembrie 2005 

Aceste recomandări diferă tehnic de cele din 2000 prin modificările suferite de 
algoritmii de aplicare a SVB şi SVA, modificări care au determinat schimbarea 
radicală a modului de lucru în resuscitare. 

Principial abordarea resuscitării cardiopulmonare la adult nu a suferit 
schimbări esenţiale, accentul punându-se acum pe efectuarea compresiilor toracice 
— „motorul sangvin” în cursul resuscitării - şi pe admnistrarea cât mai precoce a 
defibrilării electrice în scopul pornirii cordului cu fibrilaţie ventriculară sau tahicardie 
ventriculară. 

Ghidurile „noi” nu înlocuiesc sub aspect medico-legal şi etic ghidurile „vechi”, 
acestea din urmă putând fii aplicate în continuare, ci reprezintă un pas înainte în 
căutarea unei maniere de resuscitare cât mai eficiente. De asemenea ele reprezintă 
suportul teoretic al instrucției în resuscitare, putând fii folosite numai de cei care se 
pregătesc pentru resuscitare în cadrul cursurilor organizate şi care au dobândit 
abilităţile practice de a resuscita. 


2. SUPORTUL VITAL DE BAZĂ 


2.1 LANŢUL SUPRAVIEŢUIRII 


Reuşita resuscitării este determinată nu doar de efectuarea corectă a 
tehnicilor resuscitării ci de mult mai mulţi factori care se află în interrelaţie. Toţi 
factorii care interferă cu reuşita resuscitării sunt cuprinşi în noţiunea de lanțul 
supravieţuirii. Acest „lanţ” este format din 4 verigi: 


Early Early Early Early 
AcCESS FR Dețibrillatian Advanced Lare 


1. Recunoaşterea rapidă a unei urgenţe şi alarmarea precoce a unui 
sistem medical de urgenţă. Presupune o educaţie minimă din partea persoanelor 
nemedicale care trebuie să recunoască un pacient aflat în pericol de a face un SCR 
(de exemplu subiecţii cu dureri toracice anterioare, dispnee, obstrucţie de CAS etc.) 
sau chiar în SCR. Presupune o reţea evoluată de comunicaţii, în comunitatea în care 
se înregistrează urgenţa. S-a constatat că cel mai eficient mod de a prelua o urgenţă 
este apelarea dispeceratului cu număr unic, prin convenţie internaţională (ex. 112 
pentru Uniunea Europeană, 911 pentru SUA). Un dispecerat unic preia toate 
apelurile, legate de orice fel de urgenţă, nu numai medicală, urmând ca apoi să 
distribuie echipajul cel mai potrivit pentru urgenţa respectivă. 


2. Începerea precoce a manevrelor de suport vital de bază (SVB precoce) 
este a doua verigă din lanţul supravieţuirii. Chiar dacă, în marea majoritate a 

situaţiilor de SCR la adult, doar aceste manevre, singure, nu reuşesc să “pornească” 
inima, importanţa lor este foarte mare, deoarece oferă timp pentru sosirea unui 
echipaj care să instituie manevrele de suport vital avansat. Această verigă nu are 
cum să fie acoperită doar de personalul medical al unei comunităţi. Manevrele de 
SVB trebuie efectuate de personal laic, instruit prin cursuri de resuscitare de bază. 
Aplicarea corectă a acestor manevre în primele 5 minute de la instalarea stopului 
cardiorespirator, dublează şansele de succes al unei resuscitări. 


3. Defibrilarea precoce este manevra care influenţează decisiv succesul unei 
resuscitări la adult. Majoritatea morţilor subite are ca mecanism de oprire a cordului o 
fibrilaţie ventriculară sau altă aritmie malignă, iar singura modalitate de oprire a unei 
astfel de aritmii este defibrilarea. Aducerea la timp (< 10 minute) a unui defibrilator 
creşte de 5-6 ori rata supravieţuirii în SCR. Se consideră rezonabilă existenţa unui 
defibrilator la 10000 de locuitori. Apariţia defibrilatoarelor automate (DEA) face 
posibilă utilizarea acestora şi de către persoane nemedicale, cu o instrucţie minimă 
anterioară. 


4. Începerea rapidă a manevrelor de suport vital avansat (SVA precoce) este 
ultima verigă din lanţul supravieţuirii şi practic le cuprinde şi pe celelalte. Gesturi mai 
complexe, care nu pot fi efectuate decât după o pregătire specială (intubaţia 
orotraheală, prinderea de venă centrală, aplicarea pacing-ului, abordarea statusului 
postresuscitare etc.) fac parte din resuscitarea cardiopulmonară şi reflectă practic, 
nivelul de performanţă a echipei şi dotării medicale. 


SVB şi defibrilarea precoce reprezintă elementele centrale ale lanţului 
supravieţuirii. Este evident că tăria lanţului este limitată de cea mai slabă verigă a sa. 
Nu există o definiţie dată acestei noţiuni; lanţul supravieţuirii este o metaforă care 
sugerează modalitatea de răspuns a unei comunităţi la un stop cardiorespirator. 


2.2 RISCURILE SALVATORULUI 


În faţa unei persoane aflată în SCR, urgenţa situaţiei nu trebuie să distragă 
atenţia salvatorului astfel încât acesta să nu mai ţină cont de măsurile de protecţie. 

De cele mai multe ori, resuscitatorul nu este instruit să salveze victima de la 
locul accidentului, principala lui menire fiind să efectueze RCP. În aceste cazuri 
recomandarea fermă este ca echipa de RCP să nu se implice în salvarea victimei, 
aceasta fiind o acţiune riscantă, care presupune nu doar curaj ci şi o pregatire 
specială. Implicarea într-o acţiune de salvare a unei echipe instruite să facă doar 
resuscitare poate să scadă considerabil şansele de reuşită a resuscitării. Prima 
regulă legată de riscurile RCP este ca viaţa membrilor echipei de resuscitare să nu 
fie pusă în pericol. 

Resuscitarea cardiopulmonară presupune riscuri legate de locul desfăşurării şi 
riscuri legate de victimă. 

Înainte de a se apropia de o victimă, salvatorul trebuie să se asigure că nu 
există nici un pericol iminent care să provină din mediul înconjurător. 


Riscuri legate de mediu: 
e trafic; 
e construcţii instabile; 
e electricitate; 
e gaze; 
e apă; 
e substante toxice. 
Riscuri legate de victimă: 
e contactarea unor boli transmisibile; 
e intoxicații; 
Riscuri legate de tehnică: 
e utilizarea defibrilatorului; 
e utilizarea de instrumente ascuţite. 


În cazul expunerii victimei la acid cianhidric sau hidrogen sulfurat, substanţe 
extrem de volatile, se va evita ventilaţia gură la gură, aceasta fiind făcută cu ajutorul 
unei măşti cu valvă unidirecţională (de exemplu: pocket mask) sau face shield. (vezi 
figura) 

Dacă victima a fost expusă la substanţe chimice corozive sau fosfaţi organici, 
substanţe care se absorb uşor prin piele sau tract respirator, este necesară prudenţă 
crescută în manipularea victimei (haine sau materiale biologice provenite de la 
aceasta). 

Majoritatea cazurilor raportate de transmitere a unor infecţii de la victimă la 
salvator s-au produs în următoarele circumstanţe: înţeparea cu ace folosite 
intraresuscitare sau existența soluțiilor de continuitate la nivelul mâinilor 
resuscitatorului. Au fost raportate cazuri izolate de transmitere a TBC şi a sindromului 
de detresă respiratorie severă (SARS) la salvatori, dar nu s-a înregistrat nici un caz 
de infecţie cu HIV. 

În concluzie, pentru propria protecţie, în scopul evitării contactului cu materiale 

biologice sau substanţe toxice, salvatorul va folosi echipament de protecţie: mănuşi, 
ochelari, măşti, halate, recipiente speciale pentru depozitarea instrumentelor ascuţite. 


Mentiune referitoare la siguranţa procesului de învăţare în resuscitare: nu 
există nici un caz de boală transmisă prin folosirea manechinelor sau materialelor de 
instrucţie; se recomandă totuşi luarea unor măsuri de precauţie, pentru limitarea 
riscului de îmbolnăvire, cum ar fi: curăţarea, cu substanţe speciale, după fiecare 
utilizare a materialelor de lucru, utilizarea de piese detaşabile faciale şi de cale 
respiratorie care pot fi uşor înlocuite şi curățate. 


1 Z y 2. yy 3 


Laerdal 


Face Shield 


Face shield, pocket mask 

2.3 CAUZELE DE STOP CARDIORESPIRATOR 


Cauzele directe de SCR sunt reprezentate de afectarea primară a căilor 
aeriene, a funcţiei respiratorii şi a activităţii cardiace.De multe ori deteriorarea 
cardiacă sau respiratorie (prin care se instalează SCR) poate fi secundară unor boli 
grave care afectează alte organe sau sisteme. 

Sistemul cardiovascular şi respirator interacționează frecvent; de exemplu, 
hipoxemia poate determina ischemie miocardică, bolile severe pot creşte consumul 
de oxigen şi travaliul respirator, insuficienţa cardiacă poate fi secundară insuficientei 
respiratorii sau insuficienţa respiratorie apare ca urmare a insuficienţei cardiace. 
Această interdependenţă cardio-respiratorie face ca majoritatea cauzelor de SCR să 
fie rezultatul afectării primare sau secundare a acestor sisteme. 


CAUZE RESPIRATORII DE STOP CARDIORESPIRATOR 


Fără restabilire promptă a oxigenării tisulare, leziunile celulare devin 
ireversibile; prin urmare, recunoaşterea unei căi aeriene compromise şi aplicarea 
tehnicilor de asigurare şi menţinere a acesteia reprezintă una din etapele 
fundamentale ale procesului de resuscitare; fără o cale aeriană patentă orice efort de 
resuscitare ulterior este, de obicei, lipsit de succes. 

Obstrucţia căilor aeriene 

Obstrucţia căilor aeriene poate fi completă sau parţială. Obstrucţia completă a 
căilor aeriene determină instalarea rapidă a SCR, in timp ce obstrucţia parţială 
precede de cele mai multe ori obstrucţia totală. 

Obstrucţia parţială poate determina apariţia edemului cerebral sau edemului 
pulmonar, epuizare respiratorie până la instalarea apneei, leziuni hipoxice cerebrale, 
precum şi stopul cardiac. 

Obstrucţia căilor aeriene se poate produce prin: 

e sânge; 

e  vărsătură; 
corpi străini (dinţi, resturi alimentare); 
traumatisme directe la nivelul feţei şi gâtului; 
tulburări ale SNC; 
epiglotite; 
tumefacţii la nivelul faringelui (infecţii ale faringelui, abces peritonsilar, 
difterie, tetanos, angina Ludwig, edemul angioneurotic); 

e  laringospasm; 

e  bronhospasm; 

e  secreţii bronşice; 

e edem al mucoasei căilor aeriene inferioare; 

e aspiraţia de conţinut gastric sau alte substanţe. 

Obstrucţia parţială, cronică a căilor aeriene apare în sindromul Pickwick, în 
malformații anatomice ale căilor aeriene şi feţei şi se asociază cu sforăitul, 
obezitatea. O deprimare cât de mică a respirației, de exemplu administrarea de 
opioide sau sedative, poate precipita obstrucţia acută a căilor aeriene. 

Depresia sistemului nervos central poate duce la pierderea controlului căilor 
aeriene (deprimarea/abolirea reflexelor laringiene protectoare) şi se produce prin 
traumatisme  craniocerebrale, procese  intracerebrale, hipercarbie, dezechilibre 
metabolice şi droguri, incluzând aici alcoolul, substanţele opioide şi anestezice 
generale. 

Laringospasmul poate apare la pacienţii aflaţi în comă superficială (care au 
reflexul de fund de gât păstrat) în cazul stimulării căilor aeriene superioare. 
Insuficienţa respiratorie 

insuficienţa respiratorie poate fi acută sau cronică, permanentă sau 
intermitentă şi poate fi atât de severă încât să producă apnee (stare care determină 
instalarea rapidă a stopului cardiac). În cazul unei boli respiratorii mai puţin grave, 
suprapunerea unei scăderi a rezervei respiratorii creşte riscul de SCR odată cu 
apariţia oricărei alte probleme respiratorii. 

Stopul respirator adesea se instalează din cauza asocierii unor situaţii; de 
exemplu, la un pacient cu insuficienţă respiratorie cronică suprapunerea unei infecţii 
pulmonare, a oboselii musculare sau a fracturilor costale poate duce la epuizare, 
accentuând depresia funcţiei respiratorii. Dacă respiraţia nu asigură oxigenarea 
tisulară adecvată, se poate instala stopul cardiac. 

Controlul funcţiei respiratorii 

Depresia SNC poate reduce, pâna la abolire coordonarea respirației. Cauzele 
sunt cele prezentate la obstrucţia căilor aeriene. 
Efortul respirator 

Cei mai importanţi muşchi respiratori sunt diafragmul şi muşchii intercostali. 
Diafragmul este inervat de la nivelul rădăcinilor nervoase spinale cervicale III, IV şi V, 
iar muşchii intercostali primesc impulsuri de la nivelul coloanei toracale (de la nivelul 
vertebrei superioare) prin nervii intercostali. Aceşti nervi sunt paralizaţi prin leziuni 
mielice ale coloanei vertebrale. În afectări severe ale coloanei cervicale nu se mai 
produc respiraţii spontane. 

Printre bolile care afectează respiraţia prin scăderea forţei musculare sau prin 
leziuni ale nervilor se regăsesc myastenia gravis, sindromul Guillain-Barre, scleroza 
multiplă, distrofia musculară, poliomielita, boala de axon. Malnutriţia cronică şi bolile 
cronice severe pot contribui la scăderea generalizată a forţei musculare. 

Respirația mai poate fi afectată de anomaliile restrictive ale peretelui toracic, 
ca de exemplu cifoscolioza. Durerea asociată fracturilor costale şi fracturilor de stern 
împiedică respiraţia profundă şi tusea. 

Afecţiunile pulmonare 

Schimbul gazos pulmonar este grav afectat de prezenţa unui pneumotorax 
sau hemotorax, precum şi de infecțiile pulmonare, sindromul de aspirație bronşică, 
exacerbarea BPOC şi a astmului, embolia pulmonară, contuzia pulmonară, edemul 
pulmonar, ARDS. 


CAUZE CARDIACE DE STOP CARDIORESPIRATOR 


Pot fi primare şi secundare. Stopul cardiac se poate instala brusc sau poate fi 
precedat de scăderea progresivă a debitului cardiac. 
Cauzele primare de SCR sunt cele care afectează direct cordul: 
e Boala cardiaca ischemica 
e  Cardiomiopatii 

e  Valvulopatii 

e Sindrom QT prelungit 

e  Cardiopatii congenitale 
Cea mai comună formă de oprire cardiacă, determinată de aceste afecţiuni este 
fibrilaţia ventriculară (FV). 

Cauze secundare de SCR sunt cele în care inima este afectată indirect, originea 
patologiei fiind la nivelul altor organe şi sisteme. Această patologie poate avea un 
efect acut sau cronic asupra cordului. 

Epidemiologie: 

Stopul cardiac este definit prin absenţa activităţii mecanice de pompă, ale 
cărei caracteristici clinice sunt absenţa pulsului central şi pierderea stării de 
conştientă. Este punctul final al majorităţii bolilor cardiace atât primare cât şi 
secundare. 

Incidenţa morţii subite cardiace este de 0,1 — 0,2% în populaţia generală 
adultă, din care 80% din cazuri au ca substrat boala coronariană ischemică (BIC). 

Incidenţa stopului cardiac în populaţia generală creşte exponențial cu vârsta, 
respectând de fapt incidenţa BIC; independent de intervalul de vârstă, bărbaţii au un 
risc de BIC şi SCR mai mare decât femeile. 

Hipertensiunea arterială, diabetul zaharat şi dislipidemiile cresc suplimentar 
riscul de stop cardiac în grupa populaţiei cu BIC. 

Caracteristicile de rasă sunt importante, cu risc crescut de SCR fiind populaţia 
de culoare (din motive incomplet elucidate). 

Fumatul este un factor de risc major (dobândit şi, prin urmare, prevenibil); un 
rol important îl au atât dieta cât şi sedentarismul. 

Alţi factori de risc pentru stopul cardiac: 

e consumul cronic sau acut de alcool, stare asociată cu o incidenţă 

crescută a tulburărilor de ritm; 

e variațiile circadiene, deşi motivele sunt puţin cunoscute, s-a observat o 

frecvenţă mai mare a stopurilor cardiace în timpul dimineţii; monitorizările 
Holter au evidenţiat o creştere a incidenţei subdenivelării de segment ST 
(ischemie) în intervalul orar 00:00 — 12:00; se pare că acest fenomen 
este limitat de aspirină şi betablocante; 

e stresul fizic sau mental este un factor de risc prin influențarea activităţii 

sistemului nervos autonom şi a activităţii plachetare. 

Există însă o serie de cauze de stop cardiac care nu au legatură cu BIC, în 
care cordul este afectat indirect, originea patologiei fiind la nivelul altor organe şi 
sisteme, de exemplu droguri, traumă sau infecţii. Aceste situaţii sunt mai frecvent 
întâlnite la populaţia tânără. De exemplu cocaina, drogul “recreativ” care creşte 
sensibilitatea miocadului la catecolamine, unul dintre mecanisme fiind blocarea 
recaptării presinaptice a acestora. 

Trauma cardiacă non-penetrantă (impactul cu un corp care se deplasează cu 
viteză mare: tenis, cricket, hockey) pot produce stop cardiac fără o leziune structurală 
identificabilă şi în absenţa unei patologii preexistente (fenomen cunoscut sub 
denumirea de commotio cordis); se pare că mecanismul este o aritmie precipitată de 
trauma cardiacă minoră survenită în faza vulnerabilă electric a excitabilităţii 
ventriculare. 

CAUZE DE MOARTE SUBITĂ CORONARIANĂ 


Boala cardiacă ischemică: 

e  ateroscleroză: ischemie/infarct; 

e congenital; 

e embolie; 

e vasculite; 

e ocluzii dinamice: spasm sau bride vasculare. 
Hipertrofia: 

e primară: cardiomiopatia hipertrofică; 

e secundară: suprasolicitarea prin volum sau presiune. 
Insuficienţa cardiacă: 

e acută; 

e cronică: congestivă sau cardiomiopatia dilatativă; 
Miocardite: 

e inflamatorii; 

e de cauza infecțioasă. 
Boli infiltrative: 

e neoplasme; 

e cardiomiopatii restrictive. 
Boli ale aparatelor vavulare: 

e stenoze şi obstrucţii (mixom atrial); 

e endocardita; 

e regurgitare vavulară acută non-infecţioasă. 
Boli cardiace congenitale: 

e necorectate chirurgical; 

e fără indicație de corecție chirurgicală; 

e după corecţia chirurgicală. 
Tulburări electrofiziologice: 

e boli ale sistemului de conducere; 

e QTlung; 

e FV fără leziune de structură miocardică; 

e căi accesorii de stimulare (sindroame de preexcitaţie). 


Tamponada cardiacă. 
Caracteristicile electrofiziologice ale stopului cardiac 


Stopul cardiac este rezultatul dezvoltării unei aritmii incompatibile cu funcţia de 
pompă (de exemplu: tahicardia ventriculară, fibrilaţia ventriculară sau asistola) sau 
poate fi consecinţa unui ritm care deşi este compatibil cu funcţia de pompă nu 
produce debit cardiac (stare numită disociaţie electromecanică sau activitate electrică 
fără puls). Monitorizarile ECG au demonstrat că în 75% din cazuri aritmia precipitantă 
a stopului cardiac este FV (fibrilaţia ventriculară) sau TV (tahicardia ventriculară) fără 
puls. Aceste aritmii ventriculare maligne sunt precedate, de cele mai multe ori, de 
tahicardia ventriculară monomorfă cu puls sau de extrasistole ventriculare. În timp, 
tahicardia ventriculară evoluează spre FV şi/sau asistolă prin consumarea rezervelor 


de energie ale miocardului, prin hipoxie şi acidoză progresivă. 

Asistola este un ritm mai frecvent întâlnit la pacienţii tineri (vârste <17 ani) şi 
exprimă cauzele particulare de SCR în această grupă de vârstă. Asistola poate fi 
indusă şi de activitatea vagală exagerată şi brusc instalată (factorii precipitanţi 
recunoscuţi sunt: imersia feţei în apă rece, compresia sinusului carotidian, stimularea 
peritoneală, medulară, etc.). 

Patogeneza inţierii aritmiilor cardiace: 

Se presupune că dezvoltarea unei aritmii cardiace este rezultatul suprapunerii 
unui factor precipitant tranzitor sau a unui factor precipitant permanent; de notat însă 
că aritmia se poate produce şi în absenţa unei boli cardiace (identificabile prin 
metodele actuale de diagnostic). 

Doar 20% din SCR produse pe fondul BIC au avut ca substrat fisura acută a 
unei plăci de aterom, cu activare plachetară consecutivă şi dezvoltarea ocluziei 
coronariene, fenomen explicat prin riscul aritmogen crescut reprezentat de hipertrofia 
miocardică, ischemia tranzitorie şi/sau reperfuzia şi sechelele de infarct. 

Un model care prezintă relaţia dintre factorii tranzitori şi permanenţi care pot 
genera SCR poate fi următorul: 


STRUCTURĂ FUNCŢIE 
Infarc miocardic: Ischemie tranzitorie/reperfuzie: 
acut; lipsă substrat metabolic; 
sechelă; substanţe cardiotoxice; 
anevrism. dezechilibre ionice. 
Hipertrofia: Factori sistemici: 
primară; hipovolemie; 
secundară. hipoxemie/acidoză; 
Miopatii: tulburări electrolitice. 
dilatative; Interacţiuni neurofiziologice: 
inflamatorii; de tip central; 
infecțioase. receptori, mediatori. 
Defecte ale structurii sistemului Efecte toxice: 
excito-conducator. proaritmice/cardiotoxice. 


Cele 4 categorii majore de defecte structurale, temporare sau permanente 
(coloana din stânga) pot fi influențate de una sau mai multe variaţii funcţionale 
(coloana din dreapta) cu creşterea probabilității de dezvoltare a contracţiilor 
ventriculare premature ca mecanism de iniţiere a FV/TV. 

Aritmiile se pot produce atât prin tulburări ale automatismului şi conducerii cât 
şi prin combinarea acestora. 


Geneza aritmiilor: 

Tulburări de conducere: majoritatea tahiaritmiilor ventriculare au la bază un 
fenomen de reintrare; conducerea normală a impulsului electric este împiedicată de o 
zonă de miocard anormal (cel mai frecvent ischemic) cu formarea unui bloc 
unidirecţional; impulsul electric ocoleşte această zonă, printr-o regiune cu conducere 
întârziată, în timp ce repolarizarea deja s-a produs, inducând un ritm susţinut prin 
acest circuit de reintrare. Existenţa unui circuit de reintrare unic generează TV; mai 
multe circuite de reintrare, de obicei întâmplătoare, generează FV. 

Tulburări de automatism: fiecare celulă miocardică are activitate electrică 
intrinsecă, cu potenţialul de a iniţia un impuls electric (automatism); variatele intervale 

de timp la care este atins potenţialul de prag — în mod normal — permit coordonarea 
depolarizării, progresiv, pornind de la nivelul nodulului sinoatrial; anumite condiţii — 
tranzitorii — pot altera „ierarhia” normală a automatismului: fie prin accelerarea ratei 
de descărcare (tahicardie sinusală, ritm de scăpare, tahicardie nodală) fie prin 
depolarizări anormale (postdepolarizări tardive sau precoce) stări asociate, de obicei, 
cu sindroamele de QT lung. 


Sindroame de repolarizare tardivă asociate cu stopul cardiac: 
Congenital: 
e Romano-Ward; 
e Jervel şi Lange-Nielson. 
Tulburări electrolitice: 
e hipokaliemia; 
e hipomagneziemia; 
e hipocalcemia 
Medicamente şi toxice: 
chinidină (şi alţi agenţi de clasă |); 
amiodaronă (şi alţi agenţi de clasă III) 
amitriptilina; 
clorpromazina; 
eritomicina; 
organofosforate. 


Diverse: 

bradicardia; 

boli ale SNC; 

prolapsul de valvă mitrală; 

infarctul miocardic acut; 

postul prelungit sau dietele cu proteine lichide. 
trauma cardiacă. 

2.4 SUPORTUL VITAL DE BAZĂ LA ADULT 


Suportul vital de bază (SVB) reprezintă menţinerea libertăţii căilor 
aeriene, suportul ventilaţiei şi circulaţiei fără ajutorul vreunui echipament cu 
excepţia dispozitivelor de protecţie. 


EVALUEAZĂ 
STAREA DE 


CONŞTIENŢĂ 


v v 


STRIGA DUPA 
AJUTOR 


DESCHIDE 
CĂILE AERIENE 


ABSENȚA 
VENTILAȚIILOR 
NORMALE 


v 


ALERTEAZA 
112/961 


30 COMPRESII 
TORACICE 


2 VENTILAȚH 
30 COMPRIESII 


1.Se asigură securitatea salvatorului, victimei şi a persoanelor din jur. 


2. Se evaluează starea de conştienţă a victimei: se scutură uşor de umeri şi 
se întreabă cu voce tare: "s-a întâmplat ceva?"; (fig.1) 

Figura 2: Strigă după ajutor 


3A. Dacă victima răspunde verbal sau prin mişcare: 

e se lasă în poziţia în care a fost găsită (cu condiţia să fie în siguranţă), este 
evaluată starea victimei şi, dacă este necesar, se solicită ajutor; 

e se trimite o persoană după ajutor sau, dacă salvatorul este singur, lasă 
victima şi merge chiar el după ajutor; 

e salvatorul reevaluează periodic victima. 

e 

3B. Dacă victima nu răspunde: 

e salvatorul trebuie să strige după ajutor; (fig.2) 

e victima va fi aşezată în decubit dorsal; 

e se deschid căile aeriene plasând o mână pe frunte şi, cu blândeţe, se 
împinge capul spre spate, păstrând policele şi indexul libere pentru eventuala 
pensare a nasului (dacă va fi necesară ventilarea); 

e cu vârfurile degetelor celeilalte mâini plasate sub menton se ridică bărbia 
victimei pentru a deschide căile aeriene. (fig.3) 

Figura 3: Deschiderea căilor aeriene 


4. Menţinând căile aeriene deschise, salvatorul încearcă să stabilească, 
timp de maxim 10 secunde, dacă victima respiră normal (se exclud 
mişcările ventilatorii ineficiente, “gasp”-urile) : (fig.4) 


Figura 4: Evaluarea respirației 


e privind mişcările peretelui toracic anterior; 
e ascultând zgomotele respiratorii de la nivelul căilor aeriene superioare; 
e simțind fluxul de aer pe obraz. 

În primele minute după oprirea cordului victima mai poate respira slab sau 
poate avea gaspuri rare, zgomotoase. Nu trebuie confundate cu respiraţia 
normală. Încercarea de a determina existenţa unor respiraţii normale privind, 
ascultând şi simțind fluxul de aer, trebuie să dureze cel mult 10 secunde. Dacă 
salvatorul nu este sigur că victima respiră normal, trebuie să actioneze ca şi cum 
ea nu ar respira normal. 

5A. Dacă victima respiră normal: 

e se pune în poziţie de siguranţă (vezi mai jos); 

e salvatorul va trimite pe cineva după ajutor, iar, dacă este singur, va lăsa 
victima şi se va duce după ajutor; 

e se reevaluează respiraţia. 


5B. Dacă victima nu respiră normal: 

e salvatorul va trimite pe cineva după ajutor, iar dacă este singur, va lăsa 
victima şi se va duce după ajutor; la întoarcere va începe compresiile 
toracice 

e salvatorul îngenunchează lângă victimă 

e se plasează podul palmei pe centrul toracelui victimei (fig.5) 


Figura 5: Poziţia mâinii pe centrul toracelui 


e podul palmei celeilalte mâini se plasează peste mâna care se află pe torace 

şi se întrepătrund degetele mâinilor, evitând astfel compresia pe coaste. (fig. 
6). Poziţia mâinilor trebuie să fie astfel încât să nu exercite presiune pe 
regiunea epigastrică sau pe apendicele xifoid 


Figura 6: Plasarea ambelor mâini 

e salvatorul se va poziţiona vertical deasupra toracelui victimei şi, cu coatele 
întinse, va efectua compresia cu 4-5 cm a sternului (fig. 7) 

e după fiecare compresie, toracele trebuie să revină la normal fără a pierde 
contactul mâinilor cu sternul; compresiile şi decompresiile se continuă cu o 
frecvenţă de 100/minut (ceva mai puţin de 2 compresii/sec) 

e  compresiile şi decompresiile trebuie să fie egale ca intervale de timp. 


Figura 7: Poziţia corectă în compresiile toracice 


6A. Combinarea compresiilor toracice cu ventilaţiile: 

e după 30 de compresii se redeschid căile aeriene prin împingerea capului şi 
ridicarea mandibulei 

e se pensează părţile moi ale nasului folosind policele şi indexul mâinii de pe 
frunte (fig 8) 


Figura 8: Pensarea nasului Figura 9: Ventilaţie gură la gură 

e se deschide puţin cavitatea bucală a victimei, menţinând însă bărbia ridicată 

e salvatorul inspiră normal, pune buzele în jurul gurii victimei asigurând o bună 
etanşeitate şi expiră constant în gura victimei; în timpul expirului salvatorul 
va privi ridicarea peretelui toracic anterior şi va urmări menţinerea ridicată a 
acestuia timp de 1 secundă, ca într-o respiraţie normală; aceasta reprezintă 
o ventilaţie eficientă (fig. 9) 

e se menţine capul în hiperextensie şi bărbia ridicată, se îndepărtează gura de 
victimă şi se urmăreşte revenirea toracelui la poziţia iniţială, pe măsură ce 
aerul iese din plămâni 

e salvatorul inspiră din nou şi expiră încă o dată în gura victimei, astfel încât 
să obţină două ventilaţii eficiente. După aceasta, se repoziţionează rapid 
mâinile în poziţie corectă pe toracele victimei pentru a executa încă 30 de 
compresii toracice 

e se continuă efectuarea compresiilor toracice şi a ventilaţiilor într-un raport de 
30:2 

e întreruperea compresiilor şi ventilaţiilor pentru reevaluarea victimei este 
indicată doar dacă aceasta începe să respire normal; altfel, resuscitarea nu 
trebuie întreruptă. 


Ghidurile actuale recomandă ca resuscitatorul să administreze o 
ventilaţie într-o secundă, cu un volum de aer care să determine expansionarea 
toracelui victimei, dar evitând ventilaţiile rapide sau bruşte. Aceste recomandări 
se aplică tuturor tipurilor de ventilaţie din timpul RCP, incluzând atât ventilaţia 
gură-la-gură cât şi ventilaţia pe mască şi balon, cu sau fără suplimentare de 
oxigen. 

Ventilaţia gură-la-nas reprezintă o alternativă eficientă la ventilaţia gură- 
la-gură în situaţiile de traumă facială severă sau dacă gura nu poate fi deschisă, 
atunci când victima este ventilată în apă sau când este dificilă obţinerea unei 
bune etanşeităţi prin ventilaţie gură-la-gură. 

Nu există date publicate care să evidenţieze siguranţa, eficienţa sau 
posibilitatea de a ventila gură-la-traheostomă, dar poate fi folosită la o victimă 
cu tub de traheostomă sau stomă traheală dacă este necesară ventilarea 
acesteia. 

Pentru aplicarea corectă a ventilaţiilor pe mască şi balon este nevoie de 
aptitudini practice şi îndemânare. Resuscitatorul trebuie să reuşească 
deschiderea căilor aeriene prin subluxaţia anterioară a mandibulei fixând în 
acelaşi timp masca pe faţa victimei. Este o tehnică adecvată pentru 
resusscitatorii laici care lucrează în anumite zone cum ar fi cele în care există 
risc de intoxicație cu cianuri sau expunere la alţi agenti toxici. Există şi alte 
situaţii specifice în care persoanele laice sunt instruite şi reinstruite să acorde 
primul ajutor care include executarea ventilaţiei pe mască şi balon. În aceste 
situaţii ar trebui urmate aceleaşi reguli stricte de instrucţie ca şi în cazul 
personalului medical. 


Dacă ventilaţiile iniţiale nu au determinat ridicarea peretelui toracic, ca într-o 
respiraţie normală, atunci, înaintea următoarei tentative: 
e se verifică gura victimei şi se îndepărtează orice obstructie vizibilă 


(fig. 10) 

Figura 10: indepărtarea obstrucţiilor vizibile 


e se verifică din nou dacă hiperextensia capului şi ridicarea bărbiei 
sunt corecte 
e oricum, nu trebuie încercată efectuarea a mai mult de două 
ventilaţii, înainte de fiecare reluare a compresiilor toracice 
Dacă la resuscitare participă mai mulţi resuscitatori, aceştia ar trebui să 
se schimbe la fiecare 1-2 minute pentru a evita epuizarea fizică. Efectuarea 
schimbului între resuscitatori se va face cât mai rapid. 


6B. Resuscitarea doar cu compresii toracice - poate fi efectuată, după cum 
urmează: 

e dacă salvatorul nu poate sau nu doreşte să administreze ventilaţii 
gură-la-gură, atunci va efectua doar compresii toracice 

e în acest caz, compresiile toracice trebuie efectuate continuu, cu o 
frecvenţă de 100/minut 

e resuscitarea va fi oprită pentru reevaluare doar dacă victima începe 
să respire normal; altfel resuscitarea nu trebuie întreruptă. 


7. Resuscitarea va fi continuată până când: 
e soseşte un ajutor calificat care preia resuscitarea 
e victima începe să respire normal 
e salvatorul este epuizat fizic. 


RECUNOAŞTEREA SCR 


Ghidurile actuale privind recunoaşterea SCR de către persoanele laice 
recomandă începerea RCP dacă victima este inconştientă (nu răspunde la 
stimuli) şi nu respiră normal. 

Palparea pulsului carotidian este o metodă inexactă în confirmarea 
prezenţei sau absenței circulaţiei sangvine. De asemenea, căutarea semnelor 
de circulaţie sangvină prezentă (mişcări, ventilaţii, tuse) nu par să confirme cu 
exactitate mai mare contractiile eficiente ale cordului. 

Persoanele laice întâmpină dificultăţi în aprecierea prezenţei sau 
absenței ventilaţiilor eficiente la persoanele inconştiente. Aceasta se poate 
datora deschiderii inadecvate a căilor aeriene sau prezenţei gaspurilor. Când 
sunt întrebate telefonic de către dispecerul de la serviciul de ambulanţă dacă 
victima respiră normal, deseori persoanele laice confundă gaspurile cu 
ventilaţia normală. Din această cauză începerea RCP este amânată. 
Respiraţiile agonice sunt prezente la aproximativ 40% din pacienţii în SCR. În 
perioada instrucției trebuie subliniat că aceste gaspuri agonale apar frecvent în 
primele minute după instalarea SCR. Ele reprezintă o indicație de începere 
imediată a RCP şi nu trebuie confundate cu respiraţia normală. 


SVB ÎN SPAŢII ÎNGUSTE 
În cazul SVB în spaţii înguste efectuată de un singur salvator este 
recomandată efectuarea RCP peste capul victimei, iar în cazul existenţei a doi 
salvatori, se recomandă poziţia-călare. 


RESUSCITAREA CU DOI SALVATORI 

Deşi resuscitarea efectuată de doi salvatori este mai puţin solicitantă, 
totuşi este important ca ambii resuscitatori să cunoască complet algoritmul şi să 
fie antrenați. De aceea se recomandă ca această tehnică să fie rezervată 
specialiştilor în resuscitare sau acelor salvatori care fac parte din grupuri 
antrenate. 

Sunt de făcut următoarele sublinieri: 
e chemarea ajutorului este o prioritate; astfel, un salvator începe singur 
resuscitarea iar celălalt pleacă după ajutor; 
e se recomandă ca salvatorii să stea de o parte şi de alta a victimei; (fig. 11) 


í T 
Figura 11: Resuscitatea cu doi salvatori 


e se utilizează un raport de 30 compresii la 2 ventilații; la finalul fiecărei serii de 
30 compresii, salvatorul respectiv va fi pregătit să administreze cele două 
ventilaţii; pentru o mai bună coordonare, cel care face compresiile poate număra 
cu voce tare; 

e ridicarea bărbiei şi extensia capului vor fi menținute tot timpul resusscitării; se 
administrează cele două ventilaţii timp în care compresiile toracice se întrerup; 
acestea se reiau imediat după a doua ventilaţie, aşteptând doar ca salvatorul să 
îndepărteze buzele de pe faţa victimei; 

e dacă salvatorii vor să facă schimb de locuri, pentru că de obicei, cel care 
face compresiile toracice oboseşte, acesta trebuie să se facă cît mai rapid cu 
putinţă. 


24 


2.5.ALGORITMUL SVB ÎN SPITAL 


Pentru SCR petrecut în spital, diferenţa dintre SVB şi SVA nu este atât de 
netă, resuscitarea fiind un proces continuu, armonios. 

Tot personalul medical trebuie să fie instruit în RCP astfel încât să fie 
imediat recunoscut, echipele de intervenţie să fie alertate printr-un număr de 
telefon standard, iar resuscitarea să poată (fi iniţiată imediat. Resuscitarea 
imediată presupune folosirea adjuvanţilor pentru menţirea deschisă a căilor 
aeriene şi pentru ventilaţie, accesul la un defibrilator într-un timp mai mic de 3 
minute. 

Pentru pacienții internaţi poate exista o perioadă de alterare 
hemodinamică şi stop cardiorespirator neasistate. Toţi pacienţii cu risc înalt de 
SCR trebuie să fie internaţi într-un spaţiu unde există posibilitatea de 
monitorizare permanentă şi unde resuscitarea poate începe imediat 

Întregul personal medical trebuie să fie instruit în recunoştere SCR , în a 
solicita ajutor şi a începe imediat resucitarea. În funcţie de nivelul de pregătire 
personalul medical trebuie să facă ceea ce a fost antrenat să facă: personalul 
din terapie intensivă şi serviciul de urgenţă are abilităţi de resuscitare avansate 
faţă de restul personalului. 

Chemarea ajutorului rămâne o prioritate mai ales când SCR este asistat 
de un singur salvator echipa de resuscitare trebuie să fie completă şi trebuie să 
fie chemată doar când SCR este recunoscut. Pentru situaţii de urgenţă în afară 
de SCR fiecare spital trebuie să aibă în vedere alcătuirea unei echipe de 
intervenţie diferite de cea de resuscitare (tradiţional, echipele de medici de 
gardă). 

Secvenţă de acţiuni 
1. Se asigură securitatea salvatorului şi a victimei 
2. Se evaluează strea de conştienţă a pacientului 
e personalul medical în prezenţa unui pacient în colaps sau aparent 
inconştient, aflat în spital, va chema întâi ajutor şi apoi va evalua 
starea de conştienţă a victimei. 
3A. Dacă pacientul este conştient i se va administra oxigen este monitorizat 
şi i se va stabili o linie venoasă până la sosirea liniei de gardă 
3B. Dacă pacientul este inconştient: 
e se cheamă ajutor, dacă nu a fost chemat, 
e se aşează victima în decubit dorsal şi se deschid căile aeriene: 
o se aplică extensia capului şi ridicarea mandibulei 
o se îndepărtează orice corp străin sau secreţii vizibile de la 
nivelul cavităţii bucale folosind o pensă sau aspirator 
o dacă se suspicionează traumă cervicală se vor deschide 
căile aerien folosind subluxaţia anterioară a mandibulei; 
menţinerea deschisă a căilor aeriene şi ventilaţia adecvată 
reprezintă o prioritate în faţa unei suspiciuni de leziuni 
spinală; dacă subluxaţia mandibulei este insuficientă pentru 
deschiderea căilor aeriene se va recurge la o minimă 
extensie a capului pentru deschiderea acestora folosind 
stabilizarea manuală a capuluipentru menţinerea acestuia în 
ax cu trunchiul ( sunt necesari mai mulţi salvatori) 

4. Menţinând căile aeriene deschise, salvatorul încearcă să stabilească, timp 
de maxim 10 secunde, dacă victima respiră normal. 

e privind mişcările peretelui toracic anterior 

e ascultând zgomotele respiratorii la nivelul căilor aeriene superioare 

e simțind fluxul de aer la nivelul obrazului 

Respirația anormală (gaspuri, respiraţie slabă sau zgomotoasă) reprezintă un 
semn de instalare al SCR şi nu va fi considerată semn de prezenţă a circulaţiei 
sangvine). 

5. Salvatorul va căuta timp de maxim 10 secunde existenţa semnelor de 
circulaţie sangvină: 

e dacă pacientul nu prezintă semne de viaţă (mişcări, respiraţie 
normală sau tuse) şi este evaluat de personal insuficient antrenat 
se va începe imediat SVB 

e personalul medical antrenat va palpa pulsul carotidian simultan cu 
căutarea semnelor de viaţă nu mai mult de 10 secunde 

e dacă pacientul nu prezintă semne de viaţă sau există dubii se va 
începe imediat SVB 

e dacă pacientul nu respiră dar prezintă puls carotidian se va ventila 
cu o frecvenţă de 10 ventilaţii pe minut verificând pulsul carotidian 
la fiecare 10 ventilaţii 

De reţinut: 

O persoană va începe SVB iar celelalte vor chema echipa de 
resuscitare,vor pregăti echipamentul şi vor aduce defibrilatorul. 

În cazul unui singur salvator acesta va părăsi pacientul pentru alertarea 
echipei de resuscitare. 

Secvența SVB rămâne nemodificată (30 compresii toracice urmate de 2 
ventilaţii). 

Pentru a evita oboseala personalului şi pentru a menţine o calitate bună a 
compresiilor toracice cei care le efectuează se vor schimba la 2 minute. 

Căile aeriene se vor menţine deschise iar ventilaţia se va efectua cu 
echipamentul adecvat care se află cel mai aproape de victimă ( pocket mask, 
masca laringiană sau mască-balon de ventilaţie), intubaţia traheală fiind 
efectuată doar de personal antrenat şi cu experienţă în domeniu. 

Timpul de insuflaţie este de o secundă iar volumul expirator trebuie să 
producă expansiune toracică normală. Se va administra oxigen cât mai repede 
posibil. 

O dată trahea intubată compresiile toracice vor fi efectuate neîntrerupt ( cu 
excepţia momentelor de defibrilare) cu o fecvenţă de 100 pe minut iar ventilaţiile 
vor fi administrate 10 pe minut evitindu-se hiperventilaţia pacientului. 

În absenţa echipamentului de ventilaţie se va practica ventilaţie gură la 
gură. În cazul în care salvatorul nu poate sau nu vrea să administreze ventilaţia 
gură la gură va efectua numai compresii toracice până la sosirea ajutorului sau 
echipamentului de ventilaţie . 

Când defibrilatorul este acesibil se aplică imediat padelele ţi se analizează 
ritmul. Padele autoadezive vor fi aplicate fără întreruperea compresiilor toracice 

Compresiile toracice vor fi începute imediat după defibrilare. 

Resuscitarea se continuă până la sosirea echipei de resuscitare sau până 
când pacientul prezintă semne de viaţă. 

Dacă există suficient personal se va obţine acces venos şi se vor 
administra medicamente 

Şeful echipei de resuscitare va fi ales dintre persoanele cel mai bine 
antrenate 

În cazul unui pacient monitorizat care instalează SCR în prezenţa 
salvatorului: 
e sevaconfirma SCr şi se va striga după ajutor 
e se va aplica lovitura precordială dacă ritmul este şocabil iar 
defibrilatorul nu este imediat disponibil. 


EU IA 
IN SPITAL 


STRIGA DUPA AJUTOR SI 
EVALUEAZA PACIENTUL 


CHEAMA ECHIPA DE 
RESUSCITARE EVALUEAZA A,B,C,D,E, 


RECUNOASTE SI TRATEAZA 


OXIGEN, MONITOR, LINIE I.V. 


RCP 30:2 
CU OXIGEN SI CHEAMA ECHIPA DE 


ADJUVANTI DE CAI GARDA 


AERIENE 


APLICA SUPRAVEGHERE 


PADELELE/MONITORUL 
DEFIBRILEAZA DACA 
ESTE NECESAR 


SVA 
LA SOSIREA 


ECHIPEI DE 
RESUSCITARE 

2.6. POZIŢIA DE SIGURANŢĂ 


Poziţia de siguranţă este folosită în managementul victimelor inconştiente 
care respiră şi au semne de circulaţie sangvină şi nu prezintă leziuni ale 
coloanei vertebrale. 

Când o victimă inconştientă este culcată în decubit dorsal şi respiră 
spontan căile respiratorii pot fi obstruate de limbă, mucus sau vomă. Aceste 
probleme pot fi prevenite dacă victima este plasată pe una din părţile ei laterale. 
Scopul acestei poziţii este menţinerea liberă a căilor respiratorii, permiterea 
monitorizării, respectarea curburilor fiziologice ale coloanei vertebrale şi evitarea 
compresiilor pe pachetele vasculonervoase. Această poziţie trebuie să fie una 
stabilă în timp. O poziţie aproape-culcat pe burtă pe de altă parte poate 
împiedica o ventilaţie adecvată, deoarece imobilizează diafragmul şi reduce 
complianţa toracică şi pulmonară. 

Poziţia de siguranţă prezintă ca dezavantaj compresia unui braţ, 
recomandându-se urmărirea circulaţiei periferice a braţului şi înlăturarea 
compresiei cât mai rapid; dacă este necesară menţinerea poziţiei de siguranţă 
pe o perioadă mai lungă de timp, după 30 minute victima va fi întoarsă pe 
partea opusă. Există câteva variante ale poziţiei de siguranţă fiecare cu 
avantajele sale. Nu există o singură poziţie potrivită pentru toate victimele. 
Poziţia trebuie să fie stabilă, aproape de poziţia laterală reală, cu capul decliv şi 
fără ca presiunea pe torace să împiedice ventilaţia. 


Figura 12: Braţul în unghi drept cu corpul, cotul îndoit şi palma în sus 


CNRR recomandă următoarea secvenţă de manevre pentru poziţia de 
siguranţă: 
e dacă este cazul, se îndepărtează ochelarii victimei; 
e salvatorul îngenunchează lateral de victima aflată în decubit dorsal şi cu 
membrele pelvine întinse; 
e brațul de partea salvatorului se poziţionează în unghi drept cu corpul, cotul 
fiind îndoit şi palma orientată în sus; (fig 12 

braţul de partea opusă se aduce peste torace de aceeaşi parte cu salvatorul şi 
se poziţionează cu dosul palmei în contact cu obrazul; (fig. 13) 


Figura 13: Dosul palmei în contact cu obrazul 


e salvatorul prinde membrul inferior de partea opusă cu mâna chiar deasupra 
genunchiului şi îl trage în sus, dar păstrând contactul piciorului cu solul (o 
flectare incompletă a coapsei pe abdomen); (fig. 14) 


Figura 14: Flectare incompletă a coapsei pe abdomen 


e cu o mâna pe genunchiul flectat şi cu cealaltă menţinând dosul mâinii 
victimei pe obraz, se roteşte victima spre salvator în poziţie laterală, până când 
piciorul flectat se sprijină pe sol; (fig. 15) 
e se ajustează poziţia membrului inferior de deasupra astfel încât coapsa şi 
genunchiul să fie flectate în unghi drept 

Figura 15:Rotirea victimei către salvator 


e se împinge şi se menţine capul spre posterior pentru a asigura libertatea 
căilor aeriene; această manevră se realizează prin ajustarea poziţiei mâinii de 
sub obraz; (fig. 16) 
e sẹ verifică respiraţia la intervale regulate. 

În ciuda dificultăţilor ce pot apare atât la antrenamente cât şi într-o situaţie 
reală, rămâne fără îndoială faptul că plasarea unei victime inconştiente în poziţie 
de siguranţă poate fi un gest salvator de viaţă. 


Figura 16: Pacient în poziţie de siguranţă 

2.7. OBSTRUCŢIA CU CORP STRĂIN A CĂILOR 
AERIENE 


Moartea accidentală prin obstrucţia cu corp străin a căilor aeriene (OCSCA), 
deşi rară, poate fi prevenită; mai puţin de 1% din evenimentele de obstructie cu 
corp străin sunt mortale. Deoarece majoritatea cazurilor de OCSCA apare, atât 
la copii cât şi la adulţi, în timpul mesei, frecvent, aceste evenimente au martori. 
Totuşi, este nevoie de intervenţie rapidă, cât timp victima este încă responsivă. 


RECUNOAŞTEREA OCSCA 


Pentru supraviețuirea unui eveniment de OCSCA este necesară 
recunoaşterea rapidă a urgenţei. OCSCA nu trebuie confundată cu leşinul, 
infarctul miocardic, epilepsia sau alte situaţii care pot produce insuficienţa 
respiratorie acută, cianoza sau pierderea stării de conştienţă. 

În general obstrucţia apare în timpul mesei, victima ducându-şi frecvent 
mâinile spre gât. (fig. 17) Pacienţii cu obstrucţie uşoară pot vorbi, tuşi şi respira. 
Cei cu obstrucţie severă însă, nu pot vorbi, răspund prin mişcări ale capului, nu 
mai pot respira sau au respiraţii zgomotoase, eforturile de tuse sunt ineficiente, 
nezgomotoase şi devin în scurt timp inconştienţi. 

În recunoaşterea evenimentului de OCSCA este indicat ca salvatorul să 
întrebe victima conştientă: „te-ai înecat?” 


Figura 17: Pacient cu OCSCA 


ALGORITMUL DE INTERVENŢIE ÎN CAZ DE OCSCA LA ADULT 
(Acest algoritm poate fi utilizat şi în cazul copiilor peste un an) 
1. Dacă victima prezintă semne de obstrucţie uşoară a căilor aeriene: 
e Se încurajează victima să tuşească, fără a mai face altceva 
2. Dacă victima prezintă semne de obstrucţie severă a căilor aeriene şi este 
conştientă: 
e Se aplică până la 5 lovituri la nivelul toracelui posterior, după cum 
urmează (fig. 18) 

o salvatorul se poziţionează lateral şi uşor în spatele victimei 


Figura 18 Lovituri interscapulovertebrale 


o va sprijini cu o mână pieptul victimei şi o va înclina uşor spre 
înainte astfel încât, atunci când corpul străin va fi dislocat, să se deplaseze mai 
degrabă spre cavitatea bucală decât să alunece mai jos în căile aeriene 

o cu podul palmei celeilalte mâini va administra până la 5 lovituri 
bruşte interscapulovertebral (între omoplaţi) 

e După fiecare lovitură se verifică dacă a fost înlăturat obstacolul. Scopul 
nu este acela de a aplica toate cele 5 lovituri ci ca fiecare din acestea să 
fie capabilă să dizloce corpul străin. 

e Dacă după cele 5 lovituri între omoplaţi corpul străin nu a fost înlăturat, 
se efectuează 5 comprimări abdominale bruşte astfel (fig. 19), salvatorul: 


| Figura 19:Manevra Heimlich 


o se pozitionează în spatele victimei cu ambele braţe în jurul părţii 
superioare a abdomenului acesteia 
o va înclina uşor victima spre înainte 

o va plasa pumnul între ombilic şi apendicele xifoid 
o va prinde pumnul cu cealaltă mână şi va trage brusc spre în sus şi 
înapoi 
o va repeta de maxim 5 ori această manevră. 
e Dacă obstrucţia nu a fost înlăturată, se continuă alternând 5 lovituri între 
omoplaţi cu 5 comprimări bruşte ale abdomenului. 
3. Dacă victima devine inconştientă: 

e se aşează uşor victima pe sol 

e se alertează imediat Sistemul Medical de Urgenţă 

e se începe SVB direct cu aplicarea compresiilor toracice. Personalul 

medical antrenat şi cu experienţă în detectarea pulsului carotidian, va 
începe aplicarea compresiilor toracice chiar dacă pulsul este prezent 
(pacient inconştient şi cu OCSCA). 

Chiar şi în cazul rezolvării cu succes al unei OCSCA, sunt posibile 
complicaţii ulterioare datorate retenţiei de material străin la nivelul tractului 
respirator superior sau inferior. Pacienţii cu tuse persistentă, dificultăţi de 
deglutiţie sau cu senzaţia de corp străin retenţionat la nivelul gâtului dar şi cei la 
care s-au efectuat comprimări abdominale, care pot determina leziuni interne 
grave, trebuie trimişi pentru evaluare medicală. 
EVALUAREA SEVERITĂŢII 


OBSTRUCŢIE SEVERĂ OBSTRUCŢIE UŞOARĂ 
(tuse ineficientă) (tuse eficientă) 


INCONŞTIENT CONȘTIENT 
5 LOVITURI INTERSCAPULARE ÎNCURAJAREA 
5 COMPRIMĂRI ABDOMINALE TUSEI 


MODIFICĂRI ALE SVB ÎN CAZUL RESUSCITĂRII VICTIMELOR 
_ INECULUI 
In cazul SCR la înecat, protocolul SVB prezintă următoarele modificări: 
e 
e 


se vor administra 5 ventilaţii înaintea începerii compresiilor toracice 

dacă salvatorul este singur, va aplica măsurile de RCP pentru 

aproximativ un minut înainte de a pleca după ajutor 

Aceste modificări trebuie însuşite în special de acele persoane care, prin 

specificul muncii lor pot veni în contact cu potenţiale victime ale unui înec. Spre 
deosebire de alte cauze asfixice de SCR, înecul este uşor de recunoscut; 
persoanele laice pot avea dificultăţi în identificarea cauzei directe de SCR în 
cazul traumei sau intoxicaţiilor. De aceea, în cazul acestor pacienţi se va aplica 
protocolul standard de SVB. 

2.8. UTILIZAREA DEFIBRILATORULUI EXTERN 
AUTOMAT (DEA) 


DEA standard pot fi folosite la adulţi şi copiii peste 8 ani. Pentru copiii 
între 1 şi 8 ani se vor folosi, dacă este posibil, padelele pediatrice sau modul 
pediatric; dacă nu este posibil, se va folosi DEA disponibil. Utilizarea DEA nu 
este indicată în cazul copiilor sub un an. 


ALGORITMUL UTILIZĂRII DEA 


— 


. Trebuie asigurată securitatea salvatorului, victimei şi a celor din jur. 

2. Dacă victima este inconştientă şi nu respiră normal, salvatorul va 
trimite pe cineva după DEA şi va chema ambulanţa. 

3. Salvatorul va începe RCP conform protocoalelor SVB 

4. Imediat după sosirea defibrilatorului: 

e va porni defibrilatorul şi ataşează padelele. Dacă există mai mult de 
un resuscitator, SVB trebuie continuat în timpul efectuării acestor 
manevre 

e vor fi urmate comenzile vocale sau cele afişate 

e  resuscitatorul se va asigura că nimeni nu atinge victima în timp ce 
DEA analizează ritmul 

5a. Dacă există indicație de şoc 

e  resuscitatorul se va asigura că nimeni nu atinge victima 

e va apăsa butonul de şoc urmând instrucţiunile (DEA complet 
automate vor administra şocurile direct) 

e va continua conform comenzilor vocale sau celor afişate 

5b. Dacă nu există indicație de şoc 

e salvatorul va reîncepe imediat SVB cu un raport compresii 
toracice:ventilaţii de 30:2 

e va continua conform comenzilor vocale sau celor afişate 

6. Resuscitarea va continua până când: 

e soseşte un ajutor calificat care preia resuscitarea 
e victima începe să respire normal 

e salvatorul este epuizat fizic 


Comenzile vocale sau afişate ale DEA trebuie (re)setate conform cu 
recomandările actuale privind SVB şi defibrilarea. Modificările ar trebui să 
includă cel puţin: 

1. DEA va administra doar un singur şoc în cazul unui ritm la care acesta 
este indicat 

2. scoaterea comenzii de verificare a ritmului, a respirației sau a pulsului 
imediat după şoc 

3. introducerea unei comenzi pentru reluarea SVB imediat după şoc 

(efectuarea compresiilor toracice chiar în cazul prezenţei circulaţiei 

spontane nu este dăunatoare) 

4. permiterea unui interval de timp de 2 minute pentru efectuarea RCP, 
înaintea comenzii de reverificare a ritmului, respirației sau pulsului. 

ALGORITMUL DEA 


INCONŞTIENT 


DESCHIDEREA CĂILOR 
AERIENE 


CHEAMĂ AJUTOR 
TRIMITE/PLEACĂ DUPĂ DEA 
APELEAZĂ 112 


Nu ventilează normal 


RCP 30:2 
Până la montarea DEA 


DEA 
EVALUEAZĂ 
RITMUL 


INDICAȚIE DE ŞOC NU EXISTĂ INDICAȚIE 
DE şoc 


1 ŞOC 
150-200 J bifazic 
sau 360 J monofazic 


Se reia imediat 


Se reia imediat 
RCP 30:2 
pentru 2 min 


RCP 30:2 
pentru 2 min 


Se continuă până când 
victima respiră normal 

3. SUPORTUL VITAL 
AVANSAT (SVA) 


3.1 IMPORTANŢA SVA 


Multitudinea şi varietatea situaţiilor pe care le poate ridica un pacient aflat în 
SCR atât din punct de vedere al originii opririi cardiace cât şi din punct de vedere al 
modalităţii de abordare au determinat grupuri de lucru în resuscitare să creeze 
algoritmi de intervenţie. Aceşti algoritmi au scopul de a reduce intervalul de timp 
necesar găsirii şi tratării cauzei de SCR dar şi acela de a creşte şansele de reuşită 
a resuscitării. 

Ei sunt creaţi pe principiul evaluare — acţiune — reevaluare, acest principiu 
creând, de fapt, un circuit continuu al succesiunii gesturilor în timpul resuscitării, o 
urmărire permanentă cu posibilitatea adaptării la fiecare pas a gesturilor impuse de 
schimbarea situaţiei la un moment dat. 

Primii algoritmi folosiţi în resuscitare au apărut în 1986 adresându-se la acea 
vreme fiecărei situaţii particulare ce poate caracteriza un SCR din punct de vedere 
al activităţii electrice cardiace. Existau, deci, algoritmi separați pentru abordarea 
pacientului cu FV, cu TV, cu asistolă şi cu DEM, în mare parte componentele 
acestor algoritmi fiind cele care alcătuiesc algoritmul SVA de astăzi. 

1992 este momentul creării ILCOR (International Liaison Comittee on 
Resuscitation) care, folosind experienţa acumulată de membrii săi şi la 
recomandarea ERC (European Resuscitation Council) constituit în 1989 reuneşte 
toţi algoritmii într-unul singur. 

Elementul central al acestui algoritm îl reprezintă defibrilator-monitorul (D-M) 
a cărui eficacitate în depistarea şi tratarea ritmurilor de stop începuse deja să iasă 
în evidenţă. Astfel, D-M influențând cel mai mult rata de succes a resuscitării, 
abordarea algoritmică a pacienţilor conform ACLS a determinat împărţirea acestora 
în două grupe mari: cei care prezintă ritm de defibrilat (FV/TV) şi cei care nu 
prezintă ritm de defibrilat (non-FV/TV). Acest algoritm reuneşte într-o abordare 
unitară a pacientului în SCR toate situaţiile ce pot apărea în cursul resuscitării. 

3.2 MANAGEMENTUL CĂILOR AERIENE 
SUPERIOARE 


Pacienţii în stop cardiorespirator deseori au calea aeriană obstruată, de 
obicei secundar pierderii stării de conştienţă; ocazional, obstrucţia de cale aeriană 
poate fi cauza primară a stopului cardiorespirator. Evaluarea promptă, asigurarea 
căii aeriene şi ventilaţia sunt obiective esenţiale, prevenind leziunile hipoxice 
secundare cerebrale sau a altor organe vitale. În absenţa oxigenării adecvate, 
restabilirea circulaţiei spontane ar putea fi imposibilă. Acest principiu nu se aplică 
stopului cardiac primar produs în apropierea unui defibrilator; în acest caz 
prioritatea este defibrilarea imediată. 


CAUZE DE OBSTRUCŢIE 


Obstrucţia poate fi parţială sau completă; se poate produce la orice nivel, de 
la nas şi cavitate bucală până la trahee. La pacientul inconştient, cel mai frecvent, 
obstrucţia se produce la nivelul faringelui. Până recent, mecanismul obstrucţiei se 
credea a fi deplasarea posterioară a limbii produsă prin scăderea tonusului 
muscular, în final, aceasta sprijinându-se pe peretele faringian posterior. (fig. 20) 
Cauza exactă a obstrucţiei de cale aeriană, la pacientul inconştient, a fost 
identificată prin studiul persoanelor aflate sub anestezie generală; aceste studii au 
demonstrat că obstrucţia se produce la nivelul palatului moale şi al epiglotei (şi nu 
prin deplasarea limbii). 


Figura 20: Obstrucţia căilor aeriene la pacientul inconştient 


Obstrucţia se mai poate produce prin vărsătură şi sânge (regurgitarea 
conţinutului gastric sau traumă) sau prin corp străin. Edemul laringian produs prin 
arsură, inflamație sau anafilaxie este o altă cauză de obstrucţie de cale aeriană. 
Stimularea căilor respiratorii superioare duce la instalarea spasmului laringian. 

Obstrucţia de cale aeriană sub nivelul laringelui este mai puţin întâlnită dar 
se poate produce prin secreţii bronşice excesive, edem de mucoasă, 
bronhospasm, edem pulmonar sau aspiraţia conţinutului gastric. 

Recunoaşterea obstrucţiei de cale aeriană 

Obstrucţia de cale aeriană poate fi subtilă şi deseori rămâne 
nediagnosticată de personalul calificat şi ignorată de salvatorul laic. “Priveşte, 
ascultă şi simte” este o metodă simplă, sistematică, de abordare şi identificare a 
obstrucţiei de cale aeriană. 

e Priveşte mişcările peretelui toracic şi abdominal; 

e Ascultă şi simte fluxul de aer de la nivelul nasului şi cavităţii bucale 


ELIBERAREA CĂILOR AERIENE CU TEHNICI DE BAZĂ 


Odată recunoscută obstrucţia, trebuie luate imediat măsuri de eliberare a 

CAS. Sunt descrise trei manevre menite să elibereze CAS obstruate prin căderea 
limbii, şi anume: 

- hiperextensie la nivelul articulației atlanto-occipitale, 

- ridicarea mandibulei, 

- subluxaţia mandibulei. 

Hiperextensia capului şi ridicarea mandibulei 

Tehnică: o mână plasată pe fruntea pacientului împinge uşor capul spre 
spate, în timp ce cealaltă mână ridică mentonul producând extensia structurilor 
cervicale anterioare (fig.21) 


Figura 21: Hiperextensia capului şi ridicarea mandibulei 


Subluxaţia mandibulei 

Este o manevră alternativă pentru deplasarea spre anterior a mandibulei şi 
înlăturarea obstrucţiei produsă de palatul moale şi epiglotă. Indexul şi celelalte 
degete se plasează în spatele gonionului mandibular, împingând în sus şi spre 
anterior; policele împing uşor mentonul menţinând cavitatea bucală deschisă (fig 
22). 

Figura 22: Subluxaţia mandibulei 


Aceste manevre simple, de schimbare a poziţiei, au succes în majoritatea 
cazurilor de obstrucţie produsă prin relaxarea ţesuturilor moi; dacă prin aceste 
manevre nu se obţine o cale aeriană liberă, se caută alte cauze de obstrucţie; orice 
corp străin vizualizat în cavitatea bucală se îndepărtează digital; se înlătură 
fragmente dentare sau dinţi dislocati, însă se lasă pe loc protezele dentare bine 
fixate (facilitează efectuarea ventilaţiei gură la gură prin păstrarea conturului 
structurilor anatomice). 

Managementul căilor aeriene la pacienţii cu suspiciune de leziune de 
coloană cervicală 

Dacă se ridică suspiciunea de leziune spinală (de exemplu victimă a unei 
căderi de la înălţime, victima unui traumatism cranian sau cervical sau scufundare 
în ape de mică adâncime) este obligatoriu ca în timpul resuscitării capul, gâtul, 
trunchiul şi regiunea lombară să fie menținute în poziţie neutră; hiperextensia 
excesivă a capului poate agrava un traumatism cervical şi poate duce la leziuni de 
cordon spinal; această complicaţie însă nu a fost documentată iar riscul relativ nu 
este cunoscut. Când există suspiciunea de leziune de coloană cervicală, eliberarea 
căii aeriene se face prin manevra de subluxare a mandibulei sau de ridicare a 
acesteia, combinate cu stabilizarea manuală în linie a capului şi gâtului. Dacă 
obstrucţia de cale aeriană cu risc vital persistă, în pofida aplicării corecte a 
manevrei de subluxare sau de ridicare a mandibulei, se poate asocia un grad mic 
de extensie a capului până la deschiderea căii aeriene; explicaţia acestei asocieri 
este că stabilirea unei căi aeriene patente este un obiectiv mult mai important 
decât grija pentru o potenţială leziune de coloană cervicală. 


ELIBERAREA CĂILOR AERIENE - TEHNICI ADJUVANTE 
Adjuvantele simple sunt deseori utile şi uneori esenţiale pentru menţinerea 
deschisă a căilor aeriene, mai ales dacă resuscitarea este de lungă durată; 
menţinerea poziţiei capului şi gâtului este necesară pentru păstrarea alinierii căilor 
aeriene; deşi pipa orofaringiană şi pipa nazofaringiană ridică limba de pe peretele 

faringian posterior, la un pacient inconştient ar putea fi necesară asocierea 
hiperextensiei capului şi ridicarea mandibulei. 
Canula oro-faringiană 

Canula oro-faringiană, cel mai frecvent denumită pipa Guedel, este un tub 
curbat din material plastic; se introduce în cavitatea bucală a pacientului între limbă 
şi palatul dur. Acest tub este prevăzut la extremitatea sa orală cu o margine dilatată 
pentru a împiedica alunecarea dispozitivului în calea aeriană. 

Pipa Guedel este fabricată într-o gamă largă de dimensiuni, de la cele pentru 
nou-născut la cele pentru adult (fig. 23); estimarea dimensiunii necesare pentru 
fiecare caz se face prin măsurarea distanţei de la comisura bucală la unghiul 
mandibulei (fig.24). 

În timpul inserţiei, limba poate fi împinsă posterior, agravând astfel 
obstrucţia, de aceea este necesară respectarea strictă a tehnicii de insertie. 

La pacienţii cu reflexele de fund de gât păstrate este permanent prezent 
riscul de stimulare a reflexului de vomă şi/sau de inducere a unui laringospasm; din 
acest motiv canula oro-faringiană este rezervată stărilor de comă profundă. O 
canulă orofaringiană se poate obtura la trei nivele: porţiunea distală a pipei poate fi 
acoperită de limbă sau epiglotă sau pipa poate fi fixată în valecula 

Figura 23: Canule oro-faringiene Figura 24: Estimarea dimensiunii canulei 


Tehnica de inserţie: 

e se deschide gura pacientului şi se verifică dacă există corpi străini 
susceptibili de a fi împinşi în laringe. 

e se introduce canula în cavitatea orală orientată cu concavitatea spre palatul 
dur, urmând ca la capătul cursei să fie rotită cu 180”. Această rotaţie 
minimalizează riscul împingerii limbii spre posterior. (fig. 25) 

La cele mai mici semne ale prezenţei reflexelor de fund de gât, canula va fi 
îndepărtată. 

Consecutiv inserţiei, patenţa căii aeriene este evaluată conform formulei 
priveşte, ascultă şi simte, menţinând alinierea coloanei vertebrale cervicale. 

Figura 25: Inserarea canulei oro-faringiene 


Canula nazo-faringiană 

Construită din materiale moi, hipo-alergenice, efilată la unul din capete şi 
dilatată la celălalt este relativ bine tolerată de pacienţii cu starea de conştienţă 
păstrată şi poate fi soluţia salvatoare la victimele cu trismus sau leziuni oro-maxilo- 
faciale. Inserţia inadecvată în cavitatea craniană, a unei canule nazofaringiene în 
cazul prezenţei unei fracturi de bază de craniu, este un incident posibil dar extrem 
de rar; în cazul prezenţei certe a unei fracturi de bază de craniu, este indicată 
utilizarea unei canule orofaringiene, dar dacă aplicarea acesteia nu este posibilă şi 
calea aeriană este obstruată, introducerea cu grijă a unei canule nazofaringiene 
poate fi salvatoare de viaţă (beneficiile contrabalansează riscurile). (fig. 26) 


Figura 26: Canula nazo-faringiană 
Dimensiunea canulelor nazofaringiene este notată în milimetri, conform 
diametrului interior, iar lungimea creşte direct proporţional cu diametrul. Metodele 
tradiţionale de apreciere a dimensiunii necesare (compararea cu degetul mic sau 
cu narina) nu se corelează cu particularităţile căilor aeriene şi prin urmare sunt 
metode ineficiente. Pentru adulţi sunt indicate pipele cu diametrul de 6-7 mm. 


41 


În aproximativ 30% din cazuri, introducerea canulei nazofaringiene produce 
leziuni ale mucoasei nazale cu epistaxis secundar. Dacă dimensiunea selectată 
este mai mare decât cea necesară, poate stimula reflexele glosofaringiene sau 
laringiene cu inducerea de vomă sau laringospasm. 

Tehnica de inserţie: 

e se verifică patenţa nării drepte a victimei; 

e se ataşează un dispozitiv de siguranţă (livrat de producator) la nivelul 
extremității dilatate a canulei, pentru a impiedica alunecarea canulei in calea 
aeriană; 

e selubrefiază canula; 

e se introduce canula, printr-o uşoară mişcare de rotaţie; în caz de obstacol, 
canula se retrage şi se va folosi nara stângă; vârful canulei se va afla la 
nivelul faringelui, posterior de limbă; 

e priveşte, ascultă şi simte. 


Aspiraţia 

Pentru îndepărtarea secreţiilor din căile aeriene superioare (sânge, salivă şi 
lichid gastric) se utilizează o sondă de aspirație rigidă cu orificii largi (Yankauer) 
(fig. 27); aspiraţia se utilizează cu prudenţă la pacienţii cu reflex de fund de gât 
prezent din cauza riscului de vărsătură. 


a 


Figura 27: Sondă Yankauer 
TEHNICI AVANSATE DE MANAGEMENT AL CĂILOR AERIENE SUPERIOARE 


Intubaţia traheei este de departe cea mai bună metodă de a asigura o cale 
aeriană patentă şi protejată, dar presupune o instrucţie şi o experienţă 
corespunzătoare. S-a demonstrat însă, că fără antrenament adecvat şi fără 
experienţă, rata de incidenţă a complicaţiilor, ca de exemplu nerecunoaşterea 
intubării esofagiene (6-14%, în unele studii) este prea mare. Tentativele 
prelungite de intubaţie orotraheală au efecte negative; întreruperea compresiilor 
toracice în timpul acestor tentative, duce la compromiterea perfuziei cerebrale şi 
coronariene. 

O serie de dispozitive alternative au fost luate în considerare pentru 
managementul căilor aeriene în timpul RCP; Combitubul, masca laringiană şi tubul 

laringian sunt doar o parte din aceste dispozitive studiate până acum; nici unul din 
studiile utilizării intraresuscitare a acestor dispozitive alternative nu au avut ca scop 
principal influenţa acestora asupra supravieţuirii, mai degrabă s-au concentrat 
asupra ratei de succes a inserţiei şi ventilaţie. 

Nu există date care să susţină utilizarea de rutină a unei anumite tehnici de 
management a căii aerine în timpul RCP; alegerea tehnicii de asigurare a căii 
aeriene depinde de circumstanţele de instalare a stopului şi de experienţa 
salvatorului. 

Masca laringiană are în structura ei un tub cu diametrul de 8-10 mm şi un 
balon gonflabil de formă eliptică. Odată umflat, balonul se mulează intim pe 
structurile anatomice, separând complet calea aeriană de cea digestivă. Introdusă 
în practica anestezică la mijlocul anilor '80, este un dispozitiv ce poate fi folosit cu 
succes chiar cu un antrenament de scurtă durată. (fig. 28) Ventilaţia cu balon- 
mască laringiană este mult mai eficientă decât cea cu ansamblul balon-mască de 
anestezie, deşi nu garanteză protecţie absolută a căii aeriene. Aspiraţia pulmonară, 
frecvent asociată cu ventilaţia cu mască de anestezie şi balon,este puţin probabilă 
în cazul utilizării măştii laringiene. 


Figura 28: Masca laringiană 


Volumele curente eliberate de ventilaţia cu presiune pozitivă intermitentă 
prin intermediul măştii laringiene nu generează presiuni mai mari de 20 cmH20, 
astfel încât inflaţia gastrică este absentă sau minimă. De asemenea tehnica de 
inserţie a măştii laringiene nu presupune gesturi energice, ceea ce face din acest 
dispozitiv, unul de elecţie pentru protezarea ventilatorie a pacientului cu leziune de 
coloană vertebrală cervicală. Comparativ cu intubaţia traheală, dezavantajele 
utilizării LMA sunt creşterea riscului de aspirație bronşică şi imposibilitatea ventilării 
eficiente a pacienţilor cu complianţă pulmonară redusă sau cu complianţă redusă a 
peretelui toracic. Nu există date care să stabilească dacă este posibilă sau nu 
ventilaţia eficientă prin LMA fără întreruperea compresiilor toracice. Posibilitatea de 
ventilaţie adecvată în timpul compresiilor toracice reprezintă unul din principalele 
avantaje ale utilizării sondei traheale. 

Masca laringiană s-a dovedit a fi dispozitivul cel mai indicat pentru RCP efectuată 
de către personalul paramedical sau cel medical cu pregătire medie. Ca şi pentru 
IOT, pacientul trebuie să fie inconştient sau sedat. 

Măştile laringiene convenţionale sunt de utilizare îndelungată, suportând cam 40 de 
sterilizări. 

Tehnica montării măştii laringiene: 

e Se alege o mască de dimensiune corespunzătoare (4-5). Porțiunea 
gonflabilă va fi complet desumflată şi lubrefiată cu gel pe faţa sa externă (cea care 
nu va veni în contact cu laringele). 

e Pacientul va fi aşezat în decubit dorsal cu coloana vertebrală cervicală 
aliniată. Extensia în articulaţia atlanto-occipitală ar fi de dorit, dar trebuie evitată în 
prezenţa unei leziuni certe sau bănuite a coloanei vertebrale cervicale. 

e Operatorul se va situa la capul pacientului (în caz de imposibilitate este 
permisă şi poziţionarea operatorului în lateral). 

e Se apucă tubul ca pe un creion, se introduce masca în cavitatea bucală a 
pacientului cu apertura sa distală privind caudal. Vârful măştii este avansat 
progresiv până ajunge la nivelul peretelui posterior al faringelui. Apoi masca este 
presată posterior şi caudal până întâmpină rezistenţă, semn că a ajuns la nivelul 
peretelui posterior al hipofaringelui. 

e Se umflă masca cu un volum de aer corespunzător cu cel inscripţionat pe 
tub. Dacă montarea a fost corect efectuată, tubul va avea un recul de aproximativ 
1-2 cm în momentul umflării măştii, aceasta proiectând laringele spre anterior. 

e Cofirmarea obţinerii unei căi aeriene patente se face prin observarea 
expansiunii egale şi simetrice a cutiei toracice în momentul ventilaţiei efectuate pe 
balonul ataşat la tub. Percepția acustică a unei pierderi aeriene importante 
sugerează malpoziţia măştii. În prezenţa mişcărilor egale şi simetrice ale cutiei 
toracice, o pierdere aeriană minoră este considerată tolerabilă. 

e Se montează o canulă oro-farigiană pentru a preveni muşcarea tubului şi se 
fixează cu benzi de leucoplast. 

Riscurile protezării cu ajutorul măștii laringiene 

e Dacă pacientul nu este sedat corespunzător se poate induce laringospasm 
(acest risc este inexistent la pacientul în SCR). 

e Cale aeriană ineficientă datorată poziționării incorecte. Masca trebuie 
imediat retrasă, cu desumflarea prealabilă a extremității sale gonflabile, urmată de 
montarea corectă. 

e Împingerea epiglotei cu ostrucţia consecutivă a orificiului glotic. Masca se 
retrage şi apoi se montează corect. 

Combitubul 

Dispozitiv salvator de viaţă deosebit de ingenios şi eficient, dar a cărui 
utilizare este limitată din cauza preţului de cost ridicat şi a compexităţii de 
construcţie care face dificilă realizarea sa la dimensiuni pediatrice. 

Este un tub cu lumenul dublu, care se introduce „în orb” în cavitatea bucală, 
printre limbă şi palatul dur şi care realizează o cale aeriană patentă indiferent de 
poziţionarea sa finală (în trahee, respectiv în esofag). Tubul traheal are capătul 
distal liber, în timp ce tubul esofagian are capătul distal orb dar are un număr de 
mici orificii, situate lateral, la câţiva cm proximal de vârf. Combitubul are în 
construcţia sa două balonaşe, unul mic situat distal şi unul de mai mari dimensiuni 
(aproximativ 100ml) situat proximal şi conceput a fi gonflat în hipofaringe. (fig 29) 

Principiul combitubului constă în faptul că atunci când este introdus „în orb”, 
indiferent dacă pătrunde în calea aeriană sau digestivă, pacientul poate fi ventilat 
pe unul din cele două capete proximale ale tubului. Dacă tubul pătrunde în esofag 
(situaţia cea mai probabilă), pacientul este ventilat prin orificiile laterale ale tubului 
esofagian ce sunt situate proximal de orificiul glotic. Aerul nu va putea pătrunde în 
esofag în timpul inspirului datorită capătului orb al tubului esofagian şi a balonaşului 
distal aflat imediat proximal de acesta. Balonaşul proximal, umflat la nivelul 
hipofaringelui împiedică pierderile aeriene prin cavitatea bucală. În cazul în care 
combitubul a fost introdus în trahee, ventilaţia se va face la nivelul capătului distal 
liber al tubului traheal. 

Datorită  lumenului dublu, diametrul fiecăruia dintre tuburi este în mod 
corespunzător redus de unde şi creşterea rezisteţei la flux constatată la utilizarea 
acestui dispozitiv. 

Combitubul poate fi un instrument extrem de eficient şi relativ uşor de utilizat 
mai ales în RCP efectută de personalul medical cu pregătire medie. 


Figure 29 Combitub 


Tehnica montării combitubului: 

e Pacientul se poziţionează în decubit dorsal cu coloana vertebrală cervicală 
aliniată. 

e Se deschide gura şi se susţine mentonul (cel mai bine de către un ajutor) 

e Tubul, în prealabil lubrefiat, este trecut „în orb” prin cavitatea bucală până ce 
marcajul de culoare neagră de pe tub ajunge la nivelul arcadei dentare superioare. 
O oarecare rezistență este resimţită în momentul în care tubul pătrunde printre 
corzile vocale. 

e Tubul proximal se umflă cu aproximativ 100 ml de aer. 

e Tubul distal se umflă cu aproximativ 15-20 ml de aer. 

e Se ataşează balonul şi se începe ventilaţia mecanică, iniţial la nivelul tubului 
esofagian, urmărind mişcările cutiei toracice şi eventuala distensie abdominală. 

e Este necesară auscultaţia toracelui (vezi IOT). Dacă la auscultaţia toracelui 
nu este perceput murmur vezicular, se transferă balonul şi se ventilează prin tubul 
traheal, urmărind mişcările cutiei toracice şi repetându-se auscultaţia. 

Dezavantaje: 
e Este un dispozitiv scump şi de unică utilizare; 

Necesită deschiderea adecvată a gurii şi în unele cazuri sedare; 
Balonaşele pot fi perforate de dinţi în timpul inserţiei; 
Pot apare leziuni de părţi moi datorate dimensiunilor relativ mari; 
Determină distensie gastrică; 
Nu se poate fabrica la dimensiuni pediatrice. 

Alte dispozitive de menţinere a patenţei căilor aeriene intraresuscitare, relativ 
noi dar cu eficienţă încă nedemonstrată clinic: Tubul laringian, ProSeal LMA, 
Airway management device, Intubating LMA. 


INTUBAŢIA TRAHEALĂ 


Intubaţia traheală este percepută ca fiind cea mai bună metodă de asigurare 
a unei căi aeriene patente şi protejate intraresuscitare. Reprezintă o metodă de ales 
atunci când există personal cu abilităţi şi experienţă corespunzătoare. Este 
considerată a fi superioară tuturor celorlalte tehnici de asigurare a libertăţii căilor 
aeriene superioare deoarece este singura tehnică ce odată corect efectuată 
realizează următoarele: 

e cale aeriană patentă; 

cale aeriană protejată; 
posibilitatea aspiraţiei căilor aeriene; 
posibilitatea de a ventila adecvat pacientul în timpul compresiilor toracice; 
eliberarea unui membru al echipei de resuscitare; 
cale alternativă pentru administrarea de droguri. 
Salvatorul trebuie să pună în balanţă riscurile/beneficiile intubaţiei şi nevoia 
de efectuare corectă a compresiilor toracice. Tentativa de intubare impune 
întreruperea compresiilor toracice dar, odată asigurată calea aeriană, ventilaţiile se 
pot desfăşura fără oprirea compresiilor. Salvatorul antrenat în managementul 
avansat al căilor aerine trebuie să efectueze laringoscopia directă fără întreruperea 
compresiilor toracice; o scurtă pauză în efectuarea compresiilor este necesară 
doar când sonda trece printre corzile vocale. În caz contrar, pentru a evita 
întreruperea compresiilor toracice, tentativa de intubaţie este amânată până la 
reluarea circulaţiei spontane. 

În anumite situaţii laringoscopia directă şi tentativa de intubatie pot fi imposibil 
de efectuat sau pot induce prin ele însele deteriorări în starea pacientului. 
Asemenea circumstanţe includ epiglotita, patologia faringelui (flegmoane, tumori), 
trauma cerebrală (unde laringoscopia poate conduce la creşterea importantă a 
presiunii intracraniene), trauma vertebrală cervicală (gesturile intempestive pot 
transforma o leziune amielică în una cu interesare mielică). Acestor situaţii le sunt 
rezervate tehnici altenative (laringoscopia cu fibră optică, crico-tiroidotomia). 
Echipamentul necesar pentru intubaţia traheală (fig. 30, 31) 

e Laringoscop, în cele mai multe din situaţii, laringoscop cu lama curbă tip 
Macintosh. 


46 


Figura 30: Laringoscop şi lame 

Figura 31: Balon Ambu şi sonde traheale 


e Sonde traheale; sondele traheale moderne sunt fabricate din material plastic 
siliconat hipoalergenic şi au în structura lor: un balon gonflabil situat la extremitatea 
distală a sondei (care se gonflează prin intermediul unui tub extern prevăzut cu 
supapă unidirecţională), un balonaş de control şi un racord situat la extremitatea 
proximală a sondei la care se va adapta balonul Ambu sau tubulatura aparatului de 
ventilaţie mecanică. Valoarea imprimată cu caractere groase la nivelul 1/3 distale a 
sondei arată valoarea în mm a diametrului intern al sondei. Sondele cu diametrul 
intern cuprins între 7mm şi 9mm sunt potrivite pentru marea majoritate a adulţilor. 
Valorile imprimate cu caractere subţiri şi dispuse în lungul sondei măsoară 
lungimea acesteia în cm. Aceste valori sunt de mare importanţă pentru a evita fie 
intubaţia bronhiei principale drepte prin introducerea în exces, fie plasarea sondei în 
faringe prin introducerea insuficientă. Se va urmări poziţionarea sondei cu gradaţia 
de aproximativ 24cm la bărbat şi 22cm la femeie, măsurat la nivelul comisurii 
bucale. 

e  Seringi pentru umflarea balonaşului (volumul de aer necesar este 

(inscripţionat pe balonaş). 

e Piesăîn,„L' şi racord extensibil pentru balonul Ambu. 

e Mandren. 

e Pensă Magill pentru corpi străini. 
e Aspirator, sondă dură Yankauer şi sonde de aspiratie flexibile. 
e  Stetoscop. 


Tehnica intubaţiei oro-traheale (fig 32, 33) 

1. Se poziţionează capul pacientului: atunci când este posibil (când nu există 
suspiciune de leziune de coloană cervicală) se face extensia capului din articulaţia 
atlanto-occipitală, în scopul alinierii căilor aeriene. 

2. Preoxigenare-ventilaţie pe balon şi mască cel puţin 30sec. cu un FiO> de minim 
0.85 (85% concentraţie în oxigen). 

3. Intubaţia nu trebuie să dureze mai mult de 30sec. Depăşirea acestui interval de 
timp impune reluarea preoxigenării. 


Figura 32: Tehnica intubaţiei orotraheale 

Figura 33 Poziţia sondei orotraheale 

4. Se deschide gura, îndepărtând mandibula cu mâna dreaptă. Inspecţie rapidă a 
cavităţii bucale pentru identificarea eventualilor corpi străini şi aspirarea acestora 
dacă este necesar. Cu laringoscopul în mâna stângă se pătrunde în cavitatea 
bucală la nivelul comisurii bucale drepte, astfel încât limba să fie în întregime spre 
stânga şi să permită identificarea următoarelor trei repere: 

o amigdalele/lojele amigaliene: nu introduceţi lama laringoscopului cu 

toată lungimea; căutaţi reperul. 
olueta; împingeţi lama către stânga încărcând limba din aproape în 
aproape. 

o epiglota; avansati uşor încărcând baza limbii, vizualizând epiglota. 
5 .Se poziţionează vârful lamei laringoscopului în şanţul gloso-epiglotic şi se 
efectuează o mişcare rectilinie oblic ascendentă în lungul mânerului laringoscopului 
ca şi cum aţi dori să duceţi mânerul laringoscopului la unirea tavanului cu peretele 
din faţă. Această mişcare ridică epiglota şi evidenţiază corzile vocale. 
6. Se vizualizează glota. Apertura laringiană este de formă triunghiulară sau 
rombică, corzile vocale fiind albe-sidefii (fig. 34). Compresia cricoidiană (manevra 
Selick), efectuată de către un ajutor poate aduce mai bine glota şi corzile vocale în 
câmpul vizual (fig. 35). 
7. Se aspiră secrețiile, vomismente şi eventualii corpi străini lichizi sau semilichizi. 


Figura 34: Apertura laringiană Figura 35: Manevra Selick 

8. Se introduce sonda oro-traheală sub control vizual, ţinută între degetele mâinii 
drepte ca un creion, cu vârful îndreptat în sus şi spre dreapta în direcţia orificiului 
glotic. Sonda este lăsată să alunece pe partea dreaptă a cavităţii bucofaringiene, 
astfel încât introducerea acesteia prin orificiul glotic să se facă „la vedere” şi va 
progresa până când balonaşul depăşeşte corzile vocale (şi nu mai mult). Orice 
dubiu privind plasarea corectă a sondei trebuie să conducă la retragerea acesteia şi 
repetarea întregii secvenţe. 

9. Se umflă balonaşul în scopul fixării sondei în trahee şi limitării pierderilor aeriene. 
Presiunea parietală pe trahee la nivelul punctului de ocluzionare trebuie să fie sub 
valoarea presiunii hidrostatice capilare (30mmHg). 

10. Se ataşează balonul Ambu sau aparatul de ventilaţie mecanică. 

11. Se verifică acurateţea intubaţiei. Vizual şi prin auscultaţia toracelui în cele patru 
puncte toracice (subclavicular drept, subclavicular stâng, axilar drept, axilar stâng) 
şi în epigastru. Auscultaţia se va face totdeauna în toate cele cinci puncte şi 
totdeauna în aceeaşi secvenţă. 

12. Se ventilează cu o frecvenţă de 10-12 ventilaţii/min. administrând 02 în 
concentraţie cât mai mare. 

13. Se fixează sonda orotraheală la nivelul comisurii bucale cu benzi de 
leucoplast/dispozitive speciale. 

14. Se plasează canula orofaringiană, pentru a preveni obstruarea sondei. 


N.B. 1. Laringoscopia şi intubaţia traheei vor dura cel mult 30 sec. Depăşirea 
acestui interval impune reoxigenarea. 

2. Orice dubiu referitor la plasarea corectă a sondei în trahee duce la 
retragerea acesteia, reoxigenare şi reluarea secvenţei de intubatie. 


Confirmarea poziţiei corecte a sondei de intubatie traheală 

Nerecunoaşterea intubării esofagului este cea mai importantă complicaţie a 
tentativei de intubaţie traheală. Acest risc este redus prin utilizarea de rutină a 
tehnicilor primare şi secundare de confirmare a poziţiei corecte a sondei. 
Evaluarea primară: observarea expansiunii ambelor hemitorace, auscultaţia 
câmpurilor pulmonare axilar bilateral (murmurul vezicular trebuie să fie simetric) şi 
în epigastru (unde nu trebuie să se audă zgomot). Semne clinice de confirmare a 
poziţiei corecte a sondei de intubaţie (formarea de condens pe tub, ridicarea 
peretelui toracic, murmur vezicular prezent la auscultaţia câmpurilor pulmonare, 
lipsa zgomotelor de intrare a aerului în stomac) nu sunt eficiente în toate situaţiile. 
Metodele secundare de confirmare a poziţiei sondei (concentraţia CO2 expirat sau 
dispozitiv de detecție esofagiană) reduc riscul de nerecunoaştere a intubării 
esofagiene. Dacă există dubii asupra poziţiei se reia laringoscopia directă pentru a 
vedea dacă sonda trece printre corzile vocale. 

Nici una dintre tehnicile secundare de confirmare a poziţiei nu poate face 
diferenţa între o sondă inserată în bronhie principală sau una corect plasată în 
trahee. Există prea puţine informaţii pentru a spune care este metoda optimă de 
confirmare a poziţiei corecte a sondei de intubaţie intraresuscitare; toate 
dispozitivele trebuie considerate ca fiind adjuvante ale unei alte tehnici de 
confirmare; nu există date care să cuantifice eficienţa lor în monitorizarea poziţiei 
sondei după plasarea iniţială. 

Dispozitivul de detecție esofagiană generează o forţă de sucţiune la capătul 
traheal al sondei fie prin retracţia pistonului unei seringi de volum mare fie prin 

gonflarea unei sfere flexibile comprimate. Aerul din căile aeriene inferioare este 
uşor aspirat printr-o sondă plasată în trahee (al cărei lumen este menţinut datorită 
cartilagiilor rigide); când sonda este amplasată în esofag, nu se poate aspira aer 
(esofagul se colabează când este generată forța de sucţiune). În general, 
dispozitivul de detecție esofagiană poate fi utilizat cu succes atât în prezenţa 
circulaţiei spontane cât şi în stopul cardiac, dar poate genera confuzii în caz de 
obezitate excesivă, sarcină avansată sau astm sever cu secreţii traheale în 
cantitate mare; în aceste circumstanţe traheea se poate colaba la aspirație. 

Dispozitivul de detecție a dioxidului de carbon măsoară concentraţia de CO2 
în aerul expirat; persistenta CO2 în aerul expirat după 6 ventilaţii indică poziţia 
sondei în trahee sau în bronhie principală; confirmarea poziţiei sondei deasupra 
carinei impune auscultaţia toracelui bilateral, pe liniile axilare medii. La pacienţii cu 
circulaţie spontană prezentă, lipsa CO; în aerul expirat indică intubaţia esofagiană; 
în timpul stopului cardiac, fluxul sanguin pulmonar poate fi atât de scăzut încât 
concentraţia de CO; în aerul expirat este foarte redusă iar dispozitivul de detecție 
nu poate da informaţii asupra poziţiei sondei. Prezenţa CO2 în volumul de aer 
expirat, în timpul resuscitării, este un indicator de certitudine a poziţiei intratraheale 
(sau în bronhie principală) a sondei; în absenţa CO; în aerul expirat, cel mai bine, 
poziţia sondei este confirmată printr-un dispozitiv esofagian. Există o gamă largă de 
detectoare colorimetrice de CO;, dispozitive electronice simple şi ieftine care pot fi 
utilizate atât în spital cât şi în prespital. 

Probleme potenţiale în timpul intubaţiei traheei. Accidente; incidente: 
e  particularităţii anatomice: gât scurt, dentiţie proeminentă, mobilitate redusă a 
coloanei cervicale; 
fracturi dentare sau ale protezelor fixe; 
vărsătură şi regurgitare; 
trismus; 
traumă facială; arsuri ale feţei; 
e intubaţia esofagiană; 
e leziuni ale coloanei vertebrale cervicale. 
Presiunea cricoidiană (manevra Selick) (fig. 35) 

Se efectueză în timpul laringoscopiei, de către un ajutor, cu scopul de a 
preveni regurgitarea conţinutului gastric cu aspiraţia consecutivă a acestuia în 
arborele bronşic. Dacă este incorect executată sau este aplicată o forţă excesivă, 
ventilaţia şi intubaţia pot deveni mult mai dificile. Dacă ventilaţia este imposibilă se 
reduce sau încetează complet presiunea aplicată pe cartilagiul cricoid. Dacă 
pacientul varsă se eliberează imediat cartilagiul cricoid. Se aplică în sens antero- 
posterior, presând inelul cricoidian spre înapoi şi comprimând astfel esofagul pe 
versantul anterior al corpului vertebrei cervicale VI. Pesiunea trebuie menţinută 
până când sonda traheală este introdusă printre corzile vocale şi balonaşul este 
umflat. 


Cricotiroidotomia şi puncţia cricotiroidiană 

Se pot întâlni situaţii când atât ventilaţia pe mască şi balon cât şi intubaţia 
traheei sunt imposibil de realizat (traumă facială extinsă, obstrucţie mecanică). 
Asemenea situaţii impun realizarea unei căi aeriene „chirurgicale”, distal de locul 
obstrucţiei. Traheotomia de urgenţă nu este de recomandat fiind cronofagă şi 
presupunând abilităţi chirurgicale precum şi instrumentar adecvat. 

Cricotiroidotomia chirurgicală asigură o cale aeriană definitivă care poate fi 
utilizată pentru ventilaţie până la efectuarea intubării semi-elective sau a 
traheostomiei. 

Puncţia cricotiroidiană este procedura de ales într-o asemenea situaţie, 
realizându-se rapid şi cu echipament minim. Este o măsură temporară până la 
realizarea unei căi chirurgicale. Asigură oxigenare pe o perioadă scurtă de timp; 
necesită o canulă cu diametru mare, care să nu se cudeze, o sursă de oxigen cu 
presiune mare; prezintă risc crescut de barotraumă şi este ineficientă la pacienţii cu 
traumă toracică. Există de asemenea risc de ventilaţie inadecvată sau imposibilă 
prin cudarea canulei; nu poate fi utilizată în timpul transportului 
Tehnica puncţiei cricotiroidiene 

e Se poziţionează pacientul în decubit dorsal cu capul în extensie moderată. 

e Se identifică membrana cricotiroidiană între cartilajul tiroid şi inelul orizontal 
al cartilajului cricoid. 

e Se puncţionează membrana cricotiroidiană cu un cateter venos cu diametrul 
mare (14 G sau mai mare). Puncţia se face vertical cu cateterul ataşat la o 
seringă de 2 — 2,5 ml. Pătrunderea în trahee este indicată de senzaţia de 
pierdere a rezistenţei; aspiraţia aerului confirmă prezenţa vârfului acului în 
trahee. (fig. 36) 

e  Cateterul se avansează caudal într-un unghi de 45°. Se detaşează acul, se 
ataşează seringa fără piston, iar la seringă se montează piesa finală a unei 
sonde de intubatie de 7 — 7,5 mm pe care se poate ventila cu balonul Ambu. 


Figura 36: Piese necesare ventilării după puncţie cricotiroidiană 

Intubaţia oro- sau nazotraheală prin transiluminare (fig. 37-44) 

Figura 37-44: Intubarea oro- sau nazotraheală prin iluminare transcutanată 

3.3 VENTILAŢIA ÎN RESUSCITARE 


Oxigenul 

Se administrează oxigen ori de câte ori acesta este disponibil. O mască de 
oxigen standard asigură o concentraţie a oxigenului în aerul inspirat de 50% cu 
condiţia ca fluxul să fie suficient de mare. O mască la care este ataşat un rezervor 
poate asigura o concentraţie de oxigen în aerul inspirat de 85% la fluxuri de 10-15 
L/minut. 

Iniţial, se administrează cea mai mare concentraţie de oxigen posibilă, care, 
ulterior este titrată sub controlul saturaţiei periferice (pulsoximetrie) şi a gazelor 
arteriale. 

Ventilaţia gură-la-gură 

Instituirea rapidă a ventilaţiei artificiale este necesară pentru toţi pacienţii la 
ventilaţia spontană este inadecvată sau absentă. Ventilaţia gură-la-gură este 
eficientă dar concentraţia oxigenului în aerul asigurat de ventilaţia salvatorului (aer 
expirat) este doar de 16-17%; din acest motiv este necesară înlocuirea acesteia cu 
ventilaţie cu aer îmbogăţit în oxigen. 

Pocket mask-ul este un dispozitiv utilizat pe scară largă; este o mască 
similară celei de anestezie dar permite ventilaţia gură-la-mască; are o valvă 
unidirecţională care direcţionează aerul expirat de pacient departe de salvator; 
masca este transparentă şi permite vizualizarea eventualelor secreţii — sânge sau 
lichid de vărsătură — care pot inunda căile aeriene; unele măşti au un conector 
care permite administrarea de oxigen. Când nu există conector, administrarea 
suplimentară de oxigen se poate face prin introducerea tubului pe una dintre părţile 
măştii, cu asigurarea etanşeităţii adecvate pe relieful facial (utilizarea ambelor 
mâini permite o etanşeizare maximă) (fig. 45). 


Figura 45: Ventilaţia gură la mască 

Utilizarea unor volume tidal mari sau a unor fluxuri inspiratorii exagerate duce 
la dezvoltarea de presiuni crescute în căile aeriene, cu predispoziţie la inflaţie 
gastrică şi risc subsecvent de regurgitare şi aspirație pulmonară. 

Riscul de inflaţie gastrică este crescut de: 

e cale aeriană obstruată prin poziţie incorectă a capului şi gâtului; 

e sfincter esofagian incompetent (prezent la toţi pacienţii în stop cardiac); 

e presiuni de ventilaţie crescute. 

Un flux ventilator redus duce la prelungirea timpului inspirator şi scade timpul 
necesar pentru efectuarea compresiilor toracice; fiecare ventilaţie trebuie să 
dureze 1 secundă şi să asigure volumul de aer necesar pentru mişcarea adecvată 
a peretelui toracic; această regulă reprezintă un compromis între administrara unui 
volum ventilator adecvat, cu risc minim de inflaţie gastrică şi efectuarea corectă a 
compresiilor toracice. 

În timpul resuscitării cu cale aeriană neprotejată, se administrează 2 ventilaţii 
după fiecare secvenţă de 30 compresii toracice. 

Baloane de ventilaţie autogonflabile 

Balonul de ventilaţie autogonflabil poate fi conectat la o mască facială, la o 
sondă de intubaţie orotraheală sau orice dispozitiv alternativ, cum ar fi masca 
laringiană sau  combitubul; în absenţa oxigenului suplimentar, baloanele 
autogonflabile permit ventilaţia cu aer atmosferic (21% oxigen); acest procent 
poate fi crescut până la 45% prin ataşare de oxigen direct la balon. Dacă se poate 
ataşa un rezervor, la un flux de aproximativ 10L/min pot fi atinse concentraţii de 
oxigen în aerul inspirat de aproximativ 85%. 

Deşi ansamblul mască-balon permite ventilaţie cu concentraţii mari de oxigen, 
utilizarea lui necesită un salvator instruit, fiind relativ dificilă menţinerea etanşeităţii 
măştii pe reliefurile faciale şi menţinerea patenţei căii aeriene — cu o mână — în 
timp ce cu cealaltă mână se comprimă balonul. (fig 46) 


Figura 46: Ventilaţie pe mască şi balon 

Orice scăpare de aer pe lângă mască induce hipoventilaţie şi orice tentativă 
de ventilaţie cu calea aeriană obstruată poate produce inflare gastrică (proces care 
reduce suplimentar eficienţa ventilaţiei şi creşte semnificativ riscul de regurgitare 
gastrică şi aspirație pulmonară). Manevra de presiune cricoidiană reduce riscul de 
regurgitare dar necesită salvator antrenat (incorect aplicată, această manevră 
poate face mult mai dificilă ventilarea pacientului). 

Tehnica ventilării pe mască şi balon cu două persoane este preferabilă; o 
persoană menţine masca în poziţie, utilizând manevra de subluxaţie a mandibulei, 
utilizând ambele mâini, în timp ce o a doua persoană comprimă balonul. Avantajele 
acestei metode sunt obtinerea unei etanşeităţi mai bune a măștii şi ventilaţia 
eficientă, cu riscuri minime. 

Odată asigurată patenţa căii aeriene prin plasarea unei sonde orotraheale, a 
unui Combitub sau a oricărui dispozitiv aerian supraglotic, ventilaţia se face la o 
rată de 10/minut, fără necesitatea de oprire a compresiilor toracice. Etanşeitatea 
pe laringe, oferită de masca laringiană nu este suficient de bună pentru a prevenii 
scăparea unui mic volum de aer când o ventilaţie coincide cu o compresie toracică; 
scăpările moderate de aer sunt acceptate, mai ales dacă mare parte din acest 
volum este evacuat prin cavitatea bucală; scăpările de volume mari de aer se pot 
solda cu ventilaţie inadecvată, situaţie în care devine necesară sincronizarea 
compresiilor toracice cu ventilaţiile, într-un raport de 30:2. 

Aparate de ventilaţie mecanică 

Există foarte puţine studii care iau în consideraţie aspectele specifice 
ventilaţiei mecanice în timpul SVA; unele dintre ele au sugerat că, în timpul RCP, 
numărul de ventilaţii este excesiv. În contrast, ventilatoarele mecanice asigură un 
flux de gaz constant în timpul inspirului; volumul administrat este dependent de 
timpul inspirator (un timp mai mare asigură un volum tidal mai mare); deoarece, în 
timpul inspirului, presiunea din căile aeriene creşte, majoritatea ventilatoarelor au 
limitatoare de presiune pentru scăderea riscului de barotraumă. 

Ventilatoarele mecanice pot fi utilizate atât cu masca facială cât şi cu oricare 
alt dispozitiv de cale aeriană (sondă de intubaţie, mască laringiană). 

Parametrii iniţiali de ventilaţie: volum tidal de 6-7ml/Kg corp; frecvenţă de 10 
ventilaţii/minut. Majoritatea aparatelor permite selectarea parametrilor de ventilaţie 
facilitând adaptarea la greutăţi corporale diferite; alte aparate permit alegerea 
modului optim de ventilaţie mecanică. În prezenţa circulaţiei spontane, parametrii 
adecvaţi de ventilaţie mecanică sunt determinaţi prin analiza gazelor arteriale. 

Comparativ cu alte metode de ventilaţie, utilizarea unui aparat oferă mai multe 
avantaje: 

e la un pacient neintubat, salvatorul are ambele mâini libere pentru menţinerea 
poziţiei corecte a măştii şi a alinierii căilor aeriene; 

e cu o mână poate fi efectuată presiunea cricoidiană în timp ce cealaltă mână 
menţine etanşeitatea măştii pe masivul facial; 

e la pacientul neintubat, salvatorul este liber pentru îndeplinirea altor sarcini; 

e odată stabiliţi parametrii de ventilaţie, asigură un volum tidal, o frecvenţă 
respiratorie şi o minut-ventilaţie constante; este evitată astfel ventilaţia 
excesivă. 

3.4 SUBSTANŢE UTILIZATE ÎN RESUSCITARE 


MEDICAMENTE FOLOSITE ÎN TIMPUL RESUSCITĂRII 


Adrenalina 

Atropina 

. Amiodarona 

Xilina 

Bicarbonatul de Na 
Clorura de Ca 

. Sulfatul de magneziu 
„ Vasopresina 


IZONMVOW > 


În timpul tratării imediate a unui stop cardiorespirator sunt recomandate 
numai câteva droguri; administrarea lor trebuie avută în vedere numai după 
aplicarea unor serii de şocuri electrice (dacă acestea sunt indicate) şi după ce s-au 
început compresiile sternale şi ventilaţia mecanică (ele fiind cele care ajută la 
menţinerea oxigenării cerebrale şi cardiace şi la intrarea astfel în acţiune a 
drogului). 


A. Adrenalina (epinefrina) 
a. Mod de acţiune. 

Adrenalina este o amină simpatomimetică cu acţiune directă pe alfa şi 
betareceptori; în doza folosită la resuscitare stimulează receptorii alfa1 şi alfa2 ce 
produc vasoconstricţie crescând rezistenţa vasculară sistemică, în urma căreia 
rezultă o creştere relativă a perfuziei cerebrale şi coronariene. Pentru un cord care 
îşi reia activitatea mecanică, acţiunea adrenalinei pe receptorii beta1 determină 
efecte inotrop şi cronotrop pozitive. 

În postresuscitare adrenalina este un drog proaritmogen prin creşterea 
excitabilităţii pe un miocard ischemic, determinând recurenta FV. 

b. Indicaţii. 

Este drogul de primă intenţie folosit în SCR de orice etiologie. În doze diferite 
mai poate fi folosit în şocul anafilactic şi cardiogen. 
c. Dozare. 

În timpul SCR se administrează adrenalina intravenos direct 1 mg soluţie 
1:1000, intervalul dintre doze fiind de 3 minute. Când accesul venos este întârziat 
sau nu poate fi obţinut se administrează pe sonda endotraheală 3 mg soluţie 1: 
10000. Nu există dovezi ştiinţifice care să susţină administrarea unor doze mai mari 
pacienţilor aflaţi în SCR. 

Odată cu restabilirea circulaţiei spontane, dozele excesive de adrenalină 
(>1mg) pot produce tahicardie, ischemie miocardică, TV şi FV În ceea ce priveşte 
anafilaxia, epinefrina se administrează la toţi pacienţii cu semne clinice de şoc, 
edem al căilor aeriene superioare sau dispnee. Administrarea iv este rezervată 
cazurilor severe, amenințătoare de viaţă. În restul situaţiilor se poate administra 
intramuscular. Adrenalina poate fi utilizată şi în administrare subcutanată, dar în 

şoc absorbţia şi atingerea nivelului plasmatic optim sunt întârziate. Dozele folosite 
sunt următoarele : 
- i.m. 0,3 — 0,5 mg (diluţie 1:1000) repetat la 5 — 10 min dacă nu se obţine 
efectul dorit 
- i.v. 0,1 — 0 5 mg (diluţie 1:10000) repetat la 5 min 
- perfuzie continuă 1 — 4 ug/min (1mg/250 ml glucoză 5%) 
Forme de prezentare: cel mai frecvent este disponibilă în următoarele diluţii: 
e 1la 10000 (10ml din această soluţie conţin 1mg adrenalină); 
e 1la 1000 (1ml din această soluţie conţine 1mg adrenalină). 


B. Atropina 
a. Mod de acţiune 
Antagonizează acţiunea acetilcolinei la nivelul receptorilor muscarinici, 
blocând astfel efectele vagale asupra nodului sinoatrial şi atrioventricular, 
determinând creşterea  automatismului sinusal şi facilitând conducerea 
atrioventriculară. 
b. Indicaţii 
e Asistolă 
e Bradicardie sinusală 
e DEM cu o frecvență mai mică de 60/minut. 
c. Dozare 
Se administrează 3 mg o singură dată intravenos după prima administrare 
de adrenalină sau în doză triplă pe sonda IOT. 
Nu sunt dovezi concludente că acest medicament are o valoare deosebită în 
SCR cu asistolă, existând însă cazuri izolate de succes. 
În bradicardie se administrează inițial 0,5 mg iv. Se poate repeta doza la 5 
min până la maxim 3 mg. 


C. Amiodarona 
a.Mod de actiune 
Amiodarona, alături de sotalol şi tosilatul de bretiliu, scade automatismul 
nodului sinusal, alungeşte timpul de conducere şi perioada refractară a nodului AV, 
creşte perioada refractară pe miocardul ventricular. Creşte durata potenţialului de 
acțiune în miocardul atrial şi ventricular, devenind astfel eficace, profilactic şi 
curativ, în aritmiile ventriculare şi supraventriculare. Efectul inotrop negativ (care 
determină reducerea consumului de oxigen la nivel miocardic), împreună cu cel 
cronotrop negativ (ameliorând perfuzia coronariană) conferă amiodaronei 
proprietăți antianginoase. 
Amiodarona poate deveni paradoxal aritmogenă, în special dacă este 
administrată simultan cu medicamentele ce alungesc intervalul QT. 
b. Indicaţii 
e FV/TV fără puls refractară la defibrilare. 
e TV stabilă hemodinamic. 
e Tahiaritmii refractare 
c. Dozare 
În caz de FV/TV fără puls refractară la defibrilare(pentru FV/TV persistente 
după 3 şocuri electrice) doza inițială este de 300 mg diluată în 20 ml glucoză 5 % 
administrată în bolus pe o venă periferică; dacă există o linie venoasă centrală se 

preferă aceasta. În cazul lipsei de răspuns se mai poate adminstra încă o doză de 
150 mg de amiodaronă, urmată de 1 mg/min timp de 6 ore, apoi 0,5 mg/min până la 
o doză totală de 2 g în 24 de ore. 

Pentru tahiaritmiile stabile hemodinamic doza utilizată este de 150 mg 
diluată în 20 ml glucoză 5 %; se mai poate administra încă o doză de 150 mg. Ca 
alternativă, se poate administra o doză de 300 mg în 100 ml glucoză 5 % timp de o 
oră. 

Efecte adverse majore ca bradicadia şi hipotensiunea se pot preveni prin 
încetinirea ratei de administrare sau trata cu lichide şi/sau medicamente inotrope. 


D. Xilina (Lidocaina) 
Este recomandată utilizarea lidocainei doar dacă amiodarona nu este disponobilă 
a. Mod de acţiune 

Este antiaritmic de clasă Ib alături de fenitoină, nu influenţează miocardul 
sănătos şi nici automatismul nodului sinusal, încetineşte conducerea în sistemul 
His-Purkinje, suprimă activitatea ectopică ventriculară fiind indicat în aritmiile 
ventriculare şi cele digitalice. 

Xilina este mai puţin eficientă în prezenţa hipokalemiei şi hipomagnezemie, 
diselectrolitemii care ar trebui corectate în prealabil. 

De menţionat că administrarea de rutină a xilinei este contraindicată (studiile 
au arătat creşterea importantă a mortalităţii). 
b. Indicaţii 

FV/TV fără puls refractară la defibrilare când amiodarona nu este disponibilă. 

TV stabilă hemodinamic (ca o alternativă la amiodaronă). 
c. Dozare 

Dacă după trei şocuri electrice şi în absenţa amiodaronei FV/TV fără puls 
persistă trebuie avută în vedere administrarea unei doze de 100 mg (1 - 1,5mg/kgc) 
de xilină, urmată de perfuzie endovenoasă cu 2-4 mg pe minut, până la o doză 
totală de 3mg/kgc în prima oră. 

În tahicardiile venticulare stabile hemodinamic doza iniţială este de 50mg iv; 
această doză poate fi repetată la fiecare 5 min până la o doză maximă de 200mg. 


E. Bicarbonatul de Na 
a. Mod de acţiune 

Încetarea schimbului gazos la nivel pulmonar şi trecerea la metabolism 
anaerob în SCR duc la apariţia acidozei respiratorii şi metabolice. În SCR, cel mai 
bun tratament al acidozei este reprezentat de compresiile sternale, beneficii 
suplimentare obținându-se şi prin ventilaţie. 

Se ia în considerare administrarea de bicarbonat de Na pentru a corecta o 
acidoză metabolică severă (pH < 7,1). Se poate utiliza soluţia de bicarbonat de Na 
după 20-25 min de la oprirea cordului. 

Administrarea de bicarbonat duce la producerea de CO2 care difuzează 
rapid în celulă având drept urmare exacerbarea acidozei intracelulare(de aceea se 
impune creşterea ratei de ventilaţie), efect inotrop negativ pe miocardul ischemic, 
deplasare la stânga a curbei de disociere a oxihemoglobinei cu inhibiţie 
suplimentară a eliberării de oxigen către ţesuturi. 

b. Indicaţii 
Acidoză metabolică severă 
Hiperkalemie 


60 


c. Dozare 

Se administrează 1mEqg/kgc. 

Nu este recomandată administrarea de rutină a bicarbonatului de sodiu în 
timpul RCP (mai ales în prespital) sau după ROSC. Este indicată administrarea de 
bicarbonat de sodiu în hiperkaliemia cu risc vital sau în stopul cardiac asociat cu 
hiperkaliemie, în acidoza metabolică severă şi în supradozarea de antidepresive 
triciclice. Se administrează 50mmoli (50ml din soluţia 8,4%), intravenos. Se repetă 
această doză dacă este necesar; ghidarea terapiei se face prin controlul gazelor 
sanguine (fie sânge arterial fie venos central 


F. Clorura de Ca 
a. Mod de acţiune 
Deşi joacă un rol vital în mecanismul celular ce determină contracția 
miocardului, există însă, foarte puţine date, care să susţină ideea oricărei acţiuni 
favorabile administrării de calciu în majoritatea cazurilor de SCR. Concentraţiile 
ridicate din plasmă post administrare, pot avea efecte dăunătoare asupra unui 
miocard ischemic şi pot împiedica recuperarea cerebrală, facând din clorura de 
calciu un drog ce se va administra în SCR, numai atunci când este indicat în mod 
specific. Calciul scade frecvenţa cardiacă şi poate precipita instalarea unei aritmii; 
în stopul cardiac poate fi adminstrat intravenos rapid dar în prezenţa circulaţiei 
spontane se adminstrează lent. 
b. Indicaţii 
DEM determinată de : 
e Hiperpotasemie 
e  Hipocalcemie 
e În supradozaj de blocante ale canalelor de Ca 
c. Dozare 
Doza este de 10 ml clorură de Ca 10 % (6,8mmol) repetată la nevoie.Calciul 
şi bicarbonatul de sodiu nu se administrează simultan pe aceeaşi linie venoasă. 


G. Vasopresina 
a. Mod de acţiune 

Este un hormon antidiuretic endogen cu efect vasoconstrictor puternic, prin 
stimularea receptorilor V1 de la nivelul musculaturii netede. 

Timpul de injumătăţire este mai lung decât cel al adrenalinei. 
b. Indicaţii 

În FV/TV fără puls refractară la defibrilare se propune administrarea de 40 
unităţi vasopresină doză unică în locul adrenalinei, putând fi utilizată şi în asistolă 
sau DEM, neexistând o recomandare fermă în acest sens; s-a ajuns la un acord 
asupra faptului că nu există suficiente dovezi care să susţină sau să excludă 
utilizarea vasopresinei ca alternativă la adrenalină sau în asociere cu adrenalina în 
stopul cardiac, indiferent de ritmul iniţial. 

H. Sulfatul de mgneziu 
a. Mod de acţiune 

Magneziul este un component important a multor sisteme enzimatice, în 
special a celor implicate în producerea de ATP la nivel muscular. Joacă un rol 
important în transmiterea neurochimică a impulsurilor nervoase: scade eliberarea 
de acetilcolină şi reduce sensibilitatea plăcii neuromotorii. Creşte răspunsul 
contractil al miocardului siderat şi limitează dimensiunile infarcutui printr-un 
mecanism care încă nu a fost elucidat. 

b. Indicaţii 
e FV refractară la şoc electric când există suspiciunea unei hipomagneziemii 
asociate; 
e tahiaritmii ventriculare când există suspiciunea unei hipomagneziemii 
asociate; 
e  torsada de vârfuri; 
e toxicitatea digitalică. 
c. Dozare: 

În FV refractară la şoc electric, se adminstrează o doză iniţială de 2g 
(4ml/8mmoli) sulfat de magneziu 50%, pe o venă periferică în 1-2 minute; poate fi 
repetată după 10-15 minute. Preparatele de sulfat de magneziun diferă de la o ţară 
la alta. 


Tromboliza intraresuscitare 

Există prea puţine informaţii pentru a putea fi formulată recomandarea de 
utilizare de rutină a drogurilor trombolitice în resuscitarea stopurilor cardiace non- 
traumatice. Tromboliza poate fi luată în considerare în resuscitarea stopurilor 
cardiace care au drept cauză o embolie pulmonară acută (cert diagnosticată sau 
doar suspiciune diagnostică). 
Indicaţia de utilizare intraresuscitare a drogurilor trombolitice este analizată de la 
caz la caz pentru stopurile cardiace care nu răspund la măsurile terapeutice iniţiale 
şi a căror cauză este o condiţie emboligenă acută. Resuscitarea în plină 
desfăşurare nu este contraindicaţie pentru tromboliză. 
Există raportate cazuri de supravieţuire şi prognostic neurologic bun pentru SCR 
prin embolie pulmonară acută la care s-a efectuat tromboliză deşi procesul de 
resuscitare a durat 60 de minute; din acest motiv, dacă este administrat un 
trombolitic în timpul resuscitării unui stop cardiac produs prin embolie pulmonară 
acută este indicată continuarea efortului RCP pentru cel puţin 60-90 de minute. 


MEDICAMENTE FOLOSITE ÎN ARITMIILE CU POTENŢIAL LETAL 


A. Adenozina 

B. Atropina 

C. Amiodarona 
D. Xilina 

E. Verapamilul 
F. Flecainida 

G. Esmololul 

H. Procainamida 

A. Adenozina 
a. Mod de acţiune 

Nucleotid  purinic natural, care  încetineşte conducerea prin nodul 
atrioventricular şi care are un efect mic şi asupra celorlalte celule miocardice 
b. Indicaţii 

Tahicardie paroxistică supraventriculară 

Tahicardia cu complex îngust nediagnosticată 
c. Dozare 

Se administrează iniţial 6 mg rapid în bolus în venă centrală sau periferică 
mare urmată de un flux de soluţie salină. Dacă este necesar mai pot fi administrate 
3 doze de către 12 mg la fiecare 1 — 2 minute. 

Se utilizează sub stricta monitorizare a pacientului. 

Se poate folosi şi la pacienţii în tratament cu betablocante şi nu provoacă 
efecte inotrop negative semnificative. 


B. Atropina 
(vezi l.Droguri folosite în timpul resuscitării) 


C. Amiodarona 
(vezi l.Droguri folosite în timpul resuscitării) 


D. Xilina 
(vezi l.Droguri folosite în timpul resuscitării) 


E. Verapamilul 
a. Mod de acţiune 

Este blocant al canalelor de calciu care inhibă influxul transmembranar al 
ionilor de calciu la nivelul miocardului, al sistemului excitoconductor (reduce 
conducerea AV şi alungeşte perioada refractară la nivelul nodului atrioventricular) şi 
a muşchiului neted (scade rezistenţa vasculară periferică), producând astfel: efect 
inotrop negativ (poate deteriora hemodinamic un pacient cu insuficienţă ventriculară 
stângă), dromotrop negativ, vasodilataţie periferică şi reducerea consumului de 
oxigen la nivel miocardic. Verapamilul devine astfel un drog utilizat ca antiaritmic 
(clasă IV), antihipertensiv şi antianginos. În TPSV întrerupe mecanismul de 
reintrare de la nivelul nodului atrioventricular permiţand reinstalarea ritmului sinusal. 

Depresia miocardică de lungă durată (timp de înjumătățire de 2 — 7 ore) pe 
care o determină, face din verapamil un drog contraindicat în cazul tahicardiilor cu 
complexe largi a căror origine este incertă. 

Interacțiunea cu betablocantele poate cauza asistolă când verapamilul este 
administrat intravenos. 

Creşte concentraţia plasmatică de digoxin şi precipită toxicitatea acestuia. 
b. Indicaţii 

Tahicardii supraventriculare 
c. Dozare 

Se administrează 5-10mg iv în 2 min. Se poate repeta la 5 min o doză de 
5mg. 

F. Flecainida 
a. Mod de acţiune 

Flecainida este un antiaritmic din clasa IC ce acţionează la nivelul sistemului 
excitoconductor (alungeşte perioada refractară la nivel ventricular, scade 
conducerea mai ales la nivelul nodului atrioventricular), având în acelaşi timp şi un 
efect inotrop negativ (trebuie evitată interacţiunea cu betablocantele şi blocantele 
canalelor de calciu) 
b. Indicaţii 

Are ca indicație de utilizare fibrilaţia atrială şi tahicardiile supraventriculare 
asociate sindromului WPW. 
c. Dozare 

Se administrează 100-150mg i.v. in 30 de min. 


G. Esmolol 
a. Mod de acţiune 

Esmololul este un betablocant selectiv (acţionează pe receptorii 81), cu 
acţiune foarte scurtă (timp de înjumătățire de 9 min), determinând diminuarea 
automatismului nodului sinusal şi alungirea perioadei refractare şi a conducerii la 
nivelul nodului atrioventricular. Are şi efect inotrop negativ, fiind contraindicat în 
insuficienţa cardiacă. Administrarea este exclusiv intravenoasă. 
b. Indicaţii 

Tahicardiile supraventriculare 
c.Dozare 

Se administrează în doză de 40mg într-un minut, continuată cu PEV 
4mg/min, cu cresterea ritmului PEV până la 12mg/min. 


H. Procainamida 
a. Mod de acţiune 

Procainamida este un antiaritmic de clasă IA (inhibă influxul ionilor de 
sodiu) ce măreşte perioada refractară a atriilor, a sistemului His-Purkinje şi a 
ventriculilor. Administrarea în cazul aritmiilor induse de digitală poate determina 
instalarea SCR (prin FV sau asistolă). 
b. Indicaţii 

Are ca indicație fibrilaţia ventriculară şi tahicardia refractară cu complexe 
largi. 
c. Dozare 

Doza iniţială de procainamidă este de 20-30mg/min, până la o doză 
maximă de 1g. 


MEDICAMENTE FOLOSITE POSTRESUSCITARE 


Dopamina 
Dobutamina 
Noradrenalina 
Nitrații 
Naloxon 


mUOWS 

A. Dopamina 
a. Mod de acţiune 

Este o catecolamină endogenă cu efecte cardiovasculare variate în funcţie 
de doză. 

În doze mici de 1-2ug/kgc/minut duce la stimularea receptorilor 
dopaminergici, producând vasodilataţie renală (urmată de creşterea ratei de filtrare 
glomerulară şi a excreţiei de sodiu), mezenterică, coronară şi cerebrală. 

Dozele între 2-10ug/kgc/min prin stimularea receptorilor R1 au efecte 
inotrop, cronotrop şi dromotrop pozitive, ducând la creşterea debitului cardiac, dar 
în acelaşi timp şi la creşterea consumului de oxigen la nivel miocardic. 

Dozele peste 10ug/kgc/min au pe lângă efectul inotrop pozitiv şi efect 
vasoconstrictor sistemic (prin acţiunea pe receptorii a). 

Dopamina este inactivată de soluţiile alcaline. 

b. Indicaţii 

Hipotensiune care nu se datorează hipovolemiei 
c. Dozarea 

Dozele folosite pentru creşterea debitului cardiac şi a tensiunii arteriale sunt 
de 5-10ug/kgc/min, administrarea începându-se însă cu doze mici. 


B. Dobutamina 
a. Mod de acţiune 

Este catecolamină sintetică cu efecte directe numai pe receptorii alfa şi 
betaadrenergici. 

Efectul inotrop pozitiv este mai intens decât cel cronotrop, deci creşterea 
contractilităţii este mai importantă decât creşterea automatismului şi capacitatea de 
a induce aritmii (acţiune predominant beta 1 adrenergică); scade rezistenţa 
vasculară periferică şi de la nivelul circulaţiei pulmonare. 

Este inactivată de soluţii alcaline. 

b. Indicaţii 

Insuficienţă cardiacă acută secundară IMA 

Şoc cardiogen 

Hipotensiune care nu se datorează hipovolemiei. 

c. Dozare 

Dozele uzuale sunt cuprinse între 5-20ug/kgc/min, în pev, iar ritmul de 
perfuzare va fi ajustat în funcţie de tensiunea arterială şi/sau debitul cardiac. 

Monitorizarea hemodinamică este esenţială în vederea evitării creşterii 
frecvenţei cardiace cu mai mult de 10% pentru a reduce riscul exacerbării ischemiei 
miocardice. 


C. Noradrenalina 
a. Mod de acţiune 

Noradrenalina este o catecolamină endogenă cu efecte agoniste pe 
receptorii alfa si beta. Rezultatul va fi vasoconstricţia sistemică şi acţiunea inotrop 
pozitivă asupra miocardului. Cererea de oxigen la nivel miocardic creşte la fel ca şi 
în cazul administrării altor agenţi inotropi. 
b. Indicaţii 

Hipotensiunea severă, asociată cu rezistenţa periferică scăzută, în absenţa 
hipovolemiei sau ca alternativă la adrenalină, în şocul cardiogen. 

c. Dozare 

Noradrenalina are timp de injumătăţire scurt, de aceea trebuie administrată 
în perfuzie continuă. Trebuie folosite doze cât mai mici, începând cu 0,1ug/kgc/min, 
crescând doza în funcţie de tensiunea arterială medie. 
Monitorizarea hemodinamică a pacientului este esenţială. 


D. Nitrații 
a. Mod de actiune 

Nitrații actionează atât pe circulaţia sistemică cât şi pe cea coronariană, 
producând venodilataţie sistemică şi pulmonară şi arteriodilataţie cu scăderea 
tensiunii arteriale şi postsarcinii ventriculului stâng, precum şi dilataţia arterelor 
epicardice şi a circulaţiei colaterale, însoţită de creşterea fluxului subendocardic. 
b. Indicaţii 

Nitrații constituie prima linie de tratament în angina pectorală iar în cazul IM 
aduc un beneficiu semnificativ în ceea ce priveşte reducerea ariei necrozei şi 
ameliorarea remodelării ventriculare. 
c. Dozare 

În mod clasic administrarea nitroglicerinei în PEV se face într-un ritm de 
10-200ug/min, sub strictă monitorizare a hemodinamicii. 


E. Naloxon 
a. Mod de acţiune 

Naloxona este un agent antagonist specific competitiv pentru receptorii 
opioizi miu, delta şi kappa. 
b. Indicaţii 

Supradoza de opioide 
c. Dozare 

Doza iniţială este de 0,4-0,8mg, cu administrare intravenoasă. Aceasta 
poate fi repetată la 2-3 min, până la maxim 10mg. 

Naloxonul poate fi administrat şi pe sonda endotraheală 

3.5 CĂI DE ADMINISTRARE A MEDICAMENTELOR 
IN RCP 


RCP presupune asigurarea de către salvator a ventilaţiei şi hemodinamicii 
pacientului, până la reluarea activităţii mecanice cardiace. 

În situaţia de prăbuşire hemodinamică, distribuţia în torentul sanguin şi 
acţiunea la nivelul organelor ţintă a agenţilor farmacologici, este greoaie şi inegală, 
rolul acestora în resuscitare fiind mai degrabă adjuvant şi secundar decât central şi 
determinant. De aceea nu vom amâna niciodată aplicarea padelelor defribilator- 
monitorului în favoarea stabilirii căii aeriene şi nu vom amâna niciodată stabilirea 
căii aeriene în favoarea stabilirii căii de administrare a drogurilor. 


CALEA VENOASĂ PERIFERICĂ 


Principii 

e  cateterizarea unei vene superficiale tributare sistemului cav superior; vena 
jugulară externă reprezintă prin situarea sa superficială şi prin calibrul mare, 
o soluţie oricând la îndemână. 

e abordul venos trebuie tentat dinspre distal spre proximal (de exemplu, 
hematomul produs la nivelul plicii cotului face imposibil abordul venos al 
întregului antebraţ). 

Avantaje 

e reprezintă o tehnică simplă 

e se poate obtine într-un timp rapid 

e realizarea uşoară a asepsiei (în RCP este permis şi abordul nesteril, cu 
condiţia schimbării liniei venoase, imediat după succesul RCP). 

e nunecesită întreruperea manevrelor de resuscitare 

Dezavantaje 

e timpul lung de intrare în acţiune a drogurilor, care poate fi optimizat prin 
administrarea unui bolus de soluţie cristaloidă şi prin ridicarea membrului 
respectiv deasupra planului inimii. 

e absenţa circulaţiei subdiafragmatic face din cateterizarea venelor membrelor 
inferioare o manevră ineficientă (plasarea unui cateter pe vena femurală 
devine o manevră eficientă atunci când acesta are o lungime care permite 
depăşirea diafragmului). 


CALEA VENOASĂ CENTRALĂ 
Avantaje 
e timpul scurt de intrare în acţiune al drogurilor 
Dezavantaje 


e este o tehnică complexă, necesitând timp, experienţă, dispozitive speciale, 
condiţii de asepsie 


67 


e necesită întreruperea manevrelor RCP; există două situaţii în care 
întreruperea resuscitării se face pe un interval de timp scurt, şi anume: 
abordul supraclavicular al venei subclavii şi posterior al venei jugulare 
interne 

e cateterul poate fi interceptat de padelele defribilator-monitorului crescând 
riscul de accidente la defibrilare (de exemplu, abordul subclavicular al venei 
subcilavii drepte). 


CALEA INTRATRAHEALĂ 


Este calea de ales în momentul întârzierii abordului venos central sau 
periferic (lipsa experienţei, hipovolemie severă, hipotermie). 

Drogurile de resuscitare pot fi administrate şi pe sonda de intubaţie 
orotraheală, însă concentrațiile plasmatice atinse prin utilizarea acestei căi sunt 
variabile şi semnificativ mai scăzute decât cele atinse prin administrarea 
intravenoasă sau intraosoasă. Este necesară o doză de adrenalină de 3-10 ori mai 
mare decât cea administrată intravenos pentru atingerea unei concentraţii 
plasmatice similare. În timpul RCP circulaţia pulmonară este la un nivel de 10-30% 
din valoarea normală, consecinţa fiind constituirea unor depozite pulmonare de 
adrenalină; când debitul cardiac va fi restabilit, după utilizarea unor doze mari 
endobronhial, reabsorbţia prelungită de adrenalină din alveole în circulaţia 
pulmonară produce hipertensiune arterială, aritmii maligne şi FV recurentă 

Se administrează doze triple faţă de cele administrate i.v., diluate în 20 ml 
ser fiziologic şi administrate prin intermediul unei sonde de aspirație bronşică, 
urmate de 4 — 5 comprimări energice ale balonului de resuscitare racordat la sonda 
IOT. Se asigură astfel nebulizarea soluţiei de drog în arborele bronşic şi distribuţia 
rapidă şi eficientă a acesteia în torentul sangvin. 

Se acceptă administrarea pe cale endotraheală a următoarelor droguri: 
adrenalina, vasopresina, atropina, xilina, naloxona. 

Sărurile de calciu, bicarbonatul de sodiu şi amiodarona nu sunt adecvate 
administrării endotraheale. 


CALEA INTRAOSOASĂ 


Este utlizată frecvent în resuscitarea pediatrică resuscitării dar poate fi 
folosită cu succes şi la adult. Se pot administra medicamente şi lichide. La adult 
abordul intraosos se realizează prin puncţia cu un ac gros sau cu un trocar 
Jamshidi la nivelul tibiei proximale (la 2 cm sub tuberozitatea tibială, faţa 
anteromedială) sau distale (la 2 cm proximal de maleola internă). 

ILCOR recomandă, în cazul imposibilității abordului venos, administrarea 
medicamentelor pe cale intraosoasă şi dacă nici acest abord nu este posibil, pe 
cale intratraheală. 


N.B. Nu se va tenta niciodată administrarea de droguri prin injectare 
intracardiacă. 

3.6 TEHNICI ALTERNATIVE ŞI DISPOZITIVE DE 
AMELIORARE A HEMODINAMICII IN RCP 


În cel mai bun caz, resuscitarea manuală standard produce un grad de 
perfuzie coronariană şi cerebrală care atinge 30% din nivelele normale. Există mai 
multe tehnici şi dispozitive de RCP care, utilizate de personal instruit în cazuri 
selectate, ar putea produce o imbunătăţire a parametrilor hemodinamici şi a 
supravieţuirii pe termen scurt. Până în acest moment nu există o demonstraţie 
fermă a superiorității vreunui adjuvant asupra RCP manuală, convenţională. 


TEHNICI ALTERNATIVE DE RCP 


e compresiile toracice cu frecvenţă mare (high-frequency chest 
compressions): frecvenţa mare (>100compresii/minut) a  compresiilor 
toracice manulae sau mecanice imbunătăţesc parametrii hemodinamici. 

e RCP cu torace deschis: produce perfuzie şi presiune coronariană mai 
bune decât RCP standard; este indicată în următoarele circumstanţe: stop 
cardiac de cauză traumatică, intraoperator, postoperator precoce după 
chirurgie cardiotoracică. 

e RCP cu compresii abdominale interpuse (interposed abdominal 
compression): acestă tehnică presupune compresia abdomenului în timpul 
fazei de relaxare a compresiilor toracice; produce creşterea întoarcerii 
venoase în timpul RCP. 


DISPOZITIVE DE RCP 


e RCP cu  compresie-decompresie activă (active compression 
decompression CPR): dispozitiv, care este tinut în mână, echipat cu o cupă 
de suctiune care ridică activ peretele toracic anterior în timpul decompresiei; 
scăderea presiunii intratoracice în timpul fazei de decomprsie creşte 
întoarcerea venoasă şi debitul cardiac şi prin urmare creşte presiunile de 
perfuzie cerebrală şi coronariană în timpul fazei de compresie 

e valvă cu prag de impedanţă (impedance threshold device): este o valvă 
care limitează intrarea aerului în plămâni în timpul fazei de revenire a 
compresiilor toracice; acest proces scade presiunea intratoracică şi creşte 
întoarcerea venoasă 

e RCP cu piston mecanic (mechanical piston CPR): cu ajutorul unui piston 
montat pe o placă şi acţionat cu gaz comprimat, produce comprimarea 
sternului. 

e Lund University cardiac arrest system (LUCAS) CPR: este un dispozitiv 
de compresie sternală, acţionat cu gaz, care încorporează şi o cupă de 
sucţiune pentru decompresie activă. 

e RCP cu vestă (load-distributing band sau vest CPR: este un dispozitiv 
circumferenţial de compresie toracică, care include o bandă constrictivă 
acționată pneumatic şi o placă rigidă. 

RCP cu compresie-decompresie activă toraco-abdominală în fază 
(phased thoracic-abdominal compression-decompression CPR): conţine un 
dispozitiv utilizat manual care alternează compresile şi decompresiile 
toracice şi abdominale. 

Masajul cardiac direct minim invaziv (minimally invasive direct cardiac 
massage): compresiile sunt realizate prin inseţia unui dispozitiv de mici 
dimesiuni, asemănător cu un piston, printr-o incizie de 2-4cm în peretele 
toracic. 

3.7 MONITORIZAREA CARDIACĂ 


Considerată unul dintre cele mai importante gesturi din ALS, monitorizarea 
electrică a inimii îşi propune pe de-o parte identificarea tulburărilor de ritm care 
însoțesc SCR şi pe de altă parte identificarea aritmiilor care cresc riscul de SCR 
sau cele caracteristice statusului postresuscitare. 

Urgenţă maximă, SCR nu necesită o monitorizare electrică de fineţe, de 
analiză a morfologiei complexului QRS care să permită identificarea diverselor 
forme de ischemie miocardică. Riscul vital imediat este dat în cazul SCR de o 
anume tulburare de ritm incompatibilă cu funcţia de pompă, tulburare ce trebuie 
sancţionată imediat ce este descoperită. Toate celelalte caracteristici ale traseului 
electric vor rezulta din analiza sa atentă de către un personal instruit, cu experienţă 
în oricare altă situaţie în afara SCR. Succesul tehnologic al ultimilor ani permite 
intervenţia în scopul salvării vieţii în cazul SCR din partea persoanelor fără 
instrucţie medicală graţie accesului la DEA. Acestea permit identificarea rapidă a 
ritmurilor electrice ce însoțesc SCR şi care pot fi sancţionate electric imediat. Prin 
urmare lucrul cel mai important în monitorizarea cardiacă în SCR este identificarea 
ritmurilor cauzatoare de SCR, în ultimă instanţă a celor care însoțesc stările cu risc 
de SCR sau postresuscitare imediată prin analiza traseului ECG. 


TEHNICI DE MONITORIZARE CARDIACĂ ÎN SCR: 


Aşa cum menţionam mai sus decelarea unei aritmii cauzatoare de SCR 
trebuie să fie preocuparea centrală a celor care aplică SVA, de succesul 
descoperirii şi tratării acestui ritm depinzând succesul resuscitării. Urgenţa vitală 
impune rapiditate în manevrarea defibrilator-monitorului manual sau a DEA, acesta 
fiind creat astfel încât să asigure maximum de eficienţă în diagnosticarea şi tratarea 
ritmului de stop. 

Întregul corp se află sub influenţa câmpului electric al inimii (cel mai 
important acumulator de energie). Prin urmare plasarea în orice zonă a corpului a 
cel puţin trei electrozi de monitorizare cardiacă sau a celor două padele ale unui 
defibrilator-monitor poate înregistra ritmul electric al inimii. Timpul necesar aplicării 
padelelor este mult mai mic decât cel de montare al electrozilor. În cazul constatării 
SCR se va recurge la monitorizare electrică prin padele. Acestea fiind capabile să 
livreze ŞEE vor fi plasate într-o anumită poziţie astfel încât în momentul imediat 
următor identificării unui ritm incompatibil cu funcţia de pompă ce poate fi oprit prin 
ŞEE, acesta să poată fi aplicat. În orice altă situaţie în afara indicaţiei de defibrilare 
care necesită monitorizare cardiacă aceasta va fi făcută prin electrozi autocolanțţi. 

Ritmul electric al inimii poate fi înregistrat: 

e pe ecranul defibriloator-monitorului cu ajutorul padelelor acestuia; 

e în memoria DEA prin padelele autocolante aferente; 

e pe ecranul defibriloator-monitorului sau al monitorului cardiac prin 
intermediul electrozilor de monitorizare. 

Plasarea padelelor defibriloator-monitorului în scopul monitorizării electrice şi 
al alplicării ŞEE se va face pe pieptul pacientului astfel: 

e padela sternum sau cea roşie - subclavicular parasternal drept; 
e padela apex sau cea verde — astfel încât centrul ei să corespundă 
spaţiului V-VI intercostal stâng pe l.a.m (fig.48) 
Înainte de aplicare, padelele manuale trebuie pregelificate prin aplicarea unei 
cantităţi de aproximativ 20ml gel electroconductor şi omogenizarea lui prin frecarea 
relativă a fetelor metalice ale padelelor (fig.47). 


Figura 47 Aplicarea gelului pe padele Figura 48. Aplicarea padelelor manuale 


În cazul accesului la padelele autocolante se va renunţa la aplicarea de gel, 
acestea fiind pregelificate. 

Plasarea  padelelor autocolante ale DEA sau a  defibrilatoarelor 
semiautomate se va face în aceeaşi poziţie de mai sus, respectând indicaţiile 
constructorului înfăţişate pe fiecare dintre ele( fig.49 şi fig.50) 

Înregistrarea ritmului electric al inimii cu ajutorul padelelor este o măsură 
temporară de monitorizare, avantajul metodei constând în posibilitatea aplicării 
rapide a ŞEE în timpul SCR. Dezavantajul vine din faptul că “blochează” o 
persoană numai pentru monitorizare şi nu poate fi eficientă decât atunci când nu se 
aplică compresii sternale. 

Înregistrarea ritmului electric cu ajutorul electrozilor autocolanţi presupune 
aplicarea acestora pe zone lipsite de păr, învecinate zonei precordiale şi care să nu 
interfere zonelor de plasare a padelelor defibrilatorului. Electrodul din dreapta roşu 
se plasează supraclavicular drept sau umăr drept, cel galben supra sau 
subclavicular stâng sau umăr stâng, cel verde latero-toracic stâng la baza toracelui 
sau latero-abdominal stâng. ( fig.57) 

Figura 49. Aplicarea padelelor autocolante 


Figura 50 Aplicarea padelelor autocalnte antero-posterior 


Pentru decelarea unui ritm într-o situaţie de urgenţă nu este necesară 
respectarea unei anume poziţii relative a padelelor, respectiv a electrozilor. Prin 
urmare padela roşie sau sternum poate fi aşezată şi în stânga, electrodul roşu 
poate fi plasat şi latero-abdominal stâng, sancţionarea electrică a unui ritm prin 
defibrilare sau reconversie, neimplicând respectarea polarităţii electrozilor. 

Analiza morfologică corectă a traseului ECG pentru identificarea tulburărilor 
ischemice şi de conducere impun acest lucru. 

Monitorizarea ECG în 12 derivații presupune folosirea a 10 electrozi plasați 
astfel: 

e derivaţiile standard şi ale membrelor (DI, DII, DIII, aVR,aVL,aVF) 
o roşu - braţ drept 

o galben — braţ stâng 

o verde — gleznă stângă 

o negru — gleznă dreaptă 
e  derivaţiile precordiale (V1—V6) 

o V1 (roşu) - spaţiul IV intercostal parasternal drept 
V2 (galben) - spaţiul IV intercostal parasternal stâng 
V3 (verde) — la jumătatea distanţei dintre V2-V4 
V4 (maro) - spaţiul V intercostal pe linie medioclaviculară 
V5 (negru) - spaţiul V intercostal pe linia axilară anterioară 

o V6 (violet) - spaţiul V intercostal pe linia axilară medie 

Unele monitoare pot înregistra cele 12 derivații numai cu 5 electrozi dintre 
care cei roşu, galben, verde, negru folosesc pentru standard şi membre (DI, DII, 
DIII, aVR, aVL, aVF), cel alb fiind aşezat succesiv în spaţiile corespunzătoare 
V1-—V6 pentru derivaţiile precordiale. 

Figura 51: Plasarea electrozilor — pentru înregistrarea ritmului electric al inimii 

3.8 RITMURILE DE STOP CARDIORESPIRATOR 


SCR presupune întreruperea activităţii mecanice a inimii, activitate dată de 
armonizarea perfectă a excitaţiei electrice ce îşi are originea în sistemul 
excitoconductor, cu contracția mecanică ce caracterizează miocardul ventricular de 
lucru. Prin urmare anumite tulburări ale generării şi conducerii impulsului electric, 
alterări majore ale miocardului de lucru structural sau funcţional, precum şi 
incapacitatea acestuia de a transforma impulsul electric în lucru mecanic, duc la 
oprire cardiacă. 

Tulburările majore de ritm ce nu sunt compatibile cu funcţia de pompă a 
cordului şi care vor fi analizate aici sunt: FV, TV, asistola. În afară de acestea, orice 
alt ritm electric poate fi întâlnit în SCR, aspect intitulat sugestiv disociaţie 
electromecanică (pe monitor există activitate electrică, însă, lucrul mecanic al inimii 
este nul, ceea ce se traduce prin absenţa pulsului central). 


FIBRILAŢIA VENTRICULARĂ 


Rezultă din activitatea anarhică a mai multor centri ectopici dotați cu 
automatism şi răspândiţi difuz în masa miocardului ventricular; aceşti centri îşi 
exacerbează automatismul producând descărcări electrice zonale ce duc la 
contracţii parcelare ale miocardului, făcându-l incapabil să-şi mai exercite funcţia de 
pompă. În condiţii normale centrii ectopici sunt inhibaţi de activitatea electrică a 
sistemului excitoconductor. 

Etiologic, FV poate fi primară — aceasta apare pe un cord indemn, 
recunoscând ca mecanism de producere hipoxia (frecvent întâlnită la copil) şi 
secundară — având drept mecanism alterarea morfofuncţională a miocardului. 

Condiţiile de apariţie a FV sunt : ischemia coronariană, administrarea de 
antiaritmice, fibrilaţia atrială, sindromul WPW, toxicitatea digitalică, hipotermia, 
dezechilibrele hidroelectrolitice severe. 

Mecanismele de producere a FV în condiţiile menţionate pot fi: automatismul 
anormal (declanşat de reducerea potenţialului de repaus în condiţii de ischemie), 
postdepolarizarea precoce şi tardivă, precum şi mecanismul de reintrare care este 
în acelaşi timp şi cel de întreţinere a tulburării de ritm. 

Electrocardiografic, se înregistrează un traseu cu unde neregulate cu o 
frecvenţă cuprinsă între 150/minut şi 500/minut şi cu amplitudine variabilă, pe care 
nu se pot distinge complexe QRS, segmente ST sau unde T(fig.52). Diminuarea 
rezervelor de ATP este redată pe EKG prin transformarea unei FV cu unde mari 
într-o FV cu unde mici (fig.53), situaţie care se însoţeşte şi de o scădere a ratei de 
supravieţuire, cauzată de refractaritatea la tratament în condiţiile epuizării 
rezervelor funcţionale. 

În cazul FV cu unde mici, aceasta trebuie diferențiată de asistolă. 

Înregistrarea pe monitor a unui traseu de FV la un pacient conştient impune 
verificarea conexiunilor monitor-defibrilatorului. 

Figura 52: Fibrilaţie ventriculară cu unde mari 

Figura 53: Fibrilaţie ventriculară cu unde mici 


TAHICARDIA VENTRICULARĂ 


Este expresia unor depolarizări succesive de origine ventriculară (sub 
bifurcația hisiană). În functie de durata tulburării de ritm, clasificarea se face astfel: 
TV nesusţinută (<30sec.) şi TV susţinută cu o durată mai mare de 30sec. şi care se 
însoţeşte de colaps hemodinamic (fig.54). 

ECG-ul redă un traseu pe care se evidenţiază complexe QRS largi 
(>0,12sec. prin originea lor subhisiană) la intervale regulate sau aproape regulate, 
cu o frecvenţă cuprinsă între 100/minut şi 250/minut. Identificarea undelor P 
prezente cu o frecvenţă dată de nodul sinusal, independentă de cea a complexelor 
QRS largi, traduce prezenţa disociaţiei atrio-ventriculare asociată aproape 
întotdeauna TV. 

În funcţie de morfologia complexului QRS clasificarea TV se va face în TV 
monomorfă şi TV polimorfă. 

Cea mai frecventă cauză de apariţie a TV este boala coronariană ischemică, 
urmată îndeaproape de cardiomiopatii. 

O formă particulară de TV este torsada de vârfuri (fig.55)care are ca 
mecanism de producere postdepolarizarea precoce în următoarele condiţii: QT lung 
(ce apare la administrarea în doze toxice a fenotiazinelor, a antidepresivelor 
triciclice sau a haloperidolului, a antiaritmicelor de clasă IA, IC şi III), bradicardie 
severă, boli cerebro-vasculare (AVC hemoragic), dezechilibre hidro-electrolitice 
(hipocalcemie,  hipomagnezemie,  hipopotasemie), hipotermie, boli cardiace 
(miocardită, cardită reumatismală, IMA). 

Imaginea ECG a torsadei de vârfuri este reprezentată de complexe QRS 
largi ce îşi schimbă treptat polaritatea şi amplitudinea, şi au o frecvenţă de 
200/minut. 

Figura 55: Tahicardie ventriculară polimorfă (torsada vârfurilor) 

ASISTOLA 


Ritmul de SCR care traduce o lipsă totală a activităţii electrice a cordului are 
un prognostic rezervat, rata de supravieţuire fiind doar de 1-2%. Electrocardiografic 
asistola este reprezentată de o linie sinusoidală (nu izoelectrică) compusă din mici 
unde date de depolarizările de mică intensitate ale musculaturii scheletice şi care 
adesea trebuie diferențiată de FV cu unde mic (fig.56, fig.57). 


i ] i 
CE E ac m a a aa (EEE (E EEE E a EEE EEE ta n a a aa EEE a ca aa a aa E (RE 


Figura 56: Asistolă 

Figura 57: Asistolă 

DISOCIAŢIA ELECTROMECANICĂ 


Este definită ca o entitate patologică particulară a SCR, caracterizată prin 
asocierea dintre o activitate electrică prezentă (alta decât FV/TV) şi lipsa activităţii 
mecanice a miocardului ventricular. 

Studiile au arătat că rata de supravieţuire a celor care sunt în SCR prin DEM 
cu ritm caracterizat de prezenţa pe ECG a complexelor QRS largi cu frecvenţă 
scăzută, este cu mult mai mică decât în cazurile în care activitatea electrică 
monitorizată este caracterizată de complexe QRS înguste cu frecvenţă crescută. 

DEM cu complexe QRS largi cu frecvenţă scăzută poate avea drept cauze: 
distrugerea unei părţi importante din masa miocardică, hipopotasemia severă, 
hipotermia, hipoxia, acidoza, supradozajul de antidepresive triciclice, R-blocante, 
blocante ale canalelor de calciu, digitală. 

În cazul în care DEM este redată electric pe monitor prin complexe QRS 
înguste cu frecvenţă crescută , reiese că din punct de vedere electric cordul 
răspunde relativ normal; această situaţie se poate întâlni în următoarele condiţii: 
hipovolemie, tamponadă cardiacă, pneumotorax compresiv, TEP masiv. 


78 


3.9 DEFIBRILAREA 


Defibrilarea reprezintă străbaterea miocardului de către un curent electric cu 
o intensitate suficientă pentru a depolariza o masă critică de miocard, capabilă să 
restabilească o activitate electrică coordonată. Defibrilarea este definită ca o 
încetare a FV sau, mai precis, absenţa FV/TV la 5 secunde după livrarea şocului; 
oricum, scopul defibrilării fiind acela de a restabili circulaţia spontană. Termenul de 
defibrilare electrică va fi folosit, deci, numai în cazul tratării FV şi al TV fără puls. În 
cazul folosirii ŞEE pentru tratamentul celorlalte tulburări de ritm amenințătoare de 
viaţă se va folosi termenul de conversie electrică. 

Vechile protocoale de tratare a FV şi TV fără puls, neacceptate de ERC şi 
ILCOR, foloseau aşa numite „Defibrilatoare chimice” (xilină, tosilat de bretiliu) 
pentru conversia FV şi TV fără puls. Din pricina unei biodisponibilităţi reduse 
datorită absenței circulaţiei periferice şi a acţiunii incerte pe miocardul oprit din 
timpul SCR acestea nu se mai folosesc în acest scop. 

Defibrilarea este de o importanţă majoră, ocupând un loc central în lanţul 
supravieţuirii, deoarece, aplicată precoce influenţează cel mai mult succesul 
resuscitării, crescând rata de supravieţuire. 

În ultimii ani, datorită succesului tehnologic, au apărut termeni noi în 
abordarea resuscitării cardiopulmonare cum ar fi DEA şi PAD (public access 
defibrilation). Aceasta din urmă reprezintă accesul persoanelor neinstruite medical, 
dar antrenate, la DEA având potenţialul celui mai important salt în ameliorarea 
supravieţuirii pacienţilor în SCR, de la dezvoltarea RCP moderne. 

DEA urmează să fie amplasate în locuri publice unde riscul producerii unui 
stop cu FV/TV este crescut (aeroporturi, stadioane, săli de spectacole, cazinouri, 
mall-uri) ca şi în dotarea echipelor de intervenţie la urgenţă, altele decât cele 
medicale (pompieri, poliţie, gărzi de corp). 

Ca mecanism de acţiune străbaterea cordului de către un curent electric este 
urmată de aducerea la acelaşi potenţial membranar de repaus a întregului miocard. 
Aceasta este echivalentă cu intrarea în perioadă refractară pentru un interval de 1-2 
sec a miocardului, inclusiv a centrilor ectopici răspunzători de FV. Astfel, centrii cu 
cel mai mare automatism natural sunt primii ce ies din această perioadă refractară 
preluând controlul activităţii electrice a inimii. Aceşti centrii pot fi chiar centrii 
sistemului excitoconductor nodal. 

Indicaţia defibrilării o reprezintă FV şi TV fără puls. În prezenţa indicaţiei nu 
există contraindicatii ale defibrilării, cu excepţia cazurilor când nu se poate asigura 
securitatea defibrilării. 

Uneori FV cu unde mici sau FV ocultă (afişată ca o falsă asistolă) poate fi 
diagnosticată schimbând monitorizarea într-o derivație în plan perpendicular. În 
practică este mai frecvent întâlnită falsa asistolă prin erori tehnice (conectarea 
incorectă a electrozilor sau monitorului , amplitudinea selectată la valori minime, gel 
incorect ales) decât FV ocultă. Tentativele de a defibrila asistola nu aduc beneficii, 
putând dimpotrivă determina leziuni miocardice. 

Succesul defibrilării este influenţat de factori ce ţin de pacient (impedanţa 
transtoracică, statusul metabolic al miocardului, medicaţie preexistentă, pH, 

dzechilibre electrolitice) şi factori ce ţin de defibrilator (tipul şi nivelul energiei 
eliberate, viteza de reâncărcare etc.). 


FACTORII CE INFLUENŢEAZĂ SUCCESUL DEFIBRILĂRII 


Impedanţa transtoracică 

Defibrilarea optimă presupune livrarea unui curent electric transmiocardic în 
prezenţa unei impedanţe transtoracice minime. La adulţi impedanţa transtoracică 
este de aproximativ 70-80 Q fiind influenţată de numeroşi factori dintre care masa 
corporală este cel mai important. 

Pilozitatea toracică 

La pacienţii cu pilozitate exagerată se produce „sechestrarea” aerului sub 
padele şi contact imperfect între electrozi şi piele. Acestea produc creşterea 
impedanţei transtoracice, reducerea eficienţei defibrilării şi riscul de apariţie al unor 
arcuri electrice (scântei) între electrod şi piele care pot duce frecvent la apariţia 
arsurilor la nivelul toracelui. Poate fi necesară o îndepărtare rapidă a pilozităţii prin 
raderea zonei unde vor fi plasați electrozii, însă în cazul în care aparatul de ras nu 
se află la îndemână, nu se va amâna defibrilarea din acest motiv. Îndepărtarea 
pilozităţii prin ea însăşi reduce prea puţin impedanţa transtoracică de aceea este 
recomandată în cazul cardioversiilor programate. 

Faza respiratorie 

Impedanţa transtoracică variază cu respiraţia fiind minimă la sfârşitul 
expirului. Dacă este posibil defibrilarea ar trebui facută în această fază a ciclului 
respirator. PEEP creşte impedanţa transtoracică de aceea trebuie scăzut în timpul 
defibrilării. Auto-PEEP poate fi crescut la astmatici făcând necesară folosirea unor 
energii mai mari. 

Forţa aplicată pe padele 
Padelele manuale se aplică ferm pe peretele toracic. Astfel se reduce atât 
impedanţa transtoracică prin îmbunătăţirea contactului electric la interfaţa electrod- 
piele cât şi volumul toracic. Forţa optimă este echivalentul a 8 kg la adulţi şi 5 kg la 
copiii între 1-8 ani (în cazul în care se folosesc padelele pentru adulţi); 8 kg forţă 
este recomandat a fi dezvoltate de către cel mai solid membru al echipei de 
resuscitare. 

Poziţia padelelor 

Curentul care străbate miocardul în timpul defibrilării este maxim atunci 
când padelele sunt plasate în aşa fel încât miocardul care se află în fibrilaţie să fie 
cuprins între ele; (ventriculii în cazul FV/TV, atriile în cazul FiA). De aceea poziţia 
optimă a electrozilor poate să nu fie aceeaşi în aritmiile ventriculare şi cele atriale. 

Poziţia standard a padelelor (manuale şi autocolante) este stern-apex. 
Padela dreaptă, (sternum) se plasează de partea dreaptă a sternului, sub 
claviculă. Padela apicală se plasează pe linia axilară medie aproximativ spaţiul V 
i.c. stâng (în zona de plasare a electrodului V6 din înregistrările EKG sau la nivelul 
sânului stâng la femei, însă în zonele fără ţesut mamar, de aceea este important 
ca acea padelă să fie poziționată cât mai lateral)vezi fig. Alte poziţii acceptate de 
plasare a padelelor sunt: 

e fiecare padelă pe peretele lateral toracic, una pe dreapta şi cealalăltă pe 
stânga (biaxilar); 
e padelă în poziţie apicală, standard, şi cealalaltă la nivelul superior al 
toracelui posterior, pe stânga sau pe dreapta; 

e  padelă anterior, în zona precordială şi celălalt posterior, sub scapula stângă. 

Nu contează care electrod (apex/sternum) este plasat în aceste poziţii. 

S-a observat că impedanţa transtoracică este mai mică dacă electrodul 
apical nu este plasat peste ţesut mamar. De asemenea, impedanţa transtoracică 
poate fi scăzută prin aplicarea asimetrică a padelei apicale, în poziţie longitudinală 
şi nu transversală, astfel încât axul lung al acestui electrod să fie orientat cranio- 
caudal. FiA este intreţinută prin circuite de reintrare care se află la nivelul atriului 
stâng. Deoarece atriul stâng este plasat spre posterior în torace, atunci pentru 
conversia electrică a FiA este de preferat poziţia antero-posterioară. Unele studii 
au arătat că această poziţie, antero-posterioară, este mai eficientă în cazul 
convertirii unei FiA decât poziţia tradiţională (antero-apicală). Eficienţa 
cardioversiei este puţin influenţată de poziţia electrozilor în cazul în care se 
foloseşte energia bifazică. Ambele poziţii sunt sigure şi eficiente în cardioversia 
unei aritmii atriale.] 

Mulţi pacienţi au deja implantate dispozitive medicale (pacemaker 
permanent, cardiovereter-defibrilator automat). Aceste dispozitive pot fi deteriorate 
în timpul defibrilării când curentul electric este descărcat prin padelele plasate chiar 
deasupra lor. De aceea poziţionarea electrozilor va fi la distanţă de aceste 
dispozitive sau se vor folosi variantele alternative descrise mai sus. În plus, 
dispozitivele implantabile vor fi reevaluate după defibrilare. 

Plasturii produc un contact imperfect între electrozi şi tegumente şi pot 
determina formarea de arcuri electrice şi arsuri dacă padela este plasată direct 
deasupra plasturelui. De aceea plasturii trebuie îndepărtați iar zona ştearsă 
înaintea aplicării electrodului. 

Dimensiunea padelelor 

Există o dimensiune minimă recomandată pentru fiecare a electrod, astfel 
încât aria însumată a celor doi electrozi să fie de cel puţin 150 cm?. Electrozii mai 
mari au o impedanţa transtoracică mai mică, dar electrozii foarte mari pot duce la 
scăderea fluxului de curent transmiocardic. În cazul defibrilării adulţilor, se folosesc 
cu succes atât padelele manuale cât şi cele autocolante, cu un diametru de 8-12 
cm. Succesul defibrilării poate fi mai mare în cazul folosirii padelelor cu diametrul 
de 12 cm comparativ cu cele de 8 cm. 

DEA standard sunt potrivite pentru copiii peste 8 ani. În cazul copiilor între 1 
si 8 ani folosiţi padelele pediatrice cu atenuator care scad enegia eliberată, sau, 
dacă este posibil, modul pedriatic de defibrilare; dacă nu, folosiţi defibrilatorul 
manual având însă grijă ca padelele să nu se suprapună. Utilizarea AED nu este 
recomandată în cazul copiilor sub un an. 

Agenţii de interfaţă 

Pentru eliminarea aerului dintre padele şi tegumente şi pentru scăderea 
impedanţei _transtoracice trebuie utilizaţi agenţi de interfaţă: geluri, bune 
conducătoare de curent electric. Padelele autocolante sunt pregelificate. Lipsa 
gelului la padelele manuale poate duce la o defibrilare ineficientă şi cu arsuri 
cutanate grave. Gelul pentru electrozi EKG este prea fluid utilizarea lui având ca 
urmare întinderea între padele iar gelurile destinate altor scopuri (ecografie) pot 
avea o conductivitate electrică prea mică. 

Tipul de padele 

Padelele autocolane sunt sigure şi eficiente fiind preferate în locul celor 
manuale. Este preferată utilizarea padelelor autocolante în situaţii peristop şi în 
acele cazuri în care accesul la pacient este dificil. Padelele autocolante au 

impedanţa transtoracică similară (deci şi eficienţă) cu cele manuale însă au 
avantajul că fac posibilă defibrilarea pacientului de la distanţă fără a fi necesară 
poziţionarea resuscitatorului deasupra pacientului (aşa cum se face în cazul 
padelelor manuale). 

După defibrilarea cu padele manuale, gelul se poate polariza devenind slab 
conductor electric. Acest lucru poate duce la înregistrarea pe monitor a unei false 
asistole ce poate parsista până la 3-4 minute imediat după şoc dacă se utilizează 
în continuare padelele pentru monitorizarea ritmului, fenomen care nu a fost 
raportat în cazul folosirii padelelor autocolante. În cazul utilizării padelelor manuale 
este indicată confirmarea diagnosticul de asistolă prin monitorizarea cu ajutorul 
electrozilor EKG. 

Tipurile de unde şi nivelul de energie 

Energia optimă pentru defibrilare este accea care reuşeşte să depolarizeze 
o masă critică de miocard întrerupând undele de FV şi restabilind o activitate 
electrică spontană sincronizată,dar cu preţul distrugerii unei mase cât mai mici de 
miocard. De aceea, selectarea unui nivel optim de energie reduce numărul 
şocurilor necesare care ar fi distrus la rândul lor miocardul. 

În afara nivelului optim de energie succesul defibrilării este influenţat şi de 
variaţia în timp a intensității curentului electric. 

Începând cu anii 70 erau utilizate defibrilatoare cu tip de undă monofazică. 
Deşi incă in uz aceste defibrilatoare nu se mai fabrică. Defibrilatoarele monofazice 
livrează curent unipolar, cu o singură direcţie a fluxului de curent. Există două tipuri 
principale de unde monofazice: cu undă aproximativ sinusoidală (monophasic 
damped sinusoidal waveform)- cele mai utilizate şi cu undă trunchiat exponențială 
(monophasic truncated exponential waveform) 

În ultimii 10 ani au fost introduse în uz defibrilatoarele bifazice. La acest tip 
de defibrilatoare intensitatea curentului îşi schimbă polaritatea în cele aproximativ 
10-15 milisecunde cât este livrat şocul electric. De asemenea şi defibrilatoarele 
bifazice generează două tipuri de unde: bifazic trunchiat exponential (biphasic 
truncated exponential) şi bifazic rectiliniar (rectilinear biphasic). 

Vechile recomandări ILCOR prevedeau nivele de energie a şocurilor 
electrice pentru defibrilatoarele monofazice de 200 şi 360J. În prezent sunt 
recomandate pentru resuscitarea SCR prin FV sau TV fără puls în cazul utilizării 
befibrilatoarelor monofazice, a unui singur palier energetic de 360J. Pentru 
defibrilatoarele bifazice recomandările actuale privind energia şocurilor electrice 
prevăd nivele de cel puţin 150J pentru primul şoc electric şi de 200J pentru 
următoarele şocuri, dacă primul nu a fost eficient. (De fapt nivelele optime ale 
energiei defibrilării atât pentru undele monofazice cât şi bifazice nu sunt cunoscute; 
recomndările actuale sunt un consens stabilit pe baza literaturii de 
specialitate)(fig.58.). 

Persoanele care utilizează defibrilatoarle trebuie să cunoască tipul de 
defibrilator (manual „semiautomat sau automat) şi tipul de undă (monofazică sau 
bifazică). 

Figura: 58 Undele monofazice şi bifazice 


Defibrilarea în cadrul RCP 

Eficienţa defibrilării este influenţată de şi de celelalte manevre aplicate în 
timpul resuscitării. 

Deşi vechile ghiduri recomandau defibrilarea imediată a tuturor ritmurilor 
şocabile, date recente au sugerat că o perioadă de RCP înaintea defibrilării face 
mai eficientă întreruperea FV sau TV prin şoc electric, la pacienţii în colaps 
prelungit. 

Recomandările actuale pentru echipele ce efectuează RCP prevăd 
executarea a 2 minute de SVB (aproximativ 5 cicluri de 30:2) înaintea defibrilării la 
pacienţii cu colaps prelungit (mai mult de 5 minute). Deoarece momentul instalării 
stopului este greu de precizat cu exactitate este indicat ca echipa de resuscitare să 
practice SVB înainte de a tenta defibrilarea, la orice stop la care ei nu au fost 
martori. 

În cazul stopurilor instalate în spital este recomandat să se aplice şocul 
electric cât mai repede, dar fără a renunţa la începerea compresiilor toracice dacă 
defibrilatorul nu este imediat disponibil. Cel care execută compresiile toracice nu ar 
trebui să le întrerupă decât pentru analizarea ritmului şi livrarea şocului fiind 
pregătit să reînceapă compresiile imediat ce şocul a fost administrat. 

Persoanele laice care utilizează AED trebuie să aplice şoc cât se poate de 
repede. În cazul resuscitării cu doi salvatori cel care utilizează AED va ataşa 
electrozii autocolanţi în timp ce celălalt va face compresiile toracice. RCP se va 
întrerupe numai pentru verificarea ritmului sau livrarea şocului. Cel care utilizează 
AED va fi pregătit să livreze şocul cât se poate de repede odată ce ritmul a fost 
analizat şi şocul este indicat, asigurându-se în prealabil că cei din jur nu sunt în 
contact cu victima. În cazul resuscitării cu un salvator acesta va trebui să facă RCP 
coordonat cu protocolul AED. 

Întreruperea compresiilor toracice se asociază cu reducerea şansei 
convertirii FV într-un alt ritm. S-a observat că în timpul efectuării RCP, atât în 
prespital cât şi în spital, există întreruperi în executarea compresiilor, timpul efectiv 
de efectuare a compresiilor ajungând la 50-75 % din timpul total al RCP. 
Analizarea resuscitărilor efectuate după vechile protocoale a arătat perioade mari 
de întrerupere a RCP, cu întârzieri de până la 40 secunde între momentul analizării 


83 


ritmului de către AED şi momentul începerii compresiilor toracice. Eficacitatea 
primului şoc bifazic este de 90%, insuccesul defibrilării întărind ideea efectuării 
RCP imediat după şoc decât livrarea şocurilor în continuare. De aceea 
recomandările actuale sunt ca imediat după livrarea unui şoc şi fără a reanaliza 
ritmul sau a verifica pulsul, să se efectueze 2 minute de compresii şi ventilaţii 
înaintea livrării altui şoc, dacă acesta mai este recomandat. Chiar şi în cazul în 
care defibrilarea a avut succes este foarte puţin probabil ca pulsul să poată fi 
palpat imediat după defibrilare, timpul pierdut pentru palparea pulsului determinând 
compromiterea miocardul dacă ritmul de perfuzie nu a fost restabilit. Dacă a fost 
restabilit un ritm de perfuzie compresiile toracice nu cresc şansa recurenţei FV. 
Strategia livrării unui singur şoc se aplică atât în cazul defibrilatoarelor mono- cât şi 
bifazice. 


SIGURANȚA DEFIBRILĂRII 


Defibrilatorul este un aparat sigur, conceput a fi utilizat şi de persoane cu 
pregătire medicală minimă şi chiar fără pregătire medicală (vezi DEA). Incidentele 
raportate în literatura de specialitate sunt relativ rare cu condiţia respectării 
regulilor de siguranţă. 

Securitatea defibrilării este responsabilitatea liderului echipei de resuscitare 
şi a persoanei ce livrează şocul electric, dar membrii echipei de resuscitare trebuie 
să fie avizaţi asupra potenţialelor riscuri. De aceea în aria în care se desfăşoară 
resuscitarea nu trebuie să se găsească decât personal instruit; prezenţa altor 
persoane poate fi acceptată dacă sunt însoţite de o persoană special desemnată. 

Cel care livrează şocul electric trebuie să anunţe clar şi cu voce tare 
momentul defibrilării (“Atenţie, defibrilez!”) şi să supravegheze vizual aria în care 
se află victima. Este interzis contactul direct şi indirect cu suprafaţa padelele 
defibrilatorului. 

Sunt posibile incidente: 

e în cazul contactului cu pacientul, 

e [la contactul cu targa pe care se află acesta, 

e la contactul cu hainele şi tegumentele ude ale pacientului sau 
dacă resuscitarea se desfăşoară în mediu umed. Şocul electric 
nu trebuie administrat până nu sunt îndepărtate hainele ude, 
şterse tegumentele (atenţie şi la alte lichide: sânge, lichid de 
vărsătură) chiar cu riscul întârzierii defibrilării. Este interzisă 
aplicarea şocului în ploaie,în apă. 

e în cazul contactului cu perfuzorul ud 
dacă gelul de defibrilare este împrăştiat neglijent pe padele şi 
mâinile resusscitatorului 

e la administrarea şocului electric în mediul potenţial exploziv. În 
afară de mediile industriale prezintă risc şi atmosfera îmbogăţită 
în oxigen (sursa de oxigen trebuie să se afle la cel puţin un 
metru de toracele pacientului). 

Nu sunt înregistrate incidente dacă cel care efectuează ventilaţia, având 
mănuşi de latex, menţine contactul cu balonul în timpul administrării şocului (totuşi, 
nu este indicată menţinerea ventilării în timpul defibrilării, având în vedere că şocul 
electric trebuie administrat la sfârşitul expirului) 

3.10 LOVITURA PRECORDIALĂ 


Lovitura precordială reprezintă aplicarea unei lovituri cu partea ulnară a 
pumnului în jumătatea inferioară a sternului, de la aproximativ 20 cm distanţă de 
torace urmată de retragerea imediată a pumnului, ceea ce creează un stimul 
echivalent unui impuls electric. Motivul aplicării loviturii precordiale este acela că 
energia mecanică a loviturii se va transforma în energie electrică (aproximativ 30- 
40J) ce poate fi suficientă pentru defibrilare. 

Indicaţia aplicării loviturii precordiale este reprezentată de instalarea SCR în 
prezenţa salvatorului şi în lipsa defibilatorului. Situaţia este frecvent întâlnită la 
pacientul monitorizat. 

Deşi şansele de reuşită sunt mici, lovitura precordială este încununată cel 
mai frecvent de succes în cazul unei TV. Este foarte puţin probabilă convertirea 
unei FV cu ajutorul loviturii precordiale. Toate cazurile de “defibrilare” cu succes a 
unei FV prin lovitură precordială au fost raportate când aplicarea s-a făcut în 
primele 10 de la instalarea FV. 

Sunt comunicate cazuri de deteriorare a ritmului cardiac prin lovitură 
precordială: accelerarea ritmului unei TV, transformarea unei TV în FV, bloc 
atrioventricular de grad IlI sau asistolă. 

Lovitura  precordială trebuie aplicată imediat, o singură dată, după 
confirmarea SCR şi numai de către persoane instruite în efectuarea acestei 
manevre. 

3.11 CARDIOSTIMULAREA 


Cardiostimularea (pacingul) este realizată în scopul de a trata pacienţii cu 
bradiaritmii şi tahiaritmii. Cardiostimularea temporară este utilizată atunci când 
aritmia este tranzitorie, iar cea permanentă atunci când aritmia este posibil să fie 
recurentă sau permanentă. 

Un cardiostimulator (pacemaker) este un dispozitiv ce furnizează stimuli 
electrici emişi de o baterie, prin intermediul unor conductori dotați cu electrozi 
unipolari sau bipolari aflaţi în contact cu cordul. 

Tehnicile de cardiostimulare sunt: noninvazive (prin percuție şi transcutanat) 
şi invazive (cardiostimulare transvenoasă temporară, implantare de stimulator 
permanent, instalarea defibrilatorului implantabil). 


CARDIOSTIMULAREA TEMPORARĂ 


Poate fi realizată transvenos, transesofagian, transcutanat, epicardic şi prin 
intermediul unei artere coronare. 
INDICAȚII 

Cardiostimularea ventriculară transcutanată este utilizată în tratamentul de 
urgenţă al asistolei şi bradicardiei severe. 

Cardiostimularea temporară este indicată profilactic la pacienţii cu risc mare 
de dezvoltare a BAV de grad înalt, cu disfuncţie severă de nod sinusal sau asistolă 
în IMA, după chirurgie cardiacă, uneori după cardioversie, în timpul cateterismului 
cardiac şi uneori înaintea implantării unui pacemaker permanent. 

Cardiostimularea mai este indicată în: bradicardia temporară ce asociază 
instabilitate hemodinamică, hiperpotasemie, bradicardie sau toxicitate indusă de 
medicamente (digitalice), TV bradicardic-dependentă, înainte de implantarea unui 
pacemaker permanent la un pacient cu un ritm instabil şi uneori în miocardite (boala 
Lyme). 

Cardiostimularea ventriculară temporară este indicată în BAV de gradul Il 
sau III din IMA doar în prezenţa unei AV excesiv de lente, a aritmiei ventriculare, 
hTA, semnelor de hipoperfuzie sau a insuficienţei cardiace congestive. Apariţia 
BAV de gradul Il sau Ill asociat cu bloc de ramură în IMA anterior necesită 
cardiostimulare temporară. 


CARDIOSTIMULAREA TEMPORARĂ PRIN PERCUȚIE 


Poate fi utilizată când o bradicardie este severă şi poate produce un SCR. 
Această metodă este capabilă să determine un debit cardiac aproape normal, cu o 
traumatizare minimă a pacientului. În mod particular, această manevră poate avea 
succes la pacientul în asistolă, la care pe ecranul monitorului se observă încă unde 
P. 

Tehnica execuţiei pacingului prin percuție, descrisă pentru prima dată în 
1966, constă în administrarea unei serii de lovituri uşoare în zona precordială, pe 
marginea stângă a 1/3 inferioare a sternului. Braţul va cobori de la numai câţiva 
centimetri, iar loviturile trebuie să fie destul de uşoare pentru a fi tolerate de un 
pacient conştient. Cel mai bun loc de percutie va fi căutat prin deplasarea uşoară a 
punctului de contact peste suprafaţa precordială până când este identificat locul în 
care lovitura administrată are ca rezultat stimularea ventriculară (complex QRS). 
Forţa loviturilor va fi redusă până la un prag la care lovitura nu mai determină un 
răspuns ventricular. Este o manevră de temporizare ce acordă timp fie revenirii 
spontane a sistemului excitoconductor, fie instalării unui sistem de pacing invaziv 
sau noninvaziv. 


CARDIOSTIMULAREA TEMPORARĂ TRANSCUTANATĂ 


Prezintă o serie de avantaje: poate fi instalată rapid cu un minim de 
antrenament, evită riscurile asociate puncţionării unei vene centrale şi poate fi 
executată atât de medici cât şi de asistenţi. Dezavantajul major al pacingului 
noninvaziv este disconfortul produs pacientului prin contracţiile musculare 
determinate de curentul electric. Acesta poate fi înlăturat prin sedarea pacientului. 

Caridostimulatoarele transcutanate sunt integrate unui monitor-defibrilator iar 
electrozii adezivi sunt capabili să execute monitorizare, pacing, cardioversie şi 
defibrilare. Rata de stimulare a pacemakerelor atât fixă (asincronă) cât şi demand 
(sincron). Cele cu rată fixă eliberează un stimul electric la un interval de timp fix, 
care se descarcă independent de activitatea cardiacă de bază (descărcarea 
stimulului electric pe vârful undei T putând declanşa un episod de FV, în special la 
pacienţii care au suferit recent un infarct miocardic). Cardiostimularea demand 
sesizează activitatea spontană a cordului, eliberând stimuli în funcţie de complexul 
QRS, astfel încât stimulul să nu cadă în perioada sa vulnerabilă. Tehnica de 
execuţie a pacingului transcutanat impune efectuarea următorilor paşi: 

e îndepărtarea excesului de păr de la locul de fixare a electrozilor cu ajutorul 
unui foarfece evitându-se crearea de microleziuni la nivelul pielii (scăderea 
rezistenţei determină arsuri la trecerea curentului electric) 

e uscarea pielii 

e sedarea 

e aplicarea electrozilor de monitorizare ECG (în situaţia în care 
cardiostimulatorul este separat de monitor-defibrilator) 

e verificarea electrozilor de pacing şi conectarea corectă a lor (inversarea 
conexiunilor ducând la ineficienta stimulării sau la o stimulare cu amplitudine 
foarte mare) 

e aplicarea electrozilor de pacing: 

o poziție antero-posterioară (nu va împiedica ataşarea padelelor în caz 
de necesitate): electrodul anterior se plasează la nivelul hemitoracelui 
stâng, între apendicele xifoid şi mamelonul stâng, suprafaţă ce 
corespunde cu plasarea electrozilor V2 şi V3 ai ECG, iar cel posterior 
se dispune subscapular stâng, lateral de coloana vertebrală, la acelaşi 
nivel cu cel anterior 

poziţie antero-laterală a electrozilor (funcţii multiple) se face astfel: electrodul 
lateral se plasează la nivelul liniei axilare medii stângi, lateral de mamelon 
(corespunzător electrodului V6 al ECG), iar cel anterior se dispune 
subclavicular drept. 
o pornirea pacemakerului 
o  legerea modului de lucru demand, dacă este disponibil, şi verificarea 
monitorului în vederea detectării complexelor QRS spontane. În cazul 
în care pe ecran apar o multitudine de artefacte, este mai bine să se 
selecteze modul de lucru fix. 

e alegerea celei mai mici intensităţi de stimulare 

e alegerea ratei de stimulare, care pentru un adult va fi cuprinsă între 60/minut 
şi 90/minut. 

e creşterea uşor şi gradata intensității curentului electric 

e urmărirea pe monitor a markerului de stimulare (spike ) 

e creşterea intensității curentului electric până la apariţia pe monitor a imaginii 
de captură (spike urmat de complex QRS lărgit şi undă T în opoziţie de fază 
cu acesta). 

e palparea pulsului periferic pentru confirmarea capturii mecanice o dată cu 
depolarizarea ventriculară. 

e Imposibilitatea obţinerii capturii ventriculare sugerează un miocard neviabil. 


Dacă este necesară defibrilarea unui pacient care are instalaţi electrozii de pacing, 
padelele defibrilatorului vor fi aşezate la minimum 2-3 cm faţă de aceştia, pentru a 
împiedica apariţia unui arc electric între padele şi electrozi. RCP se poate executa 
cu electrozii de pacing ataşaţi pe toracele pacientului , şi deşi nu există riscul 
electrocutării persoanei care efectuează compresii sternale (energie de stimulare 
mai mică de 1J), se recomandă închiderea cardiostimulatorului pentru a preveni 
stimularea inadecvată a pacientului. 


STIMULAREA TEMPORARĂ TRANSVENOASĂ 


Reprezintă o metodă semielectivă, încercările de a insera un conductor 
transvenos în timpul SCR fiind mai rare. 

Sonda-cateter, la capătul căreia sunt fixaţi electrozii de stimulare se 
introduce percutan prin venele subclaviculară, jugulară internă, brahială sau 
femurală şi este poziționată sub control radiologic sau electrocardiografic în AD, VD 
sau în ambele cavităţi (stimulare duală). Pentru situaţiile de urgenţă stimularea 
ventriculară este suficientă şi se poate realiza prin plasarea fără control radiologic 
a electrodului de stimulare care va fi conectat la o derivație precordială (V5).În 
aceste situaţii se puncţionează vena subclaviculară dreaptă (se preferă celei stângi 
deoarece: VCS este mai aproape, domul pleural este mai coborât, artera 
subclaviculară este situată mai sus, lipseşte pericolul lezării canalului toracic) sau 
vena jugulară internă dreaptă (este mai voluminoasă şi are un traiect mai scurt şi 
mai direct spre VCS), care asigură un acces direct la cord. 

Tehnica inserţiei transvenoase a sondei de stimulare respectă următorii 
timpi: 

e  ataşarea electrozilor de monitorizare ECG. 

e alegerea căii de abord transvenos şi dezinfecţia tegumentului 

e anestezie locală cu Xilină 1% 

e puncţionarea venei 

e  inserţia electrodului prin lumenul acului până la nivelul VD. Poziționarea 
corectă a electrodului la nivelul apexului VD se însoţeşte de înscrierea pe 

ECG a aspectului caracteristic de BRD. 

e  detaşarea electrodului endocavitar de derivaţia precordială şi racordarea 
acestuia la stimulator 

e alegerea modului de stimulare demand 

e pornirea cardiostimulatorului cu o intensitate iniţială a stimulului de 10-20mA 
şi cu o frecvenţă de 60 stimuli/minut 

e stabilirea pragului de stimulare prin reducerea progresivă a intensității 
curentului. 

Nivelul de intensitate la care încetează stimularea ventriculară reprezintă 
pragul de stimulare şi trebuie să fie mai mic de 1mA, indicând astfel o poziţie 
corespunzătoare şi un contact optim al electrodului cu endocardul ventricular. 
Ulterior se continuă electrostimularea cu o intensitate a curentului de 2-3 ori mai 
mare decât a pragului. 

e extragerea acului de punctie 

e fixarea electrodului la tegument 

e efectuarea unei radiografii toracice de control pentru verificarea plasării 
electrodului şi excluderea unui pneumotorax. 

Ineficienţa unui astfel de sistem de cardiostimulare poate duce la apariţia 
SCR, în special la pacientul devenit dependent de stimulator. Sistemele de 
cardiostimulare transvenoasă suferă întreruperi prin trei mecanisme: creşterea 
pragului de stimulare, pierderea continuității electrice, dislocarea electrodului de 
stimulare. În primele două săptămâni de la insertie este de aşteptat o creştere de 
până la de trei ori a pragului de stimulare. Pierderea capturii ventriculare cauzată de 
creşterea pragului de stimulare se evidenţiază pe ECG ca un spike care nu este 
urmat de complex QRS. Rezolvarea acestei probleme se face prin creşterea 
intensității stimulului de aproximativ trei ori. Creşterea bruscă a pragului de 
stimulare sugerează şi posibilitatea deplasării în altă zonă a electrodului. La nivelul 
unităţii de pacing există patru conexiuni care se pot întrerupe, determinând 
pierderea continuității electrice evidenţiată pe ECG prin dispariţia spike-ului. 
Capătul electrodului de stimulare trebuie să se găsească la nivelul apexului VD. În 
timpul inserţiei electrodului trebuie lăsată o buclă a acestuia la nivelul AD, pentru a 
permite schimbările de postură şi inspirul profund fără ca vârful electrodului să se 
deplaseze. Această buclă nu trebuie să fie prea mare, deoarece va permite ulterior 
migrarea electrodului la nivelul AD sau la nivelul conului AP. Când are loc 
deplasarea vârfului electrodului de stimulare, pe ECG se evidenţiază pierderea 
capturii ventriculare sau poate apărea un complex QRS de altă dimensiune şi 
formă. Dacă vârful electrodului pluteşte liber în cavitatea ventriculară apar capturi 
intermitente atunci când acesta intră în contact cu peretele ventricular. 

CARDIOSTIMULAREA PERMANENTĂ 


Indicații: 

e BAV complet după excluderea cauzelor reversibile de BAV (boala Lyme, 
hipervagotonia, ischemia şi dezechilibrele medicamentoase, metabolice 
sau electrolitice). 

e BAV de gradul Il permanent sau intermitent asociat cu bradicardie 
sinusală. 

e BAV gradul ll tip Mobitz Il permanent sau intermitent, asimptomatic. 

e BAV de gradul | simptomatic 

BAV de gradul II sau complet după IMA. 

BAV congenital dacă complexul QRS este larg. 

Disfuncţia de nod sinusal cu bradicardie simptomatică documentată 
Sincope recurente asociate cu evenimente clare, spontane, provocate de 
către stimularea sinusului carotidian; compresia minimă a sinusului 
carotidian urmată de asistolă > 3 secunde, în absenţa oricărei medicaţii 
care să deprime nodul sinusal sau conducerea AV. 

Aproape toate pacemakerele sunt implantate transvenos sub anestezie 
locală. Electrozii endocardici pot fi introduşi prin abord transatrial, cu toracotomie 
limitată. Buzunarul pacemakerului este realizat la nivelul muşchiului pectoral mare. 

În cazul în care este necesară defibrilarea unui pacient purtător al unui 
cardiostimulator permanent, padelele se vor aşeza la 12-15 cm distanţă de aparat. 
De regulă, stimulatorul este implantat subcutanat subclavicular stâng şi nu pune 
probleme în aşezarea padelelor. Dacă totuşi acesta este implantat subclavicular 
drept, se utilizează poziţia de defibrilare anteroposterioară. 


CARDIODEFIBRILATOARELE IMPLANTABILE (CDI) 


Sunt utilizate în tratamentul tahicardiilor, pentru prevenirea inițierii 
tahicardiilor sau pentru stoparea acestora după ce s-au instalat. 
Indicații: 
e TV sau FV asociate cu hTA şi neasociate cu IMA, tulburări electrolitice 
severe sau toxicitate medicamentoasă 
e sincopă inexplicabilă la un pacient cu TV cu hTA inductibilă 
e sindrom de QT lung cu simptomatologie severă, în pofida tratamentului 
medical. Noile CDl-uri sunt dispozitive de dimensiuni mici, care pot fi 
implantate în aria subclaviculară la fel ca stimulatoarele obişnuite. 
Principiul prin care detectează schimbările ritmului cardiac este relativ 
simplu, depinzând, în principal, de modificările frecvenţei cardiace. Dacă un pacient 
având implantat un CDI suferă un SCR care nu este rezolvat de dispozitiv, acesta 
poate beneficia de RCP fără a exista nici un risc pentru salvator. Dacă un 
asemenea pacient necesită defibrilare externă, se vor lua aceleaşi precauţii în ceea 
ce priveşte poziţia padelelor ca în cazul pacienţilor care au un cardiostimulator. 

3.12 CONVERSIA ELECTRICĂ 


Atunci când cardioversia este folosită pentru a converti tahiaritmiile atriale 
sau ventriculare, şocul trebuie să fie sincronizat cu unda R; poate fi indusă fibrilaţia 
ventriculară dacă şocul este livrat în perioada refractară a ciclului cardiac. 

La pacienţii cu  tahiaritmii, stabili hemodinamic, protocolul prevede 
efectuarea unei ECG în 12 derivații, consult de specialitate şi alte investigaţii 
necesare pentru stabilirea unui tratament optim. 

La pacienţii instabili hemodinamic cardioversia electrică trebuie efectuată 
imediat. Pacienţii cu stări comorbide importante şi tahiaritmii simptomatice necesită 
o abordare concomitentă a stărilor comorbide. 

Sincronizarea poate fi dificilă în TV din cauza complexelor QRS largi şi a 
formelor variabile ale aritmiilor ventriculare. La un pacient cu TV, instabil 
hemodinamic dacă nu poate fi realizată sincronizarea (aparatul nu permite 
adminitrarea şocului electric) se vor administra şocuri electrice asincron. 

În FV sau TV fără puls se administreză şocuri nesincronizate. 

La pacienţii conştienţi electroconversia se face cu o prealabilă analgezie şi 
sedare. 

Energiile necesare conversiei electrice sunt diferite în funcţie de tahiaritmie. 
În toate situaţiile se administrează un prim nivel de energie, considerat optim, 
urmată de o creştere gradată a energiei, dacă este necesar. S-a constatat o 
eficienţă mai bună a conversiei folosind defibrilatoarele bifazice. 

În fibrilaţia atrială se începe cu 200J undă monofazică sau 120-150J undă 
bifazică. În flutterul atrial şi tahicardia paroxistică supraventriculară se 
administrează un şoc iniţial de 100J monofazic sau 70-120J bifazic. În tahicardia 
ventriculară (cu puls!) se foloşte o energie iniţială de 200J, respectiv 120-150J. 

3.13 SUPORTUL VITAL AVANSAT LA ADULT 


La orice pacient la care se constată SCR se cheamă ajutor (inclusiv 
solicitarea unui defibrilator) şi se încep manevrele de suport vital de bază (SVB — 
compresii toracice şi ventilatii în raport de 30:2). 

Ritmurile asociate cu stopul cardiac sunt împărţite în două categorii: ritmuri 
cu indicație de defibrilare (fibrilaţia ventriculară/tahicardia ventriculară fără puls) şi 
ritmuri fără indicație de defibrilare (asistola şi disociaţia electromecanică); principala 
diferenţă în management-ul celor două grupe de aritmii este necesitatea defibrilării 
la pacienţii cu FV/TV. Manevrele ulterioare incluzând compresiile toracice, 
managementul căilor aeriene şi ventilaţia, accesul venos, administrarea de 
adrenalină, identificarea şi corectarea cauzelor potenţial reversibile, sunt comune 
ambelor grupe. 

În cazurile de SCR produse în câteva situaţii particulare, la algoritmul SVA 
sunt posibile modificări şi intervenţii adiţionale (vezi cap. 4). 

Toate manevrele care alcătuiesc algoritmul SVA au un loc clar în 
desfăşurarea resuscitării, dar manevrele care măresc incontestabil rata de 
supravieţuire în SCR sunt defibrilarea precoce (în caz de FV/TV) şi SVB precoce şi 
corect efectuat; din acest motiv, în timpul SVA, atenţia trebuie concentrată asupra 
lor. 


RITMURI CU INDICAȚIE DE DEFIBRILARE (FIBRILAŢIA 
VENTRICULARA/TAHICARDIA VENTRICULARA FARA PULS) 


La adult, cel mai frecvent ritm la instalarea stopului cardiac este fibrilaţia 
ventriculară care poate fi precedată de o perioadă de tahicardie ventriculară sau 
chiar de tahicardie supraventriculară. 

Odată confirmat stopul cardiac, se cheamă ajutor (inclusiv solicitarea unui 
defibrilator) şi se iniţiază RCP cu compresii toracice urmate de ventilaţii în raport 
30:2. La aducerea defibrilatorului se aplică padelele şi se evaluează ritmul de 
oprire cardiacă. Dacă este confirmat ritmul de FV/TV se încarcă defibrilatorul şi se 
administrează un singur şoc electric (150-200J bifazic sau 360J monofazic). 
Imediat după şoc, fără a reevalua ritmul sau pulsul central, se reîncep compresiile 
toracice şi ventilaţiile (30:2, se efectuează întâi compresiile!). Indiferent de 
rezultatul defibrilării, imediat după şoc, trebuie reluate şi efectuate timp de 2 minute 
compresiile şi ventilaţiile! Chiar dacă defibrilarea a avut succes şi a dus la 
restabilirea unui ritm de perfuzie, prezenţa unui puls palpabil imediat după şoc este 
foarte rară şi întârzierea produsă prin încercarea de decelare a acestuia va 
compromite suplimentar miocardul (mai ales dacă nu s-a restabilit un ritm de 
perfuzie). Dacă totuşi este prezent un ritm de perfuzie, compresiile toracice nu 
cresc riscul de recurenţă a fibrilaţiei ventriculare. În prezenţa unei asistole după 
şoc, compresiile toracice pot fi utile în inducerea unei FV. 

Se continuă RCP pentru 2 minute, urmate de o pauză scurtă pentru 
verificarea monitorului: dacă este tot FV/TV se aplică al doilea şoc electric (150- 
200J bifazic sau 360J monofazic). RCP se reia imediat după al doilea şoc, timp de 

2 minute, urmate de o scurtă pauză pentru verificarea monitorului: dacă ritmul 
afişat este tot FV/TV, se administrează adrenalină urmată imediat de al treilea şoc 
electric (150-200J bifazic sau 360J monofazic) şi reluarea RCP (secvenţă: 
adrenalină — şoc — RCP — evaluare ritm). 

Intervalul de timp scurs între întreruperea compresiilor toracice şi eliberarea 
şocului trebuie să fie cât mai mic posibil. Adrenalina administrată chiar înainte de 
şocul electric va fi circulată prin reluarea RCP imediat după defibrilare. După 
administrarea de drog şi 2 minute de RCP, se analizează ritmul fiind pregătiţi 
pentru eliberarea unui nou şoc dacă este indicat. Dacă FV/TV persistă şi după al 
treilea şoc electric se administrează un bolus IV de 300mg amiodaronă, în scurtul 
interval de timp necesar pentru analiza ritmului înainte de administrarea celui de al 
patrulea şoc. 

Dacă la evaluarea făcută la 2 minute de la administrarea unui şoc, ritmul 
prezent nu are indicație de defibrilare, iar activitatea electrică este organizată 
(complexele regulate sau înguste), se palpează pulsul central. Evaluările ritmului 
trebuie să fie de scurtă durată iar palparea pulsului central se face doar dacă este 
prezentă activitate electrică organizată. Dacă în timpul celor 2 minute de RCP este 
observat un ritm electric organizat nu se întrerup compresiile toracice pentru 
palparea pulsului central decât dacă pacientul prezintă semne de viaţă 
semnificative pentru restabilirea circulaţiei sangvine spontane. Orice îndoială de 
existenţă a pulsului central în prezenţa unei activităţi electrice organizate reprezintă 
indicație pentru reluarea RCP. După restabilirea circulaţiei spontane începe 
îngrijirea postresuscitare. Dacă ritmul se schimbă în unul non-şocabil (asistolă sau 
DEM) se aplică protocolul pentru acestea (vezi mai jos). În tratamentul FV/TV este 
foarte importantă coordonarea dintre RCP şi aplicarea şocurilor electrice; când FV 
persistă mai mult de câteva minute miocardul suferă depleţie de oxigen şi de 
substrat metabolic; o scurtă perioadă de compresii toracice asigură oxigen şi 
substrat energetic şi creşte probabilitatea de restabilire a unui ritm de perfuzie 
după administrarea şocului electric. Analiza caracteristicilor de undă ale FV 
predictive pentru succesul defibrilării indică o rată de succes cu atât mai mare cu 
cât intervalul de timp dintre compresii şi şocul electric este mai mic; reducerea 
acestui interaval chiar cu câteva secunde creşte probabilitatea de succes a 
defibrilării. 

Indiferent de ritmul de oprire cardiacă se administrează adrenalină, 1mg la 
3-5 minute până la restabilirea circulaţiei sangvine spontane; aceasta înseamnă că 
adrenalina este administrată la fiecare 2 cicluri ale algoritmului. 

Dacă în timpul RCP apar semne de viaţă (mişcări, respiraţie normală, tuse) 
se verifică monitorul: dacă este prezent un ritm organizat se verifică pulsul central; 
dacă acesta este prezent începe îngrijirea postresuscitare sau managementul 
aritmiilor periarest. Dacă nu este prezent pulsul central se continuă RCP; 
asigurarea unui raport compresii:ventilaţii de 30:2 este obositor de aceea salvatorii 
care efectuează compresiile se schimbă la fiecare 2 minute. 

Lovitura precordială este indicată în SCR confirmat rapid după prăbuşirea 
victimei în prezenţa salvatorului şi dacă defibrilatorul nu este la îndemână. Această 
situaţie se produce mai ales la pacientul monitorizat; lovitura precordială este 
aplicată, doar de personal antrenat, imediat după confirmarea stopului cardiac. 
Lovitura precordială se aplică o singură dată. (vezi 3.10). 

Fibrilaţia ventriculară persistentă 

Dacă FV persistă se schimbă poziţia padelelor (secţiunea 3); se caută şi se 
tratează orice cauză potenţial recersibilă (vezi mai jos); durata unui proces de 
resuscitare este o problemă de judecată clinică, luând în considerare 
circumstanţele individuale de instalare a stopului şi percepţia asupra probabilității 
de succes. Dacă a fost considerată oportună începerea resuscitării este de obicei 
considerată necesară continuarea RCP atât timp cât pacientul este în FV/TV. 


RITMURI FĂRĂ INDICAȚIE DE DEFIBRILARE (DISOCIAŢIE 
ELECTROMECANICA ŞI ASISTOLA) 


DEM este definită ca activitate cardiacă electrică organizată cu puls central 
absent; aceşti pacienţi prezintă un grad de activitate cardiacă mecanică dar 
contracţiile miocardice sunt prea slabe pentru a produce puls decelabil sau 
tensiune arterială. DEM este deseori indusă de o condiţie reversibilă; identificarea 
şi corectarea acestor condiţii reprezintă tratamentul disociaţiei electromecanice 
(vezi mai jos). Supravieţuirea după un stop cardiac prin asistolă sau DEM este 
puţin probabilă dacă aceste cauze reversibile nu sunt identificate şi corect tratate. 

Dacă ritmul iniţial este asistola sau DEM se începe RCP cu compresii 
toracice si ventilaţii in raport 30:2 şi se administrează adrenalină 1mg, imediat 
după ce se stabileşte accesul venos. În prezenţa asistolei, fără a întrerupe RCP, 
se verifică dacă electrozii sau padelele sunt corect plasate. O cauză posibilă de 
asistolă este tonusul vagal excesiv, iar acesta, cel puţin teoretic, poate fi reversibil 
prin utilizarea unui drog vagolitic; din acest motiv, chiar în lipsa unor dovezi ferme 
de influențare a supravieţuirii, se administrează 3mg atropină (această doză 
asigură blocadă vagală maximală) dacă ritmul afişat este asistolă sau DEM cu 
frecvenţă mică (<60/minut). Trebuie asigurată cât mai rapid calea aeriană pentru a 
permite efectuarea continuă a compresiilor toracice, fără întrerupere pentru 
ventilaţii. 

După 2 minute de RCP se reevaluează ritmul; dacă asistola persistă sau nu 
este nici o schimbare în aspectul electric al DEM faţă de monitorizarea iniţială, se 
reia imediat RCP. Dacă este afişat un ritm organizat, se caută existenţa pulsului 
central; în absenţa pulsului central (sau orice dubiu de prezenţă a acestuia) se 
continuă RCP. Pulsul central prezent impune inițierea managementului 
postresuscitare. Dacă în timpul RCP apar semne de viaţă, se evaluează ritmul şi 
se palpează pulsul central. 

În prezenţa asistolei se caută undele P; asistola cu unde P poate răspunde 
la pacing; în asistola fără unde P, pacingul nu este indicat. 

Dacă nu se poate diferenţia o asistola de o FV cu unde mici, nu trebuie 
încearcată defibrilarea ci se vor continua compresiile toracice şi ventilaţiile; în FV 
cu unde mici, care este greu de diferențiat de asistolă, defibrilarea nu are succes; 
RCP continuă şi corectă poate creşte amplitudinea şi frecvenţa undelor de FV 
îmbunătăţind şansele de defibrilare şi restabilire a unui ritm de perfuzie. Şocurile 
electrice repetate, administrate în încercarea de a converti un ritm care se 
apreciază a fi o FV cu unde mici, augmentează injuria miocardică atât direct, prin 
acţiunea curentului electric cât şi indirect, prin întreruperea compresiilor toracice şi 
a fluxului sanguin coronarian. 

În timpul resuscitării unei asistole sau a unei DEM ritmul se schimbă în FV se trece 
pe ramura stângă a algoritmului; în caz contrar, se continuă RCP şi se 
administrează adrenalină la fiecare 3-5 minute. 


MANEVRE CUPRINSE ÎN SVA 


Căi aeriene şi ventilaţie 

Intubaţia traheală, cea mai sigură metodă de asigurare a căii aeriene, este 
indicat să fie efectuată doar de personal antrenat, astfel încât să nu se întrerupă 
compresiile toracice în timpul laringoscopiei decât pentru o scurtă pauză, la 
trecerea sondei de intubatie printre corzile vocale. În lipsa personalului calificat, 
pentru a evita orice întrerupere a compresiilor toracice, intubaţia orotraheală va fi 
efectuată după reluarea circulaţiei spontane.Intubaţia nu trebuie să dureze mai 
mult de 30 de secunde, dacă nu a fost efectuată în acest interval de timp se 
recomandă ventilaţia cu mască şi balon a paicentului fără întreruperea compresiilor 
toracice . După confirmarea poziţiei corecte a sondei se realizeză fixarea ei. 

După intubarea traheei compresiile toracice se efectuează continuu, cu O 
frecvenţă de 100/minut, fără a întrerupe ventilaţiile efectuate la o frecvenţă de 
10/minut(se evită hiperventilaţia). După intubare nu mai este necesară respectarea 
raportului compresii ventilaţie 30:2. Presiunea de perfuzie coronariană scade 
semnificativ la orice întrerupere a compresiilor toracice,iar revenirea la nivelele 
anterioare se produce după un interval de timp de la reluarea acestora.De aceea 
continuarea compresiilor toracice în timpul ventilaţiei are ca rezultat o presiune 
medie de perfuzie coronariană mai mare. 

În absenţa personalului calificat pentru efectuarea intubaţiei traheale 
următoarele dispozitive reprezintă alternative acceptabile: Combitubul, masca 
laringiană (LMA), ProSeal LMA şi tubul laringian ( vezi cap.3.2). După montarea 
unui dispozitiv alternativ compresiile toracice se efectuează continuu fără pauză în 
timpul ventilaţiei; dacă ventilaţia este inadecvată prin această metodă, compresiile 
toracice se vor întrerupe pentru a permite venitilaţia (se va utiliza raportul 
compresii ventilaţii de 30:2). 

Accesul intravenos şi medicamente 

Stabilirea abordului venos este indicat să se realizeze în primele 4 minute 
de la diagnosticarea SCR. Se recomandă ca administrarea medicamentelor în 
timpul resuscitării să se realizeze pe o venă periferică tributară sistemului cav 
superior. Substanțele administrate în periferie sunt urmate de un bolus de lichid, de 
cel puţin 20ml şi de ridicarea extremității pentru 10-20 de secunde pentru a facilita 
transportul în circulaţia centrală. 

ILCOR recomandă, în cazul imposibilității abordului venos, administrarea 
medicamentelor pe cale intraosoasă şi dacă nici acest abord nu este posibil, pe 
cale intratraheală. 

Adrenalina:rămâne medicamentul principal utilizat în timpul resuscitării.Deşi 
nu este bine cunoscută durata optimă a RCP şi numărul de şocuri care ar trebui 
eliberate înaintea administrării de droguri,în urma unui consens, s-a stabilit că 
adrenalina se administrează dacă FV/TV persistă după al doilea şoc electric şi apoi 
se repetă la fiecare 3-5 minute, pe tot parcursul RCP. Nu se întrerupe RCP pentru 
a administra droguri. 

Drogurile antiaritmice: nu este dovedită creşterea supravieţuirii la externare 
prin administrarea de rutină a antiaritmicelor în timpul RCP la adult. Pe baza unui 
consens s-a stabilit că se administrează un bolus de 300mg amiodaronă dacă 
FV/TV persistă după 3 şocuri electrice. Pentru FV/TV refractare sau recurente mai 
poate fi administrată o doză adițională de 150mg urmată de perfuzia a 900mg în 
24 de ore. Lidocainaîn doză de 1mg/Kg, poate fi utilizată ca alternativă la 
amiodaronă dacă aceasta nu este disponibilă; este contraindicată lidocaina dacă s- 
a administrat deja amiodaronă. 

În timpul resuscitării se pot administra şi alte substanţe medicamentoase 
(magneziu, bicarbonat, atropină etc.) dar doar în condiţii bine satbilite vezi cap.3.4. 


CAUZE DE SCR POTENŢIAL REVERSIBILE 


În managementul oricărui stop cardiorespirator este indicată evaluarea şi 
căutarea cauzelor potenţial reversibile sau a factorilor agravanţi.Tratarea acestora 
poate influenţa succesul resuscitării( vezi cap 4). Din punct de vedere didactic 
aceşti factori sunt împărţiţi în două grupe, funcţie de litera iniţială: 4 H şi 4 T. 


Cei 4 H 


e Hipoxia poate fi evitată prin ventilaţia cu O2 100% şi poziţionarea 
corectă a sondei de intubaţie orotraheală verificată prin mişcările 
peretelui toracic şi prezenţa murmurului vezicular bilateral; 

e  Hipovolemia, cauză frecventă de DEM, este indusă hipovolemie de 
obicei de o hemoragie severă ce poate apare în context traumatic sau 
non traumatic. Atitudinea terapeutică ce se impune este înlocuirea rapidă 
a pierderilor de volum intravascular asociat cu controlul chirurgical al 
hemoragiei. 

e  Hiperkaliemia,  hipokaliemia,  hipocalcemia, acidemia şi alte 
dezechilibre metabolice sunt decelate prin teste biochimice sau sunt 
sugerate de istoricul medical (de exemplu insuficienţa renală) şi aspectul 
traseului ECG în 12 derivații. 

e Hipotermia poate fi sugerată de istoricul clinic sau printr-o examinare 
rapidă a unui pacient inconştient. Pentru a măsura temperatura centrală 
şi a confirma diagnosticul este necesar un termometru care poate măsura 
şi temperaturile sub 35*C. Frecvent înecul se asociază cu hipotermia. 


Cei 4T 


e Pneumotorax compresiv (tension pneumothorax): poate fi cauză 
primară de DEM sau poate fi complicaţia unei încercări de abord venos 
central. Diagnosticul este clinic. Atitudinea terapeutică ce se impune este 
decompresia rapidă pe ac şi inserarea unui dren toracic. 

e Tamponada cardiacă: diagnosticul clinic este dificil; semnele tipice sunt 
hipotensiunea şi distensia jugularelor, semne care pot fi mascate prin 
stopul cardiac în sine. SCR produs prin traumă toracică penetrantă este 
înalt sugestiv pentru tamponadă cardiacă şi reprezintă indicație de 
pericardiocenteză pe ac sau toracotomie intraresuscitare. 

Toxice: în absenţa istoricului specific de ingestie accidentală sau 
voluntară de substanţe toxice sau medicamente, diagnosticul de 
certitudine este stabilit doar prin teste de laborator. Când este posibil, se 
administrează antidotul în timpul resuscitării însă de cele mai multe ori 
tratamentul este suportiv. 

Trombembolismul pulmonar masiv este cauza cea mai frecventă de 
obstrucţie circulatorie mecanică. Suspiciunea de TEP este indicație 
pentru tromboliză. 

AREACTIV? 


ALGORITMUL SVA 
LA ADULT 


DESCHIDE CĂILE AERIENE 


caută semne de viaţă 


ALERTAREA ECHIPEI RCP 


RCP 30:2 
până la ataşarea defibrilator/monitorului 


EVALUARE 
A RITMULUI 


ŞOCABIL NON-ŞOCABIL 
(FV/TV fără puls) (DEM/asistolă) 


în timpul RCP: 


corectare cauze reversibile”; 
verificare poziţie şi conexiuni 
electrozi; 
verificare/încercare abord 
1 ŞOC venos, cale aeriană şi oxigen; 
150-200J bifazic sau compresii toracice continue 
360J monofazic după asigurarea căii aeriene; 
administrare adrenalină la 
fiecare 3-5 minute; 
evaluarea  indicaţiei de 
amiodaronă, atropină, 
magneziu. 


imediat se reia imediat se reia 
RCP 30:2 RCP 30:2 
pentru 2 minute pentru 2 minute 


CAUZE REVERSIBILE 


hipoxia; penumotorax compresiv; 

hipovolemia; tamponadă cardiacă; 

hipo/hiperkaliemia/tulburări metabolice; toxice; 

hipotermia. tromboză (coronariană 
sau pulmonară) 


4. SITUAŢII SPECIALE DE 
RESUSCITARE 


4.1 ANAFILAXIA 


Anafilaxia este o cauză rară, dar potenţial reversibilă, de stop cardiac. Stopul 
cardiac secundar anafilaxiei este abordat după aceleaşi principii generale din 
ghidurile actuale dar,procesele fiziopatologice care apar în timpul anafilaxiei pot 
necesita terapie specifică adițională. 

Anafilaxia reprezintă o reacţie de hipersensibilitate, generală sau sistemică, 
potenţial letală, de cauză alergică (mediată de IgE sau de non IgE) sau de cauză 
non-alergică. Nu se mai utilizează termenul de reacţie anafilactoidă. Reacţia 
anafilactică este de obicei definită ca o reacţie alergică sistemică severă, 
caracterizată prin implicarea mai multor sisteme, care includ căile aeriene, sistemul 
vascular, tractul gastrointestinal şi tegumentele. 


FIZIOPATOLOGIE 
Prima expunere la un alergen poate declanşa un răspuns imun care va 
sensibiliza organismul la expunerile ulterioare. În cazul declanşării unei reacţii 
alergice, într-o primă etapă, IgE se fixează pe membrana mastocitelor şi 
granulocitelor bazofile. La un nou stimul cu acelaşi antigen, acesta se va fixa la situs- 
ul combinativ al moleculelor de IgE ataşate pe mastocit, producând degranularea 
acestora cu eliberarea de histamină şi alţi mediatori (leucotriene, prostaglandine, 
tromboxani şi bradichinine). Aceşti mediatori acţionează sistemic şi cresc secreția de 
mucus, cresc permeabilitatea capilară şi scad marcat tonusul muşchiului neted 
vascular.Astfel, semnele clinice ale unei reacţii anafilactice apar la câteva minute 
după reexpunerea la un antigen sensibilizant : angioedem şi de edem de căi aeriene, 

bronhospasm, hipotensiune şi colaps cardiovascular 
Unele substanţe (agenţi anestezici, opioizi, anestezice locale, soluţii cristaloide) 
pot elibera histamină din mastocite fără să formeze în prealabil complexe antigen- 

anticorp, aceste reacţii fiind cunoscute ca reacţii anafilactoide in trecut. 

„Manifestările clinice şi conduita terapeutică sunt aceleaşi pentru ambele 
tipuri de reacții. 


INCIDENŢĂ 
Nu putem preciza incidenţa anafilaxiei în România. De asemenea, în SUA 
incidenţa anuală a anafilaxiei este necunoscută; se estimează o incidenţă de 
30/100000. Un studiu din Marea Britanie raportează o frecvenţă de 1 caz la 2300 de 
prezentări în Serviciile de Urgenţă. Incidenţa anuală la nivel mondial a reacţiilor 
anafilactice fatale este estimată a fi de 154 la un milion de pacienţi spitalizaţi. 


ETIOLOGIE 

Deşi anafilaxia este relativ frecventă, evoluţia către o reacţie severă, 
amenințătoare de viaţă, este rară. Orice antigen capabil să activeze IgE poate 
declanşa teoretic anafilaxia. 

Cauzele cele mai frecvente ale anafilaxiei sunt: înţepăturile de insecte, 
substanţele de contrast, medicamentele şi unele alimente (lapte, ouă, peşte, scoici). 

Agenti declanşatori ai anafilaxiei secundare medicamentelor sunt: aspirina, 
AINS, substanțele de contrast iv, medicamentele blocante neuromusculare 
(suxametoniu) 

O problemă deosebită în centrele medicale o constituie reacţiile anafilactice 
la materialele care conţin latex datorită utilizării frecvente de instrumentar şi 
operaţiuni în care se utilizează produse din latex.. Evitarea contactului reprezintă 
singura terapie eficientă, iar existenţa unui mediu spitalicesc fără latex reprezintă 
acum o prioritate. Reacţiile anafilactice grave la latex sunt foarte rar. 

Majoritatea înţepăturilor provoacă reacţii locale însoţite local de durere şi 
edem, dar pot progresa către anafilaxie la persoanele cu sensibilitate crescută . 
Anafilaxia fatală apare la persoanele care sunt înţepate din nou, după ce 
producerea de anticorpi IgE a fost iniţiată de prima înţepătură. Reacţiile fatale apar 
în 10-15 min, cauza cea mai frecventă de deces fiind colapsul cardiovascular. 

Alunele, fructele de mare (în special creveţii şi scoicile) şi făina sunt 
alimentele asociate cel mai frecvent cu apariţia anafilaxiei. Mecanismele care 
conduc cel mai frecvent la deces sunt bronhospasmul, angioedemul, obstrucţia de 
căi aeriene şi asfixia. 

Anafilaxia poate fi şi idiopatică, situaţie în care soluţia terapeutică este folosirea 
corticosteroizilor oral pe termen lung. Beta-blocantele pot creşte incidenţa şi 
severitatea reacției anafilactice şi pot induce un răspuns paradoxal la epinefrină. 


MANIFESTĂRI CLINICE 
Manifestările clinice ale anafilaxiei sunt consecinţa eliberării de mediatori chimici 
din celulele mastocitare; cei mai importanţi mediatori ai anafilaxiei sunt: histamina, 
leucotrienele, prostaglandinele, tromboxanul A2 şi bradikinina. Aceştia determină 
vasodilataţie, creşterea permeabilităţii capilare şi bronhoconstricţie, producând 
hipotensiune arterială, bronhospasm şi angioedem. Predominanţa localizării şi a 
concentraţiei  mastocitelor  degranulate într-un anumit teritoriu, determină 
simptomatologia. În mod clasic, sunt implicate cel puţin 2 din următoarele teritorii: 
cutanat, respirator, cardiovascular şi gastrointestinal. Severitatea reacției anafilactice 
este direct proporţională cu timpul trecut de la expunere. 
Edemul căilor aeriene superioare (laringian), edemul căilor aeriene inferioare 
(astm) sau ambele, se pot produce rapid după expunere şi sunt cu risc vital major. 

Colapsul cardiovascular reprezintă cea mai frecventă manifestare peristop. 
Este datorat hipovolemiei absolute (prin pierderea volumului circulator şi a creşterii 
permeabilităţii capilare) şi relative (prin vasodilataţie). Insuficienţa cardiacă se 
datorează în principal hipotensiunii, dar poate fi agravată de o afecţiune cardiacă 
preexistentă sau de ischemia miocardică secundară administrării de adrenalină. 

Alte simptome includ: urticarie, rinită, conjunctivită, dureri abdominale difuze, 
vărsături, diaree, senzaţie de „moarte iminentă”. 

Tegumentele pot fi hiperemice sau palide. 


DIAGNOSTIC DIFERENTIAL 

Diagnosticul anafilaxiei este uneori dificil, deoarece reacţiile anafilactice se 
prezintă sub o multitudine de forme, dar nici una din manifestările clinice enumerate 
nu este patognomonică, când este posibil, trebuie făcută o anamneză şi un examen 
fizic complet. Prezenţa unor reacţii alergice în antecedente, ca şi evenimente 
recente, sunt date importante de anamneză. Se va acorda atenţie în special 
aspectului tegumentelor, frecvenţei cardiace, tensiunii arteriale, căilor aeriene şi se 
va ausculta toracele. Atunci când este posibil, se va măsura şi înregistra fluxul 
respirator maxim. 

Pot fi considerate eronat ca reacţii anafilactice reacţiile vaso-vagale (după un 
tratament administrat parenteral), disfunctia corzilor vocale din diverse afecţiuni ale 
acestora, atacul de panică. 

Angioedemul este deseori prezent în anafilaxie; el se asociază de obicei cu 
urticarie, ce poate evolua de la forme minime până la leziuni impresionante. Trebuie 
luate în considerare însă multiplele cauze de angioedem şi urticarie (vezi etiologia). 

Pacienţii "intoxicaţi” cu peşte sau fructe de mare dezvoltă în aproximativ 30 de 
minute simptomatologia caracterizată prin urticarie, greață, vărsături, diaree, cefalee. 
Tratamentul constă în administrarea de antihistaminice. 

Angioedemul ereditar (cu istoric familial de angioedem) se prezintă fără 
urticarie, în acest caz edemul mucoasei gastrointestinale producând dureri 
abdominale difuze violente, iar al celei respiratorii obstrucţie severă. Tratamentul 
constă în administrarea de plasmă proaspătă congelată. 

Administrarea de IECA se poate asocia cu angioedem predominent la nivelul 
căilor aeriene superioare. Acesta se poate dezvolta după zile sau chiar ani de la 
debutul tratamentului cu IECA. Nu se cunoaşte un tratament specific pentru această 
formă de angioedem, dar o condiţie vitală este protezarea din timp a căilor aeriene. 

În atacul de panică poate apare stridor funcţional prin adducţia forţată a corzilor 
vocale, însă nu există urticarie, angioedem sau hipotensiune. 


TRATAMENTUL ŞOCULUI ANAFILACTIC 
Abordarea terapeutică este dificil de standardizat, având în vedere etiologia 
diversă, formele clinice, severitatea reacției anafilactice şi varietatea organelor 
afectate. Până în prezent există puţine trialuri randomizate de abordare terapeutică. 
Următoarele recomandări sunt cel mai frecvent folosite şi larg acceptate, deşi se 
bazează mai ales pe consens şi mai puţin pe evidențe. 

Poziţia pacientului trebuie să fie confortabilă. Dacă este hipotensiv, 
picioarele trebuie ridicate mai sus decât trunchiul până la repleţia volemică şi 
administrarea de substanţe vasopresoare. 

Oxigenul se administrează în flux crescut. 

Adrenalina este general acceptată ca cel mai important medicament pentru 
orice reacţie anafilactică gravă. Ca şi alfa-agonist, produce vasoconstricţie 
periferică şi reduce edemul. Prin proprietăţile beta-agoniste este bronhodilatator, 
inotrop pozitiv şi inhibă eliberarea de histamină şi de leucotriene. 

Adrenalina se administrează la toţi pacienţii cu semne clinice de şoc, edem 
al căilor aeriene superioare sau dispnee. Administrarea i.v. este rezervată cazurilor 
severe (stridorul inspirator, wheezingul, cianoza, tahicardia marcată şi scăderea 
umplerii capilare ), amenințătoare de viaţă. În restul situaţiilor, sau dacă nu există 
abord venos, adrenalina se poate administra intramuscular. Administrarea 
subcutanată poate fi utilizată, dar în şoc absorbţia şi atingerea nivelului plasmatic 
optim pot fi întârziate. Doze folosite: 

e Intramuscular 0,5 mg (diluţie 1:1000), repetat la 5-10 minute dacă nu se obţine 
efectul dorit. 

e intravenos, 0,1 — 0,5 mg (diluţie 1:10000), repetat la 5 minute. Se utilizează 
doar în situaţiile amenințătoare de viaţă şi nu trebuie întârziate de obţinerea 
accesului venos. 

e Perfuzie continuă, 1 —4 ug/min (1mg / 250 ml gluc. 5%). 

Antihistaminicele se administrează intravenos lent sau intramuscular (ex. 25- 
50 mg diphenhydramine sau promethazine). 

Blocantele receptorilor H2 (ex. cimetidina 300 mg per os, i.m. sau iv.). 

Soluţiile cristaloide se administrează în toate cazurile de hipotensiune, când 
nu apare rapid răspunsul la adrenalină. Poate fi necesară o perfuzare rapidă iniţială 
cu 1,2 până la 4 litri de soluţie izotonă. 

Agenţii beta-simpatomimetici se recomandă albuterol inhalator dacă 
bronhospasmul este o manifestare majoră. Dacă pacientul prezintă hipotensiune, se 
administrează iniţial adrenalină intravenos, pentru a preveni o eventuală scădere a 
tensiunii arteriale după albuterol inhalator. Ipratropium inhalator 0,5mg poate fi util 
pentru tratamentul bromhospasmului la pacienţi în tratament cu beta-blocant. 

Corticosteroizii se administrează în doze crescute, intravenos lent sau 
intramuscular, în atacurile severe, în special la astmatici sau la cei aflaţi deja sub 
tratament cu corticosteroizi. Efectul se instalează după 4-6 ore. 

Alte măsuri: rareori albinele (nu şi viespile) lasă sacul cu venin ataşat la locul 
înţepăturii. Se îndepărtează toate resturile de insectă prezente la locul înţepăturii. 
„Stoarcerea” poate duce la răspândirea veninului şi nu este indicată. Aplicarea de 
gheaţă local poate încetini absorbţia antigenului (veninului). 

Glucagonul este util în cazul pacienţilor ce nu răspund la adrenalină, în 
special la cei în tratament cu beta-blocante. Are timp scurt de acţiune. Doza folosită 
este de 1-2 mg la 5 minute, i.m. sau i.v. Greaţa, voma, hiperglicemia sunt efectele 
secundare cele mai frecvente. 

Observarea pacientului pentru 24 de ore este importantă, deoarece mulţi 
pacienţi nu răspund prompt la tratament, iar reapariţia simptomatologiei se poate 
produce în primele 8 ore la 20 % dintre pacienţi. 


CONSIDERAŢII SPECIALE 
Evoluţia rapidă către obstrucţia severă a căilor aeriene 
Ţinerea sub observaţie a pacientului în timpul tratamentului este esenţială. Este 
indicată intubarea oro-traheală electivă precoce la pacienţii cu răguşeală, edem al 
limbii, al ororfaringelui şi faringelui posterior. Dacă funcţia respiratorie se 

deteriorează, este indicată intubarea oro-traheală cu pacientul sedat, dar fără agenţi 
curarizanţi. 

Pacienţii cu angioedem prezintă risc crescut de deteriorare rapidă. Majoritatea 
prezintă un grad de edem al buzelor sau facial, iar cei cu răguşeală, edem al limbii şi 
al faringelui; aceştia prezintă în mod deosebit un risc crescut de deteriorare 
respiratorie rapidă. 

Dacă intubaţia oro-traheală este întârziată, starea pacientului se poate deteriora 
în scurt timp (1/2 — 3 ore), cu apariţia de stridor progresiv, disfonie severă până la 
afonie, edem laringian, edem al limbii, feţei şi gâtului şi dezvoltarea insuficientei 
respiratorii. În acest moment atât intubaţia oro-traheală cât şi cricotirotomia devin 
foarte dificile. Încercările de intubaţie produc accentuarea edemului laringian, 
sângerare, cu îngustarea progresivă a lumenului căilor aeriene superioare; pacientul 
devine agitat secundar hipoxemiei şi nu tolerează oxigenoterapia. Folosirea 
substanţelor curarizante este uneori contraindicată producând apnee iatrogenă la un 
pacient cu lumen glotic îngust, dificil de vizualizat datorită edemului lingual şi 
orofaringian şi deci dificil de intubat. Dacă tentativa de intubare a traheei eşuează, 
există riscul ca şi ventilaţia pe mască să fie imposibil de realizat datorită edemului 
laringian care împiedică intrarea aerului şi a edemului facial care împiedică 
etanşeizarea măştii. Curarizarea în aceste situaţii privează deci pacientul de singurul 
său mecanism de ventilaţie şi anume mişcările respiratorii spontane. 


STOPUL CARDIORESPIRATOR PRIN ŞOC ANAFILACTIC 

Decesul prin anafilaxie se poate asocia cu vasodilataţie marcată, colaps 
vascular, hipoxie tisulară, asistolă. Nu există date despre modificările care ar trebui 
făcute protocolului de resuscitare cardio-respiratorie. Dificultatea asigurării patenţei 
căilor aeriene şi necesitatea repleţiei rapide a volumului circulant sunt situaţii 
frecvente în anafilaxie. Recomandările se bazează pe experienţa acumulată în 
cazurile non fatale. 

Căi aeriene, oxigenare, ventilare 

Decesul poate surveni prin angioedem şi obstrucţia căilor aeriene superioare şi 
inferioare. Ventilarea pe mască şi balon, intubarea oro-traheală şi cricotiroidotomia 
sunt uneori foarte dificil sau chiar imposibil de realizat. 

În aceste situaţii se pot lua în considerare: 

e  Intubaţia oro-traheală pe fibră optică; 

e  Intubaţia oro-traheală digitală, prin ghidarea unei sonde de intubatie foarte 

subţiri (sub 7 mm); 
e Puncţia membranei cricotiroidiene urmată de ventilaţie transtraheală “pe ac”; 
e Cricotiroidotomia - în situaţia particulară a pacienţilor cu edem masiv de 
părţi moi ale gâtului. 
Suport circulator 

Este necesară repleţia volemică rapidă şi administrarea de substanţe 
vasopresoare. Adrenalina este drogul de elecţie atât pentru tratamentul hipotensiunii 
cât şi în stopul cardio-respirator. 

Repleţia volemică rapidă este absolut obligatorie. Se administrează într-un 
interval de timp cât mai scurt cantităţi mari de soluţii cristaloide (2 — 4 litri), luând în 
considerare faptul că anafilaxia produce vasodilataţie intensă cu creşteri mari ale 
volumului intravascular. 

Doze mari de adrenalină folosită în cazul apariţiei stopului cardio-respirator, în 
următoarea secvenţă: 1 — 3 mg intravenos (3 minute), 3 — 5 mg intravenos (3 
minute), apoi 4 — 10 micrograme/minut. 

Antihistaminice există puţine date referitoare la utilitatea acestora în stopul 
cardio-respirator prin şoc anafilactic, dar se presupune că nu au efecte nocive în 
aceste cazuri. 

Corticoterapia nu are efect în timpul stopului cardio-respirator, dar poate fi utilă 
în perioada postresuscitare. 

Asistola/disociaţia electro-mecanică sunt ritmurile de oprire cardiacă cel mai 
frecvent întâlnite în anafilaxie. Recomandările CNRR în aceste situaţii cuprind 
administrarea de atropină şi pacingul transtoracic. 

Stopul cardio-respirator asociat anafilaxiei poate răspunde la resuscitare 
prelungită, deoarece : 

e Pacientul este în general tânăr, fără afecţiuni cardiovasculare preexistente. 

e Manevrele de resuscitare cardio-respiratorie eficiente pot menţine o 

oxigenare minimă până la îndepărtarea efectelor reacției anafilactice. 
Monitorizarea 

Chiar şi pacienţii cu crize moderate trebuie avertizaţi de posibilitatea recurenţei 
precoce a simptomelor, iar în unele situaţii aceştia trebuie ţinuţi sub observaţie 8-24 
h. aceste precautii se aplică în special la: 

e Reacţiile severe cu instalare lentă datorită anafilaxiei idiopatice; 

e Reacţiile la astmaticii gravi sau cu o componentă astmatică gravă; 

e Reacţiile la care există posibilitatea de a absorbi în continuare 
alergenul; 

e Pacienţii cu istoric de reacţii bifazice. 

Pacientul care se menţine fără simptome timp de 4 ore după tratament poate 
externat. 

Investigaţii şi tratamentul ulterior 

Măsurarea triptazei mastocitare poate fi utilă în diagnosticul retrospectiv de 
anafilaxie. Se vor lua trei probe de câte 10 ml de sânge coagulat: 

e Imediat după ce reacţia a fost tratată; 

e La aproximativ 1 h după reacţie; 

e La aproximativ 6 h până la 24 h după reacţie. 

Este important să identificăm alergenul după o resuscitare cu succes a 
anafilaxiei pentru a preveni recurenţa. Pacientul se va trimite la un medic de 
specialitate. Pacienţii cu risc foarte crescut de anafilaxie pot avea cu ei în 
permanenţă seringi cu adrenalină pentru autoadministrare şi vor purta brățări cu 
etichetă în acest sens. Se vor raporta reacţiile la droguri la cel mai apropiat punct de 
monitorizare. 


Concluzii: 

e Abordarea corectă a pacientului cu anafilaxie se referă la: 

e  Recunoaştere/diagnostic precoce. 

e  Anticiparea riscului de deteriorare. 

e Protezare rapidă a căilor aeriene, oxigenare, ventilaţie, suport 
hemodinamic. 

e  lInstituită prompt, terapia „agresivă a reacției anafilactice poate avea 
şanse de succes chiar şi în cazul stopului cardio-respirator. 

4.2 CRIZELE SEVERE DE ASTM BRONŞIC 


INTRODUCERE 


Astmul încă determină multe dintre decesele la adulţii tineri, majoritatea fiind cu 
astm cronic grav, condiţii psihosociale nefavorabile şi management medical redus. 
Există deja ghiduri naţionale şi internaţionale de abordare a astmului. Ghidurile 
următoare se axează pe tratamentul pacienţilor cu astm grav şi stop cardiac 

Crizele severe de astm bronşic pot determina moartea subită. Există o 
clasificare a astmului bronşic în funcţie de intervalul de timp în care se agravează 
simptomatologia (o instalare rapidă a semnelor în mai puţin de 2 ore şi 30 de minute 
sau o evoluţie lentă în care starea pacientului se agravează în decurs de cîteva zile). 

Stopul cardio-respirator la pacienţii cu crize severe de astm bronşic a fost 
asociat cu: 

e  bronhospasmul sever şi hipersecreţia de mucus - această condiţie se 
asociază cu cele mai multe decese. 

e aritmiile, a căror principală cauză este hipoxia, urmată de administrarea de 
beta-agonişti (care determină alungirea intervalului QT) sau de supradozajul de 
Teofilină. 

e auto-PEEP (presiune pozitivă în căile aeriene la sfârşitul expirului), prezent 
la unii pacienţi intubaţi şi ventilaţi mecanic. Aceştia nu pot expira tot aerul inspirat, 
astfel presiunea din căile aeriene creşte treptat având drept consecinţă scăderea 
întoarcerii venoase şi hipotensiunea arterială. Auto-PEEP este secundar reţinerii 
aerului în plămâni şi „blocării respirației ”. 

e pneumotoraxul compresiv când este prezent, de cele mai multe ori este 
bilateral. 

Majoritatea deceselor la cei cu astm bronşic se înregistrează în mediul 
extraspitalicesc. Numărul pacienţilor care se prezintă într-un departament de urgenţă 
este de 10 ori mai mare în timpul nopţii decât în timpul zilei. 

Există o serie de factori care interferă cu rezultatul tratamentului pacientului 
astmatic, ce trebuie avută în vedere : 

e dificultatea obţinerii de date cu privire la antecedentele personale patologice 
de la pacientul intens dispneic; 
e existența unor afecţiuni şi scheme de tratament anterioare crizei; 

o insuficiență cardiacă (IC), miocardită, edem pulmonar acut (EPA), 
pneumonii,  obstrucţii de căi aeriene superioare organice sau 
psihogene, bronhospasm acut alergic sau anafilaxie la aspirină, diverse 
alimente, trombembolism pulmonar (TEP), vasculite (sindrom Churg- 
Strauss); 

o medicamente ce pot cauza bronhospasm (exces de beta-blocante) şi 
abuzul de droguri (opiacee şi cocaină); 

o întreruperea tratamentului cronic cu corticosteroizi (pacienţii care 
urmează tratament îndelungat cu corticosteroizi dezvoltă insuficienţă 
suprarenală, iar sistarea bruscă a terapiei poate genera crize severe 

DIAGNOSTIC 


Wheezing-ul apare frecvent, dar severitatea sa nu se corelează cu gradul de 
obstructie a căilor aeriene. Absența wheezing-ului poate indica obstructie critică de 
căi, iar wheezing-ul crescut poate indica un răspuns pozitiv la terapia 
bronhodilatatoare. SaO2 nu reflectă întotdeauna hipoventilaţia alveolară progresivă, 
mai ales dacă se administrează şi oxigen. SaO2 poate scădea iniţial în timpul 
terapiei, deoarece beta agoniştii determină şi bronhodilataţie şi vasodilatatie şi pot 
creşte iniţial şuntul intrapulmonar. 

Alte cauze de wheezing sunt edemul pulmonar, BPOC, pneumonia, 
anafilaxia, corpii străini, embolismul pulmonar, bronşiectaziile şi tumorile subglotice. 

Gravitatea crizelor de astm este definită în tabelul de mai jos. 


Tabel Gravitatea astmului 


Astm Caracteristici 


Aproape fatal PaCO2 crescută şi/sau care necesită ventilaţie mecanică cu 
presiuni crescute 


Ameninţător de | Oricare din: 


viaţă = PEF <33% din valoarea cea mai bună sau cea prezisă 
= Bradicardie 
=" SaO2 <92%, aritmii 
= PaO2 <60mmHg, hipotensiune 
= PaCO2 normal (35 — 45 mmHg), epuizare 
= Silenţium respirator, confuzie 
= Cianoză, comă 


Efort respirator neglijabil 


Acut grav Oricare din: 

= PEF 33-50% din valoarea cea mai bună sau cea prezisă 
= Frecvența respiratorie >25/min 

= Frecvența cardiacă >110/min 

= Incapacitatea de a spune propoziţii întregi într-o respiraţie 


Moderat, cu Simptome accentuate 
exacerbări PEF > 50 -75% din valoarea cea mai bună sau cea prezisă 
Fără caracteristici ale astmului acut grav 
Dificil Tipul 1: variabilitate largă a PEF ( >40% variatie diurnă, >50% din 


timp, pentru o perioadă >150 zile), contrar terapiei intense 
administrate 

Tipul 2: crize grave neaşteptate, care apar pe fondul unui astm 
aparent bine controlat 


ALGORITMUL DE TRATAMENT AL CRIZELOR SEVERE DE ASTM 
BRONŞIC 


Obiectivul principal este acela de a interveni cât mai rapid printr-o combinaţie de 
medicamente şi manevre medicale evitând astfel instalarea stopului cardio-respirator: 


106 


1. Oxigen 

Administrarea de oxigen se va face la un FiO> care să permită obţinerea unui 
Pa0>>92 mmHg. Necesitatea imediată de intubaţie orotraheală (se va lua în 
considerare inducția anestezică rapidă) la pacienţii cu crize severe de astm bronşic 
este indicată de prezenţa următoarelor semne : 

e alterarea stării de conştientă; 

e  diaforeza; 

e epuizarea musculaturii respiratorii; 

e semne de hipoxemie: agitaţie extremă,confuzie. 

Creşterea PaCO; în absenţa semnelor clinice menţionate nu reprezintă o 
indicație pentru intubaţia oro-traheală ci este un marker al gravităţii episodului. 
Această manevră va fi rezervată pacienţilor care prezintă criteriile unei crize severe 
de astm bronşic sau care au o creştere importantă a PaCO>.Recomandarea este de 
a trata pacientul nu cifrele. 

2. Betaz-agonişti inhalator 

Aproape în toată lumea, tratamentul de bază pentru astmul acut este 
salbutamolul nebulizat, doză de 5mg. Dozele se vor repeta la 15 — 20 min de câte ori 
este necesar. Astmul grav poate necesita nebulizarea continuă de salbutamol 

Albuterolul, cu durată medie de acţiune (4-6 ore), face parte din prima linie de 
tratament. Dozele utilizate sunt de 2,5-5mg la fiecare 15-20 minute în prima oră, 
până la o doză totală de 7,5-15mg/h. Pacienţii care nu răspund la albuterol pot primi 
epinefrină (agonist cu durată scurtă de acţiune) subcutan sau terbutalină (durată 
medie). 

3.Corticosteroizi i.v. 

Administrarea de corticosteroizi se va face cât mai rapid (în primele 30 min). Nu 
trebuie uitat că administrarea oxigenului şi betaz-agoniştilor este întotdeauna 
prioritară. În mod curent, dozele utilizate sunt de 125mg metilprednisolon sau doza 
echivalentă de 200mg hemisuccinat de hidrocortizon i.v. în crizele severe de astm. 
Dozele pot varia între 40 şi 250mg i.v. pentru metilprednisolon. 

4. Anticolinergice inhalator 

În crizele severe de AB se poate utiliza ipratropium (agent anticolinergic 
inhalator) în combinaţie cu albuterolul, în doză de 0,5mg. Spre deosebire de betaz- 
agonişti care intră în acţiune imediat, agenţii anticolinergici acţionează după 20 
minute. 

5. Salbutamol intravenos 

Unele studii au arătat că salbutamolul intravenos (250 pg iv, încet) poate 
aduce un beneficiu în plus în astmul grav, la pacienţii care primesc deja salbutamol 
nebulizat. Se poate administra perfuzie cu 3-20ug/min. 

6. Aminofilină i.v. 

Este utilizată ca medicaţie de linie a Il-a, după beta agonişti şi corticosteroizi. 
Are meritul de a potenta acţiunea agenţilor de primă linie. Efectul bronhodilatator al 
aminofilinei reprezintă doar o treime din cel determinat de beta2-agonişti. Dozele sunt 
de 5mg/kgc bolus urmat la 30 minute de p.e.v.cu 0,5-0,7mg/kgc/h. La pacienţii aflaţi 
în tratament cronic cu teofilină dozele vor fi reduse la jumătate pentru a evita 
supradozajul. Adăugarea aminofilinei după administrarea anterioară a unor doze 
crescute de betaz-agonişti determină apariţia de efecte secundare care depăşesc 
potenţialul beneficiu. Raportul risc/beneficiu diferă la populaţia care nu foloseşte 
teofilină. 

7. Sulfat de magneziu i.v. 

O serie de autori au demonstrat beneficiul administrării sale la pacienţii 
refractari la tratamentul cu betaz-agonişti şi corticosteroizi. Deşi nu este eficient în 
mod constant, magneziul este larg disponibil având efecte secundare minime la 
doze de 2g i.v., la un ritm de 1g /minut (1g de sulfat de magneziu conţine 98 mg 
magneziu elemental). Magneziul determină relaxarea musculaturii netede 
independent de nivelul de magneziu din ser şi are efecte adverse minore (cefalee 
uşoară, flush). 

8. Adrenalina / Terbutalină s.c. sau i.m. 

Administrate subcutan, acestea pot opri deteriorarea stării pacienţilor, mai ales 
a celor care nu răspund la nebulizări cu betaz-agonişti, prevenind astfel necesitatea 
ventilaţiei mecanice. Doza totală de adrenalină (concentraţie 1:10000) este de 
0,9mg. Se pot administra 3 doze a 0,3mg/doza la interval de 20 min. Doza de 
terbutalină este de 0,25mg s.c - 3 doze la fiecare 30-60 minute. Aceste medicamente 
sunt administrate mai frecvent la copiii cu astm acut Până în prezent nu există o 
evidenţă certă a avantajului administrării i.v. a beta agoniştilor faţă de cea inhalatorie. 

9. Ketamină 

Anestezic disociativ, cu administrare parenterală având efect bronhodilatator, 
este frecvent utilizat în cadrul inducției anestezice necesare intubaţiei orotraheale a 
pacientului cu criză severă de astm bronşic. Studiile au arătat că prezenţa ketaminei 
potenţează efectul catecolaminelor. Prin acţiune directă, ketamina induce şi 
relaxarea musculaturii netede. Pentru a reduce hipersecreţia bronşică ce apare în 
cazul utilizării ketaminei se va asocia atropină (0,01mg/kgc), doza minimă fiind de 
0,1mg. Intensitatea reacţiilor secundare administrării de ketamină poate fi diminuată 
prin asocierea de benzodiazepine (pot să apară halucinaţii la trezire). Doza iniţială de 
ketamină este de 0,1-0,2mg/kgc urmată apoi de p.e.v.cu 0,5mg/kgc/h. La pacienţii 
intubaţi sau care urmează a fi intubaţi, doza iniţială va fi de 0,5-1,5mg/kgc bolus 
repetat la 20 minute, apoi p.e.v. cu 1-5 mg/kgc/h. 

10. Heliox 

Reprezintă un amestec de heliu cu oxigen în raport de 70:30 sau 80:20, a cărui 
utilizare poate evita folosirea protezării ventilatorii prin scăderea efortului respirator 
până când se instalează efectul medicamentelor administrate. 

11. Ventilaţie mecanică non-invazivă 

Acest mod de ventilaţie non-nvazivă asigură intermitent ventilaţie asistată. 
Gândită ca o combinaţie între ventilaţia cu presiune pozitivă şi presiunea pozitivă la 
sfîrşitul expirului (PEEP) ea poate determina întârzierea şi chiar renunţarea la 
intubaţia orotraheală. Menţinerea acestei presiuni pozitive atât în inspir cât şi în expir 
contracarează auto-PEEP reducând astfel efortul respirator. Valorile presionale 
folosite sunt de aproximativ 8-10 cm H20 în inspir (IPAP) şi 3-5 cm H20 în expir 
(EPAP). 


INTUBAŢIA OROTRAHEALĂ ŞI VENTILAŢIA MECANICĂ 


Oxigenarea şi ventilarea unora dintre pacienţii cu crize severe de astm bronşic 
se poate face numai după sedare, anestezie generală, curarizare şi intubaţie 
orotraheală. Aceşti pacienţi prezintă de obicei obstrucţie a căilor aeriene atât în inspir 
cât şi în expir, obstrucţia marcată din expir determinând auto-PEEP (secundar 
“blocării” aerului în plămâni). 

Intubaţia orotraheală la pacienţii cu criză severă de astm bronşic este precedată 
de următorii paşi: 

e  sedare adecvată cu ketamină, benzodiazepine şi/sau barbiturice; 
e curarizare cu succinilcolină sau vecuronium. 

Odată intubat, pacientul poate necesita hipercapnie permisivă cu hipoventilaţie 
electivă. 

Anestezicele inhalatorii, deşi au o puternică acţiune asupra musculaturii 
bronşice pe care o relaxează, sunt mai puţin utilizate în afara sălilor de operaţie. Pot 
fi folosite halotan, izofluran sau eter în crizele severe de astm bronşic refractare la 
tratament. Utilizarea lor se face cu prudenţă deoarece acestea determină 
vasodilataţie şi în acelaşi timp au şi efect inotrop negativ. Unele anestezice pot cauza 
aritmii prin creşterea sensibilităţii la catecolamine. 

Oxigenarea prin membrană extracorporeală a reprezentat o tehnică salvatoare 
de viaţă dar care nu poate fi utilizată în mod curent. 

Ketamina reprezintă anestezicul i.v de elecţie la pacienţii cu status asmaticus, 
deoarece în doze controlate are efect moderat bronhodilatator şi nu produce 
vasodilataţie, depresie miocardică sau colaps circulator. 

Timpii imediat următori intubaţiei orotraheale 

Intubaţia orotraheală nu rezolvă în totalitate problema ventilaţiei bolnavilor cu 
criză severă de astm bronşic. Preoxigenarea pe mască înaintea intubaţiei 
orotraheale este uneori dificil de realizat la pacienţii cu astm sever, iar în unele 
cazuri, chiar după efectuarea intubaţiei orotraheale, ventilaţia poate fi dificilă din 
cauza presiunii mari din căile aeriene. Deoarece există posibilitatea ca pacientul, prin 
epuizarea musculaturii respiratorii, să nu fi inhalat doza de betaz-agonişti, aceştia se 
vor administra pe sonda IOT (2,5-5 mg albuterol). 

Confirmarea plasării corecte, intratraheal, a sondei de intubaţie se face 
respectând următoarea secvenţă: 

e vizualizarea trecerii sondei printre corzile vocale, auscultaţie 
pulmonară, urmărirea expansionării toracelui, condensarea aerului pe 
pereţii sondei (auscultaţia poate fi înşelătoare deoarece la pacientul cu 
astm sever, ventilaţia şi mişcarea aerului în căile aeriene sunt slab 
audibile); 

e determinarea end-tidal CO, (calitativ), dispozitiv esofagian de 
detectare, pulsoximetrie dinamică, măsurarea cantitativă şi continuă a 
CO, utilizând capnografe sau capnometre. 

Ventilarea pe balon cu O2 100 %: dacă după IOT, fluxul de aer nu întălneşte 
obstrucţie semnificativă la nivelul căilor aeriene, există posibilitatea ca diagnosticul 
de AB să fie incorect, cauza simptomatologiei fiind la nivelul CAS (obstrucţie prin 
formaţiune tumorală, corp străin, disfuncţie de corzi vocale). La venitilaţia pe balon se 
va menţine o frecvenţă de 8-10/minut pentru a evita creşterea presiunii în căile 
aeriene la sfîrşitul expirului (auto-PEEP) sau instalarea unei hipotensiuni arteriale 
severe produsă prin hiperventilare. Crizele severe de astm bronşic pot fi confundate, 
mai ales la pacienţii vârstnici, cu exacerbări ale emfizemului pulmonar. La aceşti 
pacienţi, hiperventilarea după intubaţia orotraheală poate avea consecinţe foarte 
grave. 

Ventilaţia asistată la pacientul cu criză severă de astm bronşic.Hipercapnia 
permisivă.Sedarea şi curarizarea pacientului permite realizarea unei ventilări 
eficiente. Selectarea unor parametrii de ventilaţie asistată care nu produc creşteri 

prea mari ale presiunii din căile aeriene. Aceasta se poate realiza permiţând 
creşterea PaCO,; la valori de până la 80 mmHg. Scăderea rezultată a pH-ului 
sanguin va putea fi controlată prin administrarea de bicarbonat. 

Parametrii de desfăşurare a ventilaţiei: 

e FR: 8-10/min; 

e Vr: 5-7 ml/Kgc; 

e Peak flow: 60 l/min; 
e FiOz: 100%. 

Dacă ventilarea pacientului se face cu dificultate, se vor lua următoarele măsuri, 
respectându-se ordinea: 

e pacientul este sedat şi curarizat adecvat; 

e verificarea sondei de intubatie orotraheală care poate fi obstruată cu secreţii 
sau poate fi muşcată de pacientul insuficient sedat. Se aspiră secrețiile dacă 
este necesar; 

e pentru a asigura un V7 adecvat se modifică raportul inspir:expir prin creşterea 
duratei expirului şi scăderea inspirului împreună cu presiunile din căile 
aeriene; 

e se reduce FR la 6-8 ventilaţii/minut pentru a reduce auto-PEEP la 
valori<15mmHg; 

e scăderea V7 la 3-5ml/kgc pentru a reduce auto-PEEP la valori<15mmHg. 

e creşterea fluxului maxim la peste 60 l/minut (90-120 I/minut) pentru reducerea 
suplimentară a timpului de inspir şi creşterea raportului inspir:expir. 

Probleme ce pot interveni la pacientul intubat şi ventilat 

Sonda de intubaţie se introduce corect în trahee 24 cm măsuraţi la nivelul 
comisurii bucale la bărbaţi şi 22 cm la femei. Plasarea incorectă a sondei de IOT la 
un pacient cu criză severă de astm bronşic poate fi fatală. În acest caz este necesară 
repoziţionarea imediată a sondei. În urgenţă nu este timp pentru verificarea 
radiologică a plasării sondei. Dacă pacientul este ventilat greu, se verifică sonda care 
poate fi obstruată cu secreţii şi este necesară aspirarea. 

La pacientul intubat şi ventilat corect pot să apară probleme de diagnostic 
diferenţial datorită hipotensiunii şi hipoxemiei cauzate de un pneumotorax compresiv 
sau de o creştere importantă a auto-PEEP. 

Astmul sever refractar poate fi silențios la auscultaţia pulmonară din cauza 
fluxului redus de aer în căile aeriene şi hiperdistensiei peretelui toracic. 

Diagnosticul de pneumotorax compresiv este indicat de : 

e expansiunea inegală a cutiei toracice; 
e emfizemul subcutanat; 
e deviația traheei; 

Măsura de urgenţă care se impune este cea de decompresie prin introducerea 
unui ac în cavitatea pleurală la nivel spaţiului II i.c. pe linia medioclaviculară. 
Confirmarea prezenţei aerului în cavitatea pleurală impune drenaj pleural sub nivel 
de lichid sau cu aspirație continuă. 


DE REŢINUT: Drenajul pleural la un pacient cu criză severă de astm bronşic 
refractar la tratament, în absenţa pneumotoraxului, poate avea consecinţe grave 
(pneumotorax iatrogen). Presiunile înalte la care este supus plămânul contralateral 
ventilat mecanic precum şi  auto-PEEP-ul coexistent determină aparitia 
pneumotoraxului contralateral, de obicei compresiv cu efecte devastatoare. 

Cea mai frecventă cauză de hipotensiune arterială la pacientul intubat o 
reprezintă valorile foarte mari ale auto-PEEP. Oprirea ventilaţiei pentru o foarte 
scurtă perioadă de timp (<1minut) este urmată de scăderea auto-PEEP. O altă cauză 
o reprezintă sedativele şi este contracarată prin umplere volemică. Dacă auto-PEEP- 
ul nu este crescut, hipotensiunea poate fi determinată de alte circumstanţe. 
Atitudinea corectă în continuare este: 

e efectuarea ECG pentru excluderea IMA sau ischemiei miocardice 
consecinţă a insuficienţei respiratorii acute; 

e consult în urgenţă efectuat de medic pneumolog; 

e consult în urgenţă efectuat de medic ATI; 

e internarea pacientului într-o secţie de terapie intensivă. 


TERAPIA STOPULUI CARDIORESPIRATOR LA ASTMATIC 


Suportul de bază al vieţii 

Suportul de bază al vieţii se va aplica conform ghidurilor actuale. Ventilaţia 
va fi dificilă datorită rezistenţei crescute din căile aeriene, trebuie să se evite inflaţia 
gastrică. 

Suportul avansat al vieţii 

Modificări ale ghidurilor SVA standard. IOT se va lua în considerare 
precoce. Presiunile maxime din căile aeriene înregistrate în timpul ventilaţiei 
pacienţilor cu astm grav sunt semnificativ crescute faţă de presiunea normală de la 
nivelul sfincterului esofagian inferior (aproximativ 20 cmH20). Există un risc 
semnificativ de inflaţie gastrică şi de hipoventilaţie pulmonară atunci când se 
încearcă ventilarea unui astmatic grav fără sondă traheală. În timpul stopului 
cardiac acest risc este şi mai crescut, deoarece presiunea din esofag este mult mai 
scăzută decât normal. 

Frecvența respiratorie recomandată -10 respiraţii/min- şi volumul curent 
necesar unei excursii toracice adecvate în timpul RCP nu trebuie să determine 
hiperinflaţie pulmonară dinamică . Volumul curent depinde de timpul inspirator şi de 
fluxul inspirator, iar golirea plămânilor depinde de timpul expirator şi de fluxul 
expirator. La pacienţii cu astm grav, ventilaţi mecanic, dacă se creşte timpul 
expirator (prin reducerea frecvenţei respiratorii), nu se obţine decât un beneficiu 
moderat privind reducerea blocării aerului, atunci când este utilizat un minut volum 
mai mic de 10//min. 

Dacă hiperinflaţia pulmonară dinamică este suspectată în timpul RCP, 
compresia peretelui toracic şi/sau o perioadă de apnee (deconectarea sondei 
traheale) poate elibera aerul blocat. Această manevră, este puţin probabil să fie 
dăunătoare într-o asemenea situaţie disperată. 

Hiperinflaţia dinamică creşte impedanţa transtoracică. De aceea dacă primul 
şoc aplicat eşuează, se vor administra şocuri cu energii mai mari. 

Nu există dovezi satisfăcătoare privind compresiile cardiace pe torace 
deschis la pacienţii cu stop cardiac de cauză astmatică. Prin parcurgerea celor 
patru H şi patru T se pot identifica cauzele potenţial reversibile de stop cardiac. 
Pneumotoraxul compresiv poate fi dificil de diagnosticat în stopul cardiac; poate fi 
sugerat de expansiunea unilaterală a peretelui toracic, tracţiunea traheei şi de 

prezenţa emfizemului subcutanat; se va utiliza decompresia prin introducerea unui 
ac cu diametru mare în spaţiul 2 intercostal, pe linia medioclaviculară, cu atenţie la 
evitarea puncţionării directe a plămânului; dacă iese aer, se va monta un tub de 
pleurostomă. La pacienţii cu stop cardiac astmatic se va lua întotdeauna în 
considerare prezenţa pneumotoraxului bilateral. 

Îngrijirea postresuscitare 

După reluarea circulaţiei spontane, la tratamentul uzual se vor adăuga: 


Optimizarea tratamentului bronhospasmului. 

Utilizarea hipercapniei permisive; oxigenarea şi ventilarea normală 
la un pacient cu bronhospasm sever poate să nu fie posibilă. 
Eforturile de a obţine valori normale ale gazelor arteriale pot 
accentua leziunea pulmonară. O uşoară hipoventilaţie poate 
reduce riscul de barotraumă, iar hipercapnia este, în mod tipic, 
bine tolerată. Scopul este atingerea unei saturaţii arteriale în 
oxigen mai scăzute (ex: 90%). 

Se va asigura sedarea (cu paralizie neuromusculară dacă este 
necesar) şi ventilaţia controlată. Deşi nu există studii oficiale, 
ketamina şi anestezicele inhalatorii au proprietăţi 
bronhodilatatoare utile la pacientul astmatic care este dificil de 
ventilat. 

Implicarea precoce a unui medic cu experienţă în terapie 
intensivă. 

4.3 ELECTROCUTAREA ŞI TRĂSNETUL 


ELECTROCUTAREA 

Majoritatea leziunilor prin electrocutare întâlnite la persoanele adulte apare ca 
urmare a unor acţiuni derulate la locul de muncă. În cazul copiilor, astfel de leziuni 
apar mai frecvent acasă, ca urmare a contactului acestora fie cu fire electrice sau 
aparate care funcţionează la curent de tensiuni reduse (casnice), fie atingerii firelor 
de înaltă tensiune aflate în afara perimetrului casnic. 

Leziunile prin electrocutare se resimt atât prin efectul direct al curentului la 
nivelul celulelor şi muşchiului neted vascular, cât şi prin conversia energiei electrice 
în energie termică, pe măsură ce curentul trece prin ţesuturi, rezultând arsuri. Factorii 
care determină natura şi severitatea traumei electrice includ cantitatea energiei 
eliberate, tensiunea, rezistenţa (la trecerea curentului), tipul de curent folosit, durata 
contactului cu sursa de curent şi traseul pe care se realizează descărcarea electrică. 
Victimele electrocutărilor pot suferi o gamă largă de leziuni, începând de la o 
senzaţie neplăcută, tranzitorie (cauzată de curenţii de joasă intensitate), până la stop 
cardiac, datorat de obicei expunerii fie la tensiuni înalte, fie la curenţi de intensitate 
mare. 

Curentul electric de înaltă tensiune generează de obicei cele mai grave leziuni, 
cu toate că electrocutările pot fi fatale şi în cazurile de contact cu curenţi casnici (de 
110 V în SUA şi Canada, respectiv 230 V în Europa, Asia, Australia şi alte regiuni 
de pe glob). Oasele şi tegumentele opun cea mai mare rezistenţă la trecerea 
curentului electric, comparativ cu muşchii, vasele de sânge şi nervii, care au o 
rezistenţă mult mai scăzută. Rezistenţa tegumentului — cel mai important factor care 
împiedică trecerea curentului electric — poate fi substanţial scăzută ca urmare a 
creşterii duratei de expunere la fluxul de curent şi prin umezire, iar acest lucru poate 
conduce rapid de la ceea ce iniţial părea a fi o leziune uşoară la un şoc periculos 
pentru viaţa individului expus. Contactul cu curenţii alternativi cu frecvenţă de 50-60 
Hz (folosită la majoritatea surselor electrice casnice şi comerciale) poate determina 
contracția tetaniformă a muşchilor striaţi, împiedicând îndepărtarea de sursa de 
curent şi crescând astfel timpul de expunere. Frecvența repetitivă a curentului 
alternativ creşte probabilitatea ca fluxul de curent să treacă prin inimă în timpul 
perioadei vulnerabile a ciclului cardiac; acest tip de expunere poate precipita 
apariţia fibrilaţiei ventriculare, similar fenomenului R/T. Stopul respirator poate fi 
produs prin paralizia sistemului de control central al muschilor respiratori. Curentul 
electric poate determina de asemenea ischemie miocardica datorita spasmului 
coronarian. Asistola poate fi primara sau secundara asfixiei care urmeaza stopului 
respirator. 

Descărcările transtoracice de curent electric (ex: traseul mână - mână) pot 
evolua fatal mai frecvent decât cele pe traseu vertical (ex: traseul mână — picior) sau 
neutru (ex: picior — picior). Traseul vertical, totuşi, poate produce leziuni miocardice 
atribuite atât efectului direct al curentului, cât şi spasmului arterelor coronare. 


TRĂSNETUL 


Trăsnetele produc decesul anual a sute de oameni pe întregul glob şi rănirea 
unui număr mult mai mare. Leziunile cauzate de trăsnete determină o rată de 

mortalitate de 30%, iar până la 70% din supraviețuitori se încadrează într-un grup cu 
morbiditate crescută. 

Prin fulger se poate transmite o energie de până la 300 kilovolţi în câteva 
milisecunde. Majoritatea curentului electric provenit de la fulger trece peste suprafaţa 
corporală într-un proces numit “flash extern”. Atât şocurile electrice industriale cât şi 
fulgerul cauzeazâ arsuri profunde la locul de contact.În industrie, punctele de contact 
se află pe membrele superioare, mâini şiîincheieturi, iar fulgerul are ca puncte de 
contact capul, gâtul şi umerii. Leziunile pot apărea şi indirect prin curentul din pământ 
sau deviat de la un copac sau obiect lovit de fulger. Energia transmisă poate 
determina traumatisme îb nchise. Leziunile produse de trăsnete variază într-o gamă 
destul de largă, chiar şi în cadrul grupurilor de indivizi loviți de trăsnet în acelaşi timp; 
unele victime prezintă leziuni relativ uşoare care nu necesită spitalizare, în timp ce 
altele decedează. 

Cauza principală a deceselor în aceste situaţii o reprezintă stopul cardiac prin 
fibrilaţie ventriculară primară sau asistolă. Trăsnetele acţionează ca un şoc de curent 
electric continuu, instantaneu, puternic, depolarizând simultan întregul miocard. În 
multe cazuri, automatismul cardiac poate restabili activitatea cardiacă organizată şi 
circulaţia se reia spontan; cu toate acestea, stopul respirator concomitent datorat 
spasmului muşchilor toracici şi/sau inhibării centrilor respiratori poate continua chiar 
şi după restabilirea spontană a circulaţiei. Astfel, în lipsa ventilaţiei asistate, se poate 
produce stop cardiac secundar hipoxiei. 

Trăsnetele pot produce de asemenea efecte variate asupra sistemului 
cardiovascular, determinate fie de eliberare excesivă de catecolamine, fie de 
stimularea sistemului excitoconductor. În afara stopului cardiac, pot apare 
hipertensiune, tahicardie, modificări nespecifice ale electrocardiogramei (alungire de 
interval QT şi inversarea temporară a undei T) şi necroză miocardică cu eliberare de 
CK-MB; fracțiile de ejecţie ale ventriculului drept şi stâng pot fi reduse, dar acest 
efect pare să fie unul reversibil. 

Trăsnetul poate determina un spectru larg de leziuni neurologice, primare 
(datorate efectului direct asupra creierului) şi secundare (complicaţii ale stopului 
cardiac şi hipoxiei). Curentul electric poate produce hemoragii intracerebrale, edem şi 
leziuni ale vaselor mici şi neuronilor; encefalopatia hipoxică apare ca urmare a 
stopului cardiac. Printre efectele trăsnetului asupra sistemului nervos periferic se 
numără şi leziunile tecilor de mielină. 

Pacienţii cu riscul cel mai mare de deces sunt cei la care trăsnetul produce stop 
cardiac, iar tratamentul nu se instituie imediat. Restul, precum şi cei care răspund la 
tratamentul prompt aplicat, au un pronostic excelent pe termen lung deoarece stopul 
cardiac ulterior constituie o excepţie. De aceea, în cazurile în care multiple victime 
sunt lovite simultan de trăsnet, salvatorii trebuie să trateze prioritar pacienţii aflaţi în 
stop cardiac sau respirator. 

Pentru victimele aflate în stop cardiorespirator, SVB şi SVA trebuie instituite 
imediat, scopul fiind oxigenarea adecvată a inimii şi creierului până la reluarea 
activităţii cardiace. Victimele aflate în stop respirator pot necesita numai ventilare şi 
oxigenare pentru a evita stopul cardiac secundar hipoxiei. Încercările de resuscitare 
pot avea rate de succes mult mai mari la victimele trăsnetului decât la cele care au 
suferit un stop cardiac din alte cauze şi eforturile pot fi eficiente chiar şi atunci când 
ele nu sunt demarate imediat. Pupilele areactive sau midriatice nu trebuie sa 
constituie niciodata un semn prognostic, in special la pacientii loviti de fulger 

Nu există date clare despre efectul electrocuţiei asupra femeii gravide. 
Spectrul clinic variază de la o senzaţie neplacută trecătoare pentru mamă, fără 
efect asupra fătului, până la decesul fătului fie imediat fie dupâ câteva zile. Factori 
ca intensitatea curentului şi durata contactului pot afecta supraviețuirea. 


EFECTE CLINICE 

Imediat după electrocutare sau trăsnet, funcţia respiratorie, cardiacă sau 
ambele pot fi abolite. Pacientul poate fi apneic cu tegumente marmorate, inconştient 
şi în stop cardiac prin fibrilaţie ventriculară sau asistolă. 

Stopul respirator apare prin următoarele mecanisme: 

e  Inhibarea centrului respirator bulbar datorită trecerii curentului electric prin 
substanţa nervoasă; 

e  Contractura tetanică a diafragmului şi a musculaturii peretelui toracic ca 
urmare a expunerii la curentul electric; 

e Paralizia prelungită a muşchilor respiratori care poate continua timp de 
minute după ce acţiunea şocului electric s-a terminat. 

Dacă stopul respirator persistă, poate apărea secundar stop cardiac hipoxic. 
Stopul cardio-respirator este cauza principală a morţii imediate prin injurie electrică; 
aceasta poate determina fibrilaţie ventriculară sau asistolă, iar expunerea la curenţi 
de joasă sau înaltă tensiune poate determina apariţia tahicardiei ventriculare care 
ulterior poate evolua către fibrilaţie ventriculară. 


MODIFICĂRI ALE SVB ÎN CAZUL STOPULUI CARDIORESPIRATOR 
PRODUS PRIN ELECTROCUTARE SAU TRĂSNET 

Salvatorul trebuie să se asigure, în primul rând, că nu se expune el însuşi 
riscului de electrocutare. După ce sursa de curent este oprită de către persoanele 
autorizate sau este îndepărtată în condiţii de siguranţă de lângă victimă, se verifică 
statusul cardio-respirator al acesteia, deoarece imediat după electrocutare, respiraţia, 
circulaţia sau în unele cazuri ambele funcţii, pot fi oprite. 

Se recomandă măsuri de resuscitare ferme, chiar şi în cazul victimelor care par 
a fi decedate la prima evaluare. Prognosticul de recuperare după un şoc electric sau 
trăsnet nu poate fi pus imediat, deoarece în majoritatea cazurilor nu se cunosc 
amplitudinea şi durata expunerii. Deoarece multe victime sunt tinere şi fără boli 
cardiovasculare preexistente, şansele de supravieţuire sunt ridicate, cu condiţia 
instituirii imediate a măsurilor de susţinere a funcţiei cardio-respiratorii. 

Dacă respiraţia sau circulaţia spontane lipsesc, se iniţiază activarea sistemului 
medical de urgenţă, aplicarea promptă a suportului vital de bază şi folosirea 
defibrilatorului extern automat (DEA). În această etapă, ritmul cardiac înregistrat pe 
monitor poate fi fibrilaţie ventriculară sau asistolă. 

Este necesară protejarea imediată a căilor respiratorii, asigurându-se ventilare 
şi oxigenare suplimentară. Atunci când electrocutarea se produce în locuri greu 
accesibile, de exemplu pe un stâlp de tensiune, salvatorul trebuie să coboare victima 
la sol, cât de repede posibil, cu precizarea că astfel de acţiuni derulate în apropierea 
surselor active de curent trebuie realizate numai de către personal specializat. Dacă 
victima este inconştientă, salvatorul trebuie să înceapă protocolul suportului vital de 
bază, incluzând şi utilizarea DEA de către persoanele fără pregătire medicală. 

Dacă nu există semne de circulaţie sangvină prezente, se încep imediat 
compresiile toracice şi suplimentar, se va utiliza DEA pentru a identifica şi trata 
fibrilaţia ventriculară sau asistola. 

Dacă există suspiciunea unor traumatisme la nivelul capului sau gâtului, se 
impune imobilizarea şi menţinerea protecţiei coloanei vertebrale în timpul extragerii 
victimei şi a aplicării tratamentului. Electrocutările pot determina deseori leziuni ale 
coloanei vertebrale, întinderi şi rupturi musculare datorate contracţiilor tetanice la 
nivelul musculaturii scheletice. 

Se recomandă de asemenea îndepărtarea hainelor, pantofilor şi curelelor 
pentru a preveni leziuni termice ulterioare. 


MODIFICĂRI ALE SVA ÎN CAZUL STOPULUI CARDIORESPIRATOR 
DETERMINAT DE ELECTROCUTARE SAU TRĂSNET 

Tratarea fibrilaţiei ventriculare, asistolei sau a altor aritmii grave, folosind 
protocoalele SVA, reprezintă o necesitate. Se recomandă defibrilarea precoce, dacă 
este nevoie, chiar la locul accidentului. 

Asigurarea căii aeriene poate fi dificilă la pacienţii cu arsuri electrice la nivelul 
feţei, gurii şi părţii anterioare a gâtului. Tumefierea extensivă a ţesuturilor moi poate 
complica măsurile de asigurare/eliberare a căii respiratorii, de exemplu intubarea oro- 
traheală. Din acest motiv, intubarea ar trebui realizată electiv, înainte de apariţia 
semnelor unei obstrucţii severe a căilor aeriene. 

În cazul victimelor aflate în şoc hipovolemic sau cu distrucţii tisulare masive este 
indicată administrarea iv rapidă de fluide, care trebuie ajustată în vederea menţinerii 
diurezei, facilitând astfel excreţia de mioglobină, potasiu şi altor produse rezultate în 
urma distrucţiei tisulare. Se poate produce o creştere a permeabilităţii capilare 
asociată leziunilor tisulare, determinând apariţia edemelor locale. 

Deoarece arsurile electro-termice şi leziunile implicite ale ţesuturilor necesită de 
multe ori intervenţii chirurgicale, se recomandă consultarea din timp a unui medic 
specializat în tratarea unor astfel de afecţiuni. 

Electrocutia poate cauza leziuni grave ale tesuturilor moi profunde, cu marci 
relative minore la nivelul tegumentelor, deoarece curentul tinde sa urmeze 
manunchiurile neurovasculare; se va cauta cu atentie sindromul de compartiment, 
care va necesita fasciotomie. 


PROGNOSTIC 
Aplicarea imediata a manevrelor de resuscitare la pacienţii tineri, electrocutaţi 
poate avea success. Toţi cei care supravieţiuesc leziunilor electrice trebuie 
monitorizaţi în spital dacă au un istoric cu probleme cardiorespiratorii sau au suferit: 
e Pierderea conştientei 
e Stop cardiac 
Modificări electrocardiografice 
e Leziuni şi arsuri ale ţesuturilor moi 
Arsuri grave (termice sau electrice), necroza miocardică, extinderea 
leziunilor SNC şi insuficienţa multiplă de organ secundară determină morbiditatea si 
prognosticul pe termen lung. Nu există terapie specifică pentru leziunile electrice, 
iar tratamentul este simptomatic. Prevenţia rămâne cea mai bună cale de a 
minimaliza prevalența şi gravitatea leziunilor electrice. 

4.4 HIPOTERMIA 


DEFINIŢIE 


Hipotermia este definită prin temperatura centrală a corpului sub 35*C şi 
este în mod arbitrar clasificată în hipotermie uşoară (35° - 32°C), hipotermie 
moderată (32* - 30*C) sau hipotermie severă ( sub 30*C). Hipotermia poate apărea 
la persoane cu termoreglare normală care sunt expuse la temperaturi scăzute, în 
special în condiţii de umiditate şi vânt sau ca urmare a imersiei în apă rece. La 
persoanele cu dezechilibre ale termoreglării, ca bătrânii şi copiii, hipotermia se 
poate instala şi în condiţii de temperaturi moderat scăzute. Riscul apariţiei 
hipotermiei creşte daca se asociază consumul de alcool sau medicamente, boli 
cronice, traumatisme sau neglijenta. Hipotermia poate fi suspectată din istoricul 
clinic sau printr-o examinare rapidă a unui pacient inconştient. Pentru a măsura 
temperatura centrală şi a confirma diagnosticul este necesar un termometru care 
poate măsura şi temperaturile sub 35°C. 

Hipotermia severă (scăderea temperaturii centrale sub 30*C) se asociază cu 
scăderea fluxului sanguin cerebral şi a nevoii de oxigen, cu reducerea debitului 
cardiac şi a presiunii arteriale. Din cauza depresiei marcate a funcţiilor cerebrale, 
clinic, victima pare a fi decedată. 

În timpul unui stop cardiorespirator, hipotermia poate avea efect protector 
asupra creierului şi a altor organe; dacă victima se răceşte rapid, fără hipoxemie, 
reducerea ratei metabolismului şi scăderea consumului de oxigen ar putea precede 
instalarea  stopului, limitând ischemia de organ. Resuscitarea completă, cu 
recuperarea unei funcţii neurologice intacte, este posibilă după un stop 
cardiorespirator prin hipotermie. 

Detectarea pulsului şi efortului respirator al victimei poate fi dificilă dar nu 
trebuie să întârzie iniţierea măsurilor salvatoare de viaţă. Victima trebuie transportată 
cât mai rapid cu putinţă într-un centru unde reîncălzirea monitorizată este posibilă. 

Hipotermia severă, accidentală, este o problemă gravă de sănătate dar care 
poate fi prevenită. În arealul urban este frecvent asociată cu bolile psihice, sărăcia, 
abuzul de alcool şi droguri. În mediul rural însă, mai mult de 90% din decesele prin 
hipotermie sunt asociate cu intoxicaţiile etanolice. 

Succesul terapiei unei hipotermii cere acces la tehnici de tratament şi personal 
medical antrenat. 


PREVENIREA STOPULUI CARDIORESPIRATOR. MĂSURI GENERALE DE 
INGRIJIRE IN HIPOTERMIE 


La un pacient hipotermic, dar care păstrează un ritm de perfuzie compatibil cu 
funcţia de pompă, efortul terapeutic este concetrat asupra limitării pierderilor 
suplimentare de căldură, transportului şi reîncălzirii: 

e prevenirea pierderii de căldură prin evaporare: îndepărtarea hainelor ude, 
acoperirea cu material termoizolator; 

e transportul la spital trebuie făcut foarte atent, evitând mişcările sau manevrele 
terapeutice bruşte, acestea putând induce fibrilaţie ventriculară; 

e monitorizarea temperaturii centrale şi a ritmului cardiac; dacă pielea este 
extrem de rece, înregistrarea unui traseu ECG sau pe monitor-defibrilator prin 
electrozi adezivi ar putea fi imposibilă, făcând necesară utilizarea de electrozi 
intradermici; 

e  intubaţia traheală şi inserţia unui cateter venos sunt manevre urgente care 
trebuie efectuate însă cu blândeţe şi sub monitorizarea ritmului cardiac. 


METODE DE REÎNCĂLZIRE 


Reîncălzirea pasivă se face prin acoperire cu pături şi scoaterea pacientului din 
mediul rece pentru a evita pierderile suplimentare de căldură. Această formă de 
reîncălzire nu este eficientă însă în cazul pacienţilor cu hipotermie severă sau aflaţi 
în stop cardiorespirator. 

Reîncălzirea activă externă presupune utilizarea unor dispozitive de încălzire: 
suprafeţe radiante, aer cald sub presiune, imersie în apă caldă; materialele încălzite 
(de exemplu pungile calde de ser) se aplică regional: cervical, axile, regiuni inghinale. 
Aceasta se va face cu precauţie, sub monitorizare strictă, având permanent în 
vedere şi riscul arsurilor cutanate. După unii autori, reîncălzirea activă externă duce 
la scăderea suplimentară a temperaturii centrale, prin mobilizarea sîngelui rece din 
periferie (fenomen numit afterdrop). 

Tehnicile de reîncălzire activă internă sunt rezervate cazurilor în care 
temperatura centrală scade sub 30°C. Acestea includ administrarea de oxigen 
umidifiat şi încălzit la 42*C-46*C, utilizarea de membrane oxigenatoare externe, 
soluţii saline încălzite (42*C-46*C) administrate intravenos, pe sondă nazogastrică 
şi/sau pentru lavaj peritoneal. Nu există studii clinice controlate care să compare 
eficacitatea acestor metode 


SUPORTUL VITAL DE BAZĂ ÎN HIPOTERMIE 


Când victima este în hipotermie, frecvenţa cardiacă şi frecvenţa respiratorie 
sunt reduse, ventilaţiile sunt superficiale iar vasoconstricţia periferică face ca pulsul 
să fie greu de perceput. Din aceste motive evaluarea respirației şi apoi a pulsului se 
face într-un interval de timp mai mare, de 30 până la 45 secunde, înainte de a 
confirma oprirea respirației, stopul cardiac sau o bradicardie severă ce face necesară 
RCP. Dacă victima nu respiră, se începe imediat ventilarea pacientului; dacă este 
posibil, se administrează oxigen umidifiat şi încălzit (42*C-46*C). Dacă victima nu are 
puls central sau nu se detectează semne de circulaţie sangvină prezentă, se încep 
compresiile sternale. Manevrele de SVB nu se întrerup până când victima nu este 
reîncălzită. 

Pentru a limita pierderea de căldură, cu scăderea suplimentară a temperaturii 
centrale, se îndepărtează hainele ude, se izolează victima de vânt, frig sau căldură 
excesivă; dacă este posibil, se face ventilaţie cu oxigen umidifiat şi încălzit; trebuie 
evitate manevrele bruşte şi aplicarea dispozitivelor de reîncălzire externă - pentru 
aceasta este necesar accesul la mijloace de suport vital avansat care nu sunt 
disponibile de obicei la locul accidentului; se va pregăti cu grijă transportul la spital. 

Abordarea hipotermiei severe (temperatura centrală sub 30°C) la locul 
accidentului rămâne controversată; de cele mai multe ori nu există timpul sau 
mijloacele necesare pentru a evalua corect temperatura centrală, pentru a administra 

oxigen umidifiat şi cald sau lichide încălzite, deşi aceste proceduri trebuie iniţiate cât 
mai rapid pentru limitarea fenomenului de afterdrop. 

Se recomandă determinarea temperaturii centrale la locul accidentului cu 
senzori timpanici sau termometre intrarectale, însă această evaluare nu este motiv 
de întârziere a transportului la spital. Pentru a nu precipita apariţia unei fibrilaţii 
ventriculare se vor evita mişcările bruşte sau manevrele inutile în această etapă. 
Transportarea pacientul se va face în poziţie orizontală. 

Dacă pacientul hipotermic este în stop cardiorespirator, obiectivele principale 
ale SVB rămân A-B-C, respectiv cale aeriană, ventilaţie şi circulaţie, cu câteva mici 
modificări de abordare; dacă este detectată fibrilaţie ventriculară sau tahicardie 
ventriculară fără puls se încearcă defibrilarea; defibrilatoarele externe automate ar 
trebui să existe în dotarea oricărui echipaj de urgenţă, iar când este descoperită o 
fibrilaţie ventriculară, se administrează maxim 3 şocuri inţiale, în încercarea de a 
cupa tulburarea de ritm; dacă după aceste 3 şocuri iniţiale fibrilaţia ventriculară 
persistă, se amână alte tentative de defibrilare; se încep manevrele de resuscitare, 
concomitent cu cele de reîncălzire (administrare de oxigen cald şi umidifiat, soluţii 
saline încălzite administrate endovenos) în încercarea de a stabiliza victima pentru 
transport. La o temperatură centrală mai mică de 30*C, conversia unei FV la ritm 
sinusal este puţin probabilă; şansele cresc pe măsură ce se produce reîncălzirea. 

Unii clinicieni afirmă că pacienţii, victime ale expunerii prelungite la temperaturi 
joase, nu trebuie consideraţi decedați dacă temperatura centrală nu este adusă la 
valori apropiate de normal; hipotermia poate avea un efect protector, de prezervare a 
creierului şi a altor organe, dacă s-a instalat rapid la o victimă aflată în stop 
cardiorespirator; însă, când descoperim un hipotermic, este greu, chiar imposibil de 
precizat, dacă hipotermia este secundară sau a fost evenimentul primar; pentru un 
pacient în stop cardiorespirator găsit într-un mediu rece, există posibilitatea ca stopul 
să fie consecinţa unei hipotermii sau hipotermia să fie consecinţa unui stop 
normotermic; este importantă stabilirea succesiunii evenimentelor şi pentru 
aprecierea şansei de supravieţuire (de exemplu, succesul unei resuscitări este mai 
greu de atins dacă hipotermia a fost precedată de înec sau dacă pacientul avea 
asociate alte leziuni). Când clinic este imposibilă determinarea succesiunii de apariţie 
a evenimentelor - dacă stopul a fost evenimentul primar sau hipotermia este cauză 
de stop - iniţierea manevrelor de RCP reprezintă singura modalitate de stabilizare a 
victimei. În hipotermia documentată, manevrele de bază sunt limitarea pierderii de 
căldură şi reîncălzirea. În spital, încetarea efortului de resuscitare la hipotermicul în 
stop cardiorespirator, este o decizie care aparţine şefului echipei de resuscitare. 


SUPORTUL VITAL AVANSAT ÎN HIPOTERMIE 


La hipotermicul care încă nu a dezvoltat stop cardiac, efortul terapeutic se 
concentrează pe evaluarea şi susţinerea ventilaţiei şi oxigenării, pe evaluarea şi 
susţinerea circulaţiei, reîncălzire şi limitarea pierderilor suplimentare de căldură. 
Manipularea fizică a victimei se face cu grijă; multe dintre manevre, chiar şi intubaţia 
orotraheală, plasarea unei sonde nazogastrice, pacing-ul temporar sau inserţia unui 
cateter în artera pulmonară, pot fi factori de precipitare a unei fibrilaţii ventriculare; în 
ciuda acestui fapt, când sunt necesare, aceste manevre nu trebuie întârziate; studii 
efectuate în clinici de specialitate nu au raportat nici un caz de fibrilaţie ventriculară în 
timpul intubaţiilor orotraheale efectuate cu precauţie; de altfel, se pare că riscul de 

precipitare a FV prin intubaţie este puţin exagerat; această manevră trebuie 
efectuată, cu grijă, de fiecare dată când este necesară. 

Intubaţia orotraheală este necesară dacă hipotermicul are alterată starea de 
conştienţă sau dacă ventilează ineficient, această tehnică îndeplinind două obiective: 

1. permite o ventilare eficientă, cu oxigen umidificat şi încălzit; 

2. protejează calea aeriană, reducând riscul de aspirație. 

Se recomandă, înainte de orice tentativă de intubatie, ventilare cu O2 100%, pe 
mască. 

Pentru victima conştientă, cu semne de hipotermie medie, se utilizează tehnici 
de reîncălzire externă pasivă şi activă - săculeţi calzi, saci de dormit încălziţi, duşuri 
calde. 

Suportul vital avansat din stopul cardiac produs prin hipotermie este diferit de 
cel din stopul la normotermic; la hipotermicul în stop cardiac sau inconştient şi cu 
bradicardie extremă, gestul terapeutic esenţial este reîncălzirea internă activă; cordul 
în hipotermie nu răspunde la medicamente, stimulare prin pacemaker sau defibrilare; 
medicamentele sunt metabolizate mai încet; deşi experimental, pe animale, s-a 
demonstrat că epinefrina şi vasopresina îmbunătăţesc presiunea de perfuzie 
coronariană, în hipotermia severă drogurile, administrate repetat - inclusiv epinefrina, 
lidocaina, procainamida - se acumulează în circulaţia periferică, atingând nivele 
toxice; din acest motiv, administrarea intravenoasă de medicamente este amânată 
dacă temperatura centrală este mai mică de 30°C; la temperaturi centrale mai mari 
de 30°C, se administrează medicamente endovenos în bolusuri, dar la intervale de 
timp mai mari decât în normotermie. 

Valoarea temperaturii la care ar trebui tentată prima defibrilare, în hipotermia 
severă, nu a fost ferm stabilită; în general, dacă este detectată FV sau TV fără puls, 
orice tentativă de defibrilare este corectă; lipsa de răspuns la 3 şocuri electrice iniţiale 
sau la medicamente, impune amânarea reutilizării acestora până la aducerea 
temperaturii centrale la o valoare mai mare de 30*C; bradicardia este un răspuns 
fiziologic în hipotermia severă, pacing-ul devenind necesar doar dacă aceasta 
persistă după reîncălzire. 

Principala abordare terapeutică, în spital, a stopului cardiorespirator din 
hipotermia severă este efectuarea rapidă a reîncălzirii interne. 

Tehnici de reîncălzire centrală controlată: 

e  adminstrarea de O2 umidifiat şi încălzit la 42°C pînă la 46°C; 

e administrarea iv de fluide - soluţii saline - încălzite la 43°C, administrate 
pe venă centrală, cu o rată de 150-200ml!/h (pentru a evita 
supraîncărcarea volemică); 

e lavaj peritoneal cu 2L de fluid fără potasiu şi încălzit la 43°C. 

NOTE 

e încălzirea extracorporeală a sângelui, prin by-pass parţial, este metoda 
optimă de reîncălzire internă activă: asigură oxigenare adecvată în timp 
ce temperatura centrală este crescută treptat; 
tuburile esofagiene de reîncălzire pot fi utilizate cu succes; 

e  lavajul pleural cu soluţie salină caldă este, de asemenea, o metodă 
eficientă. 

Pacienţii care au stat în hipotermie mai mult de 45-60 minute, pe parcursul 
reîncălzirii, pe măsură ce vasodilataţia duce la expandarea patului vascular, au 
nevoie de administrare iv de lichide, sub monitorizare hemodinamică. Nu există 
dovezi clinice că administrarea de rutină a steroizilor, barbituricelor sau antibioticelor 
ar influenţa supraviețuirea sau ar limita complicatiile postresuscitare. 

Pe parcursul reîncălzirii se pot produce creşteri semnificative ale potasemiei; 
hiperkaliemia extremă a fost raportată la victimele avalanşelor care, pe lângă 
hipotermie, asociază şi leziuni tisulare prin strivire; însă, hiperkaliemie severă a fost 
raportată şi în alte cazuri de hipotermie, în care nu exista asociere cu leziuni prin 
strivire. De fapt, s-a observat că există o conexiune între mortalitate şi severitatea 
hiperkaliemiei. Combaterea hiperkaliemiei se va face administrând clorură de calciu, 
bicarbonat de sodiu, glucoză cu insulină, răşini de potasiu sau prin dializă pentru 
nivele sanguine de potasiu extrem de mari. 

Dacă hipotermia a fost precedată de înec, resuscitarea cu succes este rară. 
Deoarece hipotermia severă este de obicei precedată de o serie de alte tulburări - 
supradoză de droguri, alcool sau traumă - reîncălzirea se face paralel cu tratamentul 
acestora; în malnutriție sau etilism cronic, la începutul reîncălzirii, se administrează 
tiamină (100 mg iv). 


CONTRAINDICAŢII DE RESUSCITARE. ÎNCETAREA EFORTULUI DE 
RESUSCITARE 


La locul accidentului, resuscitarea este contraindicată dacă victima prezintă 
leziuni ireversibile, evident letale sau corpul este atât de îngheţat încât compresiile 
sternale nu pot fi efectuate, iar nasul şi gura sunt blocate de gheaţă. 

În spital, decizia de încetare a efortului de resuscitare, la hipotermicul în stop 
cardiorespirator, aparţine şefului echipei de resuscitare; reîncălzirea completă nu 
este indicată în toate situaţiile, prognosticul fiind greu de stabilit dacă hipotermia este 
asociată traumatismului; potasiul cu nivel seric crescut (în lipsa hemolizei) este 
asociat cu un prognostic rezervat, însă puterea lui predictivă devine îndoielnică în 
prezenţa leziunilor de strivire, hemolizei sau utilizării de succinilcolină. 

4.5 HIPERTERMIA 


Hipertermia apare atunci când capacitatea de termoreglare a corpului este 
dereglată, iar temperatura centrală depăşeşte valoarea menţinută normal de 
mecanismele homeostatice. Hipertermia poate fi exogenă, cauzată de condiţiile de 
mediu sau secundară producerii endogene de căldură. 

Hipertermia exogenă, legată de mediu, apare atunci când căldura, de obicei 
sub formă de radiaţii, este absorbită de corp la o rată care depăşeşte capacitatea 
de pierdere prin mecanismele de termoreglare. Hipertermia poate evolua sub mai 
multe forme, începând cu stresul de căldură, apoi epuizarea de căldură, 
progresează la şocul termic şi în final disfunctia multiplă de organ şi posibil stop 
cardiac. 

Hipertermia malignă este o boală rară a homeostaziei calciului din muşchii 
scheletici, caracterizată prin contracţii musculare şi crize hipermetabolice grave, 
care apar ca urmare a expunerii indivizilor cu predispoziţie genetică la anestezice 
volatile şi relaxante musculare depolarizante. 

Stresul de căldură 

Poate apare la o temperatură normală sau uşor cescută şi se caracterizează 
prin edeme ale zonelor declive( picoare „glezne) , crampe musculare datorate 
depleţie de sodiu până la sincopă apărute ca urmare a hipotensiunii induse de 
vasodilatatie. Tratamentul ce trebuie aplicat presupune: repaus într-un mediu la 
temperatură de confort, ridicarea picioarelor cu edem,răcirea, rehidratarea orală şi 
înlocuirea sodiului pierdut. 

Epuizarea de căldură 

Apare în condiţiile expunerii prelungite la căldură, de la ore la zile, iar 
temperatura pacientului este >37°C şi <40*C. Clinic se poate manifesta prin 
cefalee, amețeli, greață, vărsătură, tahicardie, hipotensiune, dureri şi crampe 
musculare, slăbiciune iar analizele de laborator indică hemoconcentraţie, 
hipo/hipernatremie. Anevrele terapeutice ce se impun sunt cele aplicate ăn condiţii 
de stres de căldură şi administrarea de fluide iv şi pungi de gheaţă. 

Şocul termic 

Reprezintă un răspuns inflamator sistemic, la o temperatură centrală peste 
40.6*C, însoţită de modificări ale statusului mental şi nivele variate de disfuncţii de 
organ. Există două forme de şoc termic: şoc termic clasic, non-efort, care apare la 
temperaturi ridicate în mediu şi care afectează frecvent bătrânii în timpul valurilor de 
căldură; şoc termic de efort, care apare în timpul unui exerciţiu fizic extenuant 
practicat într-un mediu cald sau cu umiditate crescută şi care afectează de obicei 
adulţi tineri sănătoşi. Mortalitatea în şocul termic variază între 10 şi 50%. 

Factori predispozanţi 

Bătrânii au un risc crescut pentru apariţia afecţiunilor legate de căldură 
datorită bolilor subiacente, medicaţiei utilizate, mecanismelor termoreglatoare 
deficitare şi sprijinului social limitat. Există mai mulţi factori de risc: lipsa 
aclimatizării, deshidratarea, obezitatea, consumul de alcool, boli cardiovasculare, 
boli de piele (psoriazis, eczeme, sclerodermie, arsuri, fibroză chistică), 
hipertiroidism, feocromocitom şi medicamente (anticolinergice, diamorfină, cocaină, 

amfetamine, fenotiazine,  simpatomimetice, blocante de canale de calciu, 
betablocante). 

Şocul termic poate fi asemănător cu şocul septic şi poate fi cauzat de 
mecanisme similare. 
Caracteristicile şocului septic: 

e Temperatura centrală egală sau mai mare cu 40.6*C; 

e Tegumente uscate, fierbinţi (transpiraţia este prezentă la aproximativ 

50% din cazurile de şoc termic de efort); 
e Simptome şi semne precoce (ex: oboseală extremă, cefalee, 
lipotimie,eritem facial, vărsătură şi diaree); 

e  Disfuncţii cardiovasculare, incluzând aritmii şi hipotensiune; 

e  Disfuncţie respiratorie, incluzând SDRA; 

e Disfuncţii ale SNC, incluzând convulsii şi comă; 

e insuficiență hepatică şi renală; 

e  Coagulopatii; 

e  Rabdomioliză. 
Trebuie luate în considerare şi alte diagnostice clinice, cum ar fi: 

e  Toxicitatea medicamentoasă; 

e Sindromul de sevraj la droguri; 

e Sindromul de serotonină; 

e Sindromul neuroleptic malign; 

e Sepsis; 

e infecții ale SNC; 

e  Disfuncţii endocrine (ex: disfuncţii tiroidiene, feocromocitom). 

Management 

Baza tratamentului o constituie terapia suportivă prin optimizarea paşilor 
ABCDE şi răcirea pacientului. Răcirea trebuie începută înainte ca pacientul să 
ajungă la spital, cu scopul de a reduce temperatura centrală până la valoarea de 
39*C. Pacienţii cu şoc termic grav trebuie trataţi într-o unitate de terapie intensivă. 
Se va utiliza monitorizarea hemodinamică pentru ghidarea terapiei lichidiene 
deoarece pot fi necesare cantităţi crescute de fluide. Diselectrolitemiile se vor 
corecta conform protocoalelor. 

Tehnici de răcire 

Există mai multe metode de răcire fără a putea preciza care este cea mai 
eficientă. Metodele simple de răcire includ ingestia de lichide reci, ventilarea 
pacientului complet dezbrăcat şi pulverizarea corpului cu apă călduţă. Aplicarea 
pungilor cu gheaţă pe suprafeţele bogat vascularizate (ex: axilă, gât, zona genitală) 
poate fi de asemenea utilă. Aceste metode de răcire pot determina frison. La 
pacienţii stabili, cooperanţi, poate fi utilă şi imersia în apă rece, deşi aceasta 
produce vasoconstricţie periferică, şuntarea sângelui de la periferie şi reducerea 
disipării căldurii. Alte tehnici de răcire ale pacienţilor cu hipertermie sunt similare 
celor din hipotermie după stop cardiac: lavaj pleural, peritoneal, vezical sau gastric 
cu apă rece. Metodele de răcire intravasculară includ utilizarea de fluide reci 
intravenos, catetere de răcire intravasculare şi circuite extracorporeale (ex: 
hemofiltrarea veno-venoasă continuă sau bypass cardiopulmonar). 

Terapia medicamentoasă în şocul termic 

Nu există terapie medicamentoasă specifică în şocul termic care să scadă 
temperatura centrală. Nu există dovezi clare că antipireticele (ex: AINS sau 

paracetamol) sunt eficiente în şocul termic. Nici eficienţa Dantrolene nu a fost 
demonstrată. 

Hipertermia malignă 

Hipertermia malignă reprezintă o sensibilitate genetică potenţial letală a 
muşchilor scheletici la  anestezicele volatile şi la  relaxantele musculare 
depolarizante, care poate apărea în timpul sau după anestezie. Se va stopa imediat 
administrarea agenţilor declanşatori; se va administra oxigen, se vor corecta 
acidoza şi diselectrolitemiile. Se va începe răcirea activă şi se va administra 
Dantrolene. 

Nu există studii specifice pentru stopul cardiac de cauză hipertermică. Dacă 
se instalează stop cardiac se vor aplica procedurile standard de SVB şi SVA şi se 
va răci pacientul. Nu există date privind efectele hipertermiei asupra defibrilării; de 
aceea, defibrilarea va fi aplicată conform ghidurilor actuale, în timp ce pacientul va fi 
răcit în continuare. Riscul sechelelor neurologice creşte pentru fiecare grad al 
temperaturii corpului >37*C. Îngrijirea postresuscitare se va acorda conform 
ghidurilor actuale. 

4.6. SUBMERSIA 


DATE GENERALE 

Cea mai importantă şi mai gravă consecinţă a submersiei în absenţa unor 
dispozitive de ventilaţie este hipoxia, a cărei durată este factorul critic în prognosticul 
victimei. De aceea oxigenarea, ventilaţia şi circulaţia trebuie restabilite cât mai rapid 
posibil. Iniţierea manevrelor de resuscitare la locul accidentului este esenţială pentru 
supravieţuire şi pentru recuperarea funcţiei neurologice. Cel mai bun prognostic îl au 
victimele care - în momentul sosirii în serviciul de urgenţă - prezintă respiraţie şi 
circulaţie spontane. 

Hipoxia poate produce leziuni şi complicații multisistemice, inclusiv 
encefalopatie hipoxică şi sindrom de detresă respiratorie- SDRA (ARDS). Victimele 
submersiei pot dezvolta, primar sau secundar, hipotermie. Dacă se produce în apă 
îngheţată (temperatură <5*C), hipotermia se instalează rapid, oferind un grad de 
protecţie împotriva hipoxiei; tipic, acest tablou se dezvoltă în cazul submersiei 
copiilor în apă rece. Hipotermia secundară este o complicaţie a submersiei, 
consecinţă a pierderii de căldură, prin evaporare, în timpul efortului de resuscitare; 
în acest caz hipotermia nu mai este un factor protector. 

Orice caz de submersie care necesită resuscitare trebuie transportat la spital 
pentru evaluare şi monitorizare; leziunile  hipoxice pot produce creşterea 
permeabilităţii capilare pulmonare consecinţa fiind dezvoltarea edemului pulmonar. 


DEFINIŢIE. CLASIFICARE. INDICATORI PROGNOSTICI 


În literatura de specialitate sunt utilizaţi mai mulţi termeni pentru a descrie 
diverse ipostaze ale submersiei. 

e "drowning" ("înecat") - pentru victimele care au decedat într-un interval de 24 
h de la accidentul prin submersie; 

e "near-drowning" ("aproape înecat") - pentru victimele care au supravieţuit mai 
mult de 24h de la accidentul prin submersie şi care au necesitat asistenţă 
medicală activă pentru una sau mai multe complicaţii (pneumonie de 
aspirație, SDRA, sechele neurologice). 

Având în vedere că, în majoritatea cazurilor, distincţia între "înecat" şi 
"aproape-înecat" nu poate fi făcută în 24 de ore, ILCOR recomandă utilizarea 
următorilor termeni: 

e "water rescue" / "salvare din apă" - o persoană care este alertă, conştientă 

„dar are dificultăţi în timpul înotului; necesită ajutor din partea altor 
persoane şi prezintă simptome minime, trecătoare ca de exemplu tuse care 
dispare repede; în general, aceste persoane pot să rămână la locul 
accidentului, deoarece nu au indicație pentru evaluare şi îngrijire 
suplimentară; 

e înecul — este definit ca un proces ce constă în afectarea primară 
respiratorie cauzată de submersia sau imersia intr-un mediu lichid. Implicit, 
prin această definiţie se deduce că interfaţa lichid/aer este prezentă la 
intrarea în calea aeriana a victimei, împiedicând-o să respire aer. După 

acest proces, victima poate să se afle în viaţă sau poate deceda, dar 
indiferent de rezultat, a fost implicată într-un incident numit înec. 

e imersia - înseamnă că o parte din corp este acoperit de apă sau alt fluid. 
Pentru ca înecul să apară, trebuie ca cel puţin faţa şi căile aeriene să fie 
imersate 

e  submersia — implică întregul corp, acesta fiind acoperit de apă sau alt fluid 
cu tot cu căile aeriene. 

e se recomandă abandonarea termenului "near-drowning"; 

Se recomandă, de asemenea, evitarea clasificării funcţie de tipul de fluid în care s- 
a produs submersia: apă sărată sau apă dulce; deşi teoretic există diferenţe, în 
clinică acestea sunt nesemnificative, singurii factori importanţi care condiţionează 
prognosticul fiind durata submersiei şi durata şi severitatea hipoxie. 

ILCOR recomandă ca următorii termeni utilizaţi până în prezent să nu mai fie 
folosiţi: înecul „uscat” şi „umed”, înecul „activ” şi „pasiv”, înecul „silenţios” înecul 
„secundar” şi „înecat versus „aproape înecat”. 

Supravieţuirea victimelor unei submersii prelungite, cu resuscitare lungă este 
neobişnuită; rar, au fost totuşi raportate resuscitări reuşite în cazul victimelor unei 
submersii prelungite dar în apă extrem de rece; de aceea resuscitarea trebuie 
începută la locul accidentului, excepţie făcând cazurile de semne fizice clare de 
moarte, cum ar fi putrefacţia, lividităţile sau rigor mortis. Victima trebuie resuscitată 
continuu pe parcursul transportului spre serviciul de urgenţă. 

Conform unui studiu, se descriu 3 factori indicatori prognostic (la copii şi tineri 
până la 20 ani) care se asociază cu o mortalitate de 100%: 

1. submersie cu durată mai mare de 25 minute; 
2. resuscitare cu durată mai mare de 25 minute; 
3. prezenţa stopului cardiac la sosirea în serviciul de urgenţă. 

Aceleaşi studiu adaugă următorii factori de prognostic rezervat: 
e prezenţa FV/ TV pe traseul ECG iniţial - mortalitate 93%; 
e pupile fixe în serviciul de urgenţă - mortalitate 89%; 

e  acidoză severă în serviciul de urgenţă - mortalitate 89%; 
e stop respirator în serviciul de urgenţă - mortalitate 87%; 

Mai multe studii recente, efectuate atât pe loturi de adulţi cât şi de copii, au 
stabilit o corelaţie între supravieţuire şi statusul neurologic (nivelul stării de 
conştienţă şi reactivitatea); decesul s-a produs numai în cazul victimelor care au 
rămas comatoase de la locul accidentului până în spital. Nu s-a produs nici un deces 
în rândul victimelor care erau alerte sau letargice dar reactive la locul accidentului 
sau în spital; 

Există o serie de clasificări al căror scop este asocierea semnelor clinice cu 
riscul de deces. Într-un studiu recent efectuat de Szpilman pe 1831 victime ale 
submersiei în Brazilia, s-a conchis că mortalitatea a fost influenţată de severitatea 
afectării cardiopulmonare folosind 4 variabile : tuse (prezentă sau nu), auscultaţie, 
tensiune arterială şi frecvenţă cardiacă; tabelul 1 evidenţiază  corelaţia dintre 
mortalitate şi gradul de severitate clinică; 

Orice încercare de formulare a unui prognostic ar trebui să ia în considerare 
temperatura fluidului în care s-a produs submersia, dimensiunile şi vârsta victimei. În 
cazul victimelor de dimensiuni mici care au suferit submersie în apă îngheţată se pot 
aplica măsuri mai agresive de resuscitare. 

Tabel 1 
Factorii clinici asociaţi cu mortalitatea prin submersie 


GRAD DEFINIŢIE MORTALITATE 
(%) 
auscultaţie pulmonară normală, tuse prezentă O 
auscultaţie pulmonară anormală: rare raluri prezente 0,6 


auscultaţie pulmonară: edem pulmonar acut, fără 5,2 
hipotensiune arterială 


4 edem pulmonar acut cu hipotensiune arterială 19,4 
stop respirator 44 
stop cardiopulmonar 93 


MODIFICAREA PROTOCOLULUI PENTRU SVB ÎN SUBMERSIE 


Nu este necesară nici o modificare a protocolului standard, doar prezentarea 
unor aspecte specifice. 
Recuperarea victimei din apă 

Salvatorul trebuie să ajungă cât mai repede la victimă, de preferat utilizând un 
mijloc de transport (barcă sau oricare alt dispozitiv); salvatorul trebuie să ia 
permanent în considerare siguranţa personală şi să încerce minimalizarea 
pericolului atât pentru el cât şi pentru victimă. În toate cazurile de accident prin 
submersie trebuie asumată existenţa leziunii de coloană vertebrală, impunându-se 
imobilizarea coloanei cervicale şi toracice; leziunile spinale sunt frecvent asociate cu 
activităţile de scufundare, însă trebuie luate în considerate de fiecare dată când 
accidentul s-a produs în absenţa unor martori. 

Când suspectează o leziune spinală, salvatorul îşi va folosi mâinile pentru a 
stabiliza gâtul victimei în poziţie neutră (fără flexie sau extensie); înainte de 
scoaterea din apă victima este plasată, prin plutire, în poziţie orizontală, pe un 
suport rigid. Este important ca scoaterea din apă să se facă rapid pentru a putea 
începe manevrele de resuscitare. Dacă victima trebuie întoarsă, se aliniază şi se 
sprijină capul, gâtul, trunchiul şi restul corpului, apoi, cu grijă, se rostogoleşte în 
decubit dorsal; ventilaţiile sunt administrate cu capul în poziţie neutră, fără extensie, 
singura manevră utilizată pentru eliberarea căilor respiratorii fiind subluxaţia 
mandibulei. 

Căi aeriene, ventilație 

Ventilaţia trebuie începută cât mai rapid posibil, compresiile sternale fiind 
amânate până la scoaterea victimei din apă; ele pot fi efectuate în apă doar dacă 
victima este de dimensiuni reduse şi poate fi sprijinită pe braţul salvatorului; altă 
posibilitate o reprezintă utilizarea unor dispozitive flotabile, a căror utilizare necesită 
salavatori antrenați 

Prima măsură terapeutică pentru victimă este ventilaţia gură la gură; iniţierea 
promptă a venitilaţiei are impact pozitiv asupra supravieţuirii. Ea poate începe 
imediat ce siguranţa salvatorului este asigurată şi căile aeriene ale victimei pot fi 
deschise; aceasta este de obicei posibil când victima este adusă în apă cu 

adâncime redusă sau este scoasă la țărm; ventilaţia gură la nas reprezintă o 
alternativă dacă pentru salvator este dificil să penseze nasul şi să sprijine capul în 
acelaşi timp pentru deschiderea căilor aeriene. Există unele dispozitive care permit 
efectuarea respiraţiilor salvatoare în apă; ele nu trebuiesc folosite de către persoane 
neantrenate şi nu trebuie să întârzie administrarea ventilaţiilor dacă există condiţii de 
siguranţă a aplicării lor. 

Dacă nu se reia respiraţia spontană după eliberarea căilor respiratorii, se 
efectuează ventilaţie mecanică timp de aproximativ 1 minut." În cazul în care nu 
se reia respiraţia spontană nici după aceasta, abordarea ulterioara a pacientului 
depinde de distanţa până la malul apei. Dacă victima poate fi scoasă pe uscat în 
mai puţin de 5 minute, se continuă ventilaţia în timpul aducerii la mal. Dacă 
transportul până la mal durează mai mult de 5 minute, se ventilează victima timp 
de 1 minut, după care, se aduce victima la mal cât mai repede posibil, fără a mai 
efectua alte ventilati.’ 

Managementul căilor aeriene este similar cu cel aplicat oricărei victime în stop 
cardiorespirator care a suferit o traumă; nu este necesară aspirarea apei din căile 
respiratorii; unele victime nici nu au aspirat fluid datorită laringospasmului sau a 
apneei voluntare. De obicei victimele aspiră o cantitate mică de apă care este apoi 
rapid absorbită în circulaţie; orice încercare de a îndepărta apa din căile respiratorii 
prin alte mijloace decât prin aspirație este inutilă şi periculoasă (compresiile 
abdominale, de exemplu, produc regurgitarea conţinutului gastric şi apoi aspirarea 
în căile respiratorii). Nu utilizaţi de rutină manevra Heimlich pentru resuscitarea 
victimelor unei submersii, deoarece pe lângă alte complicaţii nu face decât să 
întârzie instituirea ventilaţiilor salvatoare; nu există evidențe clare că utilizarea 
acestei manevre, ca prim pas în resuscitarea victimei unei submersii, ar avea 
beneficiu. Ea este utilizată numai dacă salvatorul suspectează obstrucţie de căi 
respiratorii prin corp străin; chiar şi în acest caz este indicată începerea 
compresiilor sternale care produc o presiune intratoracică mai mare decât manevra 
Heimlich, crescând şansele de expulzie a unui corp străin. 

Compresiile sternale. Utilizarea DEA 

Imediat ce victima a fost scoasă din apă, trebuie căutate semne de circulaţie 
sangvină prezentă; salvatorii laici vor căuta semne generale de circulaţie - 
respiraţii, tuse sau mişcări ale victimei ca răspuns la ventilare; personalul antrenat 
va căuta aceste semne de circulaţie incluzând şi evaluarea pulsului central. Pulsul 
poate fi dificil de perceput mai ales dacă victima este hipotermică; dacă semnele 
de circulaţie nu sunt prezente, se iniţiază imediat compresiile sternale; nu trebuie 
încercată efectuarea compresiilor sternale în apă. 

Dacă nu sunt prezente semne de circulaţie sangvină, este utilă folosirea unui 
DEA pentru evaluarea ritmului cardiac - la o victimă cu vârstă mai mare de 8 ani; 
se va aplica şoc electric extern dacă există indicație de defibrilare. Dacă FV este 
asociată cu hipotermie, iar temperatura centrală este mai mică de 30*C, se aplică 
maxim 3 şocuri electrice; dacă acestea nu cupează fibrilaţia se continuă 
compresiile sternale şi ventilaţiile până la creşterea temperaturii centrale peste 
30°C. Este contraindicată utilizarea defibrilatorului în mediu umed; aplicarea 
şocurilor electrice poate fi făcută după uscarea tegumentelor victimei. 

Vărsătura în timpul resuscitării 

Probabilitatea apariţiei vărsăturii în timpul compresiilor sternale sau a 
ventilaţiilor este foarte mare şi îngreunează considerabil efortul de a menţine 
patentă calea aeriană; un studiu australian, întins pe 10 ani, a demonstrat că mai 

mult de jumătate din victime, deşi nu au necesitat tratament după scoaterea din 
apă, au prezentat vărsătură; vărsătura apare la 2/3 din victimele care primesc 
ventilaţii salvatoare şi la 86% din cele care necesită compresii sternale. În această 
situaţie se recomandă aşezarea victimei în poziţie de siguranţă şi îndepărtarea 
conţinutul cu degetul sau cu material textil; dacă este posibil se aspiră lichidul de 
vărsătură; luând în calcul marea probabilitate de asociere a unei leziuni vertebrale, 
întoarcerea victimei în lateral se face mişcând solidar capul, gâtul şi trunchiul. 


MODIFICAREA PROTOCOLULUI PENTRU SVA ÎN SUBMERSIE 


Victima în stop cardiac necesită manevre de suport vital avansat, inclusiv 
intubaţie precoce; orice victimă, chiar şi cele care necesită măsuri minime de 
resuscitare şi îşi recapătă starea de conştienţă la locul accidentului, trebuie 
transportată la spital; pe parcursului transportului se administrează oxigen şi se 
continuă resuscitarea sau monitorizarea. 

Se asigură intubaţia cât mai rapidă şi se realizează ventilaţia controlată, 
pentru pacienţii care nu răspund la aceste măsuri terapeutice sau care au un nivel 
scăzut al stării de conştienţă. Este necesară preoxigenare optimă a pacientului 
anterior intubaţiei. Seutilizeză o secvenţă rapidă de inducţie anestezică asociată cu 
manevra de presiune la nivelul cricoidului, pentru a reduce riscul de aspiratie.” Pr. 
Scădera complianţei pulmonare necesită presiuni de ventilare mai mari, fapt care 
poate limita utilizarea adjuvanţilor de căi aeriene, ca de exemplu, masca 
laringeană. 

În timpul imersiei prelungite, victimele pot prezenta hipovolemie, datorită 
presunii hidrostatice exercitată de apă asupra corpului, de aceea este utilă 
administrarea de fluide i.v în cantitate mare până la reluaea circulaţiei spontane , 
apoi se utilizează monitorizarea hemodinamică pentru controlul hipovolemiei. 

Stopul cardiac se poate produce prin asistolă, disociaţie electromecanică, FV 
sau TV fără puls; pentru oricare din acestea, măsurile terapeutice sunt conforme 
protocolului standard. Dacă este asociată hipotermia severă - temperatură centrală 
mai mică de 30°C - tentativele iniţiale de defibrilare sunt limitate la 3 şocuri, iar 
administrarea IV de droguri este amânată până la creşterea temperaturii centrale 
peste 30°C; dacă este asociată hipotermie moderată, dozele de droguri IV sunt 
administrate la intervale de timp mai mari decât în protocolul standard. La copii şi 
adolescenţi prezenţa FV/TV pe traseul ECG iniţial este un element de prognostic 
sever. 

În secţiile de ATI s-au încercat o serie de metode de îmbunătăţire a 
recuperării neurologice - utilizarea de barbiturice, monitorizarea presiunii 
intracraniene (PIC) hipotermie indusă sau administrare de steroizi — fără a produce 
însă schimbări asupra prognosticului. De fapt, PIC crescută este semnul unei 
afectări neurologice hipoxice importante şi nu există dovezi certe că modificarea 
acesteia ar influenţa prognosticul. 

4.7 INTOXICAŢIILE 


DATE GENERALE 


Intoxicaţiile reprezintă a treia cauză pentru decesele violente în Statele Unite şi 
Europa. Deşi expunerea la toxice este frecventă, intoxicaţiile cu potenţial letal sau 
cele fatale apar într-un număr redus de cazuri. Incidenţa stopului cardiorespirator 
prin toxice este scăzută în populaţia generală, cu un maxim la persoanele sub 40 
ani. Rata de supravieţuire pe termen lung a acestor pacienţi este bună, de 
aproximativ 24%. 

Recomandările de mai jos au drept scop formularea unor principii de 
management al intoxicaţiilor severe. În plus, recomandăm consultul unui medic 
toxicolog şi a unui centru regional pentru intoxicații (vezi tabel1, tabel 2). 


IMINENŢA DE STOP CARDIORESPIRATOR 
Managementul căilor respiratorii şi a respirației 

Deoarece starea pacienţilor intoxicaţi se poate deteriora rapid, trebuie evaluată 
frecvent capacitatea de a-şi proteja căile aeriene şi de a respira eficient. Ghidurile 
internaţionale recomandă efectuarea lavajului gastric doar la acei pacienţi care au 
ingerat o cantitate potenţial letală de toxic şi cu mai puţin de o oră anterior 
prezentării. Pacienţii cu starea de conştienţă alterată trebuie intubaţi înaintea 
lavajului gastric pentru a preveni pneumonia de aspirație. Recomandările actuale nu 
includ folosirea de rutină a flumazenilului în tratamentul comelor de etiologie 
neprecizată, pe considerentul reversibilităţii acesteia dacă toxicul a fost 
benzodiazepinic. 

Intoxicația cu opiacee 

Dacă pacientul presupus a fi intoxicat cu opiacee are puls, primul gest 
terapeutic este administrarea de naloxonă, antagonist opiaceu; ea nu trebuie 
întârziată de manevra de intubaţie orotraheală şi continuă până este posibilă 
intubaţia orotraheală. Dintre opiacee, cel mai frecvent întâlnită în departamentul de 
urgenţă este heroina. Deşi efectul naloxonei durează mai puţin comparativ cu al 
heroinei (45 - 70 minute în comparaţie cu 4-5 ore), aceasta este antagonistul 
preferat, iar efectele secundare sunt minime (<2 %). După administrare, complicațiile 
ca renarcotizarea sau edemul pulmonar (EPA) tardiv sunt rare; acesta este motivul 
pentru care unele sisteme medicale permit pacienţilor care au răspuns favorabil să 
refuze transportul într-o secţie de toxicologie. Naloxona poate fi administrată 
intramuscular (i.m.), subcutan (s.c.) sau intravenos (i.v.). Căile i.m. sau s.c. prezintă, 
teoretic, avantajele unui acces mai facil şi al unui risc mai mic de apariţie a 
sindromului de abstinenţă. 

Scopul urmărit prin administrarea naloxonei este reluarea sau îmbunătăţirea 
ventilaţiei spontane şi nu trezirea completă a pacientului. Sindromul de sevraj după 
naloxonă poate determina EPA, aritmii ventriculare, agitaţie extremă. Pentru 
administrarea i.v. se recomandă o doză iniţială de 0,4 — 0,8 mg, iar pentru 
administrarea i.m. / s.c. 0,8 mg. În comunităţile cu abuz de opiacee potente („China 
white” — fentanil, heroină, MPPP) sau când se suspectează supradozări importante, 

administrarea titrată a naloxonei poate ajunge la o cantitate totală de 6 până la 10 
mg. 
Bradicardia indusă de toxice 

În cazul intoxicaţiilor cu bradicardii semnificative hemodinamic, administrarea 
atropinei, deşi cu efecte minime, este acceptabilă, deoarece nu este periculoasă; 
excepţia o constituie intoxicaţiile cu compuşi organofosforici sau carbamaţi, unde 
atropina poate fi salvatoare de viaţă. În aceste ultime cazuri, doza iniţială 
recomandată este de 2-4 mg. Trebuie evitată administrarea de isoproterenol, care 
poate induce sau agrava hipotensiunea sau aritmiile ventriculare. În cazul intoxicației 
cu fB-blocante însă, isoproterenolul administrat în doze mari şi-a dovedit totuşi 
eficienţa. Fragmentele Fab ale anticorpilor antidigoxin reprezintă tratamentul de 
elecţie al aritmiilor ventriculare sau al blocurilor atrioventriculare determinate de 
supradozajul digitalic. 

Bradicardiile semnificative hemodinamic induse de diversele toxice, răspund 
adesea la pacing-ul cardiac. Dacă pacing-ul transcutan nu este tolerat sau captura 
electrică se menţine greu, trebuie utilizat pacing-ul transvenos. Dacă însă cel 
transcutan funcţionează, nu este recomandată plasarea profilactică a celui 
transvenos, deoarece capătul cateterului poate declanşa aritmii ventriculare pe un 
miocard hiperexcitabil. În cazul bradicardiilor semnificative hemodinamic rezistente 
la atropină şi pacing (intoxicații severe, când nu se poate obţine captură chiar dacă 
plasarea cateterului este corectă şi se foloseşte voltajul cel mai mare) se utilizează 
agenţi vasopresori cu acţiune B-agonistă importantă. 

Tahicardia indusă de toxice 

Tahicardia semnificativă hemodinamic determinată de diverse toxice poate 
induce ischemie, infarct miocardic, aritmii ventriculare care să evolueze spre 
insuficienţă cardiacă sau şoc cardiogen. Măsurile terapeutice uzuale, ca de exemplu 
adenozina sau cardioversia prin şoc electric sincron, trebuie evitate deoarece este 
foarte probabil ca tahicardia să fie refractară sau să reapară. La pacienţii cu 
hipotensiune uşoară, administrarea de diltiazem şi verapamil este relativ 
contraindicată (poate precipita sau agrava şocul). 

Benzodiazepinele (diazepam, lorazepam) pot rezolva tahicardiile fiind în 
general şi sigure şi eficiente. Se va evita administrarea lor în doze care să altereze 
capacitatea starea de conştienţă şi să facă necesară asistarea ventilatorie a 
pacientului. Tahicardia şi sindromul anticolinergic central secundare intoxicației cu 
anticolinergice beneficiază de antidotul specific, fizostigmina. În cazul intoxicației cu 
simpatomimetice se pot folosi cu prudenţă f-blocanţii neselectivi de tipul 
propranololului. 

Urgenţele hipertensive induse de toxice 

Cel mai frecvent sunt autolimitate, iar tardiv în evoluţie poate apare 
hipotensiune şi de aceea nu este necesar un tratament agresiv. Terapia de primă 
linie o constituie benzodiazepinele, iar în cazurile rezistente se folosesc ca 
medicamente de a doua linie agenţi antihipertensivi cu durată scurtă de acţiune (ex: 
nitroprusiat). Labetalolul (B-blocant neselectiv, a1-blocant selectiv şi cu activitate 
simpatomimetică intrinsecă) este folosit cu precauţie, ca medicament de a treia linie, 
în unele cazuri de urgenţe hipertensive determinate de intoxicație cu 
simpatomimetice. Propranololul este contraindicat deoarece prin blocarea f2- 
receptorilor, stimularea a-adrenergică rămâne necontracarată şi poate agrava 
hipertensiunea. 

Sindroamele coronariene acute induse de toxice 

Tratamentul acestor sindroame este similar celui aplicat în cazul urgenţelor 
hipertensive. Studiile efectuate în această direcţie au arătat că nitroglicerina şi 
fentolamina (a-blocant) ameliorează vasoconstricţia indusă de cocaină, labetalolul 
nu are efect semnificativ, iar propranololul este contraindicat. De aceea 
benzodiazepinele şi nitroglicerina constituie agenţi de primă intenţie, fentolamina 
este un agent de a doua linie, iar propranololul este contraindicat. Deşi labetalolul s- 
a dovedit eficient în cazuri izolate, utilizarea acestui medicament rămâne 
controversată deoarece este un f-blocant neselectiv. Esmololul şi metoprololul, 
având acţiune ß1-blocantă, nu agravează hipertensiunea dar pot induce 
hipotensiune. Deoarece esmololul are un timp de înjumătățire foarte scurt, efectele 
adverse dispar în câteva minute de la încetarea administrării. 

Administrarea intracoronariană de trombolitice sau vasodilatatoare coronariene 
este preferabilă administrării periferice în orb în situaţiile rezistente la tratamentul 
descris mai sus. Tromboliticele sunt contraindicate în cazurile de hipertensiune 
severă, necontrolabilă. 

TV şi FV induse de toxice 

Diagnosticul diferenţial al TV şi al tulburărilor de conducere induse de toxice 
poate fi uneori dificil. Diagnosticul de TV poate fi sugerat de trecerea spontană într- 
un ritm cu complexe largi însoţită de scăderea tensiunii arteriale; în acest caz este 
indicată cardioversia. Utilizarea antiaritmicelor este recomandată în cazurile de TV 
stabilă hemodinamic, dar lipsesc dovezile privind alegerea acestora. Procainamida 
este contraindicată în intoxicaţiile cu antidepresive triciclice sau cu alte substanţe cu 
efecte antiaritmice similare. Teoretic, lidocaina ar fi contraindicată în intoxicaţiile cu 
cocaină, însă consensul actual, bazat pe o largă experienţă clinică, este că lidocaina 
este eficientă şi sigură. 

În cazul intoxicaţiilor cu antidepresive _triciclice, în trecut era recomandată 
fenitoina, dar studii mai recente au pus sub semnul întrebării eficienţa şi siguranţa 
acestui agent. Nu există date publicate acceptabile în ceea ce priveşte utilizarea 
tosilatului de bretiliu în TV sau FV. Deşi magneziul are efecte benefice în anumite 
cazuri izolate de TV indusă de toxice, poate agrava hipotensiunea. În cele mai multe 
cazuri lidocaina este medicamentul de primă alegere pentru tratamentul aritmiilor 
ventriculare induse de substanţe toxice. 

Torsada de vârfuri poate fi consecinţa utilizării mai multor substanţe, atât 
terapeutice cât şi toxice. Factorii corectabili care cresc riscul instalării torsadei 
vârfurilor sunt: hipoxemia, hipokaliemia şi hipomagneziemia. Tratamentul acestei 
aritmii constă în corectarea factorilor de risc şi conversia electrică sau 
farmacologică: 

e administrarea de Mg este recomandată la pacienţii cu torsadă de vârfuri, 
chiar dacă nivelul seric este normal. 

e lidocaina are efecte discutabile în această situaţie, de aceea clasa de 
recomandare este nedeterminată. 

e  pacing-ul electric prin overdrive la un ritm de 100-120 bătăi/min suprimă de 
obicei aritmia. 

e  pacing-ul farmacologic prin overdrive cu isoproterenol este de asemenea 
recomandat. 

e unii toxicologi recomandă administrarea de potasiu, chiar dacă nivelul seric 
este normal. 

Tulburări de conducere induse de toxice 

Intoxicaţiile cu agenţi stabilizatori de membrană cresc perioada de conducere 
intraventriculară (creşte intervalul QRS), ceea ce predispune la apariţia TV 
monomorfe. Aceste efecte sunt reversibile prin utilizarea soluţiei saline hipertone si 
alcalinizarea sistemică, prevenind astfel sau suprimând TV cauzată de intoxicații cu 
diverşi agenţi blocanţi ai canalelor de Na (ex: antidepresivele triciclice). Bicarbonatul 
de Na este cu atât mai eficient cu cât produce alcalinizare sistemică şi furnizează şi 
soluţia salină hipertonă. Scopul acestui tratament este atingerea unui pH arterial de 
7,5-7,55. Inducerea alcalozei respiratorii poate constitui o măsură temporară până la 
obţinerea alcalozei metabolice prin administrarea de bicarbonat în bolusuri repetate 
de 1-2 mEqg/kgc. Alcalinizarea se menţine printr-o perfuzie titrată de soluţie alcalină 
constând în 150 ml bicarbonat de Na (150 mEq) şi KCI (30 mEq) în 850 ml glucoză 
5%. 
Şocul indus de toxice 

Rezultă de obicei printr-o scădere a volumului intravascular, prăbuşirea 
rezistenţei vasculare sistemice (RVS), diminuarea contractilităţii miocardice sau o 
combinaţie a acestora. 
Șocul hipovolemic 

Tratamentul iniţial constă în administrarea de fluide pentru a corecta 
hipovolemia şi a optimiza presarcina. Dacă substanţa incriminată este cardiotoxică, 
aceasta va reduce capacitatea cordului de a tolera cantităţi mari de fluide şi poate 
precipita apariţia unei insuficiențe cardiace acute iatrogene. Dacă şocul persistă şi 
după încărcarea cu fluide, se va administra un vasopresor (dopamina s-a dovedit 
cea mai eficientă în intoxicaţiile uşoare şi moderate). Tratamentul şocului rezistent la 
dopamină se face cu vasopresoare mai puternice, pornind de la prezumția că există 
şi o scădere a rezistenţei vasculare sistemice. În aceste cazuri, înaintea administrării 
unor doze crescute de vasopresori, ideală ar fi monitorizarea presiunilor centrale cu 
un cateter Swan- Ganz; plasarea unui cateter central nu trebuie să întârzie însă, 
iniţierea terapiei. Presarcina trebuie optimizată în cel mai scurt timp posibil, apoi, în 
funcţie de debitul cardiac şi rezistenţa vasculară sistemică , se vor alege agenţii 
vasopresori şi inotropi potriviti. 
Şocul distributiv 

Se caracterizează prin debit cardiac normal sau crescut şi RVS scăzută; în 
acest caz este necesară administrarea unor agenţi vasopresori cu efect a- 
adrenergic mai intens (ex: noradrenalina, fenilefrina). Dobutamina şi isoproterenolul 
scad rezistenţa vasculară sistemică şi sunt contraindicaţi. Doza de vasopresor f- 
adrenergic trebuie crescută până când şocul remis sau apar efecte adverse (aritmii 
ventriculare). Unii pacienţi necesită doze cu mult peste cele uzuale. Nu a fost 
suficient studiată utilizarea unor substanţe  vasoconstrictoare puternice ca 
vasopresina şi endotelina în intoxicaţiile grave, dar pot fi luate în consideraţie. 
Şocul cardiogen 

Aceste cazuri se caracterizează prin debit cardiac scăzut şi RVS crescută (şoc 
cardiogen) sau RVS scăzută (şocul tipic din intoxicaţiile acute) şi adesea necesită 
agenţi inotropi pozitivi. Substanțele utilizate în astfel de situaţii pot fi: amrinona, 
calciu, glucagon, insulina, isoproterenol, dobutamina. Uneori este nevoie de 
asocierea lor. Deşi aceste substanţe cresc contractilitatea şi debitul cardiac, pot de 
asemenea să scadă RVS. Poate fi necesară administrarea concomitentă a unui 
vasopresor. 

STOPUL CARDIORESPIRATOR ÎN INTOXICAȚII 
După deschiderea şi dezobstruarea căilor aeriene, se verifică respiraţia şi 
pulsul. Se va evita resuscitarea gură la gură în prezenţa toxicelor ca: cianuri, 
hidrogen sulfurat, substanţe corozive si organofosforice. Pacientul va fi ventilat prin 
intermediul măştii de buzunar sau a balonului cu mască, utilizând concentraţii de 
oxigen cât mai mari. 
În cazul stopului cardiorespirator se vor institui protocoalele standard de 
SVB şi SVA 
Odată iniţiată resuscitarea se va încerca identificarea toxicelor. Relaţiile 
obţinute de la rude, prieteni sau de la echipajul ambulanţei pot fi de mare interes. 
Examinarea pacientului în comă poate releva cheia diagnosticului, de exemplu 
mirosuri, semne de puncţii venoase, dimensiunile pupilelor, resturi de tablete, 
semne de eroziuni sau vezicule la nivelul cavităţii bucale. 
Defibrilarea 
Se aplică la pacienţii intoxicaţi cu TV fără puls sau FV. În cazurile de intoxicație 
cu substanţe simpatomimetice şi FV rezistentă la defibrilare, nu poate fi apreciat 
beneficiul administrării de adrenalină. Dacă totuşi este folosită, trebuie crescute 
intervalele de timp dintre doze şi respectate dozele standard (1 mg i.v.). Nu se vor 
folosi doze crescute de epinefrină. Propranololul este contraindicat în intoxicaţiile cu 
simpatomimetice. 
Resusscitarea cardiopulmonară prelungită 
În general, manevrele de resuscitare se întrerup după aproximativ 20-30 
minute, dacă nu există semne că SNC este viabil. Resuscitarea prelungită la 
pacienţii intoxicaţi este justificată şi are şanse de reuşită; s-au raportat cazuri de 
recuperări neurologice bune chiar după 3-5 ore de RCP. Vasodilataţia marcată 
asociată intoxicaţiilor grave, precum şi constatarea că fluxul sanguin cerebral scade 
dramatic (la modelele experimentale pe animale aflate în SCR) ar putea explica 
aceste particularităţi. 
Dispozitive pentru asistare hemodinamică 
Balonul de contrapulsaţie aortică şi bypass-ul cardiopulmonar au fost utilizate 
cu succes în intoxicaţiile grave. Deoarece aceste tehnici sunt scumpe, necesită 
personal instruit şi asociază o morbiditate semnificativă, trebuie aplicate doar în 
cazurile refractare la tratamentul medical maximal. Un dezavantaj al balonului de 
contrapulsaţie aortică este că necesită un ritm cardiac intrinsec pentru sincronizare 
şi augmentare diastolică, spre deosebire de bypass-ul cardiopulmonar. Tehnica 
actuală permite o aplicare mai rapidă prin abordarea vaselor periferice. Pentru a fi 
eficiente, aceste dispozitive trebuie utilizate prompt, înainte de instalarea efectelor 
ireversibile ale şocului sever. 
Moartea cerebrală şi criterii pentru donarea de organe 
Criteriile electoencefalografice şi neurologice de moarte cerebrală nu sunt 
valabile pe parcursul evoluţiei encefalopatiilor toxice acute, ci se aplică doar când 
concentrațiile substanţei respective scad sub nivelul toxic. Moartea cerebrală la 
pacienţii cu intoxicații severe poate fi diagnosticată doar prin evidenţierea absenței 
fluxului sangvin cerebral. Sunt citate cazuri de transplant reuşit de organe de la 
victime intoxicate letal cu acetaminofen, cianuri, metanol, monoxid de carbon. Deşi, 
transplantul de organe de la victimele intoxicaţiilor cu substanţe care produc leziuni 
tisulare severe (monoxid de carbon, fier, cocaină etc.) este controversat, se poate 


lua în discuţie, cu condiţia unei evaluări foarte riguroase. 
Tabel 1: 

Toxice 


Tablou clinic 


Tratament 


tahicardie, artmii | betablocanţi, 
Stimulante, ventriculare şi | benzodiazepine, 
simpatomimetice supraventriculare, lidocaină, bicarbonat de 
(amfetamine, tulburări de conducere, | sodiu 
metamfetamine, cocaină, | urgente hipertensive, 
fenilciclidină) sindrom coronarian acut, 
şoc, SCR 
Blocanţi de calciu | bradicardie, tulburări de |alfa- şi betaagonişti, 
(verapamil, diltiazem, | conducere, şoc, SCR pacemaker, calciu, 
nifedipin) insulină în doze 
euglicemice 
Betablocanţi (propranolol, | bradicardie, tulburări de | pacemaker, alfa- şi 
atenolol) conducere, şoc, SCR betaagonişti, glucagon, , 
insulină în doze 
euglicemice 


Antidepresive triciclice 
(amitriptilină, desipramină, 


tahicardie, 
ventriculare, 


bradicardie, 
aritmii 


Bicarbonat de sodiu, alfa- 
şi betaagonişti, lidocaină. 


nortriptilină) tulburări de conducere, | Este contraindicată 
şoc, SCR procainamida 
Cardioglicozide (digoxin, | bradicardie, aritmii | Fragmente Fab digoxin 
digitoxin) ventriculare şi | specifice (Digibind), 
supraventriculare, magneziu, pacemaker 
tulburări de conducere, 
şoc, SCR 
Anticolinergice tahicardie, aritmii | Fizostigmină 
(difenhidramină, ventriculare şi 
doxilamină) supraventriculare, 
tulburări de conducere, 
şoc, SCR 
Colinergice (carbamaţi, | bradicardie,aritmii Decontaminare, atropină, 
organofosforice, gaze | ventriculare, tulburări de | pralidoximă, obidoximă 
neurotoxice) conducere, şoc, EPA, 
bronhospasm, SCR 
Opiacee (heroină, fentanil, | hipoventilaţie, apnee, | Naloxonă, nalmefen 


metadonă) 


bradicardie, hipotensiune 
arterială 


Izoniazidă 


acidoză lactică, convulsii, 
tahicardie, bradicardie, 
şoc, SCR 


Piridoxină (vitamina B6) 

Tabel:2 


Urgenţa Tratament indicat Tratament contraindicat 
Bradicardie Pacemaker  (transcutanat, | Isoproterenol, în caz de 
intravenos), alfa- şi | hipotensiune arterială 
betaagonişti, calciu | asociată; pacing 
(intoxicație cu blocanţi de | transvenos profilactic 
calciu), glucagon şi 
betaagonişti (intoxicație cu 
betablocanţi) 

Tahicardie benzodiazepine, cardioversie,  adenozină, 
beta 1blocanţi selectivi, | verapamil, diltiazem. 
alfa-şi betabolcanţi Fizostigmină în caz de 

intoxicație cu 
antidepresive triciclice 

Tulburări de conducere, | bicarbonat de sodiu Procainamidă în caz de 


aritmii ventriculare 


intoxicație cu 
antidepresive triciclice 


Urgenţe hipertensive 


benzodiazepine, alfa- şi 
beta-bolcanţi, nitroprusiat 


betablocanţi  neselectivi 
(propranolol) 


Sindrom coronarian acut 


benzodiazepine, 
nitroglicerină, alfa blocanţi 


betablocanţi  neselectivi 


(propranolol) 


Şoc 


alfa- şi betaagonişti, calciu 
şi insulină în doze 
euglicemice (intoxicație cu 
blocanţi de calciu), 
glucagon şi insulină în 
doze euglicemice 
(intoxicație cu 
betablocanti); dispozitive 
de asistare hemodinamică 


isoproterenol 


Sindrom colinergic 


Sindrom anticolinergic 


Atropină, pralidoximă, 
obidoximă 
Fizostigmină 


succinilcolină 


antipsihotice alte 


anticolinergice 


sau 

4.8 STOPUL CARDIORESPIRATOR ÎN SARCINA 


DATE GENERALE 

Mortalitatea legată direct de sarcina în sine este relativ mică (aproximativ 1 
deces la 30000 naşteri). 

Particularitatea abordării oricărei urgenţe cardiovasculare la femeia gravidă 
constă în consecinţele directe asupra fătului din uter. Apariţia unei afecţiuni 
cardiovasculare severe la femeia gravidă presupune obligatoriu, luarea în discuţie 
a situaţiei fătului. 

Decizia privind operaţia cezariană de urgenţă, deşi dramatică, mai ales în 

lipsa specialistului, trebuie luată rapid, deoarece ea reprezintă uneori cea mai mare 
şansă în salvarea mamei, fătului, sau chiar a ambelor vieți. 
În perioada sarcinii, la o femeie apar schimbări fiziologice importante. Debitul 
cardiac, volumul sangvin, frecvenţa respiratorie şi consumul de oxigen cresc. În 
plus, uterul gravid poate produce compresie importantă asupra vaselor iliace şi 
abdominale când mama se află în decubit dorsal având ca rezultat scăderea 
debitului cardiac şi hipotensiune. 


CAUZE DE STOP CARDIAC ASOCIAT SARCINII 
Există numeroase cauze de stop cardiac la femeia gravidă. Cel mai frecvent, 
instalarea stopului cardiorespirator este legată de modificările şi evenimentele ce 
se petrec în timpul travaliului, cum ar fi: 
e embolia cu lichid amniotic 
e eclampsia 
e toxicitatea dată de medicamente (sulfat de magneziu, anestezice 
administrate epidural) 
e Stopul cardiorespirator poate fi determinat şi de schimbările fiziologice 
complexe asociate cu sarcina în sine, cum ar fi: 
cardiomiopatia congestivă 
disecţia de aortă 
embolia pulmonară 
hemoragia legată de condiţiile patologice asociate sarcinii 
Un alt aspect, tragic, îl reprezintă acele situaţii cu care femeia gravidă se 
confruntă, la fel ca restul populaţiei, semne ale unei «societăţi moderne»: 
accidente de maşină, căderi, agresiuni, tentative de suicid, precum şi leziuni 
penetrante provocate de arme de foc sau arme albe. 


INTERVENŢII IMPORTANTE PENTRU PREVENIREA STOPULUI CARDIAC 
Într-o situaţie de urgenţă, cea mai simplă manevră poate fi adesea ignorată. 
Multe evenimente cardiovasculare asociate sarcinii sunt consecinţa interacțiunii 
dintre anatomia specifică a gravidei şi gravitație. Uterul femeii gravide, mărit 
datorită copilului, comprimă vena cavă inferioară, reducând sau blocând astfel 
întoarcerea venoasă. Ca urmare a scăderii întoarcerii venoase poate apare 
hipotensiune şi chiar şoc. 

Managementul femeii gravide aflate în suferinţă include: 
e poziţionarea gravidei în decubit lateral stâng sau împingerea blândă, 
manuală, a uterului spre stânga 
administrarea de O2 100% 
administrarea de fluide cu debit mare 


e reevaluarea permanentă pentru administrare de medicament 


MODIFICĂRI ALE SUPORTULUI VITAL DE BAZĂ (SVB) LA FEMEIA GRAVIDĂ 
Există câteva manevrele simple de SVB care pot fi efectuate: 

Diminuarea compresiei aorto-cave prin împingerea manuală, blândă, spre 
stânga, a uterului gravid; 

Nu există un consens privind locul optim de aplicare a compresiilor sternale, 
acesta fiind ajustat prin verificarea pulsului în timpul efectuării compresiilor. 
Oricum, acestea trebuie efectuate ceva mai sus, nu imediat deasupra apendicelui 
xifoid, pentru a compensa deplasarea cranială a conţinutului pelvin şi abdominal. 
Compresiile sternale sunt ineficiente când femeia gravidă în ultimul trimestru este 
întinsă în decubit dorsal deoarece uterul gravid împiedică întoarcerea venoasă prin 
vena cavă inferioară. Se vor începe compresiile sternale după ce se aşază femeia 
pe partea stângă, cu spatele înclinat la 30 — 45° faţă de podea. 

A se reţine necesitatea înclinării oblic lateral stânga a toracelui pentru a 
preveni compresia parţială sau totală asupra venei cave inferioare. Pernele în 
formă de pană (triunghiulară) sunt optime deoarece realizează o suprafaţă 
înclinată mare şi fermă pentru a susţine toracele în timpul compresiilor sternale. În 
circumstanţe obişnuite acest echipament nu este de obicei disponibil. Există două 
metode alternative : folosirea câtorva scaune cu spătar (figura 59) sau a coapselor 
salvatorilor (figura 60). Prima metodă presupune utilizarea a 2-3 scaune cu spătar, 
răsturnate, astfel încât partea superioară a spătarelor să atingă podeaua. Se va 
aşeza femeia gravidă pe partea stângă, sprijinind spatele acesteia pe planul făcut 
de spătarele scaunelor şi apoi se vor începe compresiile sternale. 


Figura 59: Se încep compresiile sternale după ce se pune un plan înclinat sub partea dreaptă 
a gravidei (astfel încât să se sprijine pe partea stângă) 

Figura 60: Resuscitatorii îngenunchiaţi sprijină pe coapse femeia gravidă aşezată pe partea 
stângă ; unul dintre ei împing uşor uterul spre lateral pentru a elibera vena cavă inferioară 
de sub presiunea uterului 


MODIFICĂRI ALE SUPORTULUI VITAL AVANSAT (SVA) LA FEMEIA 
GRAVIDĂ 

Nu există modificări ale algoritmilor SVA în ceea ce priveşte medicatia, 
intubaţia şi defibrilarea. 

Este cunoscut că uterul gravid împinge cranial diafragmul, ceea ce duce la 
scăderea volumelor ventilatorii şi îngreunarea realizării ventilaţiei cu presiuni 
pozitive. 

Nu există un transfer semnificativ al curentului la făt în urma defibrilării 
mamei, astfel încât aplicarea şocurilor electrice externe se va face după protocolul 
standard. 

De asemenea, administrarea medicamentelor necesare în resuscitare se va 

face urmând protocolul ALS standard. 
În timpul efectuării manevrelor de RCP trebuie luate în considerare şi, dacă este 
posibil, corectate cauzele specifice de stop cardiorespirator la gravidă: embolia cu 
lichid amniotic, toxicitatea sulfatului de magneziu şi a altor medicamente, 
accidentele legate de folosirea anesteziei peridurale, abuzul de droguri, cauze 
iatrogene etc. 

Resuscitarea cardiorespiratorie la femeia gravidă trebuie completată cu o 
decizie importantă: alegerea momentului optim pentru efectuarea operaţiei 
cezariane de urgenţă. 

Când manevrele standard de BLS şi ALS eşuează şi există şanse ca fătul să 
fie viabil, trebuie luată în considerare operaţia cezariană perimortem de urgenţă. 
Scopul este acela de a scoate fătul în 4 — 5 minute după intrarea mamei în stop; 
dacă este posibil, echipa va include un obstetrician şi un neonatolog. 

Când mama se află în stop cardiorespirator, fluxul sangvin spre făt se 
opreşte, determinând suferinţă fetală severă prin hipoxie şi acidoză. Condiţia 
esenţială pentru reuşita resuscitării este reluarea întoarcerii venoase a mamei, 

blocată de presiunea exercitată prin compresia uterului gravid pe vena cavă 
inferioară. Prin urmare, cheia resuscitării fătului este reprezentată de resuscitarea 
mamei. Resuscitarea mamei nu poate fi făcută decât dacă este restabilit fluxul 
sangvin spre ventriculul drept. Apare astfel indicaţia de începere imediată a 
operaţiei cezariene şi scoatere a copilului şi placentei în cazul în care stopul 
cardiorespirator survine la femeia aproape de termen; intervenţia permite acces şi 
la făt, astfel încât poate fi începută resuscitarea acestuia. De asemenea, operaţia 
cezariană corectează imediat unele din modificările fiziologice ale gravidei la 
termen. Deci, operaţia cezariană efectuată la timp poate salva viaţa fătului sau 
viaţa mamei sau poate salva ambele vieţi. Atât viaţa mamei cât şi a fătului pot fi 
pierdute dacă nu este restabilită circulaţia sangvină spontană a mamei. 

Sunt mulţi factori ce trebuie luaţi în considerare într-un interval de timp extrem 
de scurt, pe care medicul îl are la dispoziţie pentru a salva mama şi fătul, pe 
parcursul unui eveniment cu o încărcătură dramatică şi emoţională unică (tabelul). 
De aceea, Departamentele de Urgenţă trebuie să conceapă un protocol pentru 
rezolvarea acestui tip de situaţie gravă (cunoaşterea localizării materialelor şi 
echipamentelor suplimentare, metodele de obţinere rapidă a asistenţei de 
specialitate) 


Factori luaţi în consideraţie pentru 
decizia de operaţie cezariană de 


ANA staţi i Comentarii 
urgență în timpul stopului 
cardiorespirator 

Factori legati de SCR : Factori legati de SCR: 

e Cât timp a trecut de la instalarea Timpul pentru luarea deciziei efectuării 
SCR (mai mult de 3 — 4 minute)? operaţiei cezariene este extrem de scurt. 

e Mama răspunde adecvat la |Creşterea şanselor de supravieţuire a 
manevrele de BLS şi ALS? mamei sau fătului depinde de extragerea 

e Poziția mamei în timpul | rapidă a fătului din uter. Decizia trebuie 
resuscitării este corectă? luată în 4-5 minute de la instalarea 


stopului cardiorespirator la mamă. Nu 
există un standard privind un timp maxim 
permis înainte de a lua o decizie. Există 
multe motive justificate şi în a întârzia 
luarea unei astfel de decizii. 

e Poziţia sondei traheale? Trebuie verificată corectitudinea 
e Medicația i.v.? efectuării manevrelor de resuscitare a 
mamei ; ea nu poate fi declarată “non- 
responsivă” la BLS şi ALS până când 
toate măsurile de resuscitare nu au fost 
aplicate corect. 


Factori ce ţin de mamă şi făt: Factori ce ţin de mamă şi făt : 


e Mama a suferit vreo leziune Nu trebuie pierdut din vedere scopul 
inevitabil fatală? acestei intervenţii eroice: salvarea mamei 
şi copilului, neurologic intacţi. Trebuie 


e Vârsta fătului este singurul factor 

ce influenţează supraviețuirea? 

e Fătul e prea mic pentru a 
supravieţui? 

e  Supravieţuirea mamei în urma 
cezarienei de urgenţă este singura 
problemă de luat în calcul ? 

e Extragerea copilului şi a 
placentei poate fi benefică pentru 
mamă chiar dacă fătul este prea mic ca 
să comprime vena cavă inferioară? 

e A trecut prea mult timp de la 
instalarea SCR până la extragerea 
fătului? 

e  Supravieţuirea mamei sau fătului 
este improbabilă sau imposibilă? 


Dotări şi personal: 

e Există materiale şi echipamente 
disponibile? 

e Există personal disponibil 
calificat în probleme pediatrice care să 
aibă grijă de făt, mai ales dacă fătul nu 
e la termen? 

e Există personal calificat în 
obstetrică-ginecologie pentru a efectua 
sau a asista mama după operaţia 
cezariană? 

e Această măsură eroică are 
susţinerea şi aprobarea staff-ului? În 
afara spitalului, există personal 
nemedical care să ajute? 


Diagnostic diferenţial: 

Dacă stopul cardiorespirator este 
consecinţa unor cauze imediat 
reversibile (ex: anestezice în exces, 
reactii adverse la analgezice, 
bronhospasm sever) atunci nu trebuie 
efectuată operația cezariană. 

Dacă stopul cardiorespirator este 
consecința unor cauze fatale, 
netratabile (ex embolie masivă cu lichid 
amniotic), operația cezariană trebuie 
efectuată pentru salvarea copilului, 
considerând că acesta este viabil. 


cântărite cu mare atenţie viitorul acestora 
şi limitele supraviețuirii. 


Chiar dacă şansele de supravieţuire a 
fătului sunt extrem de mici, pentru mamă 
poate fi benefică efectuarea operaţiei 
cezariene de urgenţă. 


Există  obstetricieni care pledează 
pentru efectuarea empirică a operaţiei 
cezariene la orice femeie gravidă cu 
SCR, indiferent de cauză. 

4.9 TRAUMA 


DATE GENERALE 


Stopurile cardio-respiratorii survenite în prespital şi secundare traumatismelor 
nepenetrante sunt urmate de o supravieţuire scăzută, atât la adulţi cât şi la copii. Din 
acest motiv, în multe servicii de urgenţă spitaliceşti şi prespitaliceşti se renunţă la 
eforturile de resuscitare când pacienţii cu traumatism nepenetrant au fost găsiţi în 
asistolă sau cu complexe agonice. Supravieţuirea după stopul cardiac în urma unui 
traumatism penetrant este ceva mai bună; transportul rapid la un centru de traumă 
este asociat cu un prognostic mai bun comparativ cu încercările de resuscitare pe 
teren. 

Suportul vital de bază (BLS) şi suportul vital avansat (ALS) sunt în esenţă 
aceleaşi în cazul pacientului traumatizat, cu îngrijirile acordate pacientului în stop 
cardiac sau respirator primar. Resuscitarea pacientului politraumatizat cuprinde şi o 
evaluare primară realizată rapid, cu stabilizarea căilor aeriene, a respirației şi 
circulaţiei. Resuscitatorul trebuie să anticipeze, să identifice rapid şi să trateze 
imediat condiţiile amenințătoare de viaţă care vor interfera cu stabilirea unei căi 
aeriene patente, a unei oxigenări, ventilări şi hemodinamici eficiente. 

La pacientul critic traumatizat, deteriorarea respiratorie şi hemodinamică se 
poate datora mai multor cauze, iar abordarea unor astfel de situaţii variază de la caz 
la caz. Astfel, potenţiale cauze ale deteriorării şi opririi cardio-pulmonare, sunt: 

e Leziuni neurologice centrale severe cu colaps cardiovascular secundar. 

e  Hipoxie secundară stopului respirator, survenit după o leziune neurologică, 
obstrucţie de căi aeriene, pneumotorax deschis masiv, sau lacerare sau strivire 
de arbore traheobronşic. 

e Lezarea severă, directă a unor structuri vitale: inimă, aortă, artere pulmonare. 

e  Suferinţe medicale anterioare sau alte situaţii ce conduc la accidentări: fibrilaţie 
ventriculară (FV) survenită la conducătorul unui autovehicul, electrocutare, etc. 

e Scăderea importantă a debitului cardiac în caz de pneumotorax în tensiune sau 
tamponadă cardiacă. 

e Hipovolemia prin hemoragie masivă cu diminuarea severă a furnizării 
oxigenului la ţesuturi. 

e Leziuni survenite în mediu rece (ex. fracturi ale membrelor) complicate cu 
hipotermie secundară severă. 

În cazul stopului cardiac asociat hemoragiei interne necontrolabile sau 
tamponadei cardiace, un prognostic mai bun este asociat cu transportul rapid al 
victimei într-un serviciu de urgenţă cu posibilităţi de intervenţie chirurgicală imediată. 
Pacienţii la care stopul cardio-respirator survenit în prespital s-a datorat hemoragiei 
prin afectarea mai multor organe (cum se întâmplă în traumatismul nepenetrant), 
rareori vor supravieţui intact din punct de vedere neurologic, în ciuda unei intervenţii 
rapide şi eficiente atât în prespital cât şi într-un centru de traumă. 

În general, pacienţii care supraviețuiesc unui stop cardio-respirator survenit în 
prespital şi asociat traumei sunt tineri, prezintă leziuni penetrante, au fost intubaţi 
precoce (în prespital) şi au fost transportaţi prompt de către personal medical 
experimentat într-un centru de traumă. 

TRANSPORTUL. TRIAJUL 


Necesitatea începerii manevrelor de resuscitare impune descarcerea rapidă a 
victimei cu imobilizarea coloanei cervicale. Iniţierea imediată a manevrelor de BLS şi 
ALS vor asigura calea aeriană patentă, oxigenarea, ventilarea şi circulaţia 
pacientului. De îndată ce victima este stabilă (sau chiar în timpul stabilizării) este 
necesar transportul rapid al acesteia spre un centru de traumă care să asigure 
tratamentul definitiv. Pe timpul transportului se vor utiliza suporturile laterale pentru 
coloana cervicală, sistemul de imobilizare cu curele, targa rigidă, pentru a diminua 
riscul de agravare a unei leziuni oculte de coloană cervicală şi măduva spinării. 

În cazul în care mai mulţi pacienţi prezintă leziuni severe, personalul de urgenţă 
critic traumatizaţi depăşeşte resursele sistemului medical de urgenţă, cei la care nu 
se decelează puls vor fi consideraţi prioritatea ultimă în ceea ce priveşte acordarea 
sau renunţarea la manevrele de resuscitare în cazul în care există mai mulţi pacienţi 
critic traumatizaţi, sau când leziuniile sunt incompatibile cu viaţa. 


SUPORTUL VITAL DE BAZA (SVB) IN CAZUL STOPULUI 
CARDIORESPIRATOR ASOCIAT TRAUMEI 


Suportul vital de bază (SVB) presupune evaluarea stării de conştientă, 
eliberarea căilor aeriene, evaluarea respirației cu susţinerea oxigenării şi ventilării 
dacă este cazul, precum şi evaluarea şi susţinerea circulaţiei. 

Evaluarea stării de conştienţă 

Traumatismul cranian sau şocul pot determina alterarea stării de conştienţă. În 
cazul leziunii medulare cervicale, victima poate fi conştientă dar incapabilă să se 
mişte. Pe parcursul evaluării initiale şi a stabilizării salvatorul trebuie să monitorizeze 
reactivitatea pacientului. Deteriorarea pacientului poate indica fie compromiterea 
neurologică, fie insuficienţă cardiorespiratorie. 

Calea aeriană (A - airway) 

În cazul politraumatismului sau în cazul traumatismului izolat craniocervical, 
coloana trebuie imobilizată în timpul manevrelor de BLS. Pentru deschiderea căii 
aeriene este utilizată manevra de subluxare anterioară a mandibulei în locul 
hiperextensiei capului. Dacă este posibil, un al doilea salvator va fi responsabil de 
imobilizarea capului şi a coloanei cervicale în timpul manevrelor de BLS, până se 
aplică un dispozitiv adecvat de imobilizare spinală. 

Odată calea aeriană fiind deschisă din punct de vedere anatomic, trebuie 
îndepărtat sângele, lichidul de vărsătură şi alte secreţii din cavitatea orală. Aceasta 
se realizează folosind tifon sau un câmp pe un deget înmănuşat, introdus în 
cavitatea orală a pacientului. De asemenea se poate realiza şi prin aspirare. 
Respirația / Ventilaţia (B - breathing) 

Odată stabilită o cale aeriană patentă, salvatorul trebuie să evalueze respiraţia. 
Dacă respiraţia este absentă sau ineficientă (respiraţii agonice sau respiraţii 
superficiale cu frecvenţă scăzută) este necesară ventilarea pacientului. În timpul 
ventilării pacientului trebuie imobilizată coloana cervicală; aplicarea ventilaţiilor gură 
la gură se va face prin intermediul unor măşti cu valvă sau “câmpuri” faciale, pentru 
a asigura protecţia resuscitatorului. Dacă toracele nu se expansionează în timpul 
ventilării, în pofida încercărilor repetate de a deschide calea aeriană prin manevra 

de subluxare anterioară a mandibulei, trebuie exclusă existenţa unui pneumotorax în 
tensiune sau a unui hemotorax masiv; atât diagnosticarea, cât şi tratarea unei 
asemenea leziuni, sunt gesturi de suport vital avansat (ALS). Venitilaţiile vor fi 
administrate, lent pentru a reduce riscul de inflaţia gastrică, regurgitare şi aspirație 
pulmonară. 

Circulatia (C - circulation) 

Dacă victima nu prezintă semne de circulaţie sanguină (nu există nici un fel de 
mişcare, inclusiv mişcări respiratorii, tuse) ca răspuns la venitilaţia realizată de către 
salvator şi dacă acesta nu detectează puls carotidian, trebuie începute compresiile 
sternale. 

Dacă există la dispoziţie un monitor-defibrilator, acesta va fi aplicat. Plasarea 
defibrilator-monitorului va permite verificarea producerii primare a unei fibrilaţii sau 
tahicardii ventriculare care a determinat pierderea stării de conştienţă şi ulterior 
traumatismul. De asemenea, cu ajutorul monitor-defibrilatorului va fi evaluat ritmul 
cardiac al victimei şi se va indica aplicarea sau nu a şocului electric. 

Oprirea unei hemoragii externe se va face prin compresie directă. 

Evaluarea neurologică (D - disability) 

În timpul efectuării manevrelor de resuscitare se va evalua responsivitatea 
victimei. Scara Glagow (GCS) este frecvent utilizată, putând fi aplicată în câteva 
secunde. Pacientul trebuie monitorizat cu atenţie pentru a putea surprinde din timp 
semnele de deteriorare neurologică. 

Expunerea (E - exposure) 

Victima poate pierde căldură prin evaporare. Această pierdere de căldură va fi 
exacerbată dacă hainele victimei sunt îndepărtate, sau dacă tegumentele sunt 
transpirate sau acoperite cu sânge. Pe cât posibil, victima trebuie menţinută la o 
temperatură optimă. 


SUPORTUL VITAL AVANSAT (ALS) ÎN CAZUL STOPULUI 
CARDIORESPIRATOR ASOCIAT TRAUMEI 


Suportul vital avansat (ALS) include evaluarea continuă şi susţinerea căilor 
aeriene, a oxigenării, ventilării (respirației) şi circulaţiei. 
Calea aeriană 
indicaţiile de intubare în cazul pacientului traumatizat includ: 
e Stopul respirator (apneea). 
e insuficiența respiratorie prin hipoventilatie severă, hipoxemie refractară 
la oxigenoterapie, acidoza respiratorie. 
e Şocul. 
e Traumatismul craniocerebral sever. 
e Incapacitatea victimei de a-şi proteja calea aeriană superioară (ex. 
pierderea reflexului de vărsătură, alterarea stării de conştienţă, coma). 
e Unele traumatisme toracice (ex. torace moale, contuzie pulmonară, 
traumatism penetrant). 
e Semne de obstructie a căilor aeriene. 
e Asocierea de leziuni cu potenţială evoluţie către obstrucţia căilor aeriene 
(traumatism facial, leziuni la nivel cervical). 
e  Anticiparea necesităţii suportului ventilator mecanic. 

În general se preferă intubarea orotraheală. Este contraindicată intubarea 
nasotraheală în prezenţa leziunilor maxilofaciale severe sau a fracturii de bază de 
craniu, datorită riscului de a plasa sonda în afara traheei în timpul intubării. 
Poziționarea corectă a sondei trebuie confirmată frecvent prin examinare clinică, prin 
utilizarea oximetriei şi a monitorizării CO2 expirat: imediat după intubare, în timpul 
transportului, la orice mobilizare a pacientului. 

Eşecul intubării traheale la pacientul cu traumatism facial masiv şi edem 
constituie o indicație pentru cricotiroidotomie. Prin cricotiroidotomie se obţine rapid o 
cale aeriană sigură ce susţine oxigenarea, deşi ventilaţia va fi suboptimală. 

Odată ce sonda traheală este introdusă, ventilaţiile şi compresiile realizate 
simultan pot determina pneumotorax în tensiune pe un plamân deja lezat, mai ales 
dacă există şi fracturi costale sau sternale. Se recomandă efectuarea coordonată a 
ventilaţiilor şi compresiilor, în raport de 1:5, dacă există leziuni de cutie toracică. 

Se poate tenta introducerea sondei nasogastrice pentru decompresia 
stomacului dacă există traumatism maxilofacial dar acesta nu este sever. În 
prezenţa traumatismului maxilofacial sever există riscul plasării sondei nasogastrice 
intracranian. În aceste condiţii, sonda nasogastrică trebuie introdusă cu atenţie, iar 
poziţia acesteia în stomac trebuie confirmată. 

Ventilaţia 

Chiar dacă oxigenarea victimei pare adecvată, se va administra oxigen în 
concentraţii mari. După asigurarea unei căi aeriene patente, trebuie evaluate 
murmurul vezicular şi mişcările peretelui toracic. O diminuare unilaterală a 
murmurului vezicular asociată cu o asimetrie a mişcărilor toracice în timpul ventilaţiei 
cu presiune pozitivă, sunt semne de pneumotorax sufocant; această complicaţie, 
datorită potenţialului de evoluţie rapid letală, va fi considerată ca atare, până ce alte 
investigaţii o vor exclude. Trebuie efectuată imediat decomprimarea pe ac a 
pneumotoraxului, urmată apoi de introducerea unui tub de dren toracic. În absenţa 
unui răspuns hemodinamic imediat la decomprimare sau existenţa şi a unei plăgi 
penetrante, este justificată explorarea chirurgicală. 

În timpul resuscitării trebuie diagnosticat şi eventual rezolvat, orice 
pneumotorax deschis. După închiderea pneumotoraxului deschis, poate apare 
pneumotoraxul în tensiune, astfel încât va fi necesară decomprimarea. 

Hemotoraxul poate, de asemenea, influenţa negativ ventilaţia şi expansiunea 
toracelui. Tratarea hemotoraxului se va face prin înlocuirea pierderilor sanguine şi 
drenaj toracic. Dacă hemoragia este severă şi continuă, este necesară explorarea 
chirurgicală. 

În prezenţa toracelui moale, ventilaţia spontană este insuficientă pentru 
menţinerea oxigenării. Tratamentul care se impune este reprezentat de ventilarea cu 
presiune pozitivă. 

Circulatia 

După obţinerea unei căi aeriene patente, dacă oxigenarea şi ventilaţia sunt 
adecvate, se trece la evaluarea şi susţinerea circulaţiei. Aşa cum s-a arătat mai sus, 
în cazul instalării stopului cardio-respirator, dacă nu există o cauză reversibilă, care 
poate fi identificată şi tratată rapid (ex. pneumotoraxul sufocant), prognosticul este 
foarte prost. Succesul resuscitării în cazul traumei depinde de multe ori de refacerea 
unui volum sanguin circulant adecvat. 

În cazul victimelor unui traumatism, în stadiile terminale, se întâlnesc cel mai 
frecvent disociaţie electromecanică (DEM), bradi-asistolă şi ocazional FV/TV. 
Tratamentul DEM necesită identificarea şi tratarea cauzelor reversibile cum ar fi 

hipovolemia severă, hipotermia, tamponada cardiacă sau pneumotoraxul în 
tensiune. Apariţia bradi-asistolei indică de obicei prezenţa unei hipovolemii severe, 
hipoxemii severe sau un stadiu terminal. Prezenţa FV/TV necesită desigur, 
defibrilare. Deşi administrarea adrenalinei face parte din protocolul ALS, în cazul 
stopului cardiorespirator din traumă, administrarea ei poate fi ineficientă dacă nu se 
corectează o hipovolemie severă. 

Toracotomia deschisă nu îmbunătăţeşte prognosticul în cazul stopului 
cardiorespirator asociat traumatismelor nepenetrante, survenit în prespital, dar poate 
fi salvator în cazul pacientului cu traumatism toracic penetrant, mai ales cu plagă 
penetrantă cardiacă. În cazul taumatismului penetrant, concomitent cu resuscitarea 
volemică, se poate aplica toracotomia de urgenţă care va permite masajul cardiac 
intern şi diferite procedee chirurgicale indicate. Astfel, se poate rezolva tamponada 
cardiacă, se poate realiza controlul hemoragiei toracice şi extratoracice, clamparea 
aortei. 

Suspiciunea de leziune penetrantă cardiacă se va ridica ori de câte ori se 
produce un traumatism penetrant la nivelul hemitoracelui stang asociat cu semne de 
debit cardiac scăzut sau semne de tamponadă cardiacă (distensia venelor jugulare, 
hipotensiune arterială şi scăderea  intensitaţii zgomotelor cardiace). Deşi 
pericardiocenteza este teoretic utilă, eforturile de rezolvare a tamponadei cardiace 
prin leziuni penetrante este preferabil să se aplice intraspitalicesc. 

Contuziile cardiace care determină aritmii semnificative sau deteriorarea 
funcţiei cardiace sunt prezente la aproximaiv 10 - 20% din victimele traumatismelor 
toracice închise. Contuzia miocardica trebuie suspectată când pacienţii critic 
traumatizaţi prezintă tahicardie extremă, aritmii si modificări de fază terminală. 
Nivelul seric al cretinfosfokinazei (CK) este deseori crescut la pacienţii cu contuzie 
toracică. O fractie a CK-MB >5% era utilizată pentru a diagnostica contuzia 
miocardică, dar nu este un indicator sensibil. Diagnosticul contuziei miocardice este 
confirmat prin ecocardiografie şi angiografie cu izotopi radioactivi. 

Resuscitarea volemică este o parte importantă dar controversată a resuscitării 
în traumă. În prespital, administrarea de bolusuri de soluţii cristaloide izotone este 
indicată în vederea tratării şocului hipovolemic. Pentru a se obţine presiuni de 
perfuzie adecvate poate fi necesară o administrare agresivă de volum. 

În cazul pacienţilor cu traumatism toracic penetrant, care se află la o distanţă 
mică faţă de un centru de traumă, resuscitarea agresivă lichidiană la locul producerii 
traumatismului poate mări timpul transportului şi a fost asociată cu o supravieţuire 
mai redusă decât în cazul transportului rapid cu o resuscitare lichidiană mai puţin 
agresivă. În cazul prezenţei traumatismul penetrant sever sau a hemoragiei masive 
este necesară explorarea chirurgicală imediată. Resuscitarea volemică agresivă în 
prespital poate întârzia ajungerea la spital şi intervenţia chirurgicală şi deci, oprirea 
sângerării. Înlocuirea pierderilor sanguine în spital se realizează prin administrare de 
masă eritrocitară, soluţii izotone cristaloide sau coloide. 

Controlul sângerărilor trebuie făcut cât mai rapid posibil, prin orice mijloace 
adecvate pentru a menţine volumul sanguin şi capacitatea de transport a oxigenului. 
Dacă prin compresiune directă externă nu se opreşte sângerarea, sau hemoragia 
internă continuă, este necesară explorarea chirurgicală. 

INDICATII PENTRU EXPLORAREA CHIRURGICALA 


Resuscitarea este ineficientă în prezenţa unei hemoragii severe, continue sau 
în prezenţa unor leziuni cardiace, toracice sau abdominale. În astfel de situaţii 
intervenţia chirurgicală este necesară. Explorarea chirurgicală de urgenţă se impune 
în următoarele condiţii: 


Instabilitate hemodinamică în pofida resuscitării volemice. 

Drenaj toracic mai mare de 1,5 - 2 litri sau cu un debit mai mare de 300 
ml/oră pentru cel puţin trei ore. 

Hemotorace semnificativ, vizibil pe radiografia toracică. 

Suspiciunea de traumatism cardiac. 

Plăgi abdominale produse prin armă de foc. 

Traumatism penetrant toracolombar, mai ales dacă se asociază cu 
perforaţie peritoneală. 

Lavaj peritoneal pozitiv (mai ales în caz de hemoragie activă). 

Leziuni semnificative ale unui organ parenchimatos sau ale tractului 
intestinal. 

4.10 DEZECHILIBRE ELECTROLITICE CU 
PROGNOSTIC VITAL 


INTRODUCERE 


Urgenţele cardiovasculare asociază frecvent dezechilibre electrolitice. Aceste 
dezechilibre produc sau îşi aduc contribuţia la producerea stopului cardiovascular şi 
pot îngreuna efortul de resuscitare. De aceea, este foarte importantă identificarea 
stărilor clinice care au cea mai mare probabilitate de a asocia dezechilibre 
electrolitice. În anumite cazuri, terapia trebuie începută înaintea confirmării 
paraclinice a tulburării electrolitice. 


POTASIUL 


Excitabilitatea celulelor nervoase şi musculare, inclusiv a miocardului, este 
dependentă de gradientul de potasiu. Modificări minore ale concentraţiei serice a 
potasiului pot avea consecinţe majore asupra ritmului şi funcţiei cardiace. Variația 
bruscă a potasemiei produce rapid o stare amenințătoare de viaţă, mai rapid decât 
oricare alt dezechilibru electrolitic. 

Evaluarea potasiului seric se face în raport cu variațiile pH-ului; când pH-ul 
seric scade, se produce deplasarea potasiului din spaţiul intracelular în cel vascular 
cu creşterea potasemiei; când pH-ul creşte, potasiul seric scade, prin migrare în 
spaţiul intracelular. În general, potasemia scade cu 0,3mEg/L pentru fiecare 0,1U 
peste normal a pH-ului seric.Variaţiile potasemiei, funcţie de valoarea pH-ului, 
trebuie anticipate în cursul evaluării şi tratamentului unei hipo/hiperkaliemiei; 
corectarea unui pH alcalin va duce la creşterea potasemiei, fără administrare 
adițională de potasiu; dimpotrivă, un potasiu seric "normal", în contextul unei 
acidoze, impune administrarea de potasiu, din cauza scăderii potasemiei odată cu 
corectarea pH-ului seric. 


HIPERKALIEMIA 

Reprezintă creşterea potasemiei peste intervalul normal de 3,5-5,0 mEq/L. 
Cele mai frecvente cauze sunt creşterea eliberării de potasiu din celule şi excreţia 
renală deficitară (vezi tabel 1); starea clinică cel mai frecvent asociată cu 
hiperpotasemie severă este insuficienţa renală în stadiu terminal, pacienţii 
prezentând oboseală extremă, aritmii. 

Medicamentele pot, de asemenea, să inducă hiperpotasemie, mai ales în 
contextul unei funcţii renale alterate. De exemplu, administrarea de potasiu, obişnuit 
prescrisă pentru profilaxia hipokaliemiei, poate duce la creştera potasemiei. 
Diureticele care economisesc potasiul, ca  spironolactona, amiloridul sau 
triamterenul, sunt cauze recunoscute de hiperkaliemie. Inhibitorii de enzimă de 
conversie a angiotensinei || (ex. captopril) produc creşteri ale potasemiei, mai ales 
când sunt combinate cu suplimente orale de potasiu. Antiinflamatoarele 
nesteroidiene (ex. ibuprofen) pot produce hiperkaliemie prin acţiune directă asupra 

rinichiului. Recunoaşterea cauzelor potenţiale de hiperkaliemie contribuie la 
identificarea rapidă şi tratarea pacienţilor ce pot prezenta aritmii date de creşterea 
concentraţiei potasiului. 

Variaţiile pH-ului seric sunt în relaţie invers proporţională cu potasemia; 
acidoza (pH scăzut) produce migrarea extracelulară a potasiului, cu creşterea 
potasemiei; invers, un pH înalt (alcaloza) duce la scăderea potasemiei prin intrarea 
potasiului în celulă. 

Hiperkaliemia se poate manifesta prin modificări EKG, slăbiciune, paralizie 
ascendentă, insuficienţă respiratorie. 

Modificări EKG sugestive pentru hiperkaliemie: 
e unde T înalte (în cort); 
unde P aplatizate; 
interval PR alungit (bloc tip |); 
complex QRS lărgit; 
unde S adânci şi fuziune de unde S şi T; 
ritm idioventricular; 
e FV şi stop cardiac. 

Modificarea aspectului undei T este un semn EKG precoce. Necorectată, 
hiperkaliemia produce disfuncţie cardiacă progresivă şi în final asistolă. Pentru a 
creşte şansele de supravieţuire, terapia agresivă trebuie începută rapid. 
Tratamentul hiperkaliemiei 

Tratamentul depinde de gradul de severitate şi de statusul clinic al pacientului. 
Hiperkaliemie uşoară (5-6mEq/L): scopul tratamentului este creşterea eliminării 
de potasiu: 

e diuretice: furosemid 1mg/Kg IV lent; 
e  răşini Kayexalate 15-30g în 50-100ml de sorbitol 20% administrate fie 
oral fie prin clismă (50g Kayexalate); 
e  dializă peritoneală sau hemodializă. 
Hiperkaliemie moderată (6-7mEq/L): scopul este inducerea migrării de potasiu în 
spaţiul intracelular, prin utilizarea de: 
e bicarbonat de sodiu 5O0mEg/L IV în 5 minute; 
e glucoză plus insulină: 50g glucoză şi 10U insulină ordinară, 
administrate IV în 15-30 minute; 
e albuterol nebulizat 10-20mg administrat în 15 minute. 
Hiperkaliemie severă (>7mEqg/L, cu modificări EKG): 
e clorură de calciu 10%, 5-10ml IV, în 2-5 minute; antagonizează 
efectele toxice ale potasiului asupra membranelor celulare miocardice 
(scăzând, astfel, riscul de fibrilaţie ventriculară); 
e bicarbonat de sodiu 50mEg/L IV în 5 minute (poate avea eficienţă 
redusă la pacienţii în stadiu terminal de insuficienţa renală); 
e glucoză plus insulină, 50g glucoză şi 10U insulină ordinară, 
administrate IV în 15-30 minute; 
albuterol nebulizat 10-20mg în 15 minute; 
diureză: furosemid 40-80mg IV; 
clismă cu răşini Kayexalate; 
dializă. 

Tabel 1. 
CAUZE DE HIPERKALIEMIE 


Medicamente (diuretice care economisesc de potasiu, inhibitori de enzimă 
de conversie, antiinflamatoare nesteroidiene, suplimente de potasiu); 

Insuficienţă renală în stadiu terminal; 

Rabdomioliză; 

Acidoză metabolică; 

Pseudohiperkaliemie; 

Hemoliză; 

Sindrom de liză tumorală; 

Dieta (rar este cauză unică); 

Hipoaldosteronism (boală Addison, hiporeninemie); 

Acidoză tubulară tip 4; 

Altele: paralizie periodică hiperkalemică. 


HIPOKALIEMIA 

Este definită ca nivel seric de potasiu <3,5mEg/L. Ca şi în cazul 
hiperkaliemiei, cei mai afectaţi sunt nervii şi muşchii (inclusiv cordul), mai ales la 
pacienţii cu stări patologice preexistente (cum ar fi boala coronariană). 

Hipokaliemia poate rezulta prin scăderea aportului alimentar, migrarea 
intracelulară de potasiu sau creşterea pierderilor de potasiu. Cele mai frecvente 
cauze de concentraţie serică scăzută sunt: pierderile gastrointestinale (diaree, 
laxative), pierderile renale (hipoaldosteronism, diuretice care nu economisesc 
potasiu, carbenicilină, penicilină sodică, amfotericină B), migrarea intracelulară (prin 
alcaloză) şi malnutriţia. Simptomele de hipokaliemie includ: slăbiciune, oboseală, 
paralizie, respiraţie dificilă, rabdomioliză, crampe musculare (la nivelul membrelor 
inferioare), constipaţie, ileus paralitic. 

Hipokaliemia poate fi sugerată de următoarele modificări EKG: 

e unde U; 

e unde T aplatizate; 
segment ST modificat; 

e aritmii (mai ales dacă pacientul este sub tratament cu digoxin); 

e activitate electrică fără puls sau asistolă. 

Hipokaliemia exacerbează toxicitatea digitalică, motiv pentru care trebuie 
evitată sau tratată prompt la pacienţii aflaţi în tratament cu derivati de digitală. 
Tratamentul hipokaliemiei 

Obiectivele tratamentului sunt: limitarea pierderilor de potasiu şi înlocuirea 
pierderilor deja existente. Administrarea intravenoasă de potasiu este indicată când 
hipokaliemia este severă (K'<2,5mEg/L) sau se asociază aritmii. 

În situaţii de urgenţă, administrarea de potasiu poate fi şi empirică. Când 
administrarea intravenoasă este indicată, doza maximă de potasiu este de 10- 
20mEg/oră sub monitorizare EKG continuă. Poate fi folosită atât calea venoasă 
periferică cât şi cea centrală; când este utilizată calea centrală, se pot administra 
soluţii mai concentrate de potasiu, singura precauţie fiind ca vârful cateterului să nu 
se afle în atriul drept. 

Dacă stopul cardiac de cauză hipokaliemică este iminent (de exemplu, aritmii 
ventriculare maligne) este necesară corectarea rapidă a deficitului de potasiu; se 
începe cu o perfuzie cu 2mEqg/minut, urmată de încă 10mEq IV în 5-10 minute. 

Se precizează în fişa pacientului că administrarea rapidă de potasiu a fost 
intenționată, în scopul tratării unei hipokaliemii amenințătoare de viaţă. Când starea 
clinică se stabilizează, înlocuirea de potasiu se face treptat. 

Se estimează că deficitul total de potasiu variază între 150 şi 400mEq pentru 
fiecare mEq sub normal al potasemiei. Limita inferioară este mai probabilă la o 
femeie în vârstă, cu masă musculară redusă, iar limita superioară la un bărbat 
tânăr, cu masă musculară bine reprezentată. 

Dacă starea clinică este stabilă, corecţia treptată a deficitului de potasiu este 
preferată corecţiei rapide. 


SODIUL 


Sodiul este principalul ion cu sarcină electrică pozitivă al mediului extracelular 
şi principalul ion intravascular care influenţează osmolaritatea serică; creşterea 
bruscă a sodiului seric produce creşterea bruscă a osmolarităţii serice; invers, 
scăderea sodiului seric produce scăderea bruscă a osmolarităţii. 

În condiţii normale, de-a lungul membranelor vasculare, osmolaritatea serică 
şi concentraţia de sodiu sunt în echilibru. Variaţii bruşte ale concentraţiei de sodiu 
produc basculări acute ale apei libere dinspre sau înspre spaţiul vascular, până la 
echilibrarea osmolarităţii. Scăderea acută a sodiului seric cu migrarea de fluide în 
spaţiul interstitial poate produce edem cerebral. Creşterea bruscă a sodiului seric 
produce transfer brusc de apă liberă dinspre interstiţiu spre spaţiul vascular. 

S-a observat că există o legătură de cauzalitate între corecţia rapidă a 
hiponatremiei şi apariţia mielinolizei pontine şi a hemoragiei cerebrale; din aceste 
motive, este necesară monitorizarea riguroasă a funcţiilor neurologice din momentul 
diagnosticării până la corecţia completă a dezechilibrului de sodiu (atât hipo cât şi 
hipernatremie). Ori de câte ori este posibil, se face corectare lentă a deficitului, 
evaluând variațiile natremiei pe parcursul a 48 de ore şi evitând supracorecţia. 


HIPERNATREMIA 

Este definită ca valoare a concentraţiei sodiului seric peste intervalul normal 
de 135-145mEg/L. Poate fi produsă de o creştere primară a sodiului sau de 
pierdere excesivă de apă. O cauză comună este pierderea de apă liberă, excesivă 
comparativ cu pierderea de sodiu, situaţie întâlnită în diabetul insipid sau 
deshidratarea hipernatremică. 

Hipernatremia produce deplasarea apei libere din interstiţiu în spaţiul vascular; 
produce,de asemenea, ieşirea apei din celule cu micşorarea volumului celular. În 
creier, scăderea volumului celulelor nervoase duce la apariţia simptomelor 
neurologice, alterarea statusului mental, slăbiciune, iritabilitate, deficite neurologice 
de focar, comă sau convulsii. 

De regulă, pacientul hipernatremic se plânge de sete excesivă. Severitatea 
simptomelor, însă, depinde de gradul dezechilibrului şi de brutalitatea instalării lui. 
Dacă  hipernatremia se instalează brusc sau este foarte înaltă atunci 
simptomatologia este mai severă. 

Tratamentul hipernatremiei 

Scopul este stoparea pierderilor de apă (prin combaterea cauzei de bază) 
concomitent cu corectarea deficitului de apă. În hipovolemie, corectarea volumului 
de fluide extracelulare (ECF) se face cu soluţie salină normală. 

Cantitatea de apă necesară pentru corecţia hipernatremiei se calculează cu 
ecuaţia: 

deficitul de apă = (concentraţia plasmatică a sodiului - 140)/ 140 x apa totală 
din organism. 

Apa totală este apreciată la 50% din greutatea uscată la bărbaţi şi la 40% la 
femei. De exemplu, dacă un bărbat are greutatea 70Kg şi sodiul seric 160mmoli/L, 
deficitul de apă este (160-140)/140 x (0,5x70) = 5L. Odată estimat deficitul de apă 
liberă, scăderea sodiului seric se face prin administrarea de fluide, cu o rată de 0,5- 
1mEg/oră, însă reducerea natremiei nu trebuie să depăşească 12mmoli în primele 
24 de ore. Corectia totală se face pe parcursul a 48-72 de ore. 

Modalitatea de înlocuire a apei libere depinde de starea clinică. Dacă starea 
clinică este stabilă şi pacientul asimptomatic, administrarea de fluide pe cale orală 
sau prin sondă nazogastrică este eficientă şi lipsită de riscuri. Dacă însă, starea 
clinică impune o terapie agresivă, se poate administra IV dextroză 5% în soluţie 
salină semimolară. Se evaluează frecvent nivelul seric al sodiului şi statusul 
neurologic, pentru a evita corecţia rapidă. 


HIPONATREMIA 

Este definită ca scădere a concentraţiei serice de sodiu sub nivelul normal de 
135-145mEg/L. Apare prin apă în exces raportat la concentraţia de sodiu. În cele 
mai multe cazuri se dezvoltă prin reducerea excreţiei renale de apă liberă în timp ce 
aportul continuă. Alterarea excreţiei renale de apă liberă poate fi produsă prin: 

e utilizarea diureticelor thiazidice; 

e insuficienţa renală; 

e depletie de ECF (de ex, vărsătură cu prezervarea ingestiei de apă); 

e sindromul de secreție inadecvată de hormon antidiuretic (SIADH); 
edeme (insuficienţă cardiacă congestivă, ascită cu ciroză etc); 
hipotiroidie; 
insuficienţă adrenală; 

e dieta "ceai şi pâine prăjită" sau ingestia excesivă de bere (diminuarea 

aportului de sodiu). 

De cele mai multe ori, hiponatremia se asociază cu osmolaritate serică 
scăzută (aşa-zisa hiponatremie hipoosmolară). Excepţie de la acestă regulă este 
diabetul necontrolat, unde hiperglicemia produce o stare hiperosmolară în timp ce 
sodiul seric este sub limitele normale (hiponatremie hiperosmolară). 

Dacă nu este acută sau severă (<120mEg/L), de obicei hiponatremia este 
asimptomatică. Scăderea bruscă a sodiului seric produce bascularea apei libere din 
spaţiul vascular în interstiţiu şi dezvoltarea edemului cerebral; în această situaţie, 
pacientul poate prezenta greață, vărsături, cefalee, iritabilitate, letargie, comă şi 
există chiar pericol de moarte. 

SIADH este o cauză importantă de hiponatremie potenţial amenințătoare de 
viaţă. Poate apare sau poate complica o mare varietate de situaţii clinice, ca de 
exemplu în traumă, la pacienţii cardiaci, presiune intracraniană crescută şi 
insuficienţă respiratorie. 

Tratamentul hiponatremiei 

Scopul este administrarea de sodiu şi eliminarea de apă liberă intravasculară. 
Dacă SIADH este prezent, tratamentul este restricţia strictă a aportului de lichide la 
50-66% din fluidele de întreţinere. 

Hiponatremia asimptomatică se corectează treptat: creşterea concentraţiei de 
sodiu este de 0,5mEg/L/oră şi maximum 10-15mEa/L în primele 24 de ore. Corectia 
rapidă a hiponatremiei produce mielinoliză pontină, afecţiune letală, presupus a fi 
produsă prin migrarea rapidă de fluide în creier. 

Dacă există semne de afectare neurologică, este necesară administrarea 
rapidă de soluţie salină 3% IV, 1mEg/L/oră până la controlul simptomatologiei; 
corecţia se continuă apoi cu o rată de 0,5mEg/L/oră. 

Corecţia concentraţiei serice de sodiu necesită calcularea deficitului; se 
utilizează următoarea formulă: 

deficitul de sodiu = ([Na'] aort - [Na'rea) x 0,6 x greutatea (Kg) 

(*se utilizează 0,6 pentru bărbaţi şi 0,5 pentru femei). 

După determinarea deficitului , se calculează volumul de soluţie salină 3% 
(513mEq Na'/L) necesar corecţiei (se împarte deficitul la 513mEq/L). Creşterea 
concentraţiei de sodiu este de 1mEg/L/oră, timp de 4 ore. Se monitorizează riguros 
concentraţia serică şi statusul neurologic. 


MAGNEZIUL 


Ca frecvenţă este al patrulea mineral din organism; de asemenea, este şi cel 
mai frecvent ignorat clinic. O treime din magneziul extracelular este legat de 
albumina serică. De aceea, concentraţia serică nu este un indicator fidel al 
depozitelor totale de magneziu. 

Magneziul este necesar pentru funcţia unor enzime şi hormoni; este necesar, 
de asemenea, pentru transportul de sodiu, potasiu şi calciu în interiorul şi în afara 
celulelor. De altfel, cînd există hipomagneziemie este imposibilă corecţia deficitului 
intracelular de potasiu. Este important şi în stabilizarea membranelor excitabile şi 
este util în terapia aritmiilor atriale şi ventriculare. 


HIPERMAGNEZIEMIA 

Reprezintă creşterea nivelului seric peste limitele normale de 1,3-2.2mEg/L. 
Balanța de magneziu este influenţată de mulţi dintre factorii care controlează 
balanţa de calciu. În plus, mai este influenţată şi de factori care reglează balanţa de 
potasiu. Prin urmare, balanţa de magneziu se află în strânsă corelaţie cu balanţele 
de potasiu şi calciu. 

Cea mai frecventă cauză de hipermagneziemie este insuficienţa renală; alte 
cauze pot fi: iatrogen (prin supradoză de magneziu), perforaţie viscerală cu 
continuarea aportului de hrană, utilizare de laxative/antacide care conţin magneziu 
(o cauză importantă la bătrâni). 

Simptome neurologice în caz de hipermagneziemie: slăbiciune musculară, 
paralizie, ataxie, amețeli şi confuzie. Simptome gastrointestinale: greață şi vărsături. 
Hipermagneziemia moderată poate produce vasodilataţie, iar cea severă 
hipotensiune. Nivele serice extrem de ridicate duc la deprimarea stării de 
conştientă, bradicardie, hipoventilaţie şi stop cardiorespirator. 

Modificări EKG de hipermagneziemie: 

e alungirea intervalelor PR şi QT; 

e ORS cu durată crescută; 

e  descreştere variabilă a voltajului undei P; 

e  ascensionare variabilă a undei T; 

e bloc AV total, asistolă. 

Tratamentul hipermagneziemiei 

Principiile terapeutice sunt: antagonizarea magneziului cu calciul, îndepărtarea 
magneziului din ser şi eliminarea surselor de aport alimentar. Există şi posibilitatea 
necesității suportului cardiorespirator, până la reducerea concentrației de magneziu. 
Administrarea de clorură de calciu (5-10mEq IV) corectează, adesea, aritmiile 
letale. Dacă este necesar, această doză poate fi repetată. 

Tratamentul de elecţie este însă dializa. Pînă cînd aceasta poate fi efectuată, 
dacă funcţia renală este normală şi cea cardiovasculară adecvată, diureza salină 
intravenoasă (soluţie salină normală şi furosemid 1mEg/Kg, IV) poate fi utilizată 
pentru a accelera eliminarea de magneziu. Această diureză, însă, creşte şi excreţia 
de calciu; apariţia  hipocalcemiei face ca simptomele şi semnele de 
hipermagneziemie să fie mai severe; pe parcursul tratamentului ar putea deveni 
necesar suportul cardiovascular. 


HIPOMAGNEZIEMIA 

Clinic, este mult mai frecventă decât hipermagneziemia. Definită ca nivel seric 
sub valoarea normală de 1,3-2,2mEg/L, hipomagneziemia este, de obicei, rezultatul 
scăderii absorbției sau creşterii pierderilor, renal sau digestiv (diaree). Disfuncţii ale 
hormonilor paratiroidieni şi anumite medicamente (ex., pentamidină, diuretice, 
alcool) pot, de asemenea, să producă hipomagneziemie. Femeile care alăptează 
au risc crescut de a dezvolta hipomagneziemie. 


Tabel 2. 
CAUZE DE HIPOMAGNEZIEMIE 


Pierderi gastrointestinale:rezecţie intestinală, pancreatită, diaree; 
Afecţiuni renale; 

Înfometare; 

Medicamente: diuretice, pentamidină, gentamicină, digoxin; 
Alcool; 

Hipotermie; 

Hipercalcemie; 

Cetoacidoză diabetică; 

Hipertiroidie/hipotiroidie; 

Deficienţă de fosfati; 

Arsuri; 

Sepsis; 

Lactaţie. 


Principalele semne de hipomagneziemie sunt neurologice, deşi unele studii au 
găsit o legătură între efectele neurologice şi cele cardiace ale magneziului. 

Hipomagneziemia interferă cu efectele hormonilor paratiroidieni, rezultatul fiind 
hipocalcemia. Poate produce şi hipokaliemie. 

Simptome de hipomagneziemie: tremor şi fasciculaţii musculare, nistagmus, 
tetanie, status mental alterat. Alte posibile simptome: ataxie, vertij, convulsii, 
disfagie. 

Modificări EKG corelate cu nivele serice de magneziu scăzute: 

e intervale QT şi PR prelungite; 

e  subdenivelare de segment ST; 
undă T inversată; 
unde P aplatizate sau inversate, în precordiale; 
complex QRS lărgit; 
torsade de vîrfuri; 

e FV rezistentă la tratament (şi alte aritmii); 

e accentuarea toxicității digitalice. 

Tratamentul hipomagneziemiei 

Depinde de severitatea dezechilibrului şi de starea clinică a pacientului. Pentru 
formele severe sau simptomatice de hipomagneziemie se administrează 1-2g 
MgSO; IV, în 10 minute; dacă există torsadă de vârfuri - 2g MgSO,, în 1-2 minute; 
dacă există convulsii - 2g MgSO,, în 10 minute. Administrarea de gluconat de calciu 
este de obicei, benefică deoarece cei mai mulți pacienţi cu hipomagneziemie au şi 
hipocalcemie. 

Administrarea de magneziu se face cu prudenţă la pacienţii cu insuficienţă 
renală deoarece există risc crescut de inducere de hipermagneziemie 
amenințătoare de viaţă. 


CALCIUL 


Este cel mai abundent mineral din organism. Este esenţial pentru rezistenţa 
osoasă şi funcţia neuromusculară şi joacă un rol major în contracția miocardică. 
Jumătate din cantitatea totală de calciu extracelular este legată de albumină; 
cealaltă jumătate este forma biologic activă - forma ionică. Această formă este cea 
mai activă fracțiune calcică. 

Nivelul seric al formei ionice de calciu trebuie evaluată în corelaţie cu pH-ul şi 
cantitatea de albumină. Concentrația de calciu ionic este pH dependentă. Alcaloza 
creşte legarea calciului de albumină şi scade fracțiunea ionică; dimpotrivă, acidoza 
produce creşterea nivelelor de calciu ionic. 

Calciul seric total este dependent şi de concentraţia albuminei serice. Calciul 
variază în aceeaşi direcţie cu albumina (se ajustează calciul seric total cu 0,8mg/dl 
pentru fiecare 1g/dl de variaţie a albuminei). Deşi calciul seric total variază în 
aceeaşi direcţie cu albumina serică, fracțiunea ionică se află în relaţie de inversă 
proporţionalitate cu aceasta: cu cât mai scăzute sunt nivelele serice de albumină, 
cu atât mai crescute sunt cele de calciu ionic. În prezenţa hipoalbuminemiei, deşi 
calciul seric total poate fi scăzut, fracțiunea ionică poate fi normală. 

Calciul  antagonizează efectele  potasiului şi magneziului la nivelul 
membranelor celulare. De aceea, este extrem de util în tratamentul efectelor 
hiperkaliemiei şi hipermagneziemiei. 

În mod normal, concentraţia de calciu este strict reglată de PTH şi vitamina D; 
când acest control nu mai este eficient, poate apare o mare varietate de probleme 
clinice. 


HIPERCALCEMIA 

Este definită ca valoare a calciului seric care depăşeşte intervalul normal de 
8,5-10,5 mEq/L (sau o creştere a fracțiunii ionice peste 4,2-4,8mg/dl). 
Hiperparatiroidismul primar şi neoplasmele sunt responsabile pentru >90% din 
cazuri. În acestea şi în multe alte forme de hipercalcemie, creşte eliberarea de 
calciu din oase şi absorbţia intestinală , în timp ce funcţia renală poate fi 
compromisă. 

Simptomele hipercalcemiei apar, de obicei, când concentraţia serică a 
calciului total atinge sau depăşeşte 12-15mg/dl. Simptomele neurologice, la nivele 
moderate de hipercalcemie, includ depresie, slăbiciune, oboseală şi confuzie; la 
nivele mai crescute, pot apare halucinaţii, dezorientare, hipotonie şi comă. 
Hipercalcemia poate produce deshidratare prin interferarea cu funcţia renală de 
concentrare a urinei. 

Simptomele cardiovasculare sunt variabile. Iniţial, contractilitatea miocardică 
poate fi crescută, până când calcemia ajunge la 15-20mg/dl; peste acest nivel 
apare depresia miocardică. Automatismul este deprimat şi sistola ventriculară este 
scurtată. Deoarece perioada refractară este scurtată pot apare aritmii. Toxicitatea 
digitalică este potenţată. Hipertensiunea este frecventă. În plus, pacienţii cu 
hipercalcemie dezvoltă şi hipokaliemie; ambele pot induce aritmii cardiace. 
Modificări EKG de hipercalcemie: 

e scurtarea intervalului QT (de obicei cînd Ca?'este >13mg/dl); 

e alungirea intervalului PR şi a complexului QRS; 

e creşterea voltajului complexului QRS; 

e unde aplatizate şi lărgite; 

e QRS crestat; 

e blocuri AV progresive până la bloc complet şi apoi stop cardiac când calciul 
>15-20mg/dl. 

Simptomele gastrointestinale ale hipercalcemiei: disfagie, constipaţie, ulcere 
peptice şi pancreatită. Efecte renale: diminuarea capacităţii de concentrare a urinei, 
diureză care duce la pierderi de sodiu, potasiu, magneziu şi fosfaţi, producerea unui 
cerc vicios de reabsorbţie de calciu care agravează hipercalcemia. 

Tratamentul hipercalcemiei 

Dacă hipercalcemia este de etiologie malignă este necesară o evaluare 
riguroasă a prognosticului şi a dorințelor pacientului; dacă acesta se află în stadiu 
terminal, hipercalcemia nu trebuie tratată. În alte situaţii, tratamentul trebuie să fie 
rapid şi agresiv. 

Tratamentul este necesar dacă pacientul este simptomatic (tipic la o 
concentraţie >12mg/dl). Însă tratamentul se instituie la nivele >15mg/dl indiferent 
dacă există sau nu simptomatologie. Tratamentul de urgenţă este axat pe 
accelerarea eliminării de calciu prin urină. Aceasta se realizează, la pacienţii cu 
funcţie renală şi cardiovasculară adecvate, prin p.e.v. cu soluţie salină 0,9%, 300- 
500ml/oră până când orice deficit de fluide este corectat şi apare diureza (o 
eliminare de urină >200-300ml/oră). Odată restabilită hidratarea normală, rata p.e.v. 
saline este redusă la 100-200ml/oră. Această diureză va reduce nivelele serice de 

potasiu şi magneziu, ceea ce amplifică potenţialul aritmogen al hipercalcemiei. De 
aceea concentrațiile de potasiu şi magneziu trebuie monitorizate şi menținute în 
limite normale. 

Hemodializa este terapia de elecţie la pacienţii cu insuficienţă renală şi 
cardiacă, pentru scăderea rapidă a concentratiilor serice de calciu. În condiţii 
extreme pot fi utilizaţi agenţi chelatori (ex. 5Ommoli PO, în 8-12 ore sau EDTA 10- 
5O0mg/Kg în 4 ore). 

Utilizarea de furosemid (1mg/Kg, IV) pe parcursul terapiei este controversată. 
În prezenţa insuficienţei cardiace, administrarea de furosemid este necesară, însă 
creşte resorbţia de calciu din oase agravând astfel hipercalcemia. 

Calciul poate fi scăzut prin droguri care reduc resorbţia osoasă (ex calcitonină, 
glucocorticoizi). Însă o discuţie despre aceste metode terapeutice nu intră în scopul 
acestui ghid. 


HIPOCALCEMIA 

Concentrația serică a calciului sub nivelul normal de 8,5-10,5mg/dl (sau calciu 
ionic sub valoarea de 4,2-4,8mg/dl). Hipocalcemia poate apare în cadrul 
sindromului de şoc toxic, dezechilibrelor magneziemiei şi sindromului de liză 
tumorală (turnover-ul celular rapid are ca rezultat hiperkaliemie, hipefosfatemie şi 
hipocalcemie). 

Schimbul de calciu este dependent de concentrațiile potasiului şi magneziului 
astfel încât reuşita tratamentului hipocalcemiei este dată de echilibrarea tuturor 
celor trei electroliti. 

Simptomele de hipocalcemie se dezvoltă când fracțiunea ionică scade sub 
2,5mg/dl; apar parestezii ale extremităților şi feţei, urmate de crampe musculare, 
spasm carpopedal, stridor, tetanie şi convulsii. Pacienţii cu hipocalcemie au reflexe 
exagerate, Cvostek pozitiv şi semnele Trousseau. Cardiac, apare deprimarea 
contracitilităţii şi insuficienţă cardiacă. 

Modificări EKG: 

e interval QT alungit; 

e inversarea undei T; 

e blocuri; 

e FV. 

Hipocalcemia accentuează toxicitatea digitalică. 

Tratamentul hipocalcemiei: 

Presupune administrarea de calciu. Hipocalcemia simptomatică se tratează cu 
gluconat de calciu 10%, 90-180mg calciu elemental, IV în 10 minute; aceasta este 
urmată de administrare IV de 540-720mg calciu elemental, în 500-1000ml soluţie 
de dextroză 5%, la un ritm de 0,5-2,0mg/Kg/oră (10-15mg/Kg). Se determină 
calcemia la fiecare 4-6 ore. Scopul este menţinerea concentraţiei serice de calciu 
total între 7 şi 9 mg/dl. Simultan se corectează dezechilibrele magneziului, 
potasiului şi pH-ului. De notat că hipomagneziemia face hipocalcemia refractară la 
tratament. 

CONCLUZII: 


e Dezechilibrele electrolitice reprezintă una dintre cele mai frecvente cauze 
de aritmii. 

e Dintre toate dezechilibrele, hiperkaliemia poate produce cel mai rapid 
moarte. 

e  Suspiciunea clinică dublată de terapia susţinută a dezechilibrului electrolitic 
poate preveni progresia spre stop cardirespirator. 

5. ARITMII CU POTENŢIAL 
LETAL 


5.1 DATE GENERALE 


INTRODUCERE 


Tulburările de ritm reprezintă complicaţii binecunoscute ale afecţiunilor 
cardiace ( boala coronariană ischemică, infarct miocardic), tulburărilor 
electrolitice şi metabolice ; pot precede instalarea fibrilaţiei ventriculare sau pot 
succeda unei defibrilări reuşite. Măsurile de profilaxie a tulburărilor de ritm cu risc 
vital şi terapia lor optimă reprezintă o strategie eficientă pentru reducerea 
mortalităţii şi morbidităţii prin stop cardiac. 

Algoritmele prezentate în paginile următoare au fost concepute pentru a 
permite acordarea asistenţei permite de urgenţă rapid şi eficient; din acest motiv 
sunt alcătuite cât mai simplu posibil. Dacă pacientul nu se află într-o fază acută — 
risc vital imediat - există o serie de opţiuni terapeutice (inclusiv administrare de 
droguri, oral sau parenteral) care oferă timpul necesar pentru solicitarea 
asistenţei medicale specializate. 


PRINCIPII TERAPEUTICE 


Pentru toate aritmiile cu potenţial letal trebuie să se administreze oxigen, 
să se obţină un acces venos şi cât mai repede să se realizeze un traseu ECG în 
12 derivații, instrument crucial în determinarea naturii tulburării de ritm. Această 
evaluare poate fi făcută înainte sau după inițierea terapiei, eventual cu ajutorul 
unui expert. Este indicată corectia tulburărilor electrolitice (K*, Mg?*, Ca?*) dacă 
aceste au fost diagnosticate prin analize de laborator. 

Evaluare şi tratamentul tuturor aritmiilor cu poten.ial vital trebuie să 
considere două aspecte: starea hemodinamică (stabilă / instabilă) şi natura 
aritmiei. 

STAREA HEMODINAMICĂ INSTABILĂ 


Prezenţa sau absenţa semnelor şi simptomelor de hemodinamică alterată 
dictează. Conduita terapeutică pentru toate tulburările de ritm este dată de 
prezenţa sau absenţa semnelor şi simptomelor de hemodinamică instabilă. 

1. Debitul cardiac scăzut poate avea următoarele semne clinice: 
paloare, transpiraţie, extremităţi reci şi umede (activitate simpatică 
crescută), alterarea stării de conştienţă (flux sanguin cerebral scăzut) 
şi hipotensiune arterială (TAs<90mmhHg). 

2. Tahicardie cu frecvenţă foarte mare. Fluxul sanguin coronarian 
depinde, în principal, de durata diastolei. Frecvenţe cardiace foarte 
mari (>150/minut) reduc durata diastolei până la un prag critic la care 
scăderea fluxului sanguin coronarian poate duce la constituirea 
ischemiei miocardice. De asemenea tipul tahicardiei poate influenţa 
starea hemodinamică, miocardul tolerând mai puţin tahicardiile cu 
complexe largi decât tahicardiile cu complexe QRS înguste. 

3. Bradicardia cu frecvenţă foarte mică: definită ca frecvenţă cardiacă 
<40 bătăi/minut. Pacienţii cu rezervă cardiacă redusă pot să nu 
tolereze frecvenţe <60 bătăi/minut, dar nici frecvenţe mai mari nu sunt 
tolerate în cazul unui volum-bătaie mic. 

4. insuficiența cardiacă: prin reducerea fluxului sanguin coronarian, 
aritmiile compromit performanţa  miocardică; în fazele acute de 
evoluţie, aceasta se manifestă prin edem pulmonar (insuficienţă de 
ventricul stâng) sau prin turgeşcenţa jugularelor şi hepatomegalie 
(insuficienţa ventricului drept). 

5. Durerea toracică: apariţia durerii toracice în evoluţia unei aritmii, mai 
ales în cursul unei tahicardii, semnifică dezvoltarea ischemiei 
miocardice. Pe fondul unei boli ischemice sau în prezenţa unui defect 
structural, ischemia miocardică poate produce complicaţii cu risc vital, 
inclusiv stop cardiac. 


DIRECŢII TERAPEUTICE 


Odată stabilite natura aritmiei şi prezenţa sau absenţa semnelor de 
hemodinamică alterată, terapia iniţială cuprinde trei mari categorii de intervenţii: 

1. medicamente antiaritmice (sau alte categorii de medicamente); 

2. cardioversie electrică; 

3. pacing cardiac. 

Orice manevră terapeutică adresată unei aritmii, farmacologică sau 
electrică, are potenţial proaritmic iar deteriorarea clinică poate fi produsă de 
multe ori de tratament decât de lipsa efectului său. De asemenea , utilizarea 
unui medicament antiaritmic în doză mare sau asocierea de antiaritmice poate 
produce hipotensiune prin depresia contractilităţii miocardice, cu afectarea 
suplimentară a ritmului cardiac. Comparativ cu rezultatul conversiei electrice, 
instalarea efectului medicamentelor antiaritmice necesită o perioadă de timp şi 

este greu previzibil; din acest motiv, pentru conversia unei tahicardii la ritm 
sinusal, medicamentele sunt rezervate pentru pacienţii stabili hemodinamic. 
Terapia electrică va fi opţiunea pentru tahicardiile cu semne de hemodinamică 
instabilă. 

Etiologia unei aritmii cu potenţial letal poate fi stabilită după conversie prin 
repetarea unui traseu ECG în 12 derivații care poate determina prezenţa unei 
entităţi patologice ce impune terapie pe termen lung. 


161 


5.2. BRADICARDIA 


Este definită prin frecvenţă cardiacă sub 60bătăi/minut; este însă mult 
mai utilă În practică este utilă clasificarea  bradicardiei ca absolută pentru 
frecvenţe <40/minut şi relativă pentru frecvenţe cardiace prea mici pentru 
statusul hemodinamic al pacientului. 

Orice  bradicardie va fi evaluată iniţial prin identificarea semnelor de 
hemodinamică alterată: 

e  TA<90mmHg; 

e  Frecvenţă cardiacă <40bătăi/minut; 

e  Aritmii ventriculare care impun sancţiune terapeutică; 

e  |nsuficienţă cardiacă. 


În prezenţa semnelor de instabilitate hemodinamică se administrează 
atropină, 500ug IV, repetată, dacă este necesar, la 3-5 minute interval, până la o 
doză totală de 3mg. Doze mai mici de 500ug produc scădere paradoxală a 
frecvenţei cardiace. Atropina se administrează cu prudenţă în contextul unei 
ischemii coronariene acute sau a unui infarct miocardic deoarece creşterea 
frecvenţei cardiace, consecutivă administrării, poate agrava ischemia sau poate 
duce la extinderea zonei de infarctizare. 

Dacă răspunsul la atropină este pozitiv sau bradicardia este fără semne 
de instabilitate hemodinamică, următoarea etapă este efectuarea unui ECG în 12 
derivații şi evaluarea riscului de instalare a asistolei prin căutarea : 

e Asistolei în istoricul medical recent; 

e Blocului atrioventricular grad II tip Mobitz II; 

e Blocului atrioventricular complet (gradul Ill), mai ales dacă frecvenţa 

cardiacă iniţială este <40bătăi/minut sau complexele QRS sunt largi; 

e Pauzei ventriculare >3secunde. 


Blocurile atrioventriculare sunt clasificate în blocuri de gradul |, II şi III şi 
pot fi rezultatul: unei scheme terapeutice care asociază mai multe grupe de 
medicamente, al unui dezechilibru electrolitic sau unui defect structural produs 
prin infarct miocardic sau miocardită. Blocul atrioventricular de gradul | este 
definit prin alungirea intervalului P-R >0.20sec şi este de obicei benign. Blocurile 
de gradul Il se împart în blocuri tip Mobitz | şi Mobitz II. Blocul Mobitz | este 
localizat la nivelul joncţiunii AV, este de cele mai multe ori tranzitor şi poate fi 
asimptomatic. Blocul Mobitz II este de obicei localizat sub nivelul joncţiunii AV, la 
nivelul fasciculului Hiss sau a ramurilor acestuia, este simptomatic şi cu potenţial 
de progresie spre bloc complet. Blocul de gradul Ill este definit ca disociaţie 
atrioventriculară; poare fi permanent sau tranzitor, funcţie de cauza 
determinantă. 

Pacing-ul poate fi necesar în următoarele circumstanţe: risc de asistolă, 
pacient instabil hemodinamic şi care nu răspunde la atropină. Tratamentul 
definitiv este pacing-ul transvenos. Până la mobilizarea echipei specializate în 

pacing definitiv, starea hemodinamică poate fi ameliorată prin următoarele 
metode: 

e pacing transcutan; 

e perfuzie cu adrenalină, în doze de 2-10ug/minut, titrată în funcţie de 

răspuns. 

Blocul AV complet cu complexe QRS înguste nu reprezintă indicație 
absolută pentru pacing: pacemakerii ectopici joncţionali (complexe QRS înguste) 
pot asigura un ritm cardiac rezonabil, cu o stare hemodinamică stabilă. 

Medicamentele alternative care pot fi administrate într-o bradicardie 
simptomatică: dopamină, isoprenalină, teofilină. În cazul bradicardiei prin 
supradozare de betablocante sau blocante de calciu se administrează glucagon 
IV. 

Nu se administrează atropină la pacienţii cu transplant de cord: produce 
paradoxal bloc AV de grad înalt şi chiar oprirea nodului sinoatrial. 

Pacing-ul transcutan se iniţiază imediat dacă: 

e bradicardia nu răspunde la atropină, 

e este puţin probabil ca atropina să fie eficientă, 

e simptomatologia este severă, mai ales în prezenţa unui bloc 
atrioventricular de grad înalt (grad Il tip Mobitz Il sau BAV de 
gradul III). 

Pacing-ul transcutan este dureros şi este necesară efectuarea analgeziei 
şi sedării pacientului. În caz contrar există riscul de lipsă de captură mecanică 
eficientă. Se va verifica prezenţa capturii mecanice şi se va reevalua starea 
pacientului. Se va încerca identificarea cauzei bradicardiei. 

Pacing-ul prin percuție: dacă atropina nu este eficientă şi pacing-ul 
trastoracic nu poate fi iniţiat imediat, în aşteptarea acestuia se poate începe 
pacing-ul prin percuție. Cu pumnul strâns, se vor administrea lovituri ritmice, 50- 
70/minut, în regiunea precordială. 

ALGORITM DE ABORDARE A BRADICARDIEI 


SEMNE DE INSTABILITATE 
HEMODINAMICĂ 


TAS <90mmHg; 

AV<40/minut; 

e aritmii ventriculare care duc la 
scăderea TA; 

e insuficientă cardiacă. 


Atropină 
500ug IV 


răspuns 
satisfăcător? 


RISC DE ASISTOLĂ? 


asistolă în istoricul 
recent; 

e bloc AV Mobitz Il; 

e BAV complet cu 
complexe QRS largi; 

pauze ventriculare 


MĂSURI TEMPORARE 


atropină 500ug IV, repetată 
până la o doză totală de 3mg; 

e adrenalină 2-10ug/minut; 

e droguri alternative ;sau 

pacing transcutan. 


Rămâne în observaţie 


solicitarea cardiologului; 
pregătire pentru pacing 
transvenos. 


“Droguri alternative: 

Aminofilină; 

Isoprenalină; 

Dopamină; 

Glucagon (în caz de supradoză de betablocante sau blocante de canale de calciu); 
Glicopirolat ca alternativă la atropină. 

5.3. TAHIARITMII 


GENERALITĂŢI 


Tahicardiile sunt caracterizate printr-o frecvenţă a cordului peste 100/min. 

Recomandările actuale ale ILCOR-ului tratează într-un singur algoritm 
tahicardiile deoarece, când există risc de instalare a stopului cardiac, multe din 
gesturile terapeutice sunt comune tuturor celor trei tipuri de tahicardii ( cu 
complexe înguste , cu complexe largi si fibrilaţia atrială). 

În prezenţa semnelor de instabilitate hemodinamică induse de tahicardie 
(alterarea stării de conştienţă, durere toracică, insuficienţă cardiacă, hipotensiune 
sau alte semne de şoc), este indicată conversia electrică. La pacienţii cu cord 
indemn, la frecvenţe cardiace <150bătăi/minut, semnele adverse sunt rar 
prezente. Pacienţii cu rezervă cardiacă redusă sau cu comorbidităţi asociate pot 
prezenta semne şi simptome de instabilitate hemodinamică chiar şi la frecvenţe 
mai mici. 

Dacă cardioversia nu restabileşte ritmul sinusal şi pacientul rămâne 
instabil hemodinamic, se va administra amiodaronă, în doză de încărcare, 
300mg IV, în 10-20 de minute urmată de repetarea tentativei de conversie 
electrică. Doza de încărcare de amiodaronă poate fi urmată de perfuzie cu 
amiodaronă 900mg în 24 de ore. 

Nu se recomandă administrarea repetată de şocuri electrice pentru 
episoadele de fibrilaţie atrială paroxistice (autolimitate), repetitive (în interval de 
ore sau zile). Această situaţie este de obicei întâlnită la pacienţii în stare critică, 
la care aritmia este indusă de factori precipitanţi persistenţi (de exemplu acidoză 
metabolică sau sepsis). Cardioversia nu va preveni noile episoade de tahicardie; 
recurenta lor este indicație de instituire a terapiei cu medicamente antiaritmice. 


CARDIOVERSIA ELECTRICĂ SINCRONĂ 


În cazul tentativei de conversie electrică a unei tahicardii atriale sau 
ventriculare, este indicată sincronizarea şocului cu unda R a complexului ECG, 
astfel fiind evitată căderea şocului electric în perioada refractară relativă şi fiind 
limitat riscul de producere a unei fibrilaţii ventriculare. Pacientul conştient trebuie 
sedat sau anesteziat înaintea aplicării şocului electric. 

Pentru fibrilaţia atrială şi pentru tahicardiile cu complexe QRS înguste, se 
începe cu o energie de 200J monofazic sau 120-150J bifazic, cu creşterea valorii 
în caz de eşec (vezi secţiunea 3). Tahicardiile paroxistice supraventriculare şi 
flutterul atrial răspund de obicei la energii mai mici: se începe cu 100J monofazic 
sau 70-120J curent bifazic. 

Dacă tahicardia nu induce semne şi simptome importante iar statusul 
hemodinamic nu se deteriorează este indicată efectuarea unui traseu ECG în 12 
derivații, cu analiza ritmului şi alegerea unei conduite terapeutice. Persoana care 
asigură asistenţa SVA poate să nu diagnosticheze exact natura unei tahicardii, 
trebuie să fie capabilă să diferenţieze o tahicardie sinusală de o tahicardie cu 

complexe înguste sau de una cu complexe largi. Dacă pacientul devine instabil 
hemodinamic se iniţiază rapid conversia electrică sincronă. Tahicardia produsă 
în contextul unor comorbidităţi impune şi terapia acestora. 


TAHICARDIILE CU COMPLEXE QRS LARGI 


Definite ca tahicardii cu complexe QRS>0,12 secunde, de cele mai multe 
ori au origine ventriculară. Deşi o tahicardie cu complexe largi poate fi şi o 
tahicardie  supraventriculară cu conducere aberantă, la pacientul instabil 
hemodinamic, cu risc de instalare a stopului cardiac, se presupune că originea 
lor este ventriculară. 

La pacientul cu tahicardie cu complexe largi dar stabil hemodinamic, 
următorul pas în evaluare este stabilirea caracterului de ritm regulat sau 
neregulat. 

Tahicardia cu complexe largi şi cu ritm regulat de cele mai multe ori este 
tahicardie ventriculară sau tahicardie supraventriculară combinată cu un bloc de 
ramură. Pentru tahicardia ventriculară hemodinamic stabilă se va administra 
amiodaronă 300mg IV, în 20-60minute, urmată de perfuzie cu amiodaraonă 
900mg în 24 de ore. Dacă tahicardia cu complexe largi şi cu ritm regulat este de 
origine supraventriculară şi combinată cu un bloc de ramură, se va administra 
adenozină (după protocolul de administrare din TPSV). 

Tahicardia cu complexe largi şi cu ritm neregulat poate avea următoarele 
cauze: 

e de cele mai multe ori este o fibrilaţie atrială asociată cu un bloc de ramură; 
pentru identificarea exactă a ritmului este necesar un traseu ECG în 12 
derivații şi, eventual, consultul unui cardiolog; 

e  fibrilaţia atrială din sindroamele de preexcitaţie (sindromul Wolf-Parkinson- 
White); în acest caz, morfologia şi lărgimea complexului QRS sunt mult mai 
variate decât în fibrilaţia atrială asociată cu bloc de ramură. 

e tahicardie ventriculară polimorfă (de exemplu torsadă de vârfuri), cel mai 
frecvent se asociază cu semne de hemodinamică alterată; prezenţa ei la un 
pacient stabil este puţin probabilă. 

Pentru evaluarea şi terapia unei tahicardii cu complexe largi şi ritm 
neregulat este indicată solicitarea cardiologului. Tratamentul tahicardiilor cu 
complexe largi şi ritm neregulat se va face diferențiat: 

e  fibrilaţia atrială asociată cu bloc de ramură se va trata identic cu fibrilaţia 
atrială simplă; 

e pentru fibrilaţia din sindroamele de preexcitaţie (sau pentru flutter-ul atrial) 
este contraindicată administrarea de adenozină, digoxin, verapamil şi 
diltiazem, aceste medicamente blochează conducerea prin nodul 
atrioventricular şi produc o creştere relativă a conducerii prin circuitul de 
preexcitaţie; în această situaţie cea mai sigură opţiune terapeutică va fi 
conversia electrică 

e pentru torsada de vârfuri prima măsură terapeutică va fi oprirea 
administrării oricărui medicament care produce creşterea intervalului 


a 


QT;urmează corectarea dezechilibrelor electrolitice, în special 

hipokaliemia şi apoi se va administra sulfat de magneziu, 29 IV, în 10 
minute. Cardiologul se va solicita având în vedere că odată convertită 
aritmia, ar putea fi necesare alte strategii terapeutice pentru prevenirea 
recurenţelor (de exemplu stimularea overdrive). În cazul dezvoltării 
semnelor de instabilitate hemodinamică (cel mai frecvent scenariu) se va 
recurge la cardioversie sincronă sau defibrilare, conform protocolului RCP, 
în cazul instalării stopului cardiac (dispariţia pulsului central). 


TAHICARDIILE CU COMPLEXE QRS INGUSTE 


Tahicardia cu complexe QRS înguste şi ritm regulat poate fi: 
tahicardie sinusală; 

e tahicardie cu reintrare nodală - cel mai frecvent tip de tahicardie 

e  supraventriculară; 

e tahicardie cu circuit de preexcitaţie - din sindromul WPW; 

e flutter-ul atrial cu conducere AV fixă (de obicei cu transmitere 2:1). 

Tahicardia sinusală: este răspunsul fiziologic normal la o varietate de 
stimuli, cum ar fi efortul fizic sau anxietatea; în context patologic poate fi 

răspuns la durere, febră, anemie, pierderi volemice sau insuficienţă cardiacă; 
tratamentul se adresează, de cele mai multe ori, cauzei; orice tentativă de 
scădere a ratei tahicardiei care se dezvoltă în contextul acestor stări patologice, 
duce de obicei la agravare suplimentară a stării generale. 

Tahicardia cu circuit de reintrare nodal şi tahicardia cu circuit de 
preexcitaţie (tahicardii paroxistice supraventriculare -TPSV) 

Tahicardia cu reintrare nodală este cea mai frecventă formă de tahicardie 
paroxistică supraventriculară, apare cel mai frecvent la un cord sănătos iar 
stopul cardiac este rar. Este o tahicardie cu complexe înguste, fără semne 
vizibile de activitate atrială, cu frecveţe ce depăşesc intervalul obişnuit al ratei 
sinusale în repaus (60-120 bătăi/minut); este benignă în absenţa defectelor 
structurale miocardice şi a ischemiei însă simptomatologia induce pacientului 
stare de anxietate. 

Tahicardia cu circuit de reintrare apare în contextul sindromului WPW şi 
este de asemenea benignă dacă nu se asociază cu un defect structural 
miocardic; cel mai frecvent pe ECG apare ca o tahicardie cu complexe QRS 
înguste şi fără semne vizibile de activitate atrială. 

Flutter-ul atrial cu conducere AV fixă (cel mai frecvent cu conducere 2:1): 
tahicardie cu complexe QRS înguste, cu ritm regulat. Semnele de activitate 
atrială sau undele de flutter ar putea fi greu de identificat motiv pentru care este 
dificil diagnosticul diferenţial cu celelalte forme de tahicardie cu complexe 
înguste (cu reintrare nodală sau cu circuit de reintrare). Când flutter-ul cu 
transmitere 2:1 sau 1:1 se asociază cu un bloc de ramură aspectul produs este 
de tahicardie cu complexe QRS largi, cu ritm regulat, foarte greu de diferențiat 
de tahicardia ventriculară; schema terapeutică pentru TV este de cele mai multe 
ori eficientă sau produce scăderea răspunsului ventricular şi permite 
identificarea ritmului de bază. Flutter-ul atrial tipic are frecvenţa atrială 300/minut 
astfel încât, în transmiterea 2:1, frecvenţa ventriculară este de 150bătăi/minut. 

Frecvenţele mai mari (>170/minut) de obicei nu sunt produse de un flutter cu 

transmitere 2:1. 

Terapia tahicardliilor cu complexe QRS înguste şi ritm regulat: 

În prezenţa semnelor de instabilitate hemodinamică (efect direct al 
frecvenţei cardiace înalte) — se va aplica cardioversie electrică cu ŞEE sincron; 
este acceptată administrarea de adenozină în intervalul de timp necesar pentru 
pregătirea cardioversiei; dacă adenozina nu restabileşte ritmul sinusal se începe 
imediat cardioversia electrică. 

La pacientul stabil hemodinamic se aplică următorul protocol terapeutic: 

e se începe cu manevre vagale; masajul sinusului carotidian sau manevra 
Valsalva convertesc %4 din episoadele de tahicardie  paroxistică 
supraventriculară; cea mai eficientă tehnică pare a fi manevra Valsalva 
(expirul forţat cu glota închisă) efectuată în poziţie de decubit dorsal; o 
metodă practică pentru efectuarea corectă a acestei manevre, fără explicaţii 
greu de înţeles de către pacient, este expirul într-o seringă de 20ml, cu 
suficientă forță pentru a împinge pistonul. În prezenţa suflurilor carotidiene 
este contraindicat masajul sinusului carotidian, deoarece ruperea unei plăci 
de aterom poate produce embolie cerebrală şi accident vascular. În cazul 
asocierii tahicardiei cu ischemie acută sau toxicitate digitalică, bradicardia 
bruscă poate fi trigger pentru fibrilaţie ventriculară de aceea este indicată 
înregistrarea unui traseu ECG în 12 derivații în timpul efectuării manevrelor 
vagale: în flutter, scăderea ratei de răspuns ventricular duce la evidenţierea 
activităţii atriale (undele de flutter devin vizibile). 

e Dacă aritmia persistă şi nu este flutter, se va administra adenozină, 6mg IV 
rapid; se va înregistra traseu ECG (de preferat mai multe derivații) în timpul 
injectării; dacă aritmia persistă, scăderea tranzitorie a răspunsului ventricular 
permite diagnosticul diferenţial cu un flutter sau cu altă tahicardie atrială; în 
caz de insucces a celor 6mg se va administra un bolus de 12mg adenozină 
care poate fi repetat. 

e Oprirea unei tahiaritmii prin manevră vagală sau prin administrare de 
adenozină este un indicator că cel mai probabil a fost o tahicardie cu reintrare 
nodală sau o tahicardie dintr-un sindrom de preexcitaţie. Pacientul va fi 
monitorizat în continuare pentru decelarea unor noi episoade de aritmie. 
Recurenţele se tratează fie prin reluarea administrării de adenozină fie prin 
introducerea unui medicament cu efect de blocare a conducerii 
atrioventriculare şi cu durată lungă de acţiune (de exemplu diltiazem sau 
betablocant). 

e Manevrele vagale sau adenozina opresc majoritatea tipurilor de tahicardie 
mai sus menţionate în câteva secunde; lipsa de răspuns la adenozină 
sugerează că tahicardia cu complexe înguste ar putea fi un flutter atrial. 

e Dacă adenozina nu este eficientă şi nu există dovezi că tahicardia ar putea fi 
un flutter, este indicată administrarea unui blocant de canale de calciu 
(verapamil 2,5-5mg IV, în 2 minute). 

Tahicardia cu complexe QRS înguste şi ritm neregulat: 

e cel mai frecvent este fibrilaţie atrială; 

e flutter atrial cu conducere AV variabilă (“bloc variabil”). 

Cel mai frecvent, o tahicardie neregulată cu QRS îngust este o fibrilaţie 
atrială cu răspuns ventricular necontrolat; mai rar poate fi un flutter atrial cu bloc 
variabil. Pentru analiza ritmului se înregistrează un traseu ECG în 12 derivații: 

În prezenţa semnelor de instabilitate hemodinamică este indicată 
conversia cu ŞEE sincron. 

La pacientul stabil hemodinamic există următoarele opţiuni terapeutice: 

e controlul frecvenţei prin medicamente antiaritmice; 
e controlul ritmului prin conversie farmacologică; 

e controlul ritmului prin conversie electrică; 

e profilaxia complicatiilor (de exemplu anticoagulare). 

Se solicită consultul cardiologic în scopul stabilirii schemei terapeutice 
optime pentru fiecare caz în parte. 

Riscul de dezvoltare a trombilor intraatriali este direct proporţional cu 
timpul scurs de la debutul fibrilaţiei atriale; în general, pacienţii cu fibrilaţie atrială 
instalată de mai mult de 48 de ore vor avea indicație de conversie (electrică sau 
chimică) doar după terapie anticoagulantă sau după ce echografia 
transesofagiană confirmă absenţa trombilor intraatriali. 

Dacă scopul terapiei este controlul frecvenţei opţiunile sunt următoarele: 
betablocant, digoxin, diltiazem, magneziu sau combinaţii ale acestora. 

Dacă fibrilaţia atrială este instalată de mai puţin de 48 ore scopul terapiei 
va fi controlul ritmului, prin administrare de amiodaronă (300mg IV, în 20-60 
minute, urmate de 900mg în 24 de ore). Controlul ritmului poate fi obţinut şi prin 
administrare de ibutilide sau flecainidă (cu acordul cardiologului). Conversia 
electrică este şi ea o opţiune terapeutică, rata ei de succes, de restabilire a 
ritmului sinusal, fiind mai mare decât rata de succes a conversiei farmacologice. 

Este indicată solicitarea consultului cardiologic pentru fibrilaţia asociată cu 
sindroamele de preexcitaţie (WPW). Se evită utilizarea de adenozină, diltiazem, 
verapamil sau digoxin la pacienţii cu sindrom de preexcitaţie sau cu flutter atrial 
(aceste medicamente blochează conducerea  atrioventriculară şi cresc 
conducerea pe calea accesorie). 


169 


suport ABC, oxigen, abord venos; 
monitor ECG, TA, S,0; 


ECG în 12 derivații dacă este posibil; 
identificarea şi tratarea cauzelor reversibile. 


Algoritmul 
pentru 
tahicardia cu 


Pacient instabil hemodinamic? puls 
alterarea stării de conştientă; 
durere toracică; 
TAS<90mmhHg; 
insuficienţă cardiacă. 


ŞEE - e 
sincron instabil 


până la 3 


(simptomele induse de frecvenţă sunt rare la <150bătăi/minut) 


amiodaronă 300mg IV, 
în 10-20min; se repetă 
ŞEE, urmat de: stabil 


amiodaronă 900mg în 
24 ore. 
QRS îngust (0,12 sec)? ingus 
arg 
QRS îngust 
QRS larg Ritm regulat? 
Ritm reaulat? regula 


neregulat regulat 


neregulat 


manevră vagală; 

adenozină 6mg IV rapid; în 
caz de insucces 12mg; în caz 
de insucces încă 12mg. 
monitorizare continuă. 


A 


alertare expert 


Tahicardie neregulată cu QRS 
îngust 
Probabil fibrilaţie atrială 
Controlul ratei ventriculare: 
Betablocant Iv, digoxin IV sau 
diltiazem IV. 
Dacă debutul este <48h: 
Amiodaronă IV 300mg în 20- 
60min, urmat de 900mg în 24h. 


Tahicardie ventriculară 
(sau ritm neidentificat) 
Amiodaronă 300mg IV, în 
20-60min, apoi 900mg în 24 
ore. 
TSV cu bloc de ramură, 
deja confirmată: 
Adenozină, similar trat. 
tahicardiei cu QRS îngust. 


Diagnostic diferențial: 


° FiA cu bloc de ramură 
(trat. ca o tahicardie cu 


QRS îngust); 
FiA cu sindr. de 
preexcitaţie (amiodaronă); 
TV polimorfă (ex 
torsadă de vârfuri- 
magneziu 2g în 10 min). 


Ritm sinusal restabilit? 


da 
nu A 
Alertare expert 
: A AI Probabil TPSV cu mecanism de 
Cardioversia electrică se face doar reintrare: 
după sedare sau după anestezie ECG în 12 derivații în ritm sinusal; 
generală. dacă se produce recurenţa se 


administrează din nou adenozină şi se ia 
în considerare profilaxia antiaritmică. 


170 Posibil flutter atrial: 
controlul frecvenţei (de ex. 
betablocante). 


MEDICAMENTE UTILIZATE ÎN TRATAMENTUL TAHIARTIMIILOR 


Amiodarona 

Administrarea intravenoasă de amiodaronă influenţează activitatea 
canalelor de sodiu, potasiu şi sodiu alături de proprietăţile de alfa şi betablocadă 
adrenergică. 

Amiodaronă se va administra pentru: 

e controlul TV stabile hemodinamic, a TV polimorfe şi a tahicardiilor cu 

complexe largi de origine necunoscută; 

e tahicardia paroxistică supraventriculară necontrolată de adenozină, 

manevre vagale sau blocarea conducerii nodului atrioventricular; 

e controlul frecvenţei ventriculare rapide din tahiaritmiile atriale cu cale 

accesorie de conducere. 

Se administrează 300mg IV, în 10-60 minute, în funcţie de circumstanţe şi 
status hemodinamic; această doză de încărcare va fi urmată de perfuzie cu 
900mg în 24 de ore. Se pot repeta doze de 150mg în perfuzie, pentru aritmiile 
rezistente sau recurente, până la o cantitate maximă de 2g/zi substanţă activă 
(această doză maximă acceptată variază de la ţară la ţară). 

Amiodarona este preferată altor antiaritmice pentru controlul aritmiilor 
atriale sau ventriculare la pacienţii cu disfunctie cardiacă severă. Efectele 
adverse ale amiodaronei sunt bradicardia şi hipotensiunea care pot fi controlate 
prin scăderea ratei de administrare. 

De câte ori este posibil, este de preferat administrarea amiodaronei pe un 
cateter venos central. În urgenţă este recomandată administrarea pe o venă 
periferică de calibru mare pentru prevenirea tromboflebitei. 

Adenozina 

Nucleotid  purinic natural, scade conducerea la nivelul nodului 
atrioventricular; are efecte reduse asupra altor celule miocardice sau căi de 
conducere. Adenozina va fi utilizată în oprirea tahicardiilor paroxistice 
supraventriculare cu circuite de reintrare care includ nodul atrioventricular ; 
administrată în alte tahicardii cu complexe înguste, va evidenția ritmul de bază 
prin scăderea răspunsului ventricular. Adminstrată în sindromul WPW, uneori 
adenozina poate precipita o fibrilaţie atrială cu răspuns ventricular foarte rapid. 

Timpul de înjumătățire este foarte scurt, de 10-15 secunde, din acest 
motiv administrarese va face în bolus rapid, urmat de perfuzie în jet sau bolus de 
soluţie salină. 

Cea mai mică doză eficientă este de 6mg (doză neacceptată de unele 
protocoale încă în uz), în caz de insucces poate fi urmată de 2 doze, fiecare de 
12mg, administrate la 1-2 minute interval. Pacientul trebuie avertizat asupra 
efectelor neplăcute, tranzitorii: greață, disconfort toracic. 

În unele ţări europene adenozina este înlocuită cu adenozin trifosfat 
(ATP), când nici unul din aceste preparate nu este disponibil, următoarea 
alternativă terapeutică este verapamilul. 

Teofilina şi compuşii similari structural blochează efectele adenozinei. În 
cursul tratamentului cu dipiridamol sau carbamazepină saupacientilor cu 
transplant de cord apare răspuns exagerat şi impredictibil la administrarea de 

adenozină. La aceşti pacienţi, doza iniţială este redusă la jumătate — 3mg 
adenozin. În cazul administrării pe o venă centrală. Adenozina se administrează 
în doză redusă 3mg. 

Blocante de canale de calciu: verapamil şi diltiazem 

Încetinesc conducerea prin nodul atrioventricular şi cresc perioada 
refractară a acestuia; prin aceste efecte opresc aritmiile de reintrante şi 
controlează răspunsul ventricular într-o gamă largă de tahiaritmii atriale (în unele 
ţări nu există forma de adminstrare IV a diltiazemului). 

Indicaţii: 

e tahicardii cu complexe înguste, cu ritm regulat, stabile hemodinamic 
care nu au fost controlate sau convertite de adenozină sau manevre 
vagale; 

e controlul răspunsului ventricular din fibrilaţia atrială sau flutter-ul atrial, 
cu funcţie ventriculară prezervată, care s-au instalat de mai puţin de 48 
de ore. 

Doza iniţială de verapamil este de 2,5-5mg IV, în 2 minute; în absenţa 
răspunsului terapeutic se va adminstra doze de 5-10mg repetate la 15-30 de 
minute (dacă nu se instalează reacţiile adverse) până la un total de 20mg. 
Verapamilul se va administra doar în tahicardiile paroxistice supraventriculare cu 
complexe înguste sau în aritmiile a căror origine este cert supraventriculară. 

Diltiazemul, în doze de 250ug/Kg, urmat de o a doua doză de 350ug/Kg, 
prezintă eficienţă similară cu verapamilul. 

Verapamilul şi diltiazemul (într-o mai mică măsură) au efect inotrop 
negativ şi produc scăderea dramatică a debitului cardiac la pacienţii cu disfuncţie 
severă de ventricul stâng. Blocantele de canale de calciu influenţează negativ 
evoluţia fibrilaţiei şi flutter-ului atrial din sindroamele de preexcitaţie (WPW). 

Betablocantele 

Betablocantele — atenolol, metoprolol, labetalol (alfa şi betablocante), 
propanolol, esmolol — reduc efectele catecolaminelor circulante şi scad frecvenţa 
cardiacă şi tensiunea arterială. Prezintă şi efecte de cardioprotecţie în 
sindroamele coronariene acute. 

Indicaţii: 

e tahicardii cu complexe QRS înguste şi ritm regulat necontrolate de 
adenozină şi manevre vagale la pacienţi cu funcţie ventriculară 
prezervată; 

e controlul frecvenţei în fibrilaţia şi flutter-ul atrial când funcţia ventriculară 
este prezervată. 


Doze: 

e atenolol (beta): 5mg IV în 5 minute, repetat, dacă este necesar, după 
10 minute; 

e metoprolol (beta.): 2-5mg la 5 minute interval, până la o doză totală de 
15mg; 


e propanolol (beta şi beta2): 100mcg/Kg, administrat lent în trei doze 
egale la 2-3 minute interval; 

e esmolol: este un blocant beta.-selectiv, cu durată scurtă de acţiune 
(timp de înjumătățire 2-9 minute); doza de încărcare este de 
500mcg/Kg într-un minut, urmată de perfuzie cu 50-200mcg/Kg/minut. 
Efecte adverse: bradicardia, blocuri atrioventriculare, hipotensiune. 
Contraindicaţii: BAV grad Il şi III, hipotensiunea, insuficienţa cardiacă 
severă, bronhospasm. 
Magneziu 
Indicaţie: controlul frecvenţei ventriculare din fibrilaţia atrială. 
Doze: 29 (8mmol) sulfat de magneziu în 10 minute; dacă este necesar se 
poate repeta o dată. 

6. SINDROMUL 
POSTRESUSCITARE 


O dată cu restabilirea circulaţiei spontane (ROSC) după un stop 
cardiorespirator, tulburările hemodinamice sunt frecvente: de la şoc hipovolemic 
sau cardiogen la şoc produs prin vasodilataţia extremă asociată SIRS (răspuns 
sistemic inflamator) — tulburări care conturează un adevărat sindrom 
postresuscitare. 

Factorii care contribuie la constituirea sindromului postresuscitare sunt 
multipli: 
perfuzie insuficientă (insuficienţă de reperfuzie); 
leziuni de reperfuzie; 
leziuni citotoxice cerebrale — “intoxicație” cu metaboliți ischiemici; 

e tulburări de coagulare. 

După ROSC -— funcţie de durata şi severitatea ischemiei — se descriu 4 faze 
ale sindromului postresuscitare: 

1. aproape jumătate din decesele postresuscitare se produc în primele 24 
de ore; în primele ore de la restabilirea circulaţiei spontane instabilitatea 
hemodinamică este prezentă, în grade variabile, dar cu o tendinţă la normalizare în 
decurs de 12-24 de ore; disfuncţia etajului microvascular — indusă de ischiemia 
polifocală — permite “vărsarea” de enzime toxice şi radicali liberi în circulaţia 
sistemică şi în lichidul cefalorahidian; 

2. în 1-3 zile, deşi funcţia hemodinamică se îmbunătăţeşte, permeabilitatea 
mucoasei intestinale creşte — factor care predispune la dezvoltarea sindromului 
toxico-septic; apare disfuncţie progresivă a mai multor organe, în mod particular 
hepatică, pancreatică şi renală cu evoluţie spre MSOF (disfuncţie multiplă de 
organ); 

3. la mai multe zile după stopul cardiorespirator, se dezvoltă infecţii severe 
şi starea generală se deteriorează rapid; 

4. în final se instalează moartea. 

Principalul obiectiv al îngrijirii postresuscitare este restabilirea completă a 
perfuziei tisulare; însă doar o tensiune arterială în parametri optimi şi o 
îmbunătăţire a schimbului de gaze la nivel tisular nu se asociază neapărat cu o 
supravieţuire mai bună. Mai mult, aceşti parametri nu reflectă fidel restabilirea 
fluxurilor sanguine optime sau reluarea funcţiei organelor periferice mai ales a 
teritoriilor spahnic şi renal, zone care contribuie decisiv la dezvoltarea MSOF după 
un eveniment hipoxic-ischiemic cum este stopul cardiorespirator; în cele mai multe 

cazuri, acidemia asociată stopului cardiorespirator se corectează spontan la 
restaurarea ventilaţiei şi perfuziei adecvate. 

Hipoperfuzia splahnică persistentă poate fi identificată doar prin teste 
specifice şi necesită terapie ţintită; astfel, pe lângă monitorizarea hemodinamică 
invazivă prin cateter în artera pulmonară — metodă care este controversată încă — 
resuscitarea splahnică trebuie ghidată prin teste specifice cum ar fi determinarea 
gradientului sânge-capilar venos al presiunii parţiale de bioxid de carbon; coroborat 
cu datele monitorizării invazive acest gradient este un bun parametru de evaluare 
a evoluţiei postresuscitare — optimizarea precoce a perfuziei splahnice evitând 
dezvoltarea MSOF; dezavantajul acestei metode este lipsa studiilor clinice şi 
disponibilitatea limitată. 

Prin prisma fenomenelor care domină perioada postresuscitare principalele 

e asigurarea suportului cardiorespirator pentru o perfuzie tisulară optimă, 
în special cerebrală; 

e transportul pacientului resuscitat în prespital într-un departament de 
urgenţă şi apoi în ATI; 

e identificarea factorilor precipitanţi ai stopului cardiorespirator; 

e iniţierea măsurilor de prevenire a recurenţei SCR ca de exemplu 
terapia antiaritmică. 

Rezultatele unui proces de resuscitare pot acoperi un spectru destul de larg: 
de la recuperare completă cu funcţie cerebrală prezentă şi hemodinamică normală 
până la pacient comatos cu tulburări hemodinamice importante; indiferent de 
rezultat, evaluarea completă şi continuă se impune, pentru stabilirea statusului 
neurologic, hemodinamic şi respirator; acum este momentul identificării 
complicaţiilor procesului de resuscitare: fracturile costale, hemopneumotoracele, 
tamponada cardiacă, trauma intra-abdominală (leziunile organelor 
parenchimatoase) sau poziţie incorectă a sondei de intubaţie traheală. 


ÎNGRIJIREA POSTRESUSCITARE: RĂSPUNS OPTIM LA RCR 


În varianta răspunsului optim la resuscitare, pacientul este conştient, 
reacţionează la stimuli din mediul extern şi ventilează spontan; atitudine: 

e monitorizare ECG; 
e oxigenoterapie; 
e dacă nu a fost încă instituită, se stabileşte abord venos şi se începe 
perfuzie cu soluţie salină — vehicul pentru medicamente; administrarea de 
soluţii glucozate este rezervată cazurilor în care hipoglicemia este 
documentată; se înlocuiesc cateterele venoase periferice sau centrale 
care nu au fost instalate în condiţii sterile sau care nu funcţionează la 
parametrii ceruţi de îngrijirea postresuscitare; 
e dacă ritmul de stop a fost FV sau TV şi până acum nu a fost administrat 
nici un antiaritmic se evaluează oportunitatea administrării de lidocaină, 
bolus urmat de perfuzie de menţinere (atenţie la contraindicaţii ca de 
exemplu: ritm de scăpare ventricular); identificarea etiologiei FV: infarct 
miocardic acut? alte cauze, eventual corectabile? 
e căutarea mecanismului precipitant al SCR: infarct miocardic acut, 
tulburări electrolitice, aritmii primare; se continuă administrarea agentului 

antiaritmic care a avut succes intraresuscitare; bradicardia cu impact 
hemodinamic important se tratează conform protocolului; 

e analiza indicaţiilor şi contraindicaţiilor fibrinolizei la pacienţii cu traseu 
ECG sugestiv pentru infarct miocardic acut; evaluarea indicaţiei de 
coronarografie şi dezobstrucţie mecanică în cazul contraindicaţiei de 
terapie fibrinolitică; monitorizare prin trasee ECG în serie şi enzime de 
necroză miocardică în dinamică; 

e evaluarea statusului neurologic; coma nu reprezintă contraindicaţie 
pentru nici un gest terapeutic în postresuscitare; 

e evaluare a statusului hemodinamic, semne vitale, debit urinar; 

e laborator şi imagistică: ECG în 12 derivații, radiografie cardiopulmonară, 
determinare de gaze arteriale, electroliți, creatinină serică, uree, glicemie, 
nivelele de calciu şi magneziu — atît pentru evaluarea postresuscitare cît şi 
pentru identificarea unei patologii de fond; 

e terapie agresivă a dezechilibrelor balanței de potasiu, magneziu, sodiu 
şi calciu; 

e monitorizarea hemodinamică invazivă — care presupune puncţie arterială 
— la pacienţii cu indicație de tromboliză, se face doar dacă nu există 
metode de evaluare neinvazive: pulsoximetrie, capnografie sau gaze 
arteriale din probă de sînge venos; 

e analiza statusului prearest — în mod particular la pacienţii care instalează 
SCR sub o anumită schemă terapeutică a bolii de fond. 

După completarea acestor paşi, pacientul este trasnferat în ATI , cu 
asigurarea monitorizării, aportului de oxigen şi sub supravegherea personalului de 
urgenţă — în număr suficient şi cu echipamentul necesar terapiei oricărei situaţii 
survenite în timpul transportului. 


TERMOREGLAREA. IMPORTANŢA TEMPERATURII CORPORALE ÎN 
PERIOADA POSTRESUSCITARE 


Principalul determinant al “nevoilor” de flux sanguin cerebral este rata 
metabolică tisulară; rata metabolică cerebrală creşte cu aproximativ 8% pentru 
fiecare grad Celsius peste temperarura corporală normală. Postresuscitare, orice 
grad de creştere a temperaturii corporale peste nivelul normal poate crea un 
dezechilibru important între cererea şi aportul de oxigen la nivel cerebral cu 
afectarea recuperării acestuia. Principiu: terapie agresivă a febrei în perioada 
postischemică. 


Hipotermia 

În contrast, hipotermia este o metodă eficientă de reducere a activităţii 
metabolice cerebrale; utilizată în trecut extensiv în chirurgia cardiovasculară, 
hipotermia are câteva efecte secundare care ar putea afecta negativ statusul 
fiziologic postarest, cum ar fi creşterea vâscozităţii sanguine, scăderea debitului 
cardiac sau creşterea susceptibilităţii la infecţii. 

Studiile clinice care au încercat să demonstreze efectele hipotermiei pe 
tesutul cerebral ischemic au avut rezultate contradictorii: de la beneficii până la 
lipsa de influenţă sau efecte negative; studii mai recente au demonstrat că 
hipotermia uşoară (34 grade Celsius) este eficientă în limitarea leziunilor cerebrale 
postischemice fără apariţia efectelor adverse. În creierul normal, o reducere cu 7% 


176 


a ratei metabolice se produce la fiecare grad de scădere a temperaturii acestuia 
sub nivelele normale. 

După un SCR, starea de hipercatabolism care se instalează produce febră cu 
distrugerea fragilului echilibru al balanței cerere-ofertă de oxigen la nivel tisular; 
acest mecanism sugerează un posibil rol clinic al inducerii unui grad mic de 
hipotermie. 

Interesul asupra hipotermiei, ca terapie a leziunilor cerebrale, a apărut la 
începutul anilor '90 când a fost demonstrat efectul neuroprotectiv al hipotermiei 
medii intraischemice; abilitatea de a îmbunătăţii prognosticul neurologic prin 
răcirea rapidă, în siguranţă a creierului uman lezat fost demonstrat de Marion şi 
colab. într-un studiu randomizat care a comparat efectele hipotermiei medii (32-33 
grade Celsius pentru 24 de ore) cu normotermia la 82 de pacienţii care prezentau 
TCC închis grav. Un studiu multicentru, cu 500 subiecţi a fost început în 2000 în 
Europa. 

Efecte adverse ale hipotermiei: tulburări de coagulare, alterarea funcţiei 
miocardului, creşterea riscului de infecţii; prevalența şi severitatea acestor efecte 
sunt proporţionale cu durata şi severitatea hipotermiei; studii clinice în care 
subiecţilor resuscitaţi le-a fost indusă o hipotermie medie (temperatură minimă >32 
grade Celsius, pentru 24 pînă la 36 ore) au evidenţiat instalarea efectelor adverse. 

În concluzie, pacienţii stabili hemodinamic care dezvoltă un grad mic de 
hipotermie (>33 grade Celsius), spontan, după un stop cardiorespirator, nu ar tebui 
activ încălziţi (nu sunt înveliţi, de exemplu); hipotermia uşoară ar putea fi benefică 
pentru recuperarea neurologică şi este foarte bine tolerată; totuşi, hipotermia nu ar 
trebui indusă activ după resuscitarea unui SCR (clasă indeterminată). 


Hipertermia 

Există multiple studii, desfăşurate pe modele animale care demonstrează 
accentuarea leziunilor cerebrale la creşterea — intraischemic sau postresuscitare - 
a temperaturii corporale/cerebrale; mai mult de atât, există studii clinice care 
documentează recuperarea neurologică proastă la pacienţii care au dezvoltat febră 
după o leziune cerebrală ischemică. Principiu: monitorizare atentă a temperaturii în 
perioada postresuscitare şi terapia agresivă a febrei. 


ÎNGRIJIREA POSTRESUSCITARE: DISFUNCŢIA DE ORGAN. MĂSURI 
SUPORTIVE PENTRU OPTIMIZAREA FUNCŢIEI ORGANELOR ŞI 
SISTEMELOR POSTRESUSCITARE 


După ROSC pacientul poate rămâne comatos; ventilaţiile spontane pot lipsi 
impunând intubaţia traheală cu o perioadă de ventilaţie mecanică, status 
hemodinamic dominat de tulburări ale frecvenţei şi ritmului cardiac, tensiune 
arterială şi perfuzie organică inadecvate; hipoxemia şi hipotensiunea agravează 
leziunile cerebrale şi trebuie evitate. 

Când pacientul este comatos sau răspunsul la stimulii externi este inadecvat, 
statusul funcţional al fiecărui organ necesită evaluare şi terapie specifică; cu 
ventilaţie şi perfuzie optime, de cele mai multe ori acidemia se corectează spontan, 
nefiind necesară administrarea de soluţii tampon. 

În timpul transportului în ATI se impune continuarea ventilaţieie mecanice şi a 
monitorizării cardiace, cu evaluarea circulaţiei prin palparea pulsului carotidian sau 

femural, monitorizare invazivă intraarterială sau pulsoximetrie; echipament şi 
suficient personal pentru resuscitarea unui SCR survenit în timpul transportului. 


VENTILAŢIA ŞI OXIGENAREA 


Postresuscitare pot exista variate grade de disfunctie ventilatorie, până la 
dependenţa de ventilaţia mecanică; se impune examen clinic complet al aparatului 
respirator şi radiografie cardiopulmonară; identificarea şi terapia rapidă a 
complicaţiilor resuscitării, cum ar fi pneumotoracele sau poziţia incorectă a sondei 
de IOT; modul de ventilaţie mecanică este determinat de valoarea gazelor 
sanguine, frecvenţa respiratorie şi efortul respirator (lucrul mecanic al muşchilor 
respiratori); pe măsură ce ventilaţiile spontane devin eficiente se reduce gradul 
asistării mecanice (scăderea frecvenţei ventilaţiilor administrate de aparat) până la 
reluarea completă a funcţiei; dacă sunt necesare concentraţii mari de oxigen se 
determină dacă aceasta nevoie este generată de o disfunctie pulmonară sau 
cardiacă. 

Presiunea pozitivă la sfârşitul expirului (PEEP) ar putea fi utilă la pacientul 
stabil hemodinamic dar care asociază disfuncţia de ventricul stâng cu cea 
pulmonară. Dacă disfucţia cardiacă este prezentă, suportul miocardului insuficient 
este important. 

Concentrația oxigenului inspirat, PEEP şi minut-volumul sunt ajustate sub 
ghidajul gazelor arteriale seriate şi/sau monitorizarea neinvazivă: pulsoximetrie şi 
capnografie; un cateter arterial facilitează recoltarea repetitivă a gazelor sanguine 
şi permite măsurarea continuă şi fidelă a valorilor tensiunii sistemice. 


Parametrii de ventilaţie 

Studii recente au demonstat că hipocapnia (presiune parţială scăzută a 
bioxidului de carbon) susţinută ar putea agrava ischemia cerebrală; după 
restabilirea circulaţiei spontane, la nivel cerebral se dezvoltă un flux sanguin 
crescut; acest răspuns hiperemic durează 10-30 de minute fiind, urmat de o 
perioadă mult mai lungă în care sângele şuntează zonele ischemice sau chiar 
întregul creier — fenomem de “no-reflow”; în timpul acestei perioade tardive de 
hipoperfuzie cerebrală apare dezechilibru între fluxul sanguin (aportul de oxigen) şi 
nevoile metabolice de oxigen; dacă pacientul este hiperventilat în această fază, 
vasoconstricţia cerebrală adițională produsă prin scăderea presiunii parţiale de 
bioxid de carbon limitează şi mai mult fluxul sanguin şi agravează ischemia 
cerebrală. Efectul protector asupra organelor ischemice nu a fost încă demonstrat 
însă riscul de agravare a ischimiei cerebrale este real, motiv pentru care în 
postresuscitare hiperventilaţia trebuie evitată. Efectul negativ al hiperventilaţiei 
asupra recuperării neurologice a fost demonstrat indirect de Safar şi colab.: în 
studiul lor, câinii trataţi în postresuscitare, prin hipotermie uşoară cumulată cu 
nivele crescute ale tensiunii arteriale şi ventilaţie pentru menţinerea normocarbiei 
au avut un prognostic mai bun. 

Alt efect negativ al hiperventilaţiei este presiunea ridicată în căile aeriene, cu 
generarea de auto-PEEP şi creşterea consecutivă a presiunii venoase la nivel 
cerebral şi deci a presiunii intracraniene; creşterea presiunii vasculare cerebrale 
duce la scăderea fluxului sanguin şi accentuarea ischemiei, mecanism 
independent de influenţa asupra reactivităţii vasculare a presiunii parţiale de bioxid 
de carbon sau a pH-ului sanguin. 

În concluzie, după un stop cardiorespirator sau un TCC, pacientul comatos 
este ventilat până la atingerea intervalului de normocarbie (clasa Ila); 
hiperventilaţia de rutină ar putea avea efecte negative şi trebuie evitată; excepţie 
de la această regulă este sindromul de angajare de substanţă cerebrală, când 
hiperventilaţia cu obţinerea hipocarbiei ar putea fi salvatoare (clasă lla); de 
asemenea, hiperventilaţia poate îmbunătăţii prognosticul când hipertensiunea 
pulmonară este cauza SCR (clasă lla). 

Odată restabilit debitul cardiac normal, acidoza metabolică se corectează de 
la sine, motiv pentru care hiperventilaţia nu trebuie utilizată ca terapie de primă 
linie; nici administrarea de soluţii tampon nu este necesară decât în situaţii 
speciale (vezi secţiunea “droguri şi resuscitare”). 


APARATUL CARDIOVASCULAR 


Evaluarea corectă a funcţiilor hemodinamice include: 

e examenul clinic complet, monitorizarea semnelor vitale şi a debitului urinar; 

e traseu ECG în 12 derivații şi compararea lui cu traseele preexistente; 

e radiografie cardiopulmonară; 

e determinarea electroliţilor serici, în special calciu şi magneziu; 

e nivelele serice ale markerilor cardiaci; 

e revizuirea schemei terapeutice curente şi a celei prearest. 

Nivelele serice ale enzimelor miocardice ar putea fi crescute doar datorită 
efortului de resuscitare ( prin ischiemia dezvoltată intraresuscitare sau în faza “no- 
reflow”); dacă însă pacientul este instabil hemodinamic se impune evaluarea atât a 
performanţei ventriculare cât şi a volemiei — hipotensiunea fiind un factor cu 
influenţă negativă asupra recuperării cerebrale. 

Principiu: hipotensiunea trebuie evitată în postresuscitare. Monitorizarea 
nonivazivă a presiunii arteriale este lipsită de acuratețe la pacientul cu debit 
cardiac mic şi vasoconstricţie periferică importantă; la polul opus este 
monitorizarea invazivă, intraarterială a presiunii arteriale care este fidelă şi permite 
titrarea administrării de catecolamine — terapie cu posibile efecte negative asupra 
prognosticului; din acest motiv, prezenţa vasoconstricţiei severe impune inserarea 
unui cateter intraarterial. 

La pacientul critic monitorizarea invazivă se face de obicei prin plasarea unui 
cateter în artera pulmonară — metodă care este controversată; permite 
determinarea presiunilor în circulaţia pulmonară şi măsurarea debitului cardiac 
(tehnica termodiluţiei); dacă atât debitul cardiac cât şi presiunea blocată la nivelul 
capilarului pulmonar sunt scăzute, este indicată terapia volemică cu reevaluarea 
acestor parametri. În cazul existenţei unui infarct miocardic acut complianţa 
ventriculară este redusă, iar presiunile de umplere ridicate; presiunea în capilarul 
pulmonar necesară pentru atingerea unui debit cardiac optim variază, dar de cele 
mai multe ori este de 18 mm Hg, adică mai mult decât valoarea normală 
(depinzând şi de condiţiile patologice asociate). 

Dacă după optimizarea presiunilor de umplere hipotensiunea şi hipoperfuzia 
persistă, se ia în considerare instituirea suportului inotrop pozitiv (dobutamina), 
vasopresor (dopamina sau noradrenalina) sau a terapiei vasodilatatoate 
(nitroprusiat sau nitroglicerină); modul de utilizare a acestor agenţi este prezentat 
în algoritmul terapeutic al edemului pulmonar, hipotensiunii şi şocului. 

RINICHIUL 


Cateterizarea vezicii urinare este necesară pentru monitorizarea debitului 
urinar şi estimarea pierderilor zilnice de lichide (pierderi care includ pe lângă 
diureză şi aspiratul gastric, pierderile prin diaree sau vomă); la pacientul oliguric 
determinarea debitului cardiac şi a presiunii în capilarul pulmonar coroborate cu 
analiza sedimentului urinar, a electroliţilor serici şi a fracţiei de excreţie a sodiului, 
diferenţiază insuficienţa renală de cea prerenală; furosemidul menţine debitul 
urinar chiar şi în cursul procesului de constituire a insuficienţei renale; dopamina, 
în doze mici (1-3 ug/Kg/minut) nu îmbunătăţeşte fluxul sanguin la nivel splahnic şi 
nici nu conferă protecţie renală specifică — prin urmare nu este indicată la pacientul 
oliguric cu insuficienţă renală acută. 

Drogurile nefrotoxice sau cele cu eliminare renală se utilizează cu precauţie, 
cu ajustarea dozei şi monitorizarea nivelelor serice. 

Insuficienţa renală la aceşti pacienţi este sugerată de creşterea susţinută a 
ureei şi creatininei serice, de obicei asociate cu hiperkaliemie; mortalitatea şi 
comorbiditatea sunt crescute făcând necesară, de cele mai multe ori, instituirea 
dializei. 


SISTEMUL NERVOS CENTRAL 


Scopul întregului proces de resuscitare cardiopulmonară este întoarcerea 
individului la o viaţă de o calitate cel puţin egală cu cea din faza prearest — motiv 
pentru care toate măsurile terapeutice se adresează prezervării funcţiilor cerebrale. 

Întreruperea circulaţiei cerebrale pentru 10 secunde duce la scăderea 
aportului de oxigen şi pierderea stării de conştienţă; după 2-4 minute rezervele 
cerebrale de glucoză şi glicogen sunt consumate iar după 4-5 minute întreaga 
cantitate de ATP este epuizată. Funcţia de autoreglare a circulaţiei cerebrale se 
pierde după hipoxie şi/sau hipercarbie de duratăş iar fluxul sanguin cerebral devine 
în totalitate dependent de presiunea de perfuzie; presiunea de perfuzie cerebrală 
este egală cu diferenţa dintre presiunea arterială medie şi presiunea intracraniană 
(PPC=PAM-PIC); la restabilirea circulaţiei spontane, după o fază iniţială de 
hiperemie, fluxul cerebral scade (fenomenul “no-reflow”) ca rezultat al disfuncţiei 
microvasculare; această reducere de flux se produce chiar şi în prezenţa unei 
presiuni de perfuzie cerebrală normal — astfel încât orice nivel de creştere a 
presiunii intracraniene sau de reducere a presiunii arteriale medii au ca rezultat 
accentuarea deficitului de flux sanguin cerebral. 

Principiu terapeutic pentru pacientul comatos: optimizarea presiunii de 
perfuzie cerebrală prin menţinerea unei tensiuni arteriale normale sau uşor 
crescute şi reducerea presiunii intracarniene — dacă aceasta este ridicată: 

e hipertermia şi convulsiile cresc necesarul de oxigen cerebral; se menţine 
normotermia şi activitatea convulsivă este controlată cu fenitoină, 
fenobarbital sau diazepam; 

e extremitatea cefalică se ridică la 30°, în poziţie neutră, pentru 
favorizarea drenajului venos cerebral; 

e aspiraţia secreţiilor traheale este o manevră care creşte presiunea 
intracraniană;  preoxigenarea cu oxigen 100% previne instalarea 
hipoxemiei în timpul aspiraţiei traheale. 

Deşi există o serie de studii clinice asupra tehnicilor de prezervare a funcţiilor 
cerebrale, în prezent nu este stabilită o schemă terapeutică de rutină pentru 
îngrijirea postresuscitare; cu siguranţă însă, ventilaţia şi perfuzia adecvate scad 
incidenţa leziunilor neurologice secudare şi cresc şansele recuperării neurologice 
complete. 

Măsuri terapeutice orientate către prezervarea funcţiei cerebrale 

e evitarea hipotensiunii arteriale (chiar uşoare), a hipoxemiei şi 
hipertermiei; 

e după restabilirea circulaţiei spontane menţinerea TA la nivele normale 
sau uşor crescute, a normooxiei şi normocapniei prin ventilaţie 
controlată în timpul comei; 

e sedarea cu benzodiazepine sau barbiturice; controlul convulsiilor 
(diazepam-fenitoină); 

e imobilizarea prin blocadă neuromusculară, dacă este necesară 
evitarea activităţii musculare nedorite; 

e monitorizarea temperaturii centrale; 

e explorarea fezabilităţii inducerii hipotermiei uşoare susţinută pentru 12 
ore (durata optimă a hipotermiei nu este cunoscută); 

e restabilirea volemiei optime urmată de suport inotrop şi vasopresor 
(dacă este necesar); 

e administrarea de fluide şi droguri sub monitorizare hemodinamică; 

e hematocrit în interval de 30-35%; menţinerea valorilor normale ale 
osmolarităţii şi osmolalităţii plasmatice şi ale nivelelor serice ale 
electroliţilor; 

e balanţă acido-bazică normală; instituirea precoce a alimentaţiei; 
menţinerea deficitului de baze sub 5mmol/L; 

e evitarea hipoglicemiei iatrogene sau a hiperglicemiei severe; 

e schimbarea posturii pentru profilaxia atelectaziei pulmonare. 


APARATUL DIGESTIV 


Instalarea sondei nazogastrice este indicată: 
„ la pacienţii comatoşi şi ventilaţi mecanic; 
„ absenţa zgomotelor intestinale. 
Alimentaţia enterală se instituie cât mai rapid posibil; dacă nu este tolerată, se 
administrează blocanţi de receptori histaminici şi sucralfat pentru reducerea riscului 
de sângerare în tractul gastrointestinal (ulcere de stres). 


SIRS ŞI ŞOCUL SEPTIC 


SIRS este un proces complex care poate fi declanşat de o serie de injurii ca 
traumă, arsură sau infecţie; răspunsul inflamator declanşează un proces auto- 
întreţinut care are ca finalitate leziuni tisulare locale şi instalarea MSOF. 

Semnele răspunsului inflamator sistemic — febra şi leucocitoza — pot apare şi 
după resuscitarea cardiopulmonară prelungită. 

Când cauza SIRS este infecția, sindromul clinic rezultat se numeşte sepsis; 
pacienţii cu şoc septic prezintă disfuncţie multiplă de organ combinată, de obicei, 
cu vasodilataţie extremă (rezultatul fiind hipovolemia relativă sau absolută). 

Scopul resuscitării hemodinamice este normalizarea captării tisulare de 
oxigen; atitudinea iniţială este restabilirea volemiei, urmată de cele mai multe ori de 
suport inotrop şi vasoconstrictor (dobutamina şi noradrenalina ar putea fi utile în 
managementul şocului septic). 

Când sepsisul este suspectat se iniţiază antibioterapia cu spectru larg. 
Utilizarea glucocorticoizilor în tratamentul şocului septic este subiect de dezbatere 
clinică — neelucidat încă — de mai bine de jumătate de secol; controversa rezidă în 
mod particular din răspunsul adrenal normal care există în sepsis, în nivelul 
“norma!” de cortizol din stările de stres, riscul de agravare al unui proces infecțios 
şi tulburările metabolice importante produse de administrarea de glucocorticoizi. 
Este cunoscut însă că în şocul septic există un grad relativ de hipoadrenalism, 
chiar şi în prezenţa unor nivele serice de cortizol normale sau crescute; totuşi 
utilizarea de metilprednisolon nu îmbunătăţeşte prognosticul şi chiar s-a evidenţiat 
o uşoară creştere a mortalităţii — frecvenţa deceselor prin infecţii secundare a fost 
mai mare la pacienţii trataţi cu metilprednisolon decât la grupul de control; în 
general însă, nu au fost documentate diferenţe semnificative în prevenirea instalării 
şocului, reversibilităţii acestuia sau influenţa asupra mortalităţii generale - studiile 
clinice care au utilizat doze “suprafiziologice” mici de corticosteroid evidențiind că 
metilprednisolonul scurtează faza presordependentă a şocului şi scade riscul de 
dezvoltare a disfuncţiei multiple de organ. Dozele suprafiziologice de corticosteroizi 
ar putea fi benefice pentru şocul persistent, rezistent la vasopresoare şi tratat cu 
doze maxime de antibiotice cu spectru larg (indicație clasă Ilb). 

Ca imagine generală, în prezent nu există evidențe că rata supravieţuirii este 
influenţată prin corticoterapie. 


CONCLUZII 


Îngrijirea postresuscitare presupune evaluarea minuțioasă a funcţiei tuturor 
organelor şi sistemelor subiect al injuriei anoxice-hipoxice 

Informaţii despre procesele  fiziopatologice care se desfăşoară în 
postresuscitare apar pe măsură ce SIRS şi MSOF sunt elucidate. Se acordă o 
atenţie din ce în ce mai mare proceselor din teritoriul splahnic şi influenţei terapiei 
ţintite asupra prognosticului şi supravieţuirii 

7. ASPECTE ETICE ÎN 
RESUSCITARE 


Scopul  resuscitării cardiopulmonare şi al manevrelor cardiologice de 
urgenţă este acelaşi cu al altor intervenţii medicale: să menţină viaţa, să redea 
starea de sănătate, să înlăture suferinţa şi să limiteze deficitul neurologic. 
Resuscitarea cardiopulmonară se deosebeşte de celelalte prin reversibilitatea 
fenomenului morţii clinice; procentul scăzut de reuşită însă, face ca deciziile 
legate de RCP să fie complicate, uneori acestea trebuie luate în secunde, de 
către salvatori care nu cunosc pacientul şi nu au evidenţa unor directive 
preexistente. (Supravieţuirea la externare după un stop cardiorespirator survenit 
în spital rareori depăşeşte 15%. Unele statistici arată însă o rată de supravieţuire 
după un stop cardiorespirator survenit în afara spitalului între 20 — 25 %, în 
cazuri de FV/TV). Această particularitate face ca în urgenţă, relaţia medic- 
pacient să fie una specială: antecedentele medicale nu sunt cunoscute, nu este 
timp pentru anamneză sau investigaţii de laborator, tratamentul trebuie început 
înainte de stabilirea diagnosticului, iar opţiunile în faţa unei probleme etice sunt 
limitate. 

Atunci când nu există precedent sau o anumită intervenţie nu poate fi 
amânată, medicul îşi poate orienta deciziile în funcţie de răspunsul la trei 
întrebări cu valoare de test pentru a selecta şi a verifica validitatea unei acţiuni. 
Acestea sunt: 

e testul imparţialităţii (dacă ar fi în locul pacientului, ar accepta acea 
acţiune?) 

e testul universabilităţii (în circumstanţe similare, ar fi de acord ca toţi 
medicii să aplice metoda lui?) 

e testul justificării interpersonale (poate oferi o justificare valabilă 
pentru acțiunea sa colegilor, superiorilor sau persoanelor 
nemedicale?) 

Un răspuns afirmativ la aceste trei întrebări indică o acţiune, cu mare 
probabilitate corectă din punct de vedere etic. 

Dintre principiile etice, unanim acceptate, ale autonomiei, beneficiului, 
prevenirii greşelilor şi dreptăţii, în luarea deciziilor medicale accentul se pune pe 
autonomie - fie a pacientului ( mai ales în Statele Unite ale Americii), fie a 
personalului medical de urgenţă (în ţările europene). 

AUTONOMIA PACIENTULUI 


Începerea şi oprirea manevrelor de resuscitare trebuie să ia în considerare 
diferenţele existente în normele etice şi culturale. 
Principiul autonomiei pacientului 

Este larg acceptat din punct de vedere etic, iar în numeroase ţări, şi legal; 
dacă în unele ţări (incluzând Statele Unite) se consideră că pacienţii adulţi au 
capacitate de decizie cu excepţia cazurilor în care o instanţă judecătorească îi 
declară incompetenti, alte legislații acordă medicului dreptul de a stabili 
incompetenta (datorită unor afecţiuni psihiatrice, de exemplu). Există o serie de 
factori care pot altera temporar capacitatea de luare a deciziilor şi care, odată 
îndepărtați, pot restabili competenţa: boală concomitentă, medicaţie, depresie 

Pentru ca pacienţii să poată lua decizii în cunoştinţă de cauză trebuie să 
primească şi să înţeleagă corect informaţiile despre afecțiunea lor şi despre 
prognostic, tipul intervenţiei propuse, alternative, riscuri şi beneficii. În 
departamentul de urgenţă există însă opţiuni limitate, iar tratamentul medical 
trebuie instituit în absenţa unei evidențe clare a refuzului competent al 
pacientului. 

Respectarea principiului autonomiei este reflectată de decizia medicală 
(„advanced  directive”- în ţările în care este adoptată legal) care este un 
document ce indică alegerile pacientului privind tratamentul medical sau numirea 
unei persoane-surogat care să ia aceste hotărâri. Ea poate fi de 2 tipuri: 
asistență medicală acceptată („living will”) - document scris ce redă tipul 
tratamentului sau procedurilor de prelungire a vieţii în cazul în care pacientul 
ajunge în stadiul terminal al unei afecţiuni sau în stare vegetativă persistentă- şi 
desemnarea unei persoane-surogat, printr-un act legal, de obicei o rudă sau un 
prieten apropiat, care trebuie să ia deciziile pe baza preferințelor anterior 
exprimate; dacă nu au fost formulate, el hotărăşte ce este mai bine pentru 
pacient. Spre deosebire de asistenţa medicală acceptată, care se aplică doar în 
cazul afecţiunilor terminale, statutul de surogat şi investirea cu putere de decizie 
se aplică în orice situaţie în care pacientul nu poate hotărî singur. 

În Statele Unite, de exemplu, legea stipulează că o decizie medicală de 
întrerupere a terapiei de menţinere în viaţă este aplicată doar dacă îndeplineşte 
următoarele condiţii: 

e persoană -surogat îşi dă consimţământul; 

e pacientul are o afecţiune în stadiul terminal documentată de 2 medici 
sau 

e pacientul este în stare vegetativă persistentă documentată de 2 
medici, dintre care un specialist în evaluarea funcţiilor cognitive. 

Din momentul întocmirii deciziei medicale, ea trebuie reconsiderată periodic, 
deoarece în perioadele de remisiune sau de recuperare după diverse afecţiuni 
cronice majoritatea pacienţilor percep diferit noţiunea de calitate a vieţii şi 
importanţa prelungirii acesteia. De aceea reevaluarea trebuie făcută la un 
interval de cel puţin 2 luni. 

Un alt principiu etic ce trebuie considerat când se iau decizii în ceea ce 
priveşte asistenţa medicală este cel al inutilităţii, calitative sau cantitative, şi are 
la bază 2 noţiuni: durata vieţii si calitatea ei. Orice intervenţie este inutilă dacă nu 
poate atinge scopul propus, adică o ameliorare a duratei sau calităţii vieţii. În 
resuscitare, în definiţia calitativă a inutilităţii trebuie incluse şansa redusă de 

supravieţuire şi calitatea scăzută a vieţii ulterioare, factorii cheie fiind patologia 
preexistentă stopului cardio-respirator şi statusul postresuscitare scontat. 
Termenul de inutilitate calitativă implică posibilitatea unor erori de judecată, 
uneori existând discrepanțe în evaluarea calităţii vieţii de către medici şi 
supraviețuitori. 

Decizia de începere a RCP trebuie luată după o analiză atentă a 
prognosticului atât în ceea ce priveşte durata, cât şi calitatea vieţii. RCP este 
neadecvată dacă şansele de supravieţuire sunt nule sau dacă este de aşteptat 
ca pacientul să supravieţuiască, dar fără capacitatea de a comunica. Acest ultim 
aspect este în special mai sensibil, calitatea vieţii unor astfel de pacienţi fiind 
percepută diferit din punct de vedere legal, cultural sau chiar personal. 

Dilema majoră în luarea deciziei de inutilitate a tratamentului gravitează în 
jurul estimării şanselor de supravieţuire şi a celor care iau aceste decizii. Există o 
serie de întrebări-cheie care îşi aşteaptă încă răspunsul şi care poate ar trebui 
clarificate pe baza unui consens, în urma unor discuţii şi dezbateri între 
personalul medical specializat şi public: care este rata de supravieţuire estimată 
la care se decide neînceperea RCP - 5%, 1%, 0.5%? cine hotărăşte în cazul 
individual al pacientului? creşterea supravieţuirii cu 1 sau 2 luni la pacienţii în 
faze terminale constituie oare un ţel al resuscitării? cine decide ce este adecvat 
şi ce este inutil - medicul care tratează bolnavul? pacientul sau familia? un 
comitet de experţi în domeniu? 

Inutilitatea cantitativă implică ideea că, în anumite contexte, este de aşteptat 
ca pacientul să nu supravieţuiască după RCP. Există o serie de factori predictivi 
pentru prognosticul pacientului după resuscitare care au fost investigaţi în studii 
bine concepute de către numeroase instituţii. Variabilele legate de pacient includ 
stările comorbide şi tratamentul urmat. Variabilele legate de stopul cardio- 
respirator includ existenţa unei dovezi a opririi cordului, ritmul cardiac iniţial, 
timpul scurs până la începerea RCP, defibrilarea şi aplicarea ALS. În cazul în 
care pacienţii sau familiile lor solicită medicilor acordarea unei asistenţe medicale 
neadecvate, aceştia nu sunt obligaţi să dea curs cererilor atunci când există un 
consens din punct de vedere ştiinţific şi social că acel tratament este ineficient. 
Un exemplu îl constituie RCP la pacienţii cu semne de moarte ireversibilă - rigor 
mortis, decapitaţi, lividităţi sau descompunere. De asemenea, medicii nu sunt 
obligaţi să acorde RCP dacă nu se aşteaptă obţinerea nici unui rezultat; de 
exemplu, RCP nu poate restabili circulaţie sangvină efectivă la pacienţii la care 
stopul cardio-respirator apare ca o stare terminală, în ciuda tratamentului 
maximal pentru, de exemplu, şoc toxico-septic sau cardiogen. 


CRITERII PENTRU NEÎNCEPEREA RCP 


Este recomandat ca toţi pacienţii aflaţi în stop cardiorespirator să 
beneficieze de RCP, cu excepţia situaţiilor în care: 
e pacientul şi-a exprimat clar dorinţa de neîncepere a RCP; 
e sunt instalate semnele de moarte ireversibilă: rigor mortis, decapitare sau 
apariţia lividităţilor cadaverice; 
e deteriorarea funcţiilor vitale se produce în ciuda terapiei aplicate maximal 
(în cazul şocului septic sau cadiogen); 

e nou-născuţii prezintă 
o vârstă gestaţională confirmată mai mică de 23 săptămâni sau 
greutate la naştere sub 400 grame 
o anencefalie 
o trisomie 13 sau 18 confirmate. 


CRITERII PENTRU ÎNTRERUPEREA RESUSCITĂRII 


În spital, decizia de întrerupere a resuscitării revine medicului curant. El 
trebuie să ia in considerare dorinţele pacientului, contextul de apariţie a stopului 
şi factorii cu valoare prognostică-. cel mai important este timpul de resuscitare, 
şansele de supravieţuire fără deficite neurologice grave scăzând pe măsură ce 
timpul de resuscitare creşte. Clinicianul trebuie să oprească eforturile 
resuscitative atunci când consideră că pacientul nu va mai răspunde la 
manevrele de resuscitare. În timpul stopului cardio-respirator nu există criterii de 
apreciere a statusului neurologic ulterior. 

Datele ştiinţifice actuale arată că, exceptând unele situaţii speciale, este 
puţin probabil ca eforturile resuscitative prelungite — atât în cazul adulţilor, cât şi 
al copiilor - să aibă succes şi pot fi întrerupte dacă nu există semne de restabilire 
a circulaţiei sangvine spontane timp de 30 minute de aplicare a ALS. Dacă 
aceasta apare, în orice moment al resuscitării, perioada de resuscitare trebuie 
prelungită, ca şi în cazuri particulare cum ar fi supradozarea de medicamente 
sau hipotermia severă prearest. 

La nou-născuţi manevrele de resuscitare se opresc după 15 minute de 
absenţă a circulaţiei spontane. Lipsa de răspuns la peste 10 minute de 
resuscitare se asociază cu un pronostic sever asupra supravieţuirii şi a statusului 
neurologic. 


ORDINUL DE NEÎNCEPERE A RESUSCITĂRII (DO NOT ATTEMPT 
RESUSCITATION) 


Spre deosebire de alte intervenţii medicale, RCP poate fi iniţiată fără a fi 
nevoie de ordinul unui medic, pe baza teoriei consensului subînţeles asupra 
tratamentului de urgenţă. Termenul larg folosit „a nu resuscita” (do not 
resuscitate- DNR) poate fi înţeles greşit. El sugerează că resuscitarea ar putea 
avea succes dacă s-ar încerca. Termenul „a nu încerca resuscitarea” (do not 
attempt resuscitation- DNAR) indică mai exact că resuscitarea poate eşua. 
Aceste noţiuni sunt des folosite în SUA, în funcţie de preferinţele fiecăruia. 

Scopul unui ordin DNAR poate fi ambiguu; el nu exclude intervenţii precum 
administrarea parenterală de fluide şi nutrienți, oxigen, analgezia, sedarea, 
medicaţia antiaritmică sau vasopresoare. Unii pacienţi pot alege să accepte 
defibrilarea şi compresiile sternale, dar nu intubarea şi ventilaţia mecanică. 
Ordinul DNAR poate fi scris pentru circumstanţe clinice specifice şi trebuie 
revizuit la intervale regulate. 

Unii doctori discută despre RCP cu pacienţii lor atunci când consideră că 
sunt la risc de a face stop cardiorespirator; cel mai frecvent această posibilitate 
apărând când starea unui bolnav cronic se înrăutăţeşte. Aceste discuţii selective 
sunt inechitabile şi ar trebui aplicate nu numai celor cu SIDA sau cancer, de 
exemplu, ci şi celor cu ciroză sau boală coronariană, care au un prognostic 

similar. Luarea deciziilor începe cu recomandarea pe care medicul o face 
pacientului. Acesta şi înlocuitorii lui au dreptul să aleagă dintre opţiuni medicale 
apropiate pe baza conceptelor lor despre beneficii, riscuri şi limitări ale 
intervențiilor propuse. Aceasta nu implică dreptul de a cere acordarea de îngrijiri 
care depăşesc standardele acceptate sau contravin principiilor etice ale 
medicilor. În asemenea cazuri se poate decide transferul pacientului către alt 
specialist. 

Ordinele DNAR nu includ limitarea altor forme de tratament; celelalte 
aspecte ale planului terapeutic trebuie documentate separat şi comunicate. 


ÎNTRERUPEREA MĂSURILOR DE SUPORT AL VIEŢII 


Este o decizie complexă din punct de vedere emoţional atât pentru familia 
pacientului cât şi pentru personalul medical, care se ia când scopurile terapeutice 
nu pot fi atinse. Nu există criterii exacte pe care cilinicienii să le folosească în 
timpul  resuscitării pentru a estima statusul neurologic în perioada 
postresuscitare. Criteriile de determinare a morţii cerebrale trebuie să fie 
acceptate la nivel naţional, deoarece din momentul în care se pune diagnosticul 
se întrerup măsurile de menţinere a vieţii, cu excepţia situaţiei în care există un 
consimţământ privind donarea de organe. În acest caz ordinele DNAR 
preexistente sunt înlocuite cu protocoale standard privind transplantul. 

Unii pacienţi nu îşi recapătă starea de conştienţă după stopul cardiac şi 
restaurarea circulaţiei spontane prin RCP şi ALS. Prognosticul pentru pacienţii 
care vor rămâne în comă profundă (GCS<5 ) după stopul cardiac poate fi enunțat 
după 2 sau 3 zile în majoritatea cazurilor. O recentă metaanaliză a 33 de studii 
despre prognosticul comelor anoxic-ischemice a arătat existenţa a 3 factori care 
se asociază cu prognostic rezervat: absenţa RFM în a treia zi, absenţa 
răspunsului motor la stimuli dureroşi până în a treia zi şi absenţa bilaterală a 
răspunsului cortical la potenţiale evocate somatosenzitive în prima săptămână. 
Oprirea măsurilor de susţinere a vieţii este permisă din punct de vedere etic în 
aceste circumstanţe. 

Pacienţii în stadii terminale ale unor boli incurabile trebuie să beneficieze de 
îngrijirile care să le asigure confort şi demnitate, să reducă pe cât posibil 
suferinţele datorate durerii, dispneei, delirului, convulsiilor şi altor complicaţii. 
Pentru aceşti pacienţi este etică acceptarea creşterii treptate a medicaţiei 
sedative şi narcotice, chiar la acele doze care pot influenţa durata vieţii. 


DISCUŢIILE CU APARŢINĂTORII 


Cele mai multe resuscitări se soldează cu un eşec, în ciuda eforturilor 
maximale depuse, exceptând unele cazuri particulare (de obicei SCR prin FV/TV 
cu iniţierea imediată a RCP). 

Înştiinţarea familiei şi prietenilor despre moartea unei persoane dragi 
constituie un aspect important al procesului resuscitării şi trebuie făcută cu 
compasiune. Aducerea la cunoştinţă a decesului şi discuţiile consecutive sunt 
dificile chiar şi pentru personalul medical cu experienţă. Spitalele din diverse arii 
etnice au pus la punct protocoale standard adaptate pentru diferitele culturi, 
popoare şi instituţii; aceste protocoale oferă recomandări în ceea ce priveşte 
alegerea vocabularului şi atitudinii adecvate unei anumite culturi. Sunt de un 

adevărat folos materiale conţinând informaţii asupra transportului decedatului de 
la locul decesului la locul de înhumare, întocmirii certificatului de deces, precum 
şi asupra condiţiilor privind efectuarea autopsiei; ar trebui de asemenea incluse 
şi informaţii despre condiţiile în care se poate efectua donarea de organe şi 
ţesuturi. 


PREZENŢA FAMILIEI ÎN TIMPUL RESUSCITĂRII 


Un număr din ce în ce mai mare de spitale şi instituţii au implementat 
programe de consultare a membrilor familiei dacă doresc să fie în aceeaşi 
încăpere în care pacientul este resuscitat; astfel, având alături un asistent social 
experimentat, ei pot asista la eforturile depuse de către personalul medical în 
încercarea de a-i salva pe cei dragi lor. S-a observat că prin această atitudine 
sunt evitate întrebările care apar în cazul unei resuscitări nereuşite - de exemplu 
„S-a făcut tot ce era posibil?”. 

Rareori părinţii sau membrii familiei îşi exprimă dorinţa de a fi prezenţi; de 
aceea ei trebuie consiliaţi cu compasiune asupra acestui aspect. Membrii echipei 
de resuscitare trebuie să se sensibilizeze de prezenţa familiei în timpul 
resuscitării, iar o persoană desemnată este indicat să fie permanent alături de 
aceştia pentru a le răspunde la întrebări, a le clarifica anumite aspecte şi a le 
oferi sprijin moral. 


CONCLUZII 


Este necesară existenţa unor ghiduri şi mecanisme clare pentru a începe şi 
a conduce aceste aspecte sensibile ale eticii în resuscitare. 

Este important a se lua în considerare factorii culturali şi religioşi. 

S-a dovedit benefică în special, existenţa în spitale a unor comitete de 
etică, formate din reprezentanţi ai mai multor discipline. 

Toate deciziile medicale ar trebui introduse în fişa pacientului şi revăzute 
periodic. 

Persoanele recent decedate trebuie tratate cu respect, respectându-li-se 
ultimele dorinţe formulate în timpul vieţii. 

8. LIDER ŞI ECHIPĂ 


Complexitatea procesului de resuscitare impune prezenţa unei echipe 
formată din mai multe persoane, fiecare instruită să desfăşoare oricare din 
tehnicile SVB sau SVA. Ideal, secvenţa procesului de resuscitare 
cardiopulmonară se desfăşoară conform figurii de mai jos: SVB şi analiza 
formei de oprire cardiacă precede SVA iar defibrilarea precede oricare altă 
tehnică suport avansat. În practică, funcţie de numărul membrilor echipei de 
resuscitare, unele etape se pot desfăşura simultan. 


DIAGNOSTICARE 
SCR 


t 


SVB 


| 


MONITORIZARE / 
ANALIZĂ RITM 


IDENTIFICARE / 
DEFIBRILARE TRATARE CAUZE 


IOT/VENTILAŢIE / 
ACCES VENOS 


"i n 


DECIZIA DE ÎNGRIJIRE 
OPRIRE A RCP POSTRESUSCITARE 

SVB trebuie început imediat după diagnosticarea SCR şi continuă pe 
parcursul întregului proces de resuscitare, mai puţin în timpul defibrilării. SVB 
incorect efectuat sau târziu iniţiat scade considerabil şansa de reuşită a 
resuscitării . 

Diagnosticul formei de oprire cardiacă este crucial în efortul de 
resuscitare: singura modalitate de cuplare a FV sau TV fără puls este 
defibrilarea iar timpul scurs de la instalarea aritmiei până la administrarea 
primului şoc influenţează decisiv reuşita resuscitării (padelele pot fi utilizate 
pentru “o privire rapidă” asupra ritmului cardiac şi permit sancţiune terapeutică 
rapidă). 

Defibrilarea este prima manevră de SVA efectuată - dacă există 
indicație; pulsul carotidian este verificat între şocuri doar dacă pe monitor apare 
un ritm care poate fi asociat cu funcţia de pompă. 

Concomitent desfăşurării SVB, este extrem de importantă obţinerea unei 
căi de administrare a drogurilor - în mod particular a adrenalinei (drog care 
poate fi administrat — ideal - intravenos sau cale alternativă - intratraheal); prin 
urmare este obligatorie fie obţinerea accesului venos fie intubarea traheei. 

Concluzia acestor enunţuri este că fiecare etapă a procesului de 
resuscitare este importantă pentru salvarea pacientului şi, poate mai important, 
şansa de succes este decisiv influenţată de ordinea de desfăşurare a acestor 
etape. Totul depinde de numărul membrilor echipei de resuscitare şi de 
pregătirea lor; în condiţii ideale, când echipa este completă, abordul venos şi 
intubarea traheei se desfăşoară concomitent fără întreruperea SVB; dacă însă 
numărul persoanelor participante la RCP este insuficient, IOT oferă unele 
avantaje suplimentare comparativ cu cele aduse de abordul venos: permite 
ventilaţia cu oxigen 100% şi este o cale alternativă de administrare a drogurilor 
intraresuscitare. Care dintre aceste etape este efectuată prima este decizia 
liderului de echipă. 

Eficienţa RCP depinde de liderul de echipă. Performanţa echipei este 
limitată de performanţa liderului; de aceea este extrem de importantă stabilirea 
persoanei care îşi va asuma acest rol; numărul mare de gesturi desfăşurate în 
timpul unei resuscitări, de la diagnosticarea corectă a SCR şi analiza formei de 
oprire cardiacă până la decizia de defibrilare şi administrarea de droguri, 
impune rapiditate şi corectitudine în aplicarea în practică pentru a creşte şansa 
de supravieţuire a pacientului; din acest motiv lider de echipă va fi desemnată 
persoana cu pregătirea profesională cea mai amplă sau cel care este instruit în 
SVA; în spital, în aceeaşi echipă pot exista mai multe persoane antrenate în 
SVA de aceea liderul este desemnat înainte de începere; în prespital acest rol 
revine primei persoane instruite în SVA care ajunge la locul instalării SCR. 

În sarcina liderului de echipă intră îndeplinirea următoarelor obiective: 

e Evaluarea şi coordonarea membrilor echipei de resuscitare; poziţia 
liderului în “scena” procesului de RCP este la o distanţă care să îi 
asigure o privire de ansamblu cu verificarea activităţii fiecărui 
membru al echipei; acest obiectiv este mai uşor de îndeplinit când 
echipa este completă, iar liderul nu este decât altă persoană 
instruită. 

e Evaluarea eficienţei manevrelor de resuscitare: ventilaţii altenativ cu 
compresiile toracice; utilizarea celei mai mari concentraţii de oxigen 

disponibile; fiecare compresie toracică trebuie să producă o “undă 
de puls” (verificat la nivelul arterei carotide sau al arterei femurale). 
După iniţierea corectă a SVB se asigură că pacientul este rapid 
monitorizat; doar după monitorizare poate fi stabilită conduita 
terapeutică ulterioară: defibrilare (FV / TV fără puls) sau SVB şi 
droguri (DEM / asistolă). 

Verificarea administrării rapide şi corecte a drogurilor. 

Identifică rapid cauzele de DEM. 

Se asigură că toate aparatele şi dispozitivele utilizate 
intraresuscitare funcţionează corect. 

Un alt rol, la fel de important ca evaluarea procesului de 
resuscitare, este siguranţa membrilor echipei şi a altor persoane 
care asistă la RCP, în special în timpul defibrilării; liderul trebuie să 
se asigure că nici un membru al echipei nu este în pericol în 
momentul eliberării curentului electric - mai ales când echipa este 
formată dintr-un număr mare de persoane; 

Liderul desemnează persoana cea mai bine instruită pentru fiecare 
manevră în parte; de exemplu, obţinerea accesului venos şi IOT 
sunt efectuate de persoanele cu cea mai mare experienţă. 

Pe parcursului RCP liderul încearcă să obţină date anamnestice şi 
despre istoricul medical al pacientului; se asigură că nu există 
contraindicaţie de resuscitare (motiv medical sau acte legalizate - 
încă valabile - care atestă dorinţa pacientului de a nu fi resuscitat). 
Rezolvarea problemelor: dacă RCP nu este eficientă obligaţia 
liderului este reevaluarea corectitudinii diagnosticului şi a procesului 
de resuscitare (în special poziţia sondei de IOT) pentru a identifica 
cea mai probabilă cauză a eşecului; nu trebuie ignorat faptul că 
protocoalele nu sunt decât o sumă de indicaţii şi că, uneori, 
necesită adaptarea la particularităţile cazului: de exemplu stopul 
cardiac instalat pe fondul unei insuficiențe renale poate necesita 
tratamentul hiperkaliemiei (administrarea de calciu) chiar dacă 
acesta nu este menţionat direct în algoritmul de RCP. 

Dacă resuscitarea este reuşită liderul de echipă contactează 
specialitatea medicală responsabilă de îngrijirea ulterioară a 
pacientului; 

Liderul se asigură că toate documentele medicale sunt completate 
corect şi rapid; acestea trebuie scrise lizibil, cu date cât mai 
complete despre manevrele desfăşurate în timpul RCP; 

Informează familia pacientului despre starea acestuia, într-un cadru 
adecvat, folosind un limbaj adaptat gradului de înţelegere a 
acestora. 

În unele situaţii, când resuscitarea nu are succes, liderul ia decizia 
de întrerupere a acesteia şi de declarare a decesului. 

